
Mulţumesc profesorilor mei Valer Mare, Alexandru 
Roșca și Walter Roth, care prin dăruire, dragoste și 
profesionalism, au reușit să mă conducă pas cu pas, spre 
țelurile mele. 

Mulţumesc de asemenea, tuturor celorlalte cadre 
universitare care m-au sprijinit și educat, cât și acelor 
persoane care direct sau indirect mi-au fost aproape în 
viață. 

Mulţumesc colegilor mei de facultate şi de şcoală, 
care prin eforturi susţinute, mi-au transcris fiecare curs, 
având astfel acces la învăţare. 


Mulţumesc celor care m-au ajutat să redactez și să 
corectez lucrarea de față. 


Prefaţă 


Cartea de faţă, intitulată sugestiv "Înfruntând 
viaţa", al cărei autor este profesorul Vasile 
Adamescu, conţine un jurnal mai puţin obişnuit, 
care evidențiază cititorului un destin uman 
excepţional. 

Un copil, iniţial sănătos, devine orb şi surd 
în urma unei meningite. Survenită la vârsta de doi 
ani, copilul risca să rămână sub limita normală a 
dezvoltării psihice, deoarece, aşa cum susţin 
specialiştii, in absenţa văzului şi auzului, creierul 
este privat de cca 90 % din totalul informaţiilor cu 
care se operează în condiţii normale de viaţă. Din 
acest motiv surdocecitatea este considerată o 
piedică fatală in dezvoltarea fiinţei umane. Ca atare 
copiii respectivi sunt consideraţi că suferă de 
deficiență mintală gravă, cel mai adesea 
irecuperabilă. Rămaşi în familie fără posibilitatea 
de recuperare sau doar asistați in cămine spital 
pentru irecuperabili ei rămân curând, totalmente 
nedezvoltaţi din punct de vedere psihologic. 

Or, procesul evolutiv al lui Vasile 
Adamescu cunoaşte un traseu aparte ce parcă 
sfidează opinia publică obişnuită. Dând curs 
amintirilor, niciodată trucate, jurnalul său probează 
că beneficiind de o şansă, la rândul său 
excepţională, nu doar că învinge handicapul, ci 
depăşeşte miopia şi pasivitatea ce afectează 
cazurile de surdocecitate. Este cazul de a fi fost 
descoperit şi preluat sub tutela unor experţi din 
cadrul catedrei de psihologie a Universităţii clujene 
"Babes- Bolyai“. La aceasta contribuie şi unii 
colaboratori ai acestora de la Liceul pentru 

Nevăzători din Cluj-Napoca, care vor dirija 
dezvoltarea copilului ani de-a rândul. Reuşita 
deplină a instruirii recuperatorie a lui Vasile 
Adamescu demonstrează că, în condiţii speciale, 
creierul reuşeşte să compenseze absenţa unui 
volum mare de informaţii (cele vizuale şi auditive), 
prin intensificarea activităţii cerebrale a canalelor 
senzoriale valide şi mai ales, a sensibilităţii tactil- 
kinestezice (a  pipăitului).  Diferiţi “centri” ai 
funcţiilor psihice nu sunt gata constituiți din punct 
de vedere morfofiziologic, adică moşteniţi de la 
părinţi. Ei se constituie în antogeneză, în raport cu 
funcţionalitatea diferitelor sisteme nervoase 
aferente şi eferente, angajând astfel zonele 
respective ale cortexului cerebral. Tocmai această 
flexibilitate a creierului uman se află la baza 
superiorității psihice a omului faţă de toate 
celelalte ființe. Fondul genetic al ființei umane, de 
natură anatomo-fiziologica la nivelul structurii 
creierului se caracterizează prin faptul că nu este 
rigid ca la animale, ci dimpotrivă are o mare 
flexibilitate asigurând posibilitatea progresului 
continuu al structurii psihice a indivizilor umani şi 
implicit evoluția continuă şi tot mai rapidă a 
societății. 

Ardoarea cu care s-a crezut în 
posibilitatea de a conceptualiza şi de a fixa 
deziderate precise în sfera instructiv-educativă, 
într-o lume suficient de reticentă, fac din demersul 
ştiinţific unul dintre experimentele majore ale 
psihologiei româneşti. 

Principala “unealtă” care a permis 
recuperarea întârzierii şi normalizarea dezvoltării 
psihice a unui orb surdomut este limbajul verbal. 
Cu cât constituirea lui începe mai timpuriu cu atât 
evident, efectul este mai substanţial. În cazul lui 

Vasile Adamescu, după nouă ani de surdocecitate, 
mutitatea era totală şi nedezvoltarea structurii sale 
psihice era impresionantă. Cu toate acestea 
reabilitarea sa a fost deplină, deşi întârziată. 

De menţionat este faptul că, fără a neglija 
forma orală (emisia sonoră) singura formă pe care 
şi-o putea însuşi şi realiza V.A., în condiţiile 
surdocecitatii sale, accentual l-a pus pe forma 
scrisă a limbajului. Această soluţie se impunea 
deoarece limbajul intern este implicat în 
comunicarea curentă, nemijlocită cu cei din jur şi în 
desfăşurarea activităţii mintale de unul singur, 
inclusiv în redactarea de texte (scrisorile) cu 
ajutorul cărora V.A. comunică în permanenţă cu 
ceilalţi, realizează însemnările zilnice. Desigur, deşi 
el a ajuns să stăpânească perfect alfabetul latin 
(mai ale în recepţie), mult mai comod îi era 
alfabetul  punctiform Braille, care îi permitea 
eficienţa comunicării cu nevăzătorii, recurgând la 
punctator, în emisie, şi la sensibilitatea tactil- 
digitală, in recepţie. Cert este că deşi le posedă, 
formele limbajului gestual şi dactil nu-i servesc 
decât sporadic. Atunci când este nevoie de un 
contact direct, preferabil este să se recurgă la 
scrisul în palmă, folosind alfabetul latin cunoscut 
de multă lume (eventual la alfabetul Braille în 
comunicarea cu nevăzătorii) decât la alfabetul 
dactil pe care îl cunosc foarte puţini (eventual 
surzii). 

Pentru a înţelege cât mai corect sensul 
devenirii lui V. Adamescu se cuvine să ne oprim mai 
insistent şi mai exact asupra a ceea ce trece 
dincolo de epicul aparent al situaţiilor din simpla 
lucrare a sa autobiografică. 

Profitul personal, căci în cazul lui Vasile 
Adamescu al cărui orizont limitat contrastează 

flagrant cu ambianța complexă a vieţii sociale, era 
fi fost atins substituind avantajul experienţelor 
timpurii cu confruntarea auto determinată la vârsta 
maturității. 

Ca într-un autentic “film mintal”, jurnalul 
ne încredințează, deci nu numai o viziune asupra 
evenimentelor şi impresiilor trăite, ci şi aspiraţia 
tenace către autodepăşirea lor. 

Astfel spus pe fondul unei bezne şi al unei 
linişti, autorul ne sugerează că această stare duce 
la împlinirea, la atingerea unei fericiri de proporţiile 
esenței umane. Toate aceste considerente conduc 
spre ideea că V. A. rămâne în multe privinţe o 
figură exemplară a şcolii româneşti, deopotrivă cu 
personalităţi de notorietate pe plan mondial ca 
Laura Bridgman (1829-1889), Helen Keller (1880- 
1968) sau O. Skorohodova (născută în 1914). 


Cluj-Napoca, 5 decembrie 2012 


Lector universitar, Valeriu Mare 

Vasile Adamescu 
Înfruntând viața 


Vol. Il 


4. La facultate - 1973-1977 


După susținerea examenului de admitere la 
facultate și după ce am aflat că am fost admis ca 
student, am plecat la Casa de Copii Siliștea Nouă. Era 
ultima dată în viaţă, când aveam să-mi petrec vacanţa 
aici, în calitate de elev. Eram foarte fericit de reușita 
mea. Eram convins că urma pentru mine o perioadă pe 
cât de frumoasă, pe atât de grea. Îi mulțumeam lui 
Dumnezeu că m-a ajutat să ajung până aici. Imi 
ascultase rugăciunile fierbinţi pe care le făceam zilnic. S- 
a dovedit încă odată că munca mea și a profesorilor mei, 
nu fusese în zadar. 

La absolvirea liceului, dirigintele meu, profesorul 
Gheorghe Stancu, a elaborat o fişă referitoare la 
activitatea mea şcolară: 

"Caracterizarea  psiho-pedagogică a elevului 
Adamescu Z. Vasile, orb surdo-mut, demutizat, la 
absolvirea liceului de cultură generală pentru nevăzători 
în anul şcolar 1972-1973 

1. Date generale despre elev: 

Adamescu Z. Vasile s-a născut la data de 5 sept. 1944, în 
comuna Borcea, jud Ialomiţa, din părinţii Zamfir şi Voica. 
Mama sa, a decedat când copilul avea un an şi jumătate. 

Părinţii  domiciliază în comuna Borcea, jud. 
Ialomiţa. Tatăl său, este ţăran cooperator. Mulţi ani a 
lucrat ca îngrijitor de vite la I. A. S. Borcea, situată la 
circa 7 km de comună, în Balta Ialomiţa, plecând 
dimineaţa şi înapoindu-se seara. Mama băiatului a fost 
casnică. Unicul frate bun, de mamă şi de tată, este 
Ionică, mai mare cu trei ani decât el, fiind muncitor 
calificat la fabrica "Cimentul Păcii” din Medgidia. 

Tatăl copiilor s-a recăsătorit de câteva ori. Din 
ultima căsătorie, au rezultat 5 copii, dintre care unii, sunt 
incă minori. 

Vasile şi Ionică au fost părăsiţi de tată, fiind îngrijiţi 
de bunica lor Stanca. Mult timp, tatăl lor a avut o 
atitudine nedemnă faţă de ei şi chiar de mama lui. Mama 
vitregă nici n-a vrut să audă de ei. 

Vasile s-a născut normal, având valide toate 
simţurile. La vârsta de doi ani şi jumătate, în urma unei 
meningite, a rămas orb surdomut, cauzându-i dezvoltării 
fizice şi psihice. 

Până la vârsta de 11 ani băiatul a trăit în familie, 
fără nici un fel de instruire şi educare, viaţa lui 
reducându-se la cele mai elementare acte biologice - 
ieşitul afară, mâncatul dezorganizat, mersul 
dezorganizat. 

În anul 1957, timp de trei săptămâni, a fost bolnav 
de pneumonie. Din anul 1966, datorită efortului susţinut 
în muncă, el formând singur o clasă, şi terebuind să facă 
faţă exigențelor mereu sporite, contractează valori 
ridicate ale tensiunii arteriale. Datorită tratamentului 
medical adecvat şi a măsurilor pedagogice aplicate, s-au 
scurtat simţitor perioadele în care elevul are tensiune. 
Actualmente, dispune de o bună stare a sănătăţii, 
rezistând la eforturile fizice şi intelectuale. 

2. Aspecte principale ale activităţii şi conduitei 
elevului în şcoală: 

În septembrie 1955, băiatul a fost adus la şcoala 
specială de orbi din Cluj, fiind introdus, un an de zile, în 
colectivul copiilor de la grădiniţă, după care, în anul 
următor a fost integrat în colectivul clasei I, rămânând 
aici până în anul 1958, când I s-a creat clasa specială, cu 
un singur elev, până la absolvirea liceului. 

Timp de 7 ani, elevul a fost demutizat şi umanizat, 

însuşindu-şi cunoştinţele şi deprinderile la nivelul a 4 
clase elementare, şcoala generală de 8 ani, terminând-o 
în 12 ani, timp socotit de la primirea lui în şcoală, iar 
liceul de cutlură generală l-a absolvit la finele anului 
1972-1973, după 6 ani de studii. 
Ă Invaţă foarte bine şi posedă cunoştinţe temeinice. 
In fiecare an a învăţat foarte bine, promovând fiecare an 
de şcolarizare cu medie maximă sau aproape maximă. 
Aceste rezultate se datoresc muncii sale perseverente, 
dusă cu răbdare şi sârguinţă, a interesului, a condiţiilor 
favorabile, a aptitudinilor şi strădaniei profesorilor şi a 
educatoarei lui. 

Are multă pricepere în organizarea muncii sale 
independente, învaţă temeinic, lucrează ordonat şi 
sistematic. Vrea să ştie şi să cunoască realitatea cât mai 
bine, sub diversele ei aspecte. 

Faţă de munca şcolară manifestă un interes 
deosebit, având o atitudine pozitivă, fapt ce a dus la 
obţinerea unor rezultate remarcabile la învăţătură, în 
fiecare an. Işi pregăteşte regulat lecţiile şi în mod 
sistematic. Este foarte exigent cu el însuşi. Lecţiile şi le 
pregăteşte în mod temeinic, iar temele de casă le 
efectuează corect. 

li plac toate obiectele de învăţământ, la care a 
obţinut rezultate foarte bune, chiar excepţionale. Are 
preferinţă pentru socialismul ştiinţific, geografie, 
psihologie şi literatura română. Manifestă un interes 
deosebit pentru activităţile practice, tehnico-mecanice. In 
general, rezultatele orale şi scrise se situează pe acelaşi 

plan. Aprecierile şi notele au o înrâurire favorabilă şi-l 
stimulează în muncă. Ii place să citească literatură, 
preferând, de multe ori, pe cea ştinţifico-fantastică şi 
sportivă. 

Cunoaşte şi respectă regulile pentru elevi. Este 
foarte disciplinat şi poate constitui, oricând, un model 
pentru ceilalţi elevi din şcoală. 

Se stăpâneşte uşor. Nivelul de dezvoltare a 
deprinderilor şi obişnuinţelor de conduită civilizată au 
atins un grad foarte înalt. 

Fiind singur în clasă, simte nevoia să-şi găsească 
prieteni în rândul colectivului de elevi din şcoală, cu care 
se joacă, se plimbă în incinta şcolii şi discută cu ei. În 
clasă se interesează ca totul să fie în ordine şi are mare 
grijă pentru păstrarea avutului obştesc. Elevul este iubit 
de întregul colectiv al şcolii. Este comunicativ şi sociabil 
cu persoanele pe care le cunoaşte. Doreşte să cunoască 
multe persoane, mai ales fete, cu care îi place să discute. 
Simte o satisfacţie, povestindu-le despre viaţa sa. 


3. Trăsăturile principale ale personalităţii elevului: 

Elevul manifestă interes pentru munca de învăţare 
(învăţătură). Are aptitudini practice, mai accentuate fiind 
cele tehnico-mecanice. In acest domeniu, a realizat o 
serie de obiecte, după model sau din imaginaţie, printre 
care, ultimul, macheta gării Cluj, din tablă zincată. 


Gândirea sa, este în general concretă, ridicându-se 
cu oarecare greutate spre abstractizare. Elevul neavând o 
bogată experienă de viaţă, pentru acoperirea unor 
noţiuni, se cere neapărat intuirea care designează 
noţiunile respective. 


Elevul este inițiat în câteva meserii, ca: 
confecţionarea periilor, a coşurilor din nuiele, care nu i-ar 
fi recomandate, deoarece tocesc mult sensibilitatea 
degetelor, munca de tipărire a cărților Braille, 


14 


dactilografia şi masajul. Îi place munca de cercetare şi 
doreşte să devină cercetător în domeniul defectologiei. 

Elevul dispune de o mare capacitate de muncă, 
rezistând greutăților. Echilibrul dintre activitate şi frână, 
este destul de dezvoltat. Se stăpâneşte relativ uşor. 
Vorbirea lui, este din ce în ce mai inteligibilă şi bogată în 
idei. Mişcările îi sunt sigure şi precise. Intr-o mică 
măsură, mai întâmpină greutăţi în pronunţarea corectă a 
unor sunete. Se adaptează uşor situaţiilor noi. 


Deprinderile şi obişnuinţele se formează relativ 
repede şi uşor, iar în situaţii de aşteptare, dă dovadă de 
răbdare. Are idei sănătoase despre muncă, fiind foarte 
conştiincios. Este comunicativ, sincer, sensibil, bun 
tovarăş, politicos, cinstit. 

Faţă de activitatea sa, are iniţiativă, este conştiincios, 
pătruns de sentimental datoriei, silitor, perseverent, 
punctual. Se bucură când munca sa este apreciată. 

Faţă de el este demn, vrea să arate că este şi el 
om şi că ştie multe, este susceptibil, modest, dar nota 
dominantă este altruismul. Este exigent cu el însuşi. 

Este hotărât, curajos, are autocontrol foarte bine 
dezvoltat, nu-i place să fie conturbat în munca sa, 
dispune de mare capacitate în depunerea eforturilor. 


Cluj, 12 iunie 1973 - Diriginte, prof. Gheorhe 
Stancu” 

In septembrie 1973, am revenit la Cluj cu noi 
forțe. Eram destul de emoţionat că voi fi student dar și 
curios să întâlnesc noi 
oameni și să-mi însușesc noi cunoștințe. Prima problemă 
care s-a pus, a fost cazarea. Era greu pentru mine să 
merg la cămin, deoarece era un loc nou pe care nu-l 
cunoșteam și cu care nu mă puteam obişnui rapid. 
Lectorul Valer Mare şi dirigintele meu Gh. Stancu, au 

vorbit cu directorul școlii, Coriolan Stoica, rugându-l să 
mă cazaze în continuare la școală. Unele persoane din 
instituție nu au primit cu bucurie acest lucru, însă nu 
aveau ce face. Direcţiunea a hotărât să mă sprijine în 
continuare. In 1975, când s-a schimbat directorul, acei 
oameni care nu mă voiau în școală, au vorbit cu Traian 
Dragoste, succesorul profesorului Stoica, să mă trimită la 
cămin. Şi de această dată, conducerea mi-a fost alături și 
am rămas tot în internatul în care venisem încă din 1955. 

In toţi cei patru ani de studiu, am luat masa la 
cantina școlii. Mă obișnuisem deja cu mâncarea care era 
destul de bună. Am mâncat de câteva ori și la cantinele 
studențești însă nu am fost foarte încântat deoarece se 
gătea gras și condimentat. Am primit așadar, o cameră la 
etajul trei al școlii, lângă dormitoarele elevilor. Era o 
încăpere mică, la fel ca sala unde aveam să lucrez mai 
apoi cu elevii mei. Pe peretele din dreapta era o masă 
lungă cu două scaune, apoi un pat. Aveam o sobă în 
dreapta, un dulap cu două uși și o bibliotecă personală 
cu manuscrise în Braille, care ajunsese deja la 100 de 
volume și avea să se înmulțească treptat în anii următori, 
până azi, când am aproape 1000 de cărți. Eram mulţumit 
de noul meu loc de ședere și bucuros că nu fusesem 
nevoit să mă cazez la căminul "Avram Iancu”. 
Cunoșteam fiecare colţ din școală și din imprejurimile ei, 
fiindu-mi la îndemână să mă deplasez singur, să ies la 
plimbare în curte. 

In data de 21 septembrie, a venit dirigimtele meu 
să mă ducă la Universitate, să mă înscriu oficial, însă nu 
m-a găsit în camera mea. Eram în clasa fostei mele 
educatoare Georgeta Damian, care preluase doi copii cu 
surdocecitate de la grădiniţă, şi încerca să-i recupereze 
Eram curisos să aflu cât mai multe despre ei și să-i văd 
cum progresează. li știam încă din ultimii ani de liceu. 
Am plecat însoţit de fostul meu diriginte la facultate, 
unde l-am întâlnit pe lectorul universitar Valer Mare. Am 

intrat la decanatul instituţiei unde s-au depus actele și în 
sfârșit, devenisem oficial student al Facultăţii de Istorie- 
Filozofie, secția Defectologie, Psihopedagogia specială de 
astăzi. 


Peste puţin timp, aveau să înceapă cursurile 
universitare. In ziua respectivă, a venit la școală după 
mine, lectorul Valer Mare, care m-a dus la facultate cu 
mașina sa personală marca "Wartburg”. După câteva 
minute am ajuns în faţa Universităţii “Babeş-Bolyai”, pe 
strada Mihail Kogălniceanu nr. 1, unde se găsește un 
grup statuar care îi înfățișează pe reprezentanţii Școlii 
Ardelene, Gheorghe Şincai, Petru Maior și Samuil Micu, 
De multe ori am fost în timpul studiilor în această zonă și 
am intuit cu interes monumentul. 

Am intrat pe poartă după care am urcat treptele 
fără balustradă la perete. Mi-am dat seama că încăperile 

erau înalte, datorită lungimii scărilor. Era o clădire 
impunătoare cu trei etaje, însă după cum îmi imaginez 
cred că înălțimea sa, echivalează cu cea a unui bloc cu 
șase etaje. Am ajuns la etajul al treilea, după care am 
străbătut un coridor lung și destul de lat, până când am 
sosit în dreptul sălii de curs. Cu emoţii am pășit pentru 
prima dată într-una din noile mele clase, după care i-am 
salutat cu voce tare pe noii mei colegi care erau deja 
ajunși: "Bună-ziua şi bine v-am găsit, dragi colegi!”. S-au 
ridicat cu toții în picioare și m-au salutat. Lectorul Valer 
Mare le-a povestit multe lucruri despre viaţa mea după 
care le-a explicat felul în care trebuie să comunicăm şi i-a 
încurajat să facă cunoștință cu mine. Au venit unul câte 
unul și mi-au scris în palmă cu litere de tipar numele lor. 
Am explorat apoi sala de curs sub forma unui amfiteatru, 
cu bănci lungi, așezate pe trepte late. Spre fundul sălii, 
băncile erau tot mai sus. In mijloc, era un culoar. In 
partea din faţă, se găsea un fel de scenă pe care era 
așezată catedra și scaunele iar în spatele lor tabla de 
scris. Am mai transmis colegilor câteva cuvinte: "Mă 
numesc Vasile Adamescu, am 29 de ani și mă bucur să 
vă fiu coleg”. 

Nu după mult timp, lectorul Valer Mare a plecat la 
cursuri iar eu am rămas alături de colegii mei să 
participăm la primele ore de anatomie. A intrat în sală 
profesorul universitar doctor Toma, care a făcut 
cunoștință cu mine și cu toţi ceilalţi. Eram așezat în prima 
bancă, aproape de catedra de la care profesorii țineau 
prelegeri. În prima pauză unii colegi au ieșit să fumeze. 
Am simțit în parchet pașii lor care aveau diferite 
intensităţi. Unii dintre ei s-au aporpiat de mine și au 
început să-mi scrie. Aveam foarte multe colege pe care le 
recunoșteam după statură, mărimea și fineţea mâinilor, 
după bijuterii, după lungimea părului sau textura 
acestuia, moale, aspru sau mătăsos. Unele fete foloseau 
aceeaşi apă de toaletă sau cremă, după care le 

recunoșteam mai ușor. De asemenea, simțeam mirosul 
de tutun amestecat cu cel de parfum. 


În primul trimestru am discutat mult cu noii mei 
colegi, povestindu-le despre mine. Mi-au pus multe 
întrebări din literatură sau despre studiile pe care le 
urmam. Le-am dat multe dosare cu articole scrise de 
mine în revista Asociaţiei Nevăzătorilor, scrisori, poezii. 
In felul acesta, au reușit să mă cunoască din ce în ce mai 
bine iar legăturile dintre noi au devenit din ce în ce mai 
strânse. 


O altă problemă care s-a ivit a fost aceea a 
însoțitorului meu, care trebuia să mă conducă pe drumul 
dintre școală și facultate sau școală și Institutul de 
Cercetări Psihopedagigice, de pe strada Republicii. De 
multe ori m-a condus dirigintele meu sau Valer Mare, 
insă dânșii nu aveau timp de fiecare dată. Lectorul Valer 
Mare, i-a rugat pe colegii mei să mă însoţească, pe rând, 
între aceste puncte. Le-a explicat cum să mă conducă, 
atrăgându-le atenţia să aibă grijă de mine. Totodată, 
profesorii i-au rugat pe colegi să-mi dicteze cursurile, în 
timpul liber pe care îl aveau. Au venit la școala, în sala 
mea, și mi-au dictat scriindu-mi în palmă, literă cu literă, 
iar eu eu transcriam la mașina de scris în Braille, numită 
picht. Mergea însă foarte greu, așa că, dirigintele meu i-a 
rugat pe foștii mei colegi de școală, liceeni, să mă ajute 
la transcris. Colegii de facultate îmi dădeau notițele, iar 
elevii cu resturi bune de vedere le dictau nevăzătorilor 
care transcriau. Bunul meu prieten Silviu Vanda, actualul 
director adjunct al Liceului pentru Deficienţi de Vedere, s- 
a ocupat în mod deosebit de acest lucru. Am avut așadar 
posibilitatea de a învăţa la fel ca și colegii mei. In anii 
următori, Asociaţia Nevăzătorilor a reușit să-mi pună la 
dispoziție unele materiale necesare pregătirii mele 
universitare. 

În lume, tehnica începea să se dezvolte uimitor, 
chiar și în domeniul aparaturii utile nevăzătorilor. Existau 
în anumite ţări, aparate care transformau scrierea 
obișnuită în scriere Braille. Acest aparat se numea "Carte 
vorbitoare”. După cum am amintit și în paginile primului 
volum, în anul 1971, am mers cu profesoara mea de 
dactilografie, Paraschiva Popa, la București, în audienţă la 
Ministrul Educaţiei de atunci, prof. dr. Mircea Malița, pe 
care l-am rugat să încerce să-mi procure un astfel de 
aparat din Occident, explicându-i cât de necesar mi-ar fi 
în traseul meu educaţional. Mi-a promis că va face tot 
posibilul să mă ajute. După 5-6 luni, mi-a transmis că s-a 
interesat în mai multe țări de aparat, însă nu era de 
vânzare pentru persoane fizice, costul lui fiind uriaș. Intre 
timp, profesoara Paraschiva Popa a plecat în Algeria unde 
avea să profeseze și a căutat și dânsa acest aparat 
inclusiv în Elveţia și Franţa, pe unde fusese cu diferite 
ocazii. Mi-a transmis că a văzut aparatul la un Institut 
care se ocupa de nevăzători însă i-au spus că nu se poate 
procura în mod particular și că ar trebui să fie cumpărat 

de o instituţie. Acelaşi răspuns. M-a sfătuit fosta mea 
profesoară să fac o cerere către comisia externă a Crucii 
Roșii, în care să le explic situaţia și să-i rog să procure un 
aparat pentru Şcoala de nevăzători. Am scris împreună 
cu dirigintele meu o scrisoare la București, însă, din 
păcate, nu am primit nici un semn. După alţi ani, 
tehnologia a evoluat şi mai mult în acest domeniu şi s-au 
confecționat niște display-uri Braille, care se ataşează la 
calculator şi transformă scrisul de pe monitor în alfabetul 
punctiform iar nevăzătorii auzitori sau fără auz, pot citi 
orice doresc. Am reușit să obţin un astfel de aparat care 
mi-a uşurat mult munca schimbandu-mi viaţa în bine. Voi 
relata mai târziu multe lucruri despre acest aparat. 


Muncă patriotică la Jidvei 


După câteva zile de la începutul anului universitar, 
trebuia să participăm la muncile patriotice, așa era pe 
atunci, In diferite zone ale ţării. Din cauza deficienţelor 
mele, nu eram obligat să merg însă am ţinut să particip și 
eu din dorinţa de a cunoaște noi locuri. Lectorul Valer 
Mare a discutat cu studenţii din grupa mea, rugându-i să 
mă ia și pe mine și să-mi poarte de grijă. Eram fericit că 
voi merge în comuna Jidvei din judeţul Alba. In 
dimineața zilei de 4 octombrie 1973, am coborât în fața 
școlii iar după puţin timp, colegul meu Liviu Bugiu a venit 
să mă conducă spre Universitate. Era un tânăr de bună 
credință, sufletist, destul de înalt, slăbuț, cu păr bogat, 
cu mâini mari și fine. Purta un ceas mai mare decât al 
meu, pe care l-am obținut în timpul școlii. Ceasul pentru 
nevăzători, are un capac din plastic tare, transparent, 
care prin apăsarea unui buton se deschide. In interiorul 
ceasului, sunt puse câte două puncte la orele importante, 
3, 6, 9, 12, şi câte un punct la celelalte ore. Există două 
ace, unul mai scurt care indică ora și altul mai lung care 
arată minutele. Pentru că nevăzătorul pipăie poziția 

acestor ace pe puncte, ceasul nu dispune de secundar 
care ar incomoda. Dacă de exemplu indicatorul de oră 
este situat la primul punct de lângă ora 12 iar minutarul 
este situat pe cele două puncte ale cifrei 6, înseamnă că, 
este 1 și jumătate. Cu ajutorul acestui instrument, 
persoanele fără vedere se pot orienta perfect în timp. 

Era ora 5 dimineaţa. Străbăteam trotuarele 
orașului înainte de răsăritul soarelui. Era vreme plăcută, 
puțin răcoroasă; în jurul meu se simțeau miresme 
plăcute de plante ușor uscate. Orașul era într-o forfotă 
continuă. Pe străzi circulau multe mașini pe care le 
simțeam după trepidaţii sau miros de combustibil. Erau 
de asemenea mulţi pietoni care se deplasau grăbiţi spre 
locurile de muncă. După un sfert de ceas, am ajuns în 
fața Universităţii unde erau deja adunaţi, o parte din 
colegii noștrii. Le-am dat mâna, salutându-i pe fiecare și 
recunoscându-i. I-am simţit cât de vioi și veseli erau, la 
fel ca mine. Am început să conversez cu ei. Dintre aceștia 
îmi amintesc de: Maria Tărău-Pop, căsătorită Ichim, fată 
slăbuţă, de statură medie, cu mâini potrivite ca mărime, 
fine, purtând pe degete două inele dintre care unul 
rotund; Rodica Sora, fată potrivit de înaltă, cu mâini fine, 
cu un inel oval pe cea dreaptă; Lucia Sterie, fată de 
statură mijocie cu mâini fine, puţin grăsuţe, fără inele; 
Ileana Matei, fată de statură medie, cu păr scurt și 
frumos, cu mâini mici și cu manichiură; Eva Tătaru, fată 
potrivit de înaltă, cu mâini mici, moi și catifelate, fără 
bijuterii; Letiţia Epuran, fată mică de statură, cu păr 
lung, strâns la spate în coadă, cu mâini mici și fără 
bijuterii; Dagmar, o nemţoaică foarte drăguță, cu păr 
lung și frumos; purta pe mâna dreaptă o brățară lată din 
aur, Cecilia Sas, fată sufletistă, uşor timidă, care avea un 
neg pe degetul mic al mâinii drepte, Voichiţa, Mariana 
Foia, Nicolae Plopeanu. 

După câteva zeci de minute, discuţiile noastre au 
fost întrerupe de sosirea autobuzului, pe care l-am simțit 

pe cale vibratilă și olfactivă. Ne-am suit în mare grabă în 
mașină, așezându-ne pe scaune. Eram nerăbdători să 
plecăm. Şoferul a pornit, ajungând după câteva minute 
pe Calea Turzii, care urcă dealul Feleacului. Am simţit 
prin geam soarele proaspăt răsărit, care pătrundea în 
mașină încălzindu-ne cu razele sale. Autobuzul alerga pe 
șosele, urcând dealuri, cotind când la stânga, când la 
dreapta și coborând la vale. Lăsam în urmă sate și orașe. 
Colegii mei, îmi povesteau ce se vedea pe geam. Țăranii 
lucrau din zori la culesul recoltei. Atmosfera era una 
destinsă, veselă; tinerii vorbeau între ei, glumeau sau 
cântau. După două ore de mers, am sosit la Blaj, unde 
am făcut un popas. Şoferul trebuia să se odihnească. Am 
mers la plimbare cu două colege, Gabriela Krauss, fată 
destul de înaltă, blondă cu părul scurt și moale, cu mâini 
fine, potrivite ca mărime și cu un inel pe una dintre ele și 
Letiţia Epuran. M-au invitat la o cofetărie unde m-au 
servit cu o prăjitură, pentru care le-am mulţumit. In 
timpul plimbării, am simţit că drumul nu era asfaltat într- 
o parte, având deasupra un strat de pietriș mărunt, 
prăfuit. 

Ne-am întors la mașină iar după puţin timp am 
plecat spre destinaţie. Soarele era din ce în ce mai 
puternic, spre bucuria noastră. Nu după mult timp, am 
intrat în Jidvei. Am simţit deodată că autobuzul se 
scutura producând smucituri din cauza drumului de țară. 
Am ajuns în fața unui conac boieresc, pe lângă care 
exista o fermă. Aici urma să fim cazaţi pentru zece zile. 
Conacul a aparținut baronului Samuel von Brukenthal 
care a trăit la Sibiu între anii 1721-1803. Am aflat multe 
lucruri despre el de la școală. Îmi amintesc că era sas, 
jurist de profesie, Guvernator al Transilvaniei, colecționar 
de artă și fondator al muzeului din Sibiu, care-i poartă 
numele. Bunicul și tatăl lui, au fost judecători. Numele 
iniţial al familiei a fost Brekner însă pentru loialitate, tatăl 
său, Michael Brekner, a fost înnobilat în 1724, primind 

nume cu particulă nobiliară von Brukenthal. Samuel, a 
studiat dreptul, filozofia, științele politice și administrative 
la universitățile din Halle și Jena. La Viena, a obținut 
funcția de Cancelar provincial, pătrunzând astfel în 
cercuri înalte. A început aici să-și creeze colecția de artă 
și o bibliotecă valoroasă. In acea vreme, era una din cele 
mai preţioase colecţii particulare din zonă. S-a întors la 
Sibiu şi datorită studiilor urmate i s-au deschis multe uși. 
A ocupat multe funcții administrative, fiind grefier 
principal și apoi vicenotar al magistratului din Sibiu. A 
adunat multă avere din funcţiile ocupate și după 
căsătorie. Soţia sa, avea o zestre de 30 000 de galbeni. 
În 1779, a construit la sibiu, palatul, care astăzi îi poartă 
numele, în stilul barocului târziu. Spaţiul fastuos al 
construcției, a premis expunerea colecţiei de artă, 
deschisă publicului încă din 1790, înainte cu trei ani de 
inaugurarea muzeului Louvre din Paris. Prin testament, 
Samuel von Brukenthal, a dispus deschiderea Palatului ca 
muzeu public, astfel că, din 1817 s-a și întâmplat acest 
lucru, fiind una din primele instituții de acesst gen din 
Europa. Pentru ca această colecție să nu fie 
dezmembrată, în testament, Brukenthal a specificat ca 
numai urmașii de parte bărbătească să poată moșteni 
averea. In cazul stingerii  descendenței pe linie 
bărbătească, colecţiile urmau să fie gestionate de o 
fundaţie și să intre în proprietatea Gimnaziului Evanghelic 
din Sibiu. In anul 1872, a murit ultimul bărbat, 
moștenitor al familiei Brukenthal, baronul Herman, așa că 
Gimnaziul a preluat fundația. 

Am simţit cât de curat era aerul în zonă, cu miros 
plăcut de floi şi de apă venit de la Târnava Mică, care 
curgea în apropiere, amestecat cu cel al vacilor din 
fermă. Totul era rustic. Conacul avea etaj iar zidurile sale 
erau groase, de aproape un metru. Am întâlnit o fetiţă de 
8-9 anișori, pe nume Sanda, care avea păr bălai, moale 
și lung, mânuţe frumoase și catifelate, puţin grăsuţe, fața 

mică, rotundă, senină, zâmbitoare. Am povestit câteva 
minute cu ea. 

In zilele următoare, am explorat pe calea simţurilor 
mele valide, tot ce se găsea în jur. Am străbătut toate 
păşunile pe care pășteau animalele. Ne-am plimbat prin 
tot satul, locuit de români și unguri. Am trecut pe lângă 
cimitir, observând că în acea zonă erau mulţi pomi 
fructoferi. Am cules câteva prune frumoase, coapte. Mi- 
am amintit de Siliștea Nouă sau de satul meu natal, mai 
ales când am străbătut ulițele înguste, neasfaltate și 
prăfuite sau noroioase când ploua. Am ajuns și pe malul 
Târnavei, alături de Livu și ne-am așezat pe iarbă. Imi 
descria cât de frumos curgea apa, cum se vedeau pietrele 
pe mal și peștișorii. Deodată, am simţit niște vibrații în 
pământ, ca niște tropote. După rapiditatea acestora, mi- 
am dat seama că sunt niște animale. La început am 
crezut că sunt cai însă când au ajuns și mai aproape de 
noi, am recunoscut după miros că erau vaci. Ca să fiu 
sigur, l-am întrebat pe colegul meu: “ce animale trec?”, 
el mi-a răspuns: “niște vaci”. Bovinele veneau să se 
adape, coborând spre mal. Din păcate, încă din acei ani, 
apele țării au început să fie poluate cu bună știință. Se 
vărsau în râuri tot felul de reziduri și substanţe, provenite 
din fabrici, uzine sau combinate. Datorită experienţei 
mele din anii trecuți, recunoșteam ușor multe acţiuni care 
se petrceau în jurul meu. 

Seara, am mers la grajdurile fermei alături de 
colegul meu. Am simţit mirosul puternic de bălegar. Am 
intuit o vacă de la cap spre coadă. Am observat cu mâna 
cum își îndrepta privirea spre mine. Era blândă. I-am 
pipăit apoi ugerul cu patru ţâţe groase. Am strâns de una 
dintre ele, de sus în jos, iar laptele călduț a ţâșnit 
puternic stropind totul în jur. Am dus mâna la nas și am 
simţit cât de plăcut mirosea. In fiecare seară, după ce ne 
spălam pe mâini, serveam cina de la care nu lipsea 
laptele dulce, proaspăt. Pe toată durata șederii noastre la 

Jidvei, mesele au fost bune și bogate, bazate pe produse 
tradiționale, obținute de la animale. 

In fiecare dimineaţă, am mers la livezile din zonă, 
unde am cules fructe. Venea după noi la conac, un 
camion “Carpați”. După o jumătate de oră de mers, 
soseam. Mai parcurgeam pe jos câteva sute de metri, 
până când ajungeam lângă merii încărcaţi cu poame. Se 
simţea un miros plăcut de mere coapte. Terenul era 
accidentat, plin de mușuroaie, gropi sau urme lăsate de 
roțile tractoarelor, motiv pentru care îmi pierdeam ușor 
echilibrul. Mă conduceau de obicei doi colegi, câte unul la 
fiecare braţ. Am intuit crengile merilor, care erau 
aplecate de greutatea fructelor. Agricultorii, începuseră 
să are terenurile din zonă. Am simţit cu picioarele 
brazdele și bulgării mari de pământ. 

Primul lucru pe care îl făceam, era să ne alegem un 
loc bun în care ne incepeam activitatea. Colegii, îmi 
aduceau o ladă mare din lemn pe care mă așezam, după 
care alte două lădițe, în care puneam merele sortate. Mi- 
au atras atenţia să aleg bine merele, să nu fie lovite sau 
stricate. Aduceau pe rând găleți pline din care luam 
merele și le așezam în lăzi. Cele bune, sănătoase, le 
puneam într-o ladă iar cele amărâte, zbârcite, lovite sau 
stricate în alta. Treceau pe acolo mulţi localnici care 
intrau în vorbă cu tinerii care munceau. Colegii mei le-au 
povestit acestora întâmplări din viața mea. Erau 
impresionați de felul în care lucram. Din când în când, 
mai făceam câte o mică pauză în care mă plimbam ca să 
mă dezmorţesc. Colega mea, Rodica Sora, mi-a arătat un 
tractor mic care trăgea după el o platformă pe care se 
așezau lădiţele cu mere pentru export. L-am cunoscut pe 
tractorist, om voinic, înalt, cu mâini aspre și pline de 
bătături. II chema Ianoș. Am discutat puţin cu el. 

Colegii mei se urcau în pomi, când merele de pe 
jos erau gata culese. Adunau în plase sau găleți, fructele 
rămase pe crengi. Când merii erau descărcaţi de poame, 

ne mutam în alte părţi. În unele zile, au venit și profesorii 
noștri să vadă cum ne descurcăm. Printre aceștia s-a 
aflat și lectorul Valer Mare, care mi-a adus foi trimise de 
dirigintele meu, pentru a putea să-mi notez în jurnal 
amintirile. Era bucuros că m-a văzut lucrând și am stat 
puţin de vorbă. I-am povestit cum m-am simţit la Jidvei, 
ce am făcut, cu cine am vorbit sau pe cine am cunoscut. 
M-am bucurat de vizita profesorilor noștri. 


În ultimele zile ale șederii la Jidvei, am participat și 
la culesul strugurilor. Am mers la vițele pline cu ciorchini 
mari, așezate în rânduri lungi, interminabile parcă. Am 
intuit cu atenţie plantele care avau tulpini destul de 
groase, cu multe ramificații, corzi agăţătoare, frunze 
palmate, mari, crestate de o parte și de alta, netede pe 
față. Am gustat strugurii care erau dulci și foarte aromați. 
Ni s-au dat foarfece sau cuțite cu ajutorul cărora am 
început să tăiem ciorchinii pe care îi așezam în lăzi. Ne 
deplasam de-a lungul rândurilor, având grijă să nu lăsăm 
în urmă fructe neculese. Timpul trecea pe nesimţite iar 
recolta se înmulțea simţitor. 

Am vizitat crama și locul în care se obținea vinul. 
Am intuit presele de struguri și felul în care ieșea mustul 
care trecea prin furtunuri groase ce duceau spre 
butoaiele imense din lemn. Aici se fermenta. Se făceau 
multe tipuri de vin, dulce, sec, roșu, alb sau roze. Se 
îmbutelia în sticle, după care o mare parte mergea spre 
export. Mirosul era puternic aromat în jur. Ne-au invitat 
angajaţii cramei să degustăm vinurile. Am băut mai întăi 
must, unul dulce, altul mai puţin dulce. Erau mese lungi, 
pline cu pahare și sticle. Am degustat mai multe feluri de 
vin, nu înainte de a ciocni paharul cu colegii. Am 
comparat gusturile vinurilor. Unii colegi, au băut paharele 
dintr-o înghiţitură, alţii treptat. 

Seara, ne-am întors în castel, unde am povestit 
până târziu. Vremea se răcise simţitor. Aveam la mine 

doar haine subţiri, deoarece când am plecat din Cluj, 
temperaturile erau destul de ridicate. Duminică, unii 
colegi au mers la Blaj să viziteze anumite obiective iar eu 
am rămas la castel, impreună cu ceilalţi. Seara, colegele 
mi-au povestit că au văzut la Blaj anumite monumente 
istorice, catedrala şi Liceul "Sfântul Vasile cel Mare”. Am 
mai discutat apoi despre problema transcrierii cursurilor 
mele în Braille iar colegii mi-au spus să fiu liniştit că vor 
face tot posibilul să-şi găsească timp pentru a dicta 
elevilor nevăzători din şcoală. 


În 13 octombrie, dimineaţa, căzuse bruma. Era 
destul de rece. Urma să ne întoarcem la Cluj. Cei de la 
fermă, s-au declarat mulţumiţi de munca prestată de noi. 
Am primit şi ceva bani. Nu am mai avut asigurat drumul 
cu autobuzul spre casă, aşa că am mers la gară, de unde 
am luat trenul spre Blaj. De aici, am schimbat garnitura, 
ajungând în scurt timp acasă. Pe tren, s-a petrecut un 
moment amuzant pentru colegi dar neplăcut pentru 
mine. Deasupra scaunului pe care stăteam în 
compartiment, era locul pentru bagaje. Mi-am pus acolo 
geanta, în care aveam haine, ustensile de bărbierit, foi şi 
ustensile de scris etc. Mergând pe hol, colegii nu au fost 
atenți la geanta mea și cineva mi-a furat-o. Spunându- 
mi-se că mi s-a furat, nu am crezut. Eu știam de la 
profesorii mei că în socialism nu se fură. Avusesem parte 
de o educaţie aleasă și până atunci nu mă lovisem de 
adevărurile dureroase ale vieţii. Colegii mei s-au distrat 
copios, văzând că nu cred că mi s-a furat geanta. Au 
găsit un milițian în tren, care mi-a scris în palmă că, "în 
socialism se fură”. 


La Cluj, mi-am luat rămas bun de la colegi iar Liviu 
m-a condus până la şcoală unde eram cazat. Aici, mi-am 
reîntâlnit profesorii şi prietenii, cărora le-am povestit în 
amănunt, cum a decurs şederea mea la Jidvei. 

Muncă la "Mucart” 


În primăvara anului 1974, când se apropia 
sesiunea de examene din vara, programată în perioada 
25 mai - 20 iunie, pentru care începusem să mă 
pregătesc, am aflat că mai mulţi elevi de liceu, din Şcoala 
de Nevăzători, merg să muncească pe timpul vacanței 
mari la "Mucart” sau la Cooperativa Meşteşugărească 
"Munca invalizilot”, pentru a câştiga nişte bani. Dintre 
aceştia erau: Gigi Neagu, Ana Iacob, Deneş Bako, Iordan. 
Vorbind cu ei, le-am spus că mi-ar plăcea să lucrez şi eu 
pe timpul verii. Când a venit dirigintele meu, profesorul 
Gh. Stancu, să vadă cum mă descurc cu pregătirea 
pentru examene şi să-mi citească anumite date 
bibliografice, i-am zis că există posibilitatea de a lucra 
peste vară şi că aş vrea să fac treaba aceasta. A fost de 
acord cu ideea mea şi am optat pentru fabrica "Mucart”, 
unde se realizau produse de papetărie. A vrobit domnul 
Stancu cu foştii mei colegi de şcoală şi i-a rugat să mă 
înscrie şi pe mine pe liste. Am mers cu ei la Policlinică să- 
mi fac analize şi totul a ieşit bine. 

Cei care lucrau la "Mucart”, s-au oferit să mă 
însoţească şi pe mine, zilnic, pe drumul dintre şcoală şi 
fabrică. In fiecare dimineaţă, începând cu a doua 
jumătate a lunii iunie 1974, la ora 5, eram deja la poarta 
şcolii şi îi aşteptam pe colegi. Mergeam pe jos până în 
piaţa Mihai Viteazul, de unde luam autobusul numărul 5, 
apoi ne dădeam jos pe strada Oaşului, după ce treceam 
pe sub podul cu linii ferate şi traversam strada, spre 
stânga, unde se afla fabrica. La poartă, ne întâmpina 
paznicul, care ne dădea condica să ne semnăm. Din 
curte, intram într-o clădire cu un etaj, în care erau două 
secţii: cea de mucava şi cea de separatoare. Eu am 
inceput să lucrez la secţia de separatoare, aflată la etaj. 
Aici, am cunoscut patru muncitori nevăzători. Simion 
Sturz, Ion Coroi, Radu Câmpeanu, om în vârstă, şi Ion 

Ciurtin. M-au primit cu mult drag şi erau bucuroşi că o să 
fim colegi. In timpul comunicării, Sturz şi Coroi îmi scriau 
cu litere mari de tipar în palmă, iar Ciurtin, în alfabetul 
Braille; din păcate, domnul Câmpeanu nu putea să-mi 
scrie, iar când voia să-mi transmită ceva, ruga pe unul 
din colegi să-l ajute. 

Sturz m-a prezentat şefului de secţie, un domn de 
origine germană, foarte cumsecade. Colegii mi-au arătat 
ce am de făcut: trebuia să motez piesele din carton, 
realizând astfel cutiile cu separatoare, în care se puneau 
diferite medicamente, seringi, fiole. Am înţeles repede 
cum se asamblau piesele şi am început să realizez cutii, 
de diferite mărimi şi forme. Toţi cei din secţie erau 
impresionați de felul în care mă mişcam, iar seful s-a 
arătat foarte mulţumit. 

Mergeam la fabrică de luni până sâmbătă, de la ora 
6.00 dimineaţa, până la 14.00. După câteva zile de lucru, 
a venit profesorul Stancu la fabrică, să vadă cum mă 
descurc. A vorbit cu seful de secţie şi cu colegii, care i-au 
spus că lucrez bine, îngrijit şi corect. Era acolo şi Ana 
Iacob, elevă de liceu, care avea resturi bune de vedere şi 
care mă conducea cel mai mult, pe drumul dintre şcoală 
şi locul de muncă. Băieţii cu resturi bune de vedere, 
lucrau la diferite maşini: de ştanţat, de tăiat. Dirigintele 
meu, m-a dus la conducerea fabricii, la biroul directorului 
inginer, Constantin Ştefănescu, cu care am făcut 
cunoştinţă. I-a povestit câte ceva despre viaţa mea, iar 
şeful de secţie i-a explicat cum lucram, cât de bine îmi 
făceam treaba. Am fost felicitat. 

Din dorinţa de a afla cât mai multe lucruri despre 
fabirca în care lucram temporar, i-am scris mai multe 
scrisori lui Simion Sturz, în care i-am pus diverse 
întrebări. El mi-a răspuns cu plăcere. Redau ceea ce mi-a 
scris: 

"Domnule Adamescu, nu se preconizează niciun fel de 
automatizare a întreprinderii; în anul viitor, vor fi unele 

modernizări la anumite instalaţii şi utilaje, unde se 
depune efort fizic deosebit. Avem promisiuni, că în 
curând, ni se va face o maşină specială pentru tăiat 
separatoare. Sper că domnul Stancu, când va mai da pe 
la noi, vă va arăta mai multe lucruri interesante: utilaje, 
maşini. 


În 1948, 11 iunie, această întreprindere a fost 
naţionalizată de către stat, şi a fost condusă iniţial, o 
scurtă perioadă, de către un mic colectiv, format din trei 
membri, printre care se afla şi fostul patron, Raş; aveau 
nevoie de el, pentru că era singura persoană care 
cunoştea secretul fabricării mucavalei de foarte bună 
calitate. 

Primul director a fost numit de către Comitetul 
Orăşenesc de Partid, în 1949, în persoana tovarăşului 
Eugen Roswelt, iar în 1954, a fost schimbat cu un altul, 
Ioan Nica, care a condus fabrica până în 1968, când i-a 
luat locul actualul director, inginerul Constantin 
Stefănescu. 


În 1972, am sărbătorit 90 de ani de la înfiinţarea 
fabricii de mucava. In anul 1882, fraţii Varga au deschis 
activitatea, după ce au adus utilaje din Austro-Ungaria. 
La început, au muncit aici şaisprezece angajaţi, plătiţi 
prost, care aveau program de 10-12 ore; femeile erau 
plătite şi mai slab. 

Până în anul 1944, fabrica s-a dezvoltat din ce în 
ce mai mult; aici se producea cea mai bună mucava din 
Transilvania, fiind foarte căutată şi de către străini. Fraţii 
Varga au vândut fabrica la alţi patroni; în 1944, Karol Raş 
era proprietarul, ocupându-se de fabrică până la 
naţionalizarea ei. 

In 1949, fabrica de cutii din Piaţa Abatorului, 
patronată de către Ion Chiş, a fost unificată cu fabrica de 
mucava şi astfel a devenit „Mucart”. 

Fabrica a ars de-a lungul anilor, de mai multe ori, 
prin sabotare sau neglijenţă; acum s-au luat măsuri 
severe pentru preintâmpinarea incendiilor. 

in prezent, suntem cea mai mare fabrică de 
mucava şi cutii din Ardeal, iar în viitorul apropiat, se vor 
mai construi încă trei fabrici: una de plicuri, una de 
carton ondulat şi una de carton duplex şi triplex.” 

In vara acelui an, 1974, am lucrat aproape o lună 
şi jumătate la fabrică, apoi am plecat în vacanţă, la Casa 
de Copii din Siliştea Nouă, unde eram asistat. A trebuit să 
mă pregătesc serios pentru examenul de la Psihologie 
generală, pe care l-am picat în sesiunea din vară. Era 
foarte multă materie iar o parte din bibliografie, îmi 
lipsea; nu am avut-o în Braille, tipărită. Am studiat toate 
materialele pe care le-am avut, muncind din greu, până 
seara târziu. Nu m-am putut odihni bine în acea vacanţă. 
În a doua săptămână din septembrie, m-am întors la 
Cluj. A venit profesorul Mare, înainte cu o zi de examen şi 
m-a încurajat, spunându-mi că totul va fi bine. La ata 
stabilită, am mers însoţit de dirigintele meu, Gh. Stancu, 
şi mi-am dat examenul. M-am descurcat bine, iar 
profesorul Benjamin Zorgo, mi-a dat nota 8. Am intrat în 
anul II de facultate şi am reînceput cursurile. 

Intre 1 iulie şi 15 august 1975, am lucrat pentru a 
doua oară la fabrica de mucava, la secţia de caiete. M-a 
însoţit tot Ana Iacob, între şcoală şi locul de muncă. Eram 
la masa de lucru alături de doi muncitori nevăzători: 
Coroi şi  Ciurtin, cu care muncisem la secţia de 
separatoare. Mi s-a arătat şi aici ce trebuie să fac: legam 
caietele mari, de desen, cu şiret, pe care îl băgam pe 
găurile deja existente sau pregăteam colile ministeriale 
care urmau să devină caiete; luam din dreapta foile din 
teancul mare, le număram şi băgam câte 100 într-un plic. 

Toţi cei din secţie se uitau cu admiraţie la mine, în 
timp ce lucram. Am făcut cunoştinţă cu mulţi muncitori 
văzători, care lucrau pe diferite maşini sau se ocupau de 


32 


căratul materialelor: aduceau materie primă pe secţie şi 
duceau în depozit, produsele finite. Multe fete tinere, 
femei sau bărbaţi, mi-au scris în palmă. Imi amintesc de 
şefa de secţie de la caiete, care era o femeie cumsecade, 
o chema Edit. Băieţii cu resturi de vedere din şcoală, 
lucrau şi noaptea, între orele 22.00 şi 6.00. Am vrut să 
merg şi eu la acest program, iar ei mi-au spus că mă 
aduc şi pe mine. Profesorul Stancu, cu care am discutat, 
nu a fost de acord să merg naoptea la lucru. Mi-a explicat 
că trebuie să mă odihnesc bine. Doamna Edit a fost de 
aceeaşi părere şi m-a sfătuit să vin doar ziua la fabrică. 
Am înţeles şi am ascultat tot ce mi s-a zis. 

Simion Sturz, a rămas să lucreze la secţia de 
separatoare. şi cutii. Am mers de multe ori să-l vizitez şi 
am discutat. A rugat pe unii muncitori văzători, să-mi 
arate cu grijă, mai multe utilaje. Am vizitat şi secţia de 
mucava, unde am intuit presa în care se băgau 
cartoanele sub greutăţi mari, până ieşeau fine, netede. 
Mi-au arătat cum se foloseşte şi am băgat şi eu câteva 
cartoane. 

Perioada petrecută la "Mucart”, a fost foarte 
frumoasă. Am avut multe de învăţat. Mi-am dat seama ce 
înseamnă să mergi la un program de lucru şi să faci parte 
dintr-un colectiv. Am reuşit să adun şi nişte bani, atât de 
necesari; am primit un salar de 1309 lei pe lună. 

La cursuri, colegii mei fără dizabilităţi îşi luau notițe 
în scriere obişnuită, pe caiete mari studenţeşti. Fiind 
ocupați cu scrisul, s-a hotărât ca eu să nu iau parte la 
aceste lecţii, deoarece nimeni nu-mi putea scrie în palmă. 
In schimb, am participat la majoritatea seminariilor şi la 
orele de laborator. Pe rând, colegii au venit la şcoală de 
unde m-au luat la facultate. Lângă mine, stătea în 
permanenţă cineva care îmi scria cu litere mari de tipar în 
palmă, pe scurt, tot ce se discuta la semninarii. In acest 
fel, mi-am putut face o idee despre fiecare materie în 
parte. Desigur, cursurile dictate de colegi elevilor 

nevăzători, mi-au folosit la pregătirea pentru examene, 
însă şi detaliile aflate la seminarii au contribuit la 
pregătirea mea temeinică. Studenţii nevăzători cu auz, 
aveau acces mai uşor la informaţie. Majoritatea, au 
obţinut din Occident aparate de înregistrat, cu care 
mergeau la cursuri. In pregătirea pentru examene, 
ascultau la magnetofon cursurile înregistrate. 


De multe ori, elevii de liceu aveau mult de 
studiat şi nu puteau fi dispuşi să-mi transcrie cursurile. 
Dirigintele meu, Gh. Stancu, a venit mereu la mine şi m- 
a ajutat chiar el la transcris. Nu m-a lăsat nici un 
moment la greu. Inainte de fiecare examen, a 
împrumutat de la bibliotecă anumite materiale în scriere 
obişnuită iar după ce le-a citit, mi-a transmis ideile 
importante. Când găsea câte puţin timp, lectorul 
universitar V. Mare, venea la şcoală şi mă încuraja, 
dându-mi anumite sfaturi şi îndrumări necesare. Avea 
mare încredere în potenţialul meu. 

Timpul se scurgea pe nesimţite iar sesiunile de 
iarnă şi vară soseau. Cu mult timp înainte începeam să 

mă pregătesc serios. Profesorii universitari erau exigenţi, 
pretindeau studenţilor să înveţe mult. Am parcurs mii şi 
mii de pagini, învățând pentru fiecare materie în parte. La 
aproape toate examenele am fost însoţit de dirigintele 
meu care se pensionase din ianuarie 1974. Îmi luam cu 
mine maşina de scris în alfabetul obişnuit. Intrând în sala 
de examen, simțeam că atmosfera era încordată. Mă 
aşezam în prima bancă, în faţa catedrei, alături de 
îinsoţitorul meu până când întrau profesorii în anfiteatru. 
Intotdeauna erau doi: un profesor universitar şi un 
asistent. Subiectele erau sigilate în plicuri. Primeam 
fiecare câte un exemplar şi treceam la treabă. Domnul 
Stancu îmi dicta subiectele după care îmi ura succes şi 
părăsea sala. Timp de două ore lucram. La început, mă 
gândeam bine la subiect conturându-mi în minte un plan. 
Băteam apoi la maşină răspunsurile la subiecte. La final, 
predam lucrarea profesorilor iar dirigintele meu venea să 
mă ducă la şcoală. Povesteam pe drum despre ceea ce 
am scris. A doua zi veneam la proba orală. Trăgeam la 
sorţi un plic în care erau două subiecte. DI Stancu îmi 
citea cerinţele iar apoi ieşea pe hol. Reflectam ceva timp 
asupra subiectelor, după care îmi făceam o ciornă în 
Braille. Îmi notam ideile principale pe care le dezvoltam 
mai apoi oral. După o jumătate de oră veneam în faţa 
catedrei. Rosteam cu voce tare răspunsurile la întrebări. 
Profesorii se arătau mulţumiţi de pregătirea mea. 

In toţi cei patru ani de facultate am avut rezultate 
satisfăcătoare. Am obţinut multe note de 10 la mai mute 
materii precum: pedagogie, predată de prof. Ionescu, 
tiflologie, predată de prof. Walter Roth, surdologie, 
predată de prof. Valer Mare, psihologia juridică, predată 
de prof. Alexandru Roşca, limba franceză, predată de fata 
fostului rector, prof. Ştefan Pascu, anatomia, predată de 
prof. Toma, limba română, predată de prof . Nicolae 
Goga de la filologie, Am luat şi note de 8 sau 9, la 
psihologie generală sau statistică. Profesorii au fost 

mulţumiţi de mine, observând că m-am pregătit temeinic 
poentru examene. Fiecare succes al meu mă făcea să 
lupt în continuare. Imi împărtăşeam bucuria cu prietenii 
şi cu fostii mei dascăli, ai căror creaţie eram. 

Printre materialele mele pe care le-am păstrat 
atâţia ani, am găsit o parte din examenul scris la 
pedagogie generală, din anul 1 de facultate, pe care l-am 
susţinut în 22 mai 1974: 

"1. Formalismul, prevenirea şi combaterea lui în 
procesul de învăţământ 

2. Procesul formării conştiinţei şi conduitei morale 
Rezolvare: 

2. Morala a apărut în societate, când omul a 
început să înţeleagă, că nu poate vieţui singur. 
Obiceiurile s-au statornicit, devenind necesităţi sociale. 
Pe baza acestor obiceiuri se dezvoltă acceptarea acţiunii 
respective. 

In comuna primitivă, morala care a apărut, 
cuprindea puţine norme pentru toţi membrii societăţii, iar 
pe măsura dezvoltării acesteia, numărul normelor morale 
a crescut. In societăţile cu clase antagonice, întâlnim 
două tipuri de morală: morala claselor expluatate şi 
morala claselor expluatatoare, morală dominantă în stat. 

Educaţia morală, a devenit o necessitate pentru 
practica şcolară. Există câteva condiţii ale moralei, 
absolut necesare formării omului de tip nou: 

1. Formarea reprezentărilor, noţiunilor şi 
convingerilor morale; 

2. Educarea emoţiilor şi sentimentelor morale; 

3. Formarea trăsăturilor de voinţă şi caracter. Intre 
toate aceste sarcini, există o strânsă legătură, care 
asigură unitatea dintre conştiinţă şi conduită. 

Convingerile morale sunt anumite idei care pun 
stăpânire pe conduita omului. Cerinţele externe se 
interiorizează şi se transformă în motive interne. 
Convingerile sunt associate cu sentimentele morale, care 

sunt stări positive sau negative, de atracţie sau 
respingere. 

In practica şcolară, este necesară acţiunea 
educativă.  Educatorul trebuie să aibă formate, 
sentimente superioare precum: dragostea faţă de 
aproapele său, umanismul, responsabilitatea, 
colectivismul, sentimente care contribuie la dezvoltarea 
personalităţii elevului.” 

Imi amintesc că, după ce mi s-a corectat lucrarea, 
profesorul mi-a dat înapoi foile, aşa se explică faptul că le 
am şi astăzi. Din păcate, e singura rezolvare pe care am 
primit-o înapoi. 


În sesiunea de vară a primului an de facultate, am 
avut de dat examen la psihologie generală. Nu avusesem 
ocazia să studiez destule materiale din bibliografie. 
Intrând în sala de examen, am primit subiectul pe care 
mi l-a citit asistentul universitar Vasile Preda. Nimerisem 
un subiect pe care nu-l stăpâneam cum trebuie. Când a 
trebuit să dau răspunsul oral, în faţa profesorului 
Benjamin Zorgo, m-am pierdut. Mi-a mai pus câteva 
întrebări în afara subiectuluui la care am răspuns bine. 
Totuşi, profesorul nu a fost mulţumit de prestaţia mea şi 
i-a spus asistentului meu, să-mi transmită că trebuie să 
mai dau odată examenul în toamnă. Dezamăgit, am ieşit 
din sală. Profesorul Stancu, m-a întrebat cum m-am 
descurcat; i-am răspuns că nu prea bine şi că în toamnă 
trebuie să susţin iarăşi acest examen. M-a liniştit 
spunându-mi că o să mă ajute să mă pregătesc, în 
vacanţa universitară. In toamnă, am dat din nou acest 
examen pe care l-am luat de această dată cu nota 8. 


Cea mai grea materie din facultate mi s-a părut 
statistica. Existau multe formule matematice, greoaie şi 
complexe. Eram foarte preocupat de pregătire. Profesorul 
Stancu a împrumutat de la bibliotecă manualul de 

statistică, de unde mi-a dictat mai multe lecţii. Mi-a 
explicat pe înţelesul meu anumite noţiuni mai complicate. 
Era anul III, sesiunea de vară, iunie 1976. Ajuns în sala 
de examen, emoţiile erau mari. Mă gândeam la 
momentul din anul I, în care am picat la psihologie 
generală. Speram să nu păţesc la fel. Inainte să intru în 
sală, profesorul Stancu mi-a mai citit câte ceva pe hol şi 
am mai repetat anumite noţiuni. Am primit subiectele 
care mi s-au părut grele. M-am concentrat, am reflectat 
la cerinţe şi am început să bat la maşină răspunsul. La 
final, am ieşit încrezător din sală. Am primit apoi 
rezultatul: nota 8. 


La examenul de la limba franceză, m-a însoţit 
prietenul meu Laurențiu Crişan, de la Asociația 
Nevăzătorilor. El îşi aminteşte perfect acest moment pe 
care îl redau mai jos: "La examenele de la facultate, îl 
ducea de obicei domnul profesor Stancu, care se interesa 
din timp de data acestora şi de materia ce trebuia 
pregătită. La examenul de franceză, m-a rugat pe mine 
să-l însoțesc, dânsul fiind ocupat. Pentru acest examen, 
avea de pregătit 15 lecţii, referitoare la psihologia muncii. 
De fapt, a aflat mai târziu despre acest examen, de aceea 
şi timpul de pregătire al acestor lecţii era scurt. L-am 
ajutat înainte cu câteva zile la traducerea acestor lecţii 
iar în ziua examenului, am luat împreună troleibuzul 2 din 
faţa Şcolii de Nevăzători şi ne-am îndreptat spre 
Facultatea de Filologie, de pe strada Horea. Pe drum l-am 
întrebat ce lecţie a pregătit mai bine iar el mi-a răspuns 
că le ştie pe toate. Am sosit în timpul în care profesoara 
examina un student, iar eu eram atent să aflu ce Îl 
întreabă şi cum se procedează. Apoi a venit rândul lui 
Vasilică. L-a pus să tragă un bilet cu subiectul ţi i-a venit 
lecţia: "La delegation”. Trebuia citit şi tradus textul 
respectiv. Am observat că Vasilică citea şi traducea 
corect, profesoara asculta cu atenţie şi pentru că îl auzea 

pentru prima dată, mă întrebam în ce măsură îl înţelege, 
dacă traduce sau nu correct. După câteva propoziţii 
traduse, i-a dat să facă o retroversiune, ceva în genul: 
"Aseară pe stradă m-am întâlnit cu prietenul meu”. 
Vasilică a tradus corect. Apoi l-a întrebat, ce a mai citit în 
franceză, în afara materialului obligatoriu pentru examen. 
Ştiam că nu a mai citit altceva, iar Vasilică i-a răspuns 
că: "Întrucât în biblioteca asociaţiei nu există cărţi în 
limba franceză, am solicitat asociaţiei franceze, să-mi 
trimită nişte reviste pentru a citi, însă nu le-am primit 
până în acest moment”. Acest răspuns, a fost dat de 
Vasilică, în limba franceză. Profesoara i-a cerut carnetul 
de student şi i-a trecut nota 10. Am constatat că a 
procedat cu Vasilică, exact aşa cum a procedat şi cu 
studentul văzător examinat înainte. I-am spus lui Vasilică 
ce notă a primit iar el a rămas serios, fără a manifesta o 
bucurie exagerată”. 

Pe tatăl profesoarei de franceză, prof. Ştefan 
Pascu, am avut ocazia să-l cunosc personal, în primul an 
de facultate. Era lector al Univerisăţii “Babeş-Bolyai”. Am 
mers alături de lectorul Valer Mare şi de profesorul Gh. 
Stancu la rectorat, unde am discutat problema pregătirii 
mele universitare. Am solicitat angajarea unui asistent 
universitar, care să mă sprijine în pregătirea pentru 
examene, în procurarea de materiale necesare studiilor. 
Profesorul Pascu a fost foarte amabil şi a încercat să 
resolve această problemă, însă, din păcate, lipsa 
fondurilor a făcut ca această solicitare să nu poată fi 
rezolvată. De atunci, dirigintele meu şi-a dedicat o bună 
parte din timpul său, pregătirii mele. În ultimii doi ani de 
studii, colegii mei au fost ocupați cu lucrările de diplomă, 
aşa că nu au putut veni la şcoală să dicteze cursurile 
elevilor nevăzători. Din bursa mea de student i-am 
recompensat pe elevii din şcoală, cu seme 
nesemnificative, iar ei mi-au transcris cursurile în 

continuare. Când avea timp, dirigintele meu, Gh. Stancu, 
dicta chiar el iar în lipsă, elevii cu resturi bune de vedere. 

Când am întâmpinat dificultăţi în pregătire, am 
avut ocazia să mă consult cu lectorii Valer Mare şi Walter 
Roth, cadre universitare de înaltă ţinută morală şi 
intelectuală. Dânşii mi-au venit mereu ajutor, explicându- 
mi fiecare termen necunoscut, dându-mi materiale pe 
care mai apoi colegii mei le-au dictat, pentru a le putea 
parcurge. Cu dl Valer Mare am studiat surdologia, o 
materie dragă mie, la fel ca şi tiflologia, studiată sub 
îndrumarea dlui Walter Roth. Şi după terminarea 
facultăţii, ambii profesori s-au interesat de soarta mea, 
venindu-mi în ajtor de fiecare dată când am avut 
probleme. Le păstrez vie recunoştinţă şi mă rog lui 
Dumnezeu pentru odihna sufletelor lor. În 2008, Walter 
Roth a trecut la cele sfinte în Germania, unde s-a mutat 
după retragerea din activitate iar dl Valer Mare, care m-a 
vizitat până în ultimele luni ale vieţii sale, s-a stins în 
aprilie 2013, în sânul familiei sale din Cluj. 

În anul 2006, la împlinirea a 100 de ani de la 
naşterea profesorului Alexandru Roşca, seful catedrei de 
Defectologie, un om cu suflet mare, care s-a luptat 
pentru binele meu, colaboratorii domniei sale au scris o 
carte, cu titlul: "Alexandru Roşca, omul, savantul, 
creatorul de şcoală", unde lectorul Valer Mare, a semnat 
un material despre traseul meu educaţional. În prima 
parte a acestei cărţi, am redat câteva citate din material 
referitoare la începuturile recuperării mele iar mai jos 
transcriu câteva pasaje scrise de dascălul meu, despre 
studiile mele universitare: "Dată fiind situaţia sa, inclusiv 
cea materială, a obţinut o bursă studenţească, de care n- 
a putut beneficia, deoarece nu se putea descurca într-o 
ambianţă spaţială nouă, fără un sprijin permanent, pe 
care noii săi colegi nu-l puteau asigura. Cu asentimentul 
Inspectoratului Şcolar, direcţiunea Şcolii de Nevăzători i- 

a acordat, în continuare, cazare şi masă în internatul 
propriu, aceasta fiind soluţia optimă pentru V. Adamescu. 


Problema cea mai dificilă era acum cea a 
participării sale la cursuri şi seminarii. Sigur, el nu putea, 
şi avea o interdicţie fermă de a circula în oraş ca pieton 
fără însoțitor. Până la urmă, am recurs la ajutorul 
colegilor săi de grupă (mai cu seamă fetele) pentru a-l 
însoți întotdeauna de la şcoală la facultate şi retur. 
Uneori, când eram avizat din timp, luam asupra mea 
această sarcină, inclusiv pentru a verifica cum se 
orientează V. A. pe traseu. Imi demonstra mereu cât de 
bine fixase, ce clădiri se află pe stânga și pe dreapta 
drumului, unde se întrerupe trotuarul pentru a traversa 
strada, ce fel de vehicule trec pe stradă cu o viteză mai 
mare sau mai mică, pe lângă ce fel de magazine trecea 
etc., bazându-se pe informaţiile tactile, vibraţiile, 
olfactive pe care le primea. 


Am convenit, de asemenea, să nu participe la toate 
cursurile, ci numai la cele în care anumiţi profesori ţineau 
să-l cunoască mai bine. Notiţele le putea obţine de la 
colegi, care urmau să i le "dicteze” scriindu-i în palmă, iar 
el să şi le transcrie în Braille; de mare ajutor i-au fost şi 
elevii nevăzători din şcoală, care au acceptat (uneori 
contracost, din bursa sa specială) să transcrie în Braille 
notițele “dictate” de studenţi (pe cale auditivă, mult mai 
eficientă decât scrierea în palmă). 

La seminarii, însă, urma să participe cât mai 
frecvent, ca să poată urmări discuţiile, să-şi facă 
insemnări cu ajutorul colegilor, şi, nu în ultimul rând, 
pentru a oferi atât cadrelor didactice respective, cât şi 
colegilor săi prilejul de "a face practică” (în relaţiile cu 
deficienţii), atât de necesară viitorilor defectologi. Aşa şi- 
a desfăşurat V. A. activitatea de student timp de 4 ani. In 
vara lui 1977, după 22 de ani de recuperare psihologică 

şi de şcolarizare (primară, medie şi universitară), la 
vârsta de 33 de ani, a devenit licenţiat al Facultăţii de 
Psihopedagogie specială a Universităţii “Babeş-Bolyai” din 
Cluj-Napoca. Pe această bază, el a fost angajat ca 
profesor (cu salariu aferent) al Şcolii de Nevăzători pe 
care o absolvise cu patru ani în urmă. 

În această calitate, el a lucrat cu copiii orbi- 
surdomuţi, care au fost supuşi, la rândul lor, acţiunii de 
recuperare psihopedagogică; de asemenea, fiind între 
timp şi absolvent al unei şcoli de sculptură. Mai apoi, a 
condus lucrările practice de modelaj ale elevilor 
nevăzători din şcoală, până la pensionare în 2004." 


Practică la Institutul de Cercetări 
Pedagogice 


Atât în cadrul şcolii cât şi în cadrul facultăţii, a 
participat la multe experimente pedagogice, fie în vară. 
fie în străinătate. În 1968, am mers la Zagreb, alături de 
profesorii mei, dintre care Valer Mare şi Georgeta 
Damian, unde am fost supus unor teste cu aparatele 
Suvag, aparate ce se bazau pe recunoaşterea unor 
sunete prin intermediul vibraţiilor. Mi se puneau nişte 
căşti pe cap şi nişte electrozi pe diferite părţi ale corpului. 
Unul dintre profesori, pronunţa anumite sunete la 
microfon, moment în care se produceau vibrații, În acest 
fel, am reuşit să diferenţiez sunetele între ele. În Cluj, la 
Institutul de Cercetări Pedagogice, profesorul Valer Mare 
şi inginerul Ţicărea, au conceput un aparat asemănător, 
numit  policompresor. Spre deosebire de  Suvag, 
policompesatorul nu avea electrozi, ci zece plăcuţe 
rotunde pe care trebuiau puse degetele celor două mâini. 
Astfel, mi s-au pus căştile pe cap, apoi anumite 
persoane, rosteau la microfon sunete, moment în care 
plăcuţele şi căştile vibrau cu intensităţi diferite. 

Din 14 iunie 1976, am început practica la Institut. 
Două zile mai târziu, am participat la un simpozion de 
surdologie, care a avut loc la Centrul de Reabilitare a 
Auzului, situat pe strada Marinescu. In zilele următoare, 
sub îndrumarea ştiinţifică a lectorului Valer Mare, am 
continuat să exersez cu policompensatorul, alătrui de 
colegii mei de facultate şi de alţi studenţi. La început, am 
fost asistat de colegele mele Lucia Sterie şi Maria Tărău, 
care rosteau pe rând sunete la microfon. La primele 
repetări, am simţit doar vibraţiile sub degete, nedesluşind 
nici un sunet. După fiecare vibraţie, colegele îmi scriau pe 
podul palmei ce sunet s-a rostit. In acest fel, după multe 
repetări, am început să diferenţiez sunetele, observând 
că intensitatea vibraţiilor diferă. Imi amintesc că mi-a 
fost mai uşor să lucrez cu Suvag-ul, desluşind mai uşor 
sunetele rostite la microfon. Desigur, acest aparat era 
mult mai performant. 

In camera relativ izolată fonic, am învăţat şi 
gradaţiile intensității vibraţiilor. Am exersat alături de 
Ovidiu, student la psihologie generală. El se aşeza în 

dreapta mea şi îmi spunea să-i indic plăcuţa care vibra. 
Apoi m-a pus să-i spun cum vibrează plăcuţele în funcţie 
de intensitate: foarte tare, mediu, slab, foarte slab şi 
invers. Mă descurcam destul de bine. Când răspundeam 
corect, Ovidiu mă bătea pe umăr, arătându-se mulţumit 
de mine. Maria Tărău era curioasă să vadă cum 
diferenţiez intensitatea vibraţiilor şi după ce s-a aşezat în 
dreapta mea, am început să-i explic. Plăcuţele vibrau 
concomitent sau pe rând. Intensitatea vibraţiilor varia de 
la plăcuţă la plăcuţă. 


wW a 


După ce am început să diferenţiez sunetele, am 
trecut la logatomi. Logatomii sunt grupuri de litere care 
formează o singură silabă, dar nu au nici un înţeles. In 
timpul în care învăţam să diferenţiez logatomii, Paul, 
student la psihologie în anul II, era în dreapta mea. Mi-a 
fost greu la început. La microfon se rosteau cuvinte fără 
înţeles precum: naţ, sen, tâm, prev, ştic, mau, seân, 
prud, ruât. Treptat, după multe exerciţii, am reuşit să 
disting aceste cuvinte. La un moment dat, am simţit că 
plăcuţa a cincea, din dreapta, nu mai vibra. S-a defectat. 

I-am spus domnului Mare care a rezolvat în cele din urmă 
problema. 


În prima săptămână din iulie, 1976, după ce dl 
Mare, a reuşit să obţină aprobarea de la Casa Pionierilor, 
am început să fac exerciţii de orientare în curtea acestei 
instituţii. La intrare, am intuit o maşină mică japoneză, 
marca “Toyota”. Pipăind cu interes, mi-am dat seama că 
era un automobil elegant. Am citit numărul de 
înmatriculare care era trecut pe plăcuţă, atât în faţă cât 
şi în spate: 1 CJ 248. La început, am crezut că acea 
maşină avea şapte locuri, însă dl Mare mi-a spus că are 
cinci. Continuând deplasarea alături de profesorul meu şi 
de Ovidiu, am urcat un mic deal. De o parte şi de alta 
erau copaci, pe care i-am recunoscut după umbră. Era o 

zi foarte călduroasă. Am ajuns pe o porţiune asfaltată, de 
întindere medie. In mijlocul acestui spaţiu, am început 
experimentele. DI Mare şi Ovidu, au trasat cu sfoară o 
linie dreaptă. Ovidiu m-a pus la capătul sforii, după care 
m-a condus la braţ până în celălalt capăt. Ajuns acolo, 
mi-a transmis scriindu-mi în palmă, să mă întorc în 
punctul din care am pornit, dar de această dată singur. 
M-am întors păşind uşor nesigur. M-am oprit unde am 
crezut că e capătul, dar dl Mare mi-a transmis că am 
depăşit cu doi metri. Am repetat experimentul de mai 
multe ori. De fiecare dată Ovidiu măsura cu câţi 
centimentri am depăşit linia. Uneori mă opream înaintea 
capătului sau mergeam puţin în diagonal stânga, dreapta. 
DI Mare a trebuit să plece, aşa că am rămas cu ovidiu. 

Am continuat experimentul cu linia dreaptă. Mi-am 
dat seama că e destul de complicat să mă deplasez în 
spaţiu, fără nici un reper. Pe trotuar, pot simţi sub tălpi 
diferite denivelări, guri de canal, borduri, după care mă 
orientez. După mai multe exerciţii, am reuşit să merg tot 
mai corect, abaterile fiind din ce în ce mai 
nesemnificative 

După acest prim traseu pe care l-am parcurs, am 
trecut la altul. Ovidu a trasat un triunghi. M-a condus 
prima dată la braţ, din vârful triunghiului, străbătând cu 
atenţie prima catetă, apoi ipotenuza şi, în sfârşit, ultima 
catetă, ajungând în punctul din care am plecat. Apoi, 
experimentatorul, m-a pus să parcurg singur acest 
traseu. Am plecat din primul vârf, parcurgând cateta 
până am ajuns la al doilea vârf, după care am căutat să o 
iau singur spre ipotenuză, pe care am şi parcurs-o până 
la al treilea vârf, unde m-am oprit puţin, luând-o apoi pe 
a doua catetă, până am ajuns din nou la primul vârf, de 
unde plecasem. Ovidu, care mă urmărea cu atenţie, m-a 
bătut pe umăr şi mi-a arătat abaterile pe care le-am 
făcut, sfătuindu-mă să fiu şi mai atent. Am mai încercat 
de câteva ori, având abateri tot mai mici. Spre final, 


46 


concentrarea mea a avut de suferit din cauza oboselii. 
Eram copleşit de căldura soarelui. Era ora 12.48, aşa că 
am plecat, urmând să ne întoarcem a doua zi. 

Am ieşit din curte ajungând în stradă. Am străbătut 
trotuarul până când am ajuns în faţa Institutului de 
Cercetări Pedagogice. Am intrat în clădire urcând treptele 
iar apoi am parcurs coridorul. Uşa din dreapta era 
închisă, însemnând că au plecat cu toţii acasă. Ovidiu a 
coborât după cheie, după care s-a întors şi am intrat în 
biroul în care lucra di Mare, de unde mi-am luat geanta. 
Am mers spre ieşirea din Institut, după ce mi-am scos 
bastonul alb din geantă pentru a mă orienta singur. 
Ovidiu mă asista. Am ieşit pe poartă și am luat-o în 
stânga, pe strada care cobora. Am trecut prin faţa 
spitalului CFR ajungând aproape de semafor, pe care îl 
găseam uşor, ştiind că e după un geam cu gratii de fier. 
Am traversat, de această dată la braţ cu Ovidiu, după 
care am intrat pe strada Avram Iancu, până ce am ajuns 
la cămin, unde eram cazat temporar. 

În dimineaţa următoare, la 10:30, am revenit în 
curtea Casei Pionierilor, unde am început să parcurg 
traseele din ziua anterioară. Am trecut apoi la altul, în 
formă de pătrat. După ce a trasat pătratul, Ovidiu m-a 
condus la braţ pe laturile acestuia lungi de patru metri, 
după care a trebuit să încerc şi singur. Am mers după 
eclipsa soarelui: pe prima latură, soarele era în faţa mea, 
apoi în drepta, când am parcurs a doua latură, în stânga, 
când am parcurs-o pe cea de a treia şi în sfârşit, în 
spatele meu, la ultima latură. Am mai mers pe un alt 
traseu, în forma unui unghi. Vremea era la fel ca și în 
ziua precedentă, cu soare puternic dar aer curat. A 
trebuit să stau în maieu. Sudoarea îmi curgea pe spate. 
De câteva ori am stat sub copaci la umbră. La înapoiere, 
Ovidiu mi-a spus să mă deplasez singur. El mă urmărea. 
Am ajuns la Institut, unde l-am găsit pe dl Mare lucrând. 

M-a întrebat cum m-am descurcat şi mi-a spus să scriu în 
jurnal tot ce am făcut. 

In 3 iulie, am continuat experimentele cu 
orientarea pe un traseu oarecare. Am parcurs mai întâi 
un unghi drept de 90 grade. Nu mi-a fost greu, însă 
ultima probă a fost dificilă. A trebuit să străbat un traseu 
în forma literei Z. Laturile de sus şi jos aveau câte patru 
metri, iar cea din mijloc, diagonală, cinci metri. Am avut 
abateri destul de mari la început, între 1 şi 3 metri, însă 
după mai multe repetări am reuşit să reduc depăşirile. 
Mi-am dat seama cât de greu este să te deplasezi, 
nevăzător fiind, fără baston sau fără repere clare. Trebuia 
să merg pe acel traseu, doar după intuiţie, după ce îmi 
cream o imagine mintală a formei respective. 

In acele zile de iulie, în paralel, am încercat să mă 
deplasez singur, neinsoţit, de la Institut la cămin şi 
invers. Profesorii mei m-au avertizat încă de când eram 
elev, că nu e bine să merg singur pe străzi fiind periculos, 
însă voiam să fiu independent. Intr-una din zile, 
dimineaţa, am ieşit din cămin îndreptându-mă către 
Institut. Am luat-o în dreapta, pe trotuar, mergând cu 
atenţie şi pipăind zidurile clădirilor cu bastonul alb pe 
care îl ţineam strâns în mâna dreaptă. Am simţit 
zgomotele mai mult sau mai puţin puternice, produse de 
maşinile care se deplasau în stânga mea. După ce am 
mers puţin, am simţit cu bastonul capătul trotuarului, 
însemnând că în dreapta este o altă stradă, cea dintre 
căminele "Avram Iancu” şi "Emil Racoviţă". M-am oprit la 
marginea trotuarului aşteptând să mă ajute cineva să 
traversez. După puţin timp, a venit un domn, care m-a 
traversat la braţ. Mi-am continuat drumul, până când am 
ajuns la cealaltă trecere. O altă persoană m-a traversat 
din nou. Am intrat pe strada Republicii. Am început să urc 
spre Institut. Prima dată am confundat intrarea, păşind 
intr-o altă curte, însă mi-am dat repede seama după 
terenul de sub picioare, că nu sunt la adresa dorită. Am 

ieşit în stradă unde m-am întâlnit cu Maria Tărău, colega 
mea de an, care m-a condus. Am mai mers câţiva metri, 
până am ajuns. Am pipăit încă o dată, cu multă atenţie 
poarta Institutului, pentru a recunoaşte intrarea în altă zi. 

Am încercat să mă deplasez singur şi în curtea 
Institutului. Ovidiu m-a însoţit, însă m-a lăsat să merg 
fără să mă atingă. Am trecut pe lângă scara care urca la 
camera D1, am simţit bordura parcului unde erau 
plantate diferite fiori şi multă iarbă. Am intuit lada de 
gunoi făcută din metal şi bara pe care se băteau 
covoarele. Am găsit tulpinele unor brazi falnici, dar la 
început nu am ştiut ce fel de arbori sunt, până când 
Ovidiu mi-a dat o crenguţă căzută pe jos. In spatele 
clădirii, erau zone asfaltate dar şi locuri cu flori: 
trandafiri, margarete, crini sau irişi. Am observat că erau 
şi bănci pe care m-am aşezat să mă odihnesc. Mi-am dat 
seama că acea curte era destul de mare. 

Timp de o lună am fost cazat la căminul 
studenţesc, în timpul practicii la Institut. Dormeam la 
etajul 1, în camera 27, alături de patru băieţi, dintre care 
colegii nevăzători Ion Podosu şi Adrian Roşca. Ceilalţi doi 
băieţi erau văzători: Moraru şi Mircea. Intr-o după-masă, 
am mers cu Ion Podusu, colegul meu de liceu, până la 
Asociaţia Nevăzătorilor, unde lucra prietenul Laurenţiu 
Crişan. Deplasându-ne pe stradă, am observat cât de 
bine se descurca Podosu. Era foarte atent, ajutându-se 
de auzul său fin şi bine dezvoltat. Aprecia foarte bine 
distanţa şi simţea obstacolele. De multe ori nici nu 
folosea bastonul. Am ajuns la Asociaţie, unde am povestit 
câteva ore cu |. Crişan şi am citit câte ceva. Podosu a 
plecat iar eu urma să revin singur la cămin. Pe la şapte 
seara, am ieşit din Asociaţie iar Crişan m-a trecut prima 
stradă, sfătuindu-mă să fiu foarte atent. Am început să 
merg pe bulevardul Eroilor care era plin de magazine şi 
tonete. Simţeam tot felul de mirosuri. Am observat ce 
forfotă era în oraş. Era foarte multă lume pe trotuare. 

Eram foarte satisfăcut că mă deplasez singur. Am ajuns 
în faţa clădirii căminului, pe care o recunoşteam după 
zidul placat cu cărămizi mici şi foarte fine. 


Cum recunosc și diferenţiez persoanele 


În primul volum, am mai explicat felul în care 
recunosc persoanele şi cum le diferenţiez. Am cunoscut 
mii de oameni, pe care îi ţineam minte datorită anumitor 
semne distinctive, cum ar fi: negi, cicatrici, bijuterii. Când 
cunosc o persoană, îi întind mâna în semn de salut, după 
care îi pipăi cu atenţie trăsăturile feţei, părul, apoi cobor 
pe umeri până la palme pe care le intuiesc atent, 
reţinând mărimea lor, fineţea. Recunosc o persoană şi 
după statură. Femeile, le pot diferenţia după parfum şi 
mai ales după tipul părului: scurt sau lung, moale sau 
aspru, lins sau creţ. Am să explic mai jos cum recunosc 
anumite persoane. 

Pe dl Valer Mare, îl recunosc după statură. E un om 
voinic, înalt, cu mâini mari. Am observat că poartă ceas 
cu sonerie. 

Profesoara Florica Sandu, cea care m-a demutizat 
şi a lucrat cu mine în primii 7 ani de şcoală, era o femeie 
de statură mijlocie, corpolentă, cu mâini potrivite, fine şi 
manichiură destul de mare. O mai recunoşteam după 
mirosul de tutun amestecat cu apă de colonie. 

Pe dl Roman Dănilă, maistru nevăzător, cel care 
m-a învăţat să confecţionez perii, îl recunoşteam după 
bătătura de pe mâna dreaptă, care i-a dispărut după 
pensionare. Era un om de statură mijlocie, cu mâini 
aspre. 

Dirigintele meu, Gh. Stancu, era un om destul de 
inalt, cu un corp atletic, cu mâini puţin aspre; purta 
verighetă iar la degetele mici ale mâinilor avea unghii 
lungi, cu care mă înţepa uşor în palmă ca să-l recunosc 

rapid. Avea chelie în faţă iar în lateral şi spate, părul era 
destul de rar. 

Profesoara Georgeta Damian, fosta mea 
educatoare, era mică de statură, cu păr scurt, cu mâini 
mici, catifelate şi degete subţiri. Purta un inel pe mâna 
dreaptă iar pe cea stângă, pe acelaşi deget, verigheta şi 
un alt inel cu diamant. Uneori avea brățară pe mâna 
dreaptă. 

Dna Paraschiva Popa, fosta mea profesoară de 
dactilografie, era o femeie potrivită de statură, cu mâini 
mici şi fine pe care purta verigheta şi inelul cu diamant. A 
plecat în Algeria, alături de soţul ei, fostul director al 
şcolii, loan Popa. Într-un concediu petrecut în ţară, i-am 
făcut vizită acasă dar nu mai avea inele pe mâini, 
probabil se spălase. Faţă de perioada în care lucra la Cluj, 
era mai slabă. 

Pe Laurenţiu Vasile Crişan, om destul de înalt dar 
suplu, îl recunoşteam după bătăturile din palme. Avea 
mâini destul de fine, păr destul de rar, chelie în faţă. 
Acum îl recunosc doar după semnul de salut, când îmi dă 
mâna. 

Profesorul Katona Lajos, cu care mă întâlneam des 
în şcoală, e potrivit de înalt, iar din cauza unei explozii şi- 
a pierdut braţul drept şi două degete de la cel stâng. Era 
copil şi s-a jucat cu un proiectil din al doilea război 
mondial, fără să ştie ce periculos este. Şi-a pierdut şi 
vederea. Îl mai recunoşteam şi după mirosul de tutun: 
fuma. 

Profesorul nevăzător Teodor Bendea, care preda 
muzica la şcoala noastră, era un om energic, potrivit de 
înalt, destul de gras, cu mâini destul de mari, puţin fine. 
Ca şi di Katona, profesorul Bendea, avusese un accident 
asemănător în copilărie, când şi-a pierdut vederea şi 
primele trei degete de la mâna stângă. De fiecare dată 
când ne întâlneam, îmi strângea mâna bărbăteşte. Îmi 
amintesc că m-a învăţat când eram elev, să cânt câteva 

game la pian, deşi nu auzeam, dar simţeam uşoare 
vibrații. 

Fostul meu profesor de limba franceză, Constantin 
Popescu, om înalt şi solid, pedant, avea mâini potrivit de 
mari, destul de fine, păr des şi scurt. Pe mâna stângă 
purta verighetă, de când s-a căsătorit cu Flori, care lucra 
la tipografia şcolii. 

Profesorul Valentin Tăutu, care mi-a predat latina 
şi limba română în liceu, era potrivit de inalt, cu mâini 
mari şi catifelate, transpirate câteodată. Il recunoşteam 
şi după mirosul de tutun. 

Profesorul Petre Th. Mereuţă, mi-a predat literatura 
universală. Era un om vesel, glumeţ, mai înalt ca mine, 
grăsuţ, cu păr creţ şi puţină chelie în faţă. Foarte rar, 
avea barba mică, aspră, însă se rădea zilnic, aşa îl 
simţeam când îi pipăiam faţa. Când ne întâlneam, îmi 
dădea uşor cu pumnul în piept de două-trei ori. Şi dânsul 
fuma. Era nevăzător. 

Profesorul Stan Staicu, fostul meu coleg de liceu, 
era la fel de înalt ca şi mine, cu mâini mici, fără bătături. 

Profesorul Dumitru Ceucă, fost coleg de clasă cu 
Stan Staicu, era potrivit la statură, plinuţ, cu mâini fine. 
Mi-a predat masajul în şcoală şi de câte ori ne întâlneam, 
imi lua mâna şi mi-o plimba pe abdomen de sus în jos, 
pentru a-l recunoaşte. 

Profesorul Săvică Bordea, era potrivit de înalt, cu 
păr destul de moale, cu mâini nu prea mari, destul de 
catifelate, fără bătături. 

Profesorul Aurelian Spiridon, căruia i se spunea 
Aurel, era destul de înalt, slăbuţ, cu mâini mari, aspre, 
pline de bătături. Mi-a predat matematica dar în timpul 
liber m-a învăţat multe lucruri ce ţin de lăcătuşerie. Era 
un fumător înrăit; mirosea puternic a tutun. 

Profesorul Ioan V. Pop, cel care mi-a predat istoria, 
era un om potrivit de statură, nici slab nici gras. Avea 
mâini potrivite, nu prea fine, cu un semn la degetul mic 

al celei stângi. Când ne întâlneam, mă atingea pe obrazul 
stâng, pentru a-l recunoaște mai ușor. 

Profesorul Bujor Teodor Vulpe, mi-a predat 
geografia în școală. Era un om înalt, cu mâini nu prea 
mari, fine, fără bătături. Când ne întâlneam, pentru a-l 
recunoaște fără să-l pipăi, mă bătea ușor fie pe umărul 
drept, fie pe cel stâng. 

Profesorul Sorin Secășan, era destul de înalt, cu 
mâini potrivite, nu prea fine. Când ne întâlneam mă 
strângea de două trei ori de mână ca să-l recunosc. 

Profesorul Nicolae Chirilă, fost director adjunct al 
școlii, era înalt, destul de solid, cu mâini potrivite ca 
mărime, destul de fine. Avea un semn pe cea stângă, în 
urma unui accident de război. 

Profesorul Coriolan Stoica, fost director al liceului 
unde am studiat, era potrivit la înălțime, destul de gros în 
perimetru. Avea mâini potrivite, cu mici semne pe podul 
palmei. 

Profesorul Dan Ilie, care mi-a predat educația 
fizică, era un om de statură mijlocie, bine dezvoltat după 
atăta sport. Avea mâini potrivite ca mărime, puternice, 
cu degete scurte. Când dădeam noroc cu dânsul, mă 
strangea bărbătește de mână. Îmi amintesc că era un om 
glumeţ, vesel, mereu bine dispus. 

Profesorul Dumitru Frâncu, cel care mi-a predat 
abreviaţia, psihologia generală, economia politică și 
filozofia marxistă, era un om voinic, înalt, corpolent, cu 
mâini groase, puternice. Când mă întâlneam cu dânsul, 
dădea noroc cu mine bărbătește. 

În calitate de student, locuiam tot în incinta școlii 
de nevăzători. Aici mă întâlneam zilnic cu elevii mai mici 
sau mai mari, pe care îi recunoșteam imediat. 

Pe Nicu Feșnic, care a absolvit liceul în 1975, îl 
recunoșteam după înălțime. Era voinic. Fiind ambliop, 
purta ochelari. 


53 


Nelu Iordan, era destul de înalt, voinic, cu puţină 
burtă. Avea mâini groase și mari. 

Zoltan Trimba, era destul de înalt, slăbuţ, cu mâini 
subţiri și degete lungi. Avea păr scurt. Faţa era slabă iar 
pe bărbie avea câteva fire de păr. 

Oprea Glogojan, era destul de mic, nu prea slab, 
cu mâini mici și degete scurte. Când eram student, el era 
elev în gimnaziu. 

Ana Iacob, era o fată destul de înaltă, cu resturi 
bune de vedere. Avea părul lung pe care și-l împletea sau 
îl lega în coadă cu un elastic care avea două flori 
artificiale. Mâinile sale erau mici și fine, la fel ca și fața. 

Tatiana Pop, colegă de clasă cu Ana Iacob, era 
mică de statură, nu prea slabă, cu fața rotundă, cu păr 
lung și bogat. Avea mâini mici, fine dar puternice, cu 
degete puțin subțiri și scurte. 


Elaborarea lucrării de diplomă: 


“Particularităţi ale perceperii realității in absența 
auzului și văzului” 


Încă de când am primit confirmarea că voi fi 
student, m-am preocupat de realizarea lucrării de 
diplomă. In primii doi ani de studenţie, am citit mult, 
documentându-mă iar în ultimii doi ani, sub îndrumarea 
științifică a lectorului universitar Valer Mare, am început 
să elaborez lucrarea. M-am folosit mult de informațiile 
obținute din bibliografie dar și de jurnalele mele, întrucât 
lucrarea s-a numit: “Particularităţi ale perceperii realităţii 
în absența auzului și văzului”. Așadar, am studiat 
problemele surdocecităţii, cu care mă confrunt. 

Profesorul Gheorghe Stancu mi-a fost alături și m- 
a sprijinit în elaborarea lucrării de diplomă. Cu ajutorul 
dânsului, am reușit să mă informez și să adun mult 
material. M-a dus peste tot, atât în Cluj cât și prin ţară, 

unde am vizitat nenumărate obiective turistice, 
industriale, artistice, monumente istorice, expoziții, 
muzee, parcuri etc. M-am plimbat cu un remorcher de la 
Giurgiu pe Dunăre, am vizitat marile uzine de la 
Bucureşti, unde am intuit felul în care se fabricau 
locomotivele Diesel și alte mașini, ţevile și alte produse, 
aparatele electrice. Cu o deosebită răbdare, dirigintele 
meu mi-a citit multe materiale de specialitate, din 
anatomie și psihologie. Am studiat în mod deosebit 
senzațiile și percepțiile. In fiecare zi, profesorul Stancu 
citea ce scriam eu pentru lucrare și mă corecta. Seara, 
până târziu, mă documentam citind. Nu băteam la 


mașină care producea zgomot, ca să nu-i deranjez pe 
elevii din școală. 


pe 


În jurul zilei de 10 iunie 1977, am terminat 
lucrarea, care avea 90 de pagini dactilografiate. Am dus- 
o la Biblioteca Universității să mi se compacteze, la 
atelierul unde se coseau cărțile. In 22 iunie, am mers 
alături de dirigintele meu la facultate, la examenul de 

stat pe care l-am susținut. Comisia examinatoare era 
formată din trei membrii: Dr. Docent Benjamin Zorgo, 
lector universitar Valer Mare și președintele acestei 
comisii, prof. Dr. univ. George Tomuţ, decanul facultății. 
Membrii comisiei m-au întrebat cum am elaborat 
lucrarea. M-am gândit puţin, după care am scris câteva 
idei în Braille, pe care le-am dezvoltat, explicând felul în 
care mi-am adunat materialul și cum l-am prelucrat: 


"1. Am început să scriu un jurnal în mod 
sistematic, din anul 1968, adunând un bogat material de 
impresii și observaţii asupra tuturor evenimentelor mai 
importante prin care am trecut. În total am scris peste 
700 de pagini. 

2. Acest material a constituit baza lucrării mele de 
diplomă, care tratează problema "perceperii realităţii în 
absenţa auzului și văzului”. 

3. Totodată, am citit o serie de lucrări de 
specialitate: 

a. unele au fost scrise de diferiți psihologi și se 
ocupă de problema surdocecitățţii; 

b. altele au fost scrise de persoane cu 
surdocecitate: "Lumea mea”, a lui Helen Keller și “Cum 
percep lumea exterioară" a Olgăi Skorohodova. 


Pe baza lecturii, mi-am format o imagine teoretică 
mai clară despre posibilitățile și particularităţile perceperii 
realității în absenţa auzului și văzului. 

4. In lucrare, m-am oprit mai mult asupra 
problemei  perceperii și identificării obiectelor şi 
persoanelor. 


De comun acord cu îndrumătorul meu științific, am 
alcătuit un plan al lucrării care cuprinde două părți 
principale: 

1. Perceperea și identificarea obiectelor; 

2. Perceperea și identificarea persoanelor; 


M-am străduit să arăt care este contribuţia fiecărui 
analizator valid, în perceperea realității, dat fiind faptul că 
senzațiile vizuale și auditive îmi lipsesc cu desăvârșire. In 
cadrul fiecărui capitol și subcapitol, am făcut o scurtă 
prezentare generală după care am ilustrat exemple 
concrete pe care le-am trăit. 


5. În concluzie, am încercat să arăt, că absenţa 
auzului și văzului limitează foarte mult posibilitățile 
perceperii realităţii obiective, mai ales din punct de 
vedere fiziologic. Psihologic însă, există foarte mari 
posibilități de compensare a acestui deficit senzorial. Pe 
baza cunoștințelor dobândite, precum și cu ajutorul 
limbajului ca instrument specific uman de cunoaștere și 
de gândire, un om fără auz, văz și limbaj, ajunge să 
oglindească realitatea destul de exact, în imagini foarte 
apropiate de cele ale auzitorilor și văzătorilor. La toate 
acestea, contribuie în cea mai mare măsură asimilarea 
experienţei sociale în procesul activităţii. 


Posibilităţile compensării psihlogice, în condiţiile 
unui creier sănătos, sunt nelimitate, chiar și în cazul celor 
mai grave defecte senzoriale.” 


La sfârșitul acestui examen de stat, după ce am 
terminat de vorbit, am fost felicitat de către cadrele 
didactice care au format comisia, pentru succesul obținut. 
Ieșind din sala de examene, am mers direct la biblioteca 
facultăţii, în vecinătate, unde după ce m-am iscălit, am 
predat lucrarea. Eram fericit că am luat examenul de 
liceenţă cu nota maximă: 10. 


Am să redau câteva pasaje mai importante din 
această lucrare, începând cu planul: 

“I. Introducere; 
Fenomenul surdocecităţii: în ce măsură afectează lipsa 
auzului şi a văzului posibilităţile cunoaşterii 


II. Cuprinsul: 
1. Perceperea şi identificarea obiectelor 
a. Rolul pipăitului; 
b. Rolul senzaţiilor vibratile; 
c. Rolul simțului olfactiv; 
d. Rolul simțului gustativ. 


2. Perceperea şi indentificarea persoanelor: 
a. Rolul simţurilor; 
b. Strategia (elementele) perceperii persoanlor; 


3. Orientarea în spaţiu; 
a. Orientarea în spaţiul mic; 
b. Orientarea in spațiul larg; 
c. Orientarea în spaţiul foarte mare; 
Exemple 


4. Situaţii de percepţie polisenzorială (complexă) a 
obiectelor 
Exemple 


III. Concluzii” 


în prima parte a lucrării de diplomă, mai precis în 
introducere, am explicat felul în care am rămas fără 
principalele simţuri și cum am început să fiu recuperat: 


"Vorbind despre fenomenul surdocecităţii, voi 
explica modul în care am ajuns să percep realitatea 
înconjurătoare în lipsa principalelor simţuri: auzul şi 
văzul. Astfel, îmi amintesc vag că în cea mai fragedă 
copilărie, simţurile mele erau valide: auzeam zgomote 

din natură şi vedeam lumnina soarelui. Aşadar, atât 
analizatorul vizual cât şi cel auditiv se dezvoltaseră în 
plină ascensiune, iar limbajul oral începusem să mi-l 
îinsuşesc pe cale auditivă. La vârsta de doi ani şi 
jumătate, m-am îmbolnăvit de meningită care mi-a 
afectat în totalitate auzul şi vederea, după care am trăit 
închis în abisul întunericului, tăcerii şi neştiinţei până la 
vărsta de 11 ani când am fost adus la Şcoala Specială de 
Orbi, din Cluj-Napoca. 

Imediat după instalarea bolii, în perioada nefericitei 
mele copilării, din cauza lipsei unei educaţii adecvate, mi- 
a dispărut şi vorbirea (invăţasem deja câteva cuvinte 
uzuale). Am rămas nevăzător, surd şi mut; nimeni de 
acasă nu ştia cum să mă înveţe să comunic. Nu exista 
nici o posibilitate să învăţ să cunosc şi eu obiectele sau 
fenomenele lumii reale, deşi analizatorii rămaşi valizi 
(tactil, vibratil, etc), mi-ar fi permis acest lucru. Creierul 
a rezistat bolii grele, dezvoltându-se fără probleme, chiar 
dacă nu la fel de repede ca şi în cazul unui subiect normal 
din punct de vedere fiziologic. 

Celelalte simţuri rămase valide: tactil, gustativ, 
olfactiv 
s-au dezvoltat normal, permiţându-mi să percep mediul 
înconjurător, chiar dacă nu cunoşteam încă denumirea 
celor explorate. In absenţa totală a limbajului, nu aveam 
cum să îmi exprim trăirile însă părinţii sau bunica, au 
avut grijă să nu-mi lipsească nimic. Totuşi, mai târziu, 
fratele meu mai mare m-a învăţat două semne 
elementare: când îmi era sete, duceam pumnul cu 
degetul mare ridicat spre gură iar când îmi era foame, 
puneam mâna pe burtă. 


Ajuns la şcoală, eram lisit de cunoştinţe 
elementare şi deprinderi, nu comunicam în niciun fel, însă 
creierul nefiind afectat, puteam fi recuperat. Am stat o 
perioadă la grădiniţă alături de preşcolarii nevăzători. 

După câteva zile, a venit să mă vadă o profesoară, care 
luându-mă de mână, a şi început să lucreze cu mine. Era 
vorba despre domnişoara Florica Sandu, care avea în 
spate o lungă carieră didactică, depusă în slujba copiilor 
nevăzători şi surzi. Am mers alături de domnia sa, tăcut 
şi nedumerit, în muzeul şcolii, unde am luat pentru prima 
dată în mână o socotitoare mare cu bile, de dimensiunea 
unei castane. Nu ştiam la ce foloseşte. După mii de ore 
de muncă, dra FI. Sandu a reuşit să-mi formeze primele 
deprinderi, să mă înveţe normele de comportare şi 
primele sunete. Am reuşit aşadar, să-mi însuşesc limbajul 
oral, scris-cititul braille, alfabetul latin dar şi alte sisteme 
de scriere prevăzute în programa şcolilor de nevăzători: 
Klein, Hebold, Picht şi dactilografia, pe care am învăţat-o 
mai târziu cu profesoara Paraschiva Popa. Prin 
intermediul acestei discipline, am reuşit să comunic mai 
bine cu persoanele valide. 


După mai mulţi ani de studiu, în care am fost 
instruit şi de alte cadre didactice, dintre care Prof. 
Gheorghe Stancu şi prof. Georgeta Damian, dezvoltarea 
mea devenise vizibilă. Fiecare profesor a pus câte o 
cărămidă la temelia recuperării mele. Am reuşit să percep 
singur realitatea, să pot denumi fiecare obiect, stare, 
fenomen, fiinţă, să-mi dezvolt toate procesele psihice, 
dintre care memoria, gândirea, reprezentările, 
imaginaţia, devenind astfel “om între oameni” 


Am reuşit prin muncă, să-mi însuşesc cunoştinţe 
din aproape toate domeniile; am învăţat istorie, 
geografie, botanică, anatomie, aritmetică, geometrie etc. 
Un sistem aferent-eferent. Am avut ocazia să merg în 
zeci de excursii prin ţară şi străinătate, unde am intuit 
nenumărate obiective, care m-au ajutat să-mi fac o 
imagine mai clară a lumii. Toate aceste lucruri m-au 
ajutat să intru la liceu iar apoi la facultate. 

Desigur, am reuşit să cunosc lumea şi cu ajutorul 
altor persoane în afara profesorilor mei. Colegii de şcoală, 
de facultate sau cei de la Casa de Copii din Siliştea Nouă, 
prieteni şi alţi cunoscuţi, mi-au arătat nenumărate 
frumuseți din mediul înconjurător sau mi-au explicat 
anumite aspecte ale vieţii omeneşti. 

Ca o concluzie, conseder că surdocecitatea poate fi 
învinsă de un subiect, mai ales dacă creierul nu este 
afectat.” 


Cel mai important simţ rămas valid, în cazul 
persoanelor cu surdocecitate, este cel tactil-kinestezic. 
Cu ajutorul acestui simţ, se compensează într-o oarecare 
măsură lipsa auzului și văzului. Din experiența mea din 
viaţă, am reușit să explic în lucarea de diplomă, cum mă 
folosesc de simțul tactil, în perceperea lumii: 


1. De exemplu, concentrat fiind la efectuarea temei 
la franceză, când eram în ultimul an de liceu, tot ce se 
petrecea în jurul meu trecea pe planul doi al atenţiei. Nu 
am simţit când în sala mea a intrat domnul B, până în 
momentul în care a trecut pe lângă mine, producând o 
adiere a aerului. Am tresărit şi mi-am întins braţele să 
caut persoana care a intrat. L-am recunoscut pe domnul 
B care venise să-şi ia nişte lucruri de pe dulap. 

Dacă în timpul perceperii unor obiecte, se produc 
anumite modificări de temperatură, vibrații a undelor de 
aer, precum şi dacă subiectul este obosit, acestea nu se 
pot intui clar. O percepţie cât mai clară, se obţine atunci 
când factorii externi nu intervin şi când obiectele se 
intuiesc pe amândouă feţe (bifacial), prin participarea 
ambelor emisfere cerebrale. 

2. lată un exemplu de percepere în astfel de 
condiţii: nevăzător fiind, când intru într-o cameră în care 
sunt puţine obiecte sau chiar deloc, simt pe faţă o 
senzaţie asemănătoare cu lumina. Dacă sunt pe hol iar 

uşa clasei mele este deschisă, se produce un curent de 
aer care îmi uşurează găsirea încăperii. Când sunt 
stăpânit de o indispoziţie sau mă simt obosit, senzaţia 
produsă de aer pe faţă este aproape nesesizabilă. 

Sunt importante asocierile simțului tactil, cu 
senzațiile vibratorii şi cele motorii, care pot fi uşor 
percepute de nevăzătorul surd în contactul cu lumea 
externă, folosindu-se de diverse părţi ale organismului. 

3. Se poate spune că mâna suplineşte într-o bună 
măsură văzul şi auzul, însă şi membrele inferioare 
efectuează anumite acţiuni ce ţin de simţurile sus 
amintite. De nenumărate ori, în deplasările mele prin 
oraş, am fost pus, în mod nemijlocit, în situaţii dificile de 
percepere şi orientare. Strada nu este peste tot 
orizontală, fiind în unele locuri înclinată sau prezentând 
pe alocuri denivelări, gropi, bălți. Toate aceste aspecte, 
constituie serioase obstacole în calea deplasării 
nevăzătorului sau  nevăzătorului-surd, dar trebuie 
depăşite. 

Deplasându-mă pe străzi, simt înclinațiile lor, 
denivelările, locurile mai joase, porțiunile avariate, fără 
nici un efort. Simt partea terminală a unei străzi, care 
este mai joasă, păşesc pe asfalt, după care urc pe celălalt 
trotuar, cu atenţie, continuându-mi mersul. 


4. S-a întâmplat de fiecare dată, când cineva intra 
în sala mea de clasă, să simt acest lucru chiar dacă uşa 
se deschidea încet iar paşii respectivei persoane nu erau 
prea apăsaţi. In general, persoanele care intrau în sala 
mea, deschideau şi închideau uşa tare, păşind apăsat. Se 
producea un zgomot destul de puternic, pe care îl 
sesizam cu uşurinţă. La deschiderea uşii, simţeam un 
curent de aer care îmi trecea peste faţă, gât sau mâini şi 
uşoare trepidaţii ale podelei, produse de paşi. Mă ridicam 
de pe scaun şi căutam cu mâinile persoana care a intrat. 
De multe ori, persoana respectivă îmi arăta semnul 

destinctiv sau mă lăsa să o recunosc. Fostul meu 
diriginte, deschidea şi închidea uşa cu putere, apoi călca 
apăsat pe podea, probabil pentru a vedea dacă simt că a 
intrat cineva în clasă. Mă ridicam îndată, mergeam spre 
uşă iar dânsul îmi apăsa uşor cu unghia în palmă; aşa îl 
recunoşteam, fără a mai fi nevoie să-l pipăi. 

5. Fiind concentrat asupra unor anumite activităţi, 
mi s-a întâmplat să sesizez cu întârziere faptul că a intrat 
cineva în sala mea de studiu. Într-o după-masă, îmi 
scriam un text cu maşina Picht, în alfabetul Braille, când 
în clasă a intrat doamna D. Am simţit acest.lucru numai 
când a trecut pe lângă mine, datorită aerului care mi-a 
atins faţa. Am tresărit, cuprins fiind de o emoție ciudată, 
de parcă cineva m-ar fi lovit. 

6. Arătam mai sus cât de importante sunt pentru 
nevăzătorii surzi membrele inferioare, în timpul deplasării 
pe stradă. Simt orice înclinaţie sau denivelare şi pe câmp, 
in parc sau pe o podea. Imi amintesc de duşumeaua 
veche din casa părintească, care era înclinată destul de 
tare. Tata a repadimentat camerele cu duşumea, eu 
sesizând la întoarcerea în vacanţă, că au dispărut 
înclinațiile. 

7. Stând la masa de studiu, am simţit o adiere 
uşoară a aerului. M-am întors spre catedră şi am 
întrebat-o pe educatoarea mea, de unde provine. Mi-a 
spus că într-adevăr venise domnul C, să-i comunice ceva 
dar nu m-a întrerupt din învățat să mă salute. 


8. La Vatra Dornei, unde am mers la băi, 
povesteam pe hol unde am fost cazați, cu prietenul meu 
văzător I. Deodată, s-a luat curentul iar prietenul meu s- 
a speriat şi a plecat. Am mai rămas puţin să mă plimb, 
după care am mers în cameră. Am pornit lampa de lângă 
pat dar nu s-a încălzit. Incă nu venise curentul. După 
câteva zeci de minute, lampa a început să se încălzească, 
însemnând că a venit curentul. 

9. Deşi sunt lipsit de vedere, am avut ocazia de 
nenumărate ori să pipăi busturile unor mari personalităţi 
precum: K. Marx, V. I. Lenin, Pr. Engels, reuşind în acest 
fel să-mi fac o idee în ansamblu, asupra trăsăturilor lor 
fizice. Unii aveau frunţi bombate, chelie pronunţată, 
semn al inteligenţei, feţe lungi şi barbişon, alţii aveau păr 
bogat, feţe grăsuţe etc. 


10. În timpul unor lecţii de istorie antică din primul 
an de liceu, am mers cu dirigintele meu la Institutul de 
Arte Plastice, unde am avut ocazia să intuiesc mai multe 
statui importante precum: Discobolul lui Miron, Atletul lui 
Lisip, Venus din Milo a lui Artioch, Laocoon şi fiii săi, 
realizată de trei sculptori, Agesandru, Athenodor şi 
Polzdor, Gal murind, autor necunoscut, Gladiatorul sau 
Hercule. 

a. Examinând statuia Discobolului, realizată de 
renumitrul sculptor antic, Miron, secolul V I. Hr., am 
observat că este înfăţişat un atlet, în momentul în care 
aruncă discul. M-a impresionat poziţia sa şi mai cu seamă 
musculatura foarte dezvoltată, ieşită în relief şi efortul pe 
care îl face, pentru a arunca discul cât mai departe. 
Imaginea lui mi-a rămas întipărită în minte pentru 
totdeauna. 

b. Grupul statuar Laocoon şi fiii săi, vestit pentru 
execuţia desăvârşită şi frumuseţea artistică, mi-a stârnit 
admiraţia pentru realismul pe care îl exprimă şi 
compasiunea pentru chinurile îndurate de tată şi cei doi 
fii, care sunt muşcaţi de şerpi veninoşi şi mor în grele 
suferinţe. Poziţia în care sunt surprinşi cei trei, arată că, 
parcă ar accepta să fie muşcaţi de şerpi. Laocoon, 
strânge câte un şarpe în ambele mâini, veninul acestora 
scurgându-i-se pe corp. Trupul îi este aplecat pe spate, 
pieptul îi este scos înainte, muşchii încordaţi. Este plin de 
muşcături. Fiii săi, încolăciţi de şerpi, îşi întind braţele 
spre tatăl lor, cerându-i ajutor, dar în zadar. 

11. În anul doi de liceu, am vizitat cu dirigintele 
meu Muzeul Militar din Bucureşti, în curtea căruia am 
examinat mai multe arme şi tunuri, folosite în diferite 
războaie. Am observat că aveau dimensiuni diferite: 
unele erau mai mici altele mai mari, cu ţevi scurte sau 
lungi, montate pe câte două roţi mari şi grele. Unele erau 
calde din cauza soarelui, altele reci datorită umbrei. Am 
bătut cu o piatră în ţevi, simțind imediat vibraţiile. Am 
intuit trenul, cu multe tunuri pe platforme dar şi 
avioanele militare de diferite mărimi, folosite pentru 
bombardament sau vânătoare. 


Altădată, am vizitat Muzeul de Istorie unde am 
intuit pe cât mi-a fost cu putinţă, basoreliefuri de pe 
Columna lui Traian. De jur împrejur, am pipăit scene din 
războiul de cucerire a Romei, ieşite puternic în relief. Am 
examinat curios, soldaţii daci şi romani, armura lor, caii, 
ostaşi romani trecând Dunărea pe vase, podul de la 
Drobeta Turnu-Severin, moartea lui Decebal. Pe acest 
impunător monument, se infăţişează geneza poporului 
român. 

12. De multe ori, mi s-a întâmplat să-mi cadă acul 
din mână. L-am căutat mai întâi în jurul meu, pe haine, 
pe masă, dar nu l-am găsit. M-am aplecat, pipăind cu 
migală podeaua, până ce l-am găsit, dar fiind prea 
subţire, l.am prins între degete cu dificultate. 

13. Intr-o iarnă, mă plimbam prin curtea şcolii. Din 
cauza gerului, mâinile mi-au îngheţat şi am început să le 
frec una de alta. Mi-am scos din buzunar mânuşile şi am 
inceput să le trag pe palme, moment în care cineva m-a 
atins pe umeri şi pe spate. După intensitatea atingerii, 
una liniştită, moale, mi-am dat seama că este domnul H. 

14. Când călătoresc undeva cu trenul, trebuie să 
merg la gara din Cluj, iar pentru a ajunge la peron, 
trebuie să trec pe sub un pasaj, deasupra căruia sunt 
liniile ferate. De multe ori însoţitorul uită să mă 

avertizeze că trebuie să cobor treptele, însă de fiecare 
dată simt că sunt la gura pasajului şi cobor cu încredere, 
ştiind că nu sunt denivelări, terenul fiind perfect neted. 
La fel şi la ieşirea din pasaj, doar că de data aceasta, 
urcatul este mai greoi din cauza bagajelor. Când încep 
coborârea în pasaj, simt un curent de aer mai deosebit, 
la fel şi când trec prin faţa altor pasaje şi adierile produse 
de trecerea oamenilor pe lângă mine, în ambele sensuri 
de mers. Este destul de dificil, ca nevăzător, să te 
deplasezi în locuri foarte aglomerate. În gară, oamenii 
având bagaje, am fost lovit de multe ori din neatentie 


15. Plecând în vacanțe, am zăbovit de multe ori 
câteva ceasuri la Bucureşti, unde am avut de rezolvat 
anumite probleme la Consiliul Central al Asociaţiei 
Nevăzătorilor sau la Ministerul Educaţiei. La intersecţia 
câtorva artere principale din Piaţa Universităţii, pentru a 
trece. pe cealaltă parte, era obligatoriu şă se facă 
deplasarea printr-un pasaj. Ajungând în faţa pasajului, 
însoţitorul mi-a pus mâna pe balustrada care se mişca iar 
eu, instinctiv, mi-am sprijinit tălpile pe scara metalică 
rulantă. Am simţit un curent de aer mai închis şi mirosul 
de ulei cu care se ung mecanismele treptelor. In pasaj, 
simţeam mirosul specific, curenţii de aer şi zgomotul 
paşilor. leşind pe partea cealaltă, am simţit viaţa agitată 
a unei mari urbe. 


16. Din când în când merg în satul natal, în 
vacanţele de vară. De fiecare dată, rog pe cineva din 
familie să mă însoţească la o plimbare prin sat, pe malul 
Dunării sau pe câmp, unde mă pot mişca în voie. Pentru 
a mă simţi mai bine, mă descalţ, păşind pe iarba moale, 
catifelată, pe pământul uscat de soare sau pe alocuri 
mocirlos. Uneori, simt nişte înţepături la picioare şi-mi 
dau seama că nu pot fi produse decât de urzici. Trecând 
pe lângă lanul de grâu, am intuit un spic, bogat în roade, 
cu tulpina înaltă şi dreaptă şi rădăcina fibroasă. 

17. Călătoria cu maşina este agreabilă mai ales 
dacă este condusă de un şofer iscusit. De câteva ori, am 
mers cu echipa artistică a liceului nostru în diferite 
localităţi, unde am avut şi eu câteva puncte în program. 
Deplasarea s-a făcut atât pe timp frumos cât şi pe vreme 
ploioasă. De fiecare dată, şoferul mă întreba cum vreau 
să mergem, încet sau repede. Eu îi răspundeam să 
meargă oricum. Vrând să mă pună la încercare, micşora 
viteza, dar eu simţeam imediat şi îl întrebam ce s-a 
întâmplat, de ce mergem aşa de încet. El îmi răspundea 
că voia să vadă ce reacţie am. 

Mersul încet cu maşina produce trepidaţii uşoare şi 
legănări lente, pe când cel rapid, produce zdruncinături 
puternice şi legănări intense, care te dezechilibrează. 
Când viteza creşte, simt atât trepidaţiile motorului cât şi 
presiunea aerului. Dacă scot mâna pe geam, simt aerul 
care îmi impinge mâna, reuşind astfel să apreciez viteza 
de deplasare a automobilului, cu mici abateri. Mersul 
rapid îmi produce o stare de satisfacţie. 

18. Deseori călătoresc în oraş cu troleibuzele dar şi 
cu maşinile, mai ales când trebuie să mă deplasez într-un 
loc mai îndepărtat. Distanţele mai mici le străbat pe jos, 
conştient fiind de importanţa mişcării. Intr-o zi am 
călătorit de la Primărie până în piaţa Mihai Viteazul, cu 
troleibuzul nr. 9. Avea două vagoane legate printr-un 
dispozitiv rotativ şi un burduf din cauciuc, asemănător cu 
acordeonul. Era sprijinit pe trei perechi de roţi, marca 
Ikarus, din Ungaria. Fiind aglomeratie, nu am avut loc pe 
scaun şi am stat în picioare, pe rotativă, ţinându-mă cu o 
mână de bară şi cu cealaltă de însoţitorul meu. 
Trepidaţiile produse de acest mijloc de transport sunt 
oarecum mai slabe decât cele emise de alte 
autoveehicule, datorită sistemului de suspensie. Totuşi, 
vibraţiile se simt. Când creşte viteza, motorul fiind în 
acceleraţie, se produc multe rotații pe minut, astfel 
rezultând un zgomot puternic care se trasnsformă în 

tremurături. Datorită acestor tremurături, geamurile şi 
barele  troleibuzului vibrează precum corzile unui 
instrument muzical. La fiecare curbă, rotativa se învârtea 
iar o dată cu ea, şi eu. Am simţit trepidaţiile motorului şi 
atunci când autovehiculul era la stop.” 


Simţul vibratil, care se leagă de cel tactil, 
ajutat de asemenea să percep realitatea. Iată ce am scris 
în lucrare despre acest simţ: "Vibraţia se realizează prin 
repetarea ritmică a excitării receptorilor tactili, având loc 
modificări periodice a presiunii suprafeţei cutanate. 

Încă nu se stie precis care receptori sunt specifici 
vibratiilor. În general se acreditează părerea că, orice 
teşut poate fi un câmp al vibraţiilor, chiar şi cel osos. 

La nevăzătorii-surzi, sensibilitatea vibratilă poate 
atinge un mare grad de dezvoltare, putând compensa în 
mare măsură, lipsa auzului. Astfel, aceste persoane pot 
percepe ciocănitul în uşă, pocnituri puternice, zgomote, 
paşi, ba chiar vocea şi unele instrumente muzicale. 
Importanţa simțului vibratil este considerabilă pentru 
nevăzătorii-surzi, în percepere şi orientare. 

Se percepe cel mai bine prin intermediul oaselor: 
picioarelor, mâinilor, toracelui şi coastelor. Oasele au 
rolul unui rezonator fizic. Vibraţiile sunt generate prin 
oscilaţiile sonore ce se propagă în corp şi se transmit spre 
creier. 


Pentru cei care văd şi aud, multe din vibrații nu se 
percep conştient, pe când altele, deşi sunt percepute 
destul de clar, sunt subordonate în întregime percepţiilor 
auditive care le însoțesc în majoritatea cazurilor. În cazul 
nevăzătorilor cu auz, sunetele sunt percepute intens, fapt 
pentru care sensibilitate vibratilă, nu joacă un rol 
important în orientare sau explorare. Pentru nevăzătorii- 
surzi, sensibilitatea vibratilă are o importanţă majoră, 
întrucât aceştia dispun de un număr redus de percepții. 

Vibraţiile îi ajută mai mult în orientarea socială decât în 
cea spaţială. 

Eu percep vibraţiile produse de un avion care 
zboară mai jos, deasupra mea, zgomotul maşinilor de pe 
stradă, al trenurilor, trepidaţiile produse de un corp aflat 
în cădere, bătaia puternică în uşă, paşii. Pot percepe 
vocea interlocutorului meu, vocea mea, ritumul muzicii 
produse fie de un instrument fie de un difuzor, focul unei 
arme, trăsnetul. Prin exemplele următoare caut să 
concretizez cele spuse mai sus, întregind în parte, tabloul 
posibilităţilor mele de percepere a lumii exterioare.” 


Iată câteva exeple concludente pe care le-am dat, 
referitoare la perceperea vibrațţiilor: 

"1. De fiecare dată când mergeam la cabinetul 
domnului director al şcolii, pentru a-i transmite ceva, 
băteam la uşă, după care aşteptam să mă poftească. Am 
simţit prin podea, vibraţiile produse de paşii directorului 
care se îndrepta spre uşă. 

2. Stând în sala mea de clasă, am simţit de 
nenumărate ori vibrații diferite ca intensitate, produse de 
paşii apăsaţi ai oamenilor de pe coridor, de tropotul 
copiilor. Vibraţia se transmitea din cimentul de pe hol, în 
parchetul din sala mea, intrând apoi în corpul meu, prin 
tălpile picioarelor. 


3. Anumite vibrații se pot percepe chiar dacă sunt 
produse la distanţe mai mari. De exemplu, am simţit 
uneori avioane sau elicoptere care se deplasau la înălţimi 
scăzute. Vibraţiile produse ajung pe pământ, după care 
pătrund în corpul meu. De asemenea, simt şi în aer un fel 
de vibrații. 

4. Am simţit odată nişte zgomote intense, 
repetate, nedesluşind de unde provin. M-am tot gândit, 
m-am frământat, până când am vorbit cu domnul N care 
mi-a spus că se lucrează la un perete al clădirii. 

5. La începutul unui an şcolar s-au tot mutat şi 
răsmutat nenumărate bănci şi dulapuri, dintr-o sală în 
alta. Deplasarea acestora se făcea mai mult prin târăre, 
impingere, pe coridor. Am perceput uşor aceste zgomote 
intense, chiar dacă sala mea era la o distanţă însemnată 
de locul acţiunii. 

6. Când intru într-o încăpere, după câţiva paşi, îmi 
dau seama cu uşurintă ce fel de podea este pe jos. Dacă 
este ciment, se porduce un zgomot mai scurt iar dacă 
este lemn, unul mai lung cu frecvenţă joasă. 

7. Rostogolirea unui obiect într-o încăpere închisă, 
produce vibrații care se propagă cu repeziciune şi pot fi 
percepute cu uşurinţă. In sala de sport a şcolii, aflată la 
parter, este parchet pe jos. De multe ori, aflându-mă prin 
preajmă, am simţit vibrații produse de rostogolirea bilei 
care dobora poice. 

8. Pot identifica persoanele care intră în sala mea 
chiar şi după intensitatea paşilor. Unii calcă mai apăsat, 
alţii mai lin. Bătând la maşina de scris care produce un 
zgomot destul de însemnat, am simţit paşii apăsaţi, 
inconfundabili, ai prietenului meu C, absolvent al liceului, 
care a venit să mă viziteze. 

9. Dacă ţin mâna pe o persoană, pot percepe cu 
uşurinţă zgomotele emise de râsul acesteia, de tuşit sau 
de cititul cu voce tare. Într-o seară, aflându-mă în clasa 
prietenilor mei din liceu, aceştia au început să râdă în 
hohote, producând un zgomot intens, de parcă aş fi fost 
lipit de ei. 


10. În altă zi, plimbându-mă la braţ cu dirigintele 
meu în curtea şcolii, l-am simţit că a tuşit destul de tare. 
In acel moment l-am întrebat dacă a răcit. Mi-a răspuns 
că da, fiind uimit de felul în care am perceput acest lucru. 

11. Deseori, dirigintele meu venea în sala mea 
unde scria câte ceva la maşina de scris. In acest timp, eu 
studiam la alt birou aflat la circa trei metri distanţă. 

Dânsul nu scria repede, dar apăsa puternic claviatura 
maşinii, făcând să vibreze cutia acesteia şi biroul. Acele 
vibrații veneau prin pardoseală în corpul meu, 
percepându-le destul de bine. 


12. Mi s-a întâmplat de câteva ori să nu mă pot 
trezi dimineaţa la ora deşteptării, fiind prea obosit după 
studiu sau nesomn. Profesorul de serviciu a zdruncinat 
puţin patul în care dormeam, moment în care m-am 
trezit. Am sesizat rapid zdruncinăturile, chiar dacă 
dormeam. 


13. Stăteam pe o bancă în faţa şcolii, foarte 
aproape de stradă, alături de colegul meu văzător I. Gh. 
In timpul discuţiei noastre, atenţia mi-a fost distrasă, am 
tresărit, şi brusc am întrerupt discuţia, făcând semn cu 
mâna spre locul de unde am simţit un zgomot. I-am spus 
prietenului meu că a trecut un automobil de mare 
dimensiune, în viteză. Se simţea şi un miros puternic de 
benzină. I. Gh. mi-a confirmat că, într-adevăr, trecuse un 
camion cu o încărcătură însemnată. 


14.  Nevăzătorii-surzi pot percepe cu uşurinţă 
anumite fenomene ale naturii, lucru care pentru văzători, 
pare de domeniul fanteziei. De exemplu, eu pot percepe 
tunetul sau trăsnetul, datorită intensității zgomotului pe 
care îl produc, zgomot ce face să vibreze aerul şi odată 
cu el pământul, clădirile şi oamenii. Am simţit de multe 
ori aceste fenomene când mă aflam pe stradă, în clasă 
sau în dormitor. 


15. Când cade un obiect, mai ales dacă este greu, 
simt acel zgomot produs şi întreb o persoană de lângă 
mine ce s-a întâmplat. In sala mea de clasă, domnul G 
aranja nişte ghivece cu flori pe dulap. La un moment dat, 
din neatentie, un ghiveci mare din lut a căzut, 
spărgându-se. L-am întrebat pe domnul G ce s-a 
întâmplat iar el mi-a comunicat că s-a spart un ghiveci. 

16. Cu ocazia unor sărbători naţionale, se face foc 
de artificii. Este un spectacol feeric, aşa mi s-a transmis. 
Într-un an, de 1 mai, am mers alături de domnul I, în 
Piaţa Păcii din Cluj-Napoca, unde urma să aibe loc un 
astfel de spectacol. Deodată, am simţit bubuituri 
puternice care m-au făcut să tresar. I-am spus domnului 
I că au început artificiile iar dânsul mi-a confirmat. 

17. Într-o seară, după meditatii, am mers la colegii 
mei mai mari în clasă, să povestim. Deodată, am simţit 
un zgomot destul de puternic. I-am întrebat ce se 
petrece iar aceştia mi-au spus că doi băieţi s-au luat la 
trântă. 

18. Plimbarea cu maşina mică este cât se poate de 
plăcută şi interesantă. Elev fiind, am fost invitat de 
domnul profesor P. M. la o plimbare cu maşina. Avea o 
broscuţă, “Fiat”, închisă la culoare. Am dat curs invitaţiei 
cu mare satisfacţie. Ne-am plimbat atât în oraş cât şi în 
afara lui. Viteza de deplasare a maşinii a fost diferită. La 
început, prin oraş, mai cu seamă în locurile aglomerate, 
domnul P. M. conducea încet, cu viteză redusă, fiind 
foarte concentrat. M-a încercat la urcarea în maşină, un 
sentiment de teamă care a dispărut rapid, după ce am 
observat că domnul P. M. conducea foarte bine. 

Ne-am deplasat prin oraş cu 40-45 kilometri pe 
oră, simțind fiecare denivelare din şosea, deoarece 
maşina se zdruncina mai uşor sau mai tare. La stopuri, 
am simţit încetinirea sau oprirea maşinii, fie lină, atunci 
când frânarea începea de la distanţă, fie mai bruscă, 
atunci când frânarea se făcea la limită. 

leşind din localitate şi înaintând pe şoseaua 
asfaltată, maşina circula lin, cu o viteză mai mare decât 
în oraş. Vibraţiile produse erau egale, dovadă că motorul 
realiza o viteză  uniform-accelerată. Mergând spre 
Someşeni-Apahida, domnul P. M. m-a întrebat cu ce 
viteză cred că se deplasează maşina. Am scos mâna pe 
geam, am simţit curentul de aer şi i-am răspuns că ne 

deplasăm cu 70-80 kilometri pe oră. Domnul P. M., mi-a 
confirmat că am dreptate, ceea ce mi-a produs un 
sentiment de satisfacţie. 

In curbe sau la trecerea de pe o stradă pe alta, am 
simţit momentele de ocolire. Viteza deplasării creştea, 
zgomotul de asemenea, motorul producând un număr 
mai mare de vibrații. Maşina se înclina uşor în partea în 
care se făcea ocolirea. Depăşind curbele, viteza revenea 
la normal. De fiecare dată ii spuneam domnului P. M. că 
am luat-o la dreapta sau la stânga iar dânsul îmi 
confirma. 

Pe porțiunile în care şoseaua era neasfaltată, 
maşina se deplasa greoi. Zgomotul era neregulat, la fel 
ca zdruncinăturile. La gropile mai mici zgomotul şi 
zdruncinăturile erau mai reduse pe când la gropile mai 
mari erau pronunţate. Aceste porţiuni de drum nu-mi 
plăceau şi aşteptam cu nerăbdare să revenim pe asfalt. 

19. De ceva timp, în oraşul nostru s-au introdus în 
circulaţie un nou tip de troleibuze, marca "Roman Diesel”, 
coproducție româno-germană. Acest model are multe 
îmbunătățiri faţă de troleibuzele vechi, începând de la 
motor, care foloseşte drept combustibil motorina şi 
continuând cu sistemul de suspensie, sistemul de reglare, 
caroseria. Toate aceste schimbări, îi conferă calităţi 
deosebite, fiind cu mult mai silenţioase decât vechiul tip. 
Călătorind cu acest mijloc de transport, am observat cu 
plăcere că trepidaţiile sunt mai reduse iar zdruncinăturile 
mai line. | | 

20. Vocile persoanelor ce mă înconjoară, le pot 
percepe cu uşurinţă dacă le pun mâna pe gât. Eu de 
exemplu, îmi pot controla intensitatea vocii, chiar dacă 
nu aud. Pot vorbi mai tare, mai încet, mai înalt sau mai 
jos. De multe ori, din curiozitate, i-am rugat pe dascălii 
mei să-mi permită să le simt vocea. Le-am pus mâna pe 
gât în zona corzilor vocale, unde se produce o vibraţie. 
Am sesizat că vocea dirigintelui meu este relativ înaltă, a 

domnului profesor S. S. și mai înaltă. Bărbaţii fumători au 
voci foarte joase. De exemplu, domnul profesor B. T., are 
vocea destul de joasă iar domnul S, are un timbru grav. 
Doamna profesoară D, ca şi celelalte persoane de sex 
feminin, are o vece înaltă. Am simţit şi vocile copiilor, 
care sunt cele mai înalte. 

21. Cântatul cu vocea, executat de o singură 
persoană, l-am perceput tot prin procedeul descris mai 
sus.  Modulaţiile vocii au dat naștere unor vibrații 
adecvate, ele fiind egale, line joase, înalte, cu o frecvenţă 
mai mare sau înceată, cu o amplitudine largă sau 
restrânsă. 

"Ascultându-l” pe I. R. Cum cântă Vine, vine 
primăvara”, mi s-a părut foarte interesant. Am simţit 
modificările vibraţiilor în funcţie de modulaţiile cerute de 
cântec. Imi place cântecul și regret că nu pot cânta. 
Totuși, am încercat de câteva ori când eram elev, să 
intonez câteva tonuri din gamă, dar fără rezultat. Sesizez 
și cântecul executat în cor, după vibraţiile transmise prin 
dușumea. 

22. Sunetul emis de un instrument muzical îl 
percep cu destulă ușurință, punând efectiv mâna pe 
instrumentul respectiv. In acest mod, am simţit sunetele 
emise de pian, contrabas, vioară, fluier, clarinet, 
violoncel, trompetă. Fiecare instrument produce anumite 
sunete, care la rândul lor, produc vibrații ce se transmit 
în concordanţă cu melodia cântată. Am simţit de fiecare 
dată ritmul, mai alert sau mai rar și intensitatea, mai 
puternică sau mai redusă. 


La serbări, famfara școlii prezenta un program, 
moment în care, simțind vibraţiile, îi spuneam 
însoțitorului meu că acum cântă famfara, iar el îmi 
confirma. Colectivul de instrumente muzicale producea 
vibrații complexe și puternice, pe care le percepeam cu 
ușurință. 

23. Călătoria cu o navă nautică este excepțională, 
lăsând impresii de neuitat. Am avut ocazia să fac o scurtă 
plimbare pe apele învolburate ale Dunării, la Giurgiu, cu 
un remorcher. În timpul călătoriei m-am deplasat pe 
punte, dintr-un loc în altul, pentru a simţi cât mai bine 
felul în care ne deplasam pe apă. Am simţit cum se mișca 
nava, cum se apleca într-o parte sau alta, cum funcţiona 
motorul și întregul angrenaj. 


Când viteza de deplasare era scăzută, nava plutea 
lin iar când viteza creștea se înclina ușor. In acel moment 
imi pierdeam echilibrul și trebuia să mă sprijin." 


Simţul olfactiv cunoaște o dezvoltare extraordinară 
la nevăzători și mai cu seamă, la persoanele cu 
surocecitate. Am descris în lucrarea mea de diplomă felul 
in care analizatorul olfactiv funcţionează. Am să redau 
mai jos exemplele pe care le-am dat în lucrare, din 
propria-mi experienţă: 


"1. Nu de puţine ori am avut ocazia să constat că, 
în urma unei intense munci, mai ales atunci când se 
depune un efort susținut, organismul uman emană acele 
secreții sebacee, care au un miros specific, numit în 
psihologie miros caprilic. De exemplu, la orele de 
educație fizică, în urma unor exerciții solocitante, am 
transpirat, simțind în jur acel miros specific. Se întâmpla 
să intru în sala de sport după anumite ore de gimnastică 
și simţeam mirosul de transpiraţie. Nu ajunsese pauza de 
10 minute pentru aerisire. La fel se întâmpla și atunci 
când sportivii halterofili se antrenau. Simțeam mirosul de 
transpiraţie și de creme medicinale, cu care își masau 
articulațiile. 


2. Mirosul de tutun ars se răspândește ușor, 
plutind în camerele închise, îmbâăcsind aerul, făcându-l 
irespirabil, mai ales pentru nefumători. 

Am avut ocazia de nenumărate ori să intru în sala 
profesorală a iceului, unde căutam pe cineva anume. De 
cum am păsit în încăpere, m-a năpădit un miros puternic 
de tutun, pe care îl suportam cu greu. Respirația îmi 
devenea greoaie, simțind o presiune, ochii îmi lăcrimau 
iar gâtul mă ustura. 

3. De foarte multe ori când lucram la biroul meu 
din clasă, au intrat anumite persoane pe care le 
recunoșteam și după miros. Depistam ușor fumătorii, mai 
ales că îmbrăcămintea și obiectele utilizate erau 
imbăcsite de fum. Așa se întâmpla când venea pe la mine 
domnul Profesor Sp., îi simțeam mirosul de fum, 
impregnat în vestimentaţie. 

4. Când fac cunoștință cu o persoană pe care nu 
am mai întâlnit-o niciodată, îmi dau seama cu rapiditate 
dacă fumează sau nu. Mirosul de tutun, îmi semnelizează 
acest lucru. Dând mâna cu domnul N care venise din altă 
localitate, mi-am dat seama că nu este fumător. 
Întrebându-l, dânsul mi-a confirmat că așa este. 

5.  Mirosurile provenite de la o anumită 
colectivitate, se răspândesc și persistă multă vreme în 
încăperea respectivă dacă nu se aerisește. Am simţit 
astfel de mirosuri în săli de clasă sau în laboratoare. 


De exemplu, mergând odată în sala de ședințe a 
școlii să caut pe cineva, după ce am deschis ușa, am fost 
întâmpinat de un aer închis, apăsător. Am întrebat dacă 
este cineva acolo, dar nu mi-a răspuns nimeni (a se 
înțelege că nu a venit nimeni la mine să-mi comunice în 
limbajul meu). Mi-am dat seama că acolo avusese loco 
ședință iar sala nu s-a aerisit. 

6. Mi-am format încă din copilărie deprinderea de a 
aerisi regulat sala unde studiez sau camera în care dorm. 
De câte ori deschid geamul, simt cum este vremea afară. 
Cel mai mult îmi place mirosul ploii, pe care dacă îl simt, 
întind mâna să verific dacă mai picură sau nu. 

7. Sunt unele persoane cărora le place usturoiul, 
consumându-l în cantități apreciabile. Mirosul acestui 
condiment persistă multă vreme şi se simte ușor. Am 
intrat de multe ori în contact cu persoane care consumă 
usturoi, fie la școală sau la Casa de Copii. 

Odată, călătorind cu trenul, în vacanţa de iarnă, în 
compartimentul nostru a venit un domn care avea 
rezervat un loc. De cum a intrat, am și simţit mirosul de 
usturoi. Făcând cunoștință și povestind mai multe lucruri, 
mi-a spus că obișnuiește să consume usturoiul. 


8. Într-o după-masă, doamna educatoare D a venit 
la școală elegant îmbrăcată, pentru o serbare. De cum a 
intrat pe ușă, am simţit un miros specific de haine noi. 
Intrebând-o, mi-a confirmat că a încălţat o pereche de 
pantofi noi. 


9. La începutul unui an școlar s-au achiziționat 
bănci și dulapuri noi, cu care s-au înzestrat sălile de 
clasă. Până să fie repartizate, au fost depozitate pe hol. 
Ieșind la plimbare, am simţit mirosul puternic de lemn. L- 
am întrebat pe elevul I, care avea resturi de vedere, de 
unde vine mirosul iar el mi-a arătat mobilierul de lângă 
perete. 


10. În timpul vacanței de vară, de obicei, se 
zugrăvește și se recondiţionează mobilierul vechi. Cu 
câțiva ani în urmă, pe când eram în primul an de 
facultate, după plecarea elevilor acasă, am mai rămas o 
lună pentru practica de vară. In această perioadă s-au 
vopsit unele obiecte de mobilier, ușile și geamurile. 


Urcând spre etajul III unde aveam camera, am 
simţit mirosul înţepător și aromat de vopsea. Cu cât 
eram mai aproape de locul spre care mă îndreptam, 
mirosul se intensifica. Pe coridor erau niște dulapuri 
proaspăt vopsite, lângă perete. Am simţit mirosul 
puternic și mi-am dat seama că este ceva vopsit în 
apropierea mea. M-am deplasat încet, cu grijă iar domnul 

supraveghetor P. mi-a spus că s-au vopsit niște dulapuri 
şi să fiu atent să nu mă murdăresc pe haine. 

11. Se obișnuiește ca după bărbierit, bărbaţii să se 
dea cu o cremă protectoare sau chiar cu un strat de 
pudră. Domnul profesor T., un bărbat pedant, venea 
bărbierit în fiecare dimineață. De cum intra în clasă, 
simțeam mirosul plăcut de cremă sau parfum. 


12. Când eram elev, aveam unele mâncăruri care 
nu îmi plăceau. Așezându-mă la masă, simţeam mirosul 
din farfurie și dacă aveam de exemplu mămăligă cu lapte 
sau griș, nu le consumam. Îmi displăcea și mirosul de 
slănină afumată, pe care nu o mâncam niciodată. 


13. Cantina școlii noastre o cunosc bine încă din 
anul 1955, de când am venit la Cluj. De la distanţă, simt 
toate mirosurile specifice de: zarzavat, carne, paste 
făinoase, pâine, prăjituri, siropuri, venite din bucătărie, 
pe care le diferențiez relativ ușor. 

Intr-o perioadă, aveam sala de clasă în incinta 
cantinei. De fiecare dată când doream să ies la plimbare 
prin școală, trebuia să parcurg sufrageria până la ieșirea 
pe hol. Într-o zi, printre mirosurile intense și plăcute, l- 
am simţit pe cel de gogoși. Întâinindu-mă cu elevul M, 
prietenul meu, i-am spus că vom avea gogoși la masă. A 
mers și el până la ușa cantinei și s-a convins că aveam 
dreptate. 


14. Pentru ca unele mâncăruri să fie mai gustoase, 
mai apetisante, se adaugă în ele anumite condimente ca: 
piper, boia de ardei iute sau dulce, scorțișoară, muștar, 
oțet. Că sunt sau nu dăunătoare organismului, este altă 
problemă de care nu mă leg dar ce doresc să arăt, este 
faptul că, de multe ori, mi s-au servit anumite feluri de 
mâncare prea condimentate. De exemplu, când mi s-a 
adus supa prea acră, am simţit acest lucru încă dinainte 
să gust, după mirosul de oţet. Mi-am spus în sinea mea 
că ciorba trebuie să fie prea acră și am avut dreptate. 

15. Ne putem da ușor seama dacă o persoană este 
curată, după mirosul ei și al hainelor pe care le poartă. O 
dată, sunt mulţi ani de atunci, a venit în casa părintească 
un călător. De cum a intrat, am simţit ca acel om a adus 
cu el un miros aparte de sudoare înţepătoare și de haine 
nespălate. După plecarea omului, l-am întrebat pe tatăl 
meu cine a fost iar el mi-a răspuns că a venit după apă 
un om care călătorea pe jos de câteva zile, îndreptându- 
se spre Slobozia. Mi-a mai spus că era slab îmbrăcat, cu 
haine murdare. Nici atunci nu m-a înșelat mirosul 


Și pe oamenii care umblă curați îi recunosc repede 
după miros. Pot face foarte ușor deosebirea dintre curat 
și murdar. De multe ori am întâlnit persoane foarte 
curate, care se preocupă să miroase frumos tot timpul. 


16. Înapoindu-mă dintre-o plimbare pe care o 
făcusem în satul natal, într-o vacanţă de primăvară, am 
simţit un miros puternic de petrol. Întrebând-o pe sora 
mea ce s-a întâmplat, mi-a spus că s-a vărsat sticla când 
a vrut să alimenteze lampa. 


17. După cum se știe, în piftii se pune usturoiul 
pentru a condimenta. Mergând la Asociaţia Nevăzătorilor, 
am simțit că prietenul meu L. C., consumase usturoi. 
Intrebându-l, mi-a confirmat că a mâncat piftii, în 
componenţa cărora exista usturoiul. 


18. La școala noastră s-au făcut mereu reparaţii fie 
la pereţi fie la sobe. Intrând într-o sală de clasă să caut 
un prieten, am observat că erau muncitorii. Am simţit 
mirosul de var proaspăt. La fel mi s-a întâmplat în altă 
încăpere unde se simțea mirosul de fum, asemănător cu 
cel de țigări. Am înţeles că se lucra la o sobă din care 
ieșea fum. 


19. Din când în când, parchetul se curăță 
spălându-se cu petrosin. Dimineaţa, înainte de începerea 
orelor, femeile de servici spălau parchetul clasei mele. 

Când intram pe ușă, simţeam de îndată mirosul 
petrosinului. 

20. Odată, am intrat în laboratorul de științe ale 
naturii, dorind să vorbesc cu doamna profesoară S. Am 
simţit un miros plăcut de liliac. Apropiindu-mă de masă, 
mirosul se întețea. Am găsit vaza în care era un buchet 
imens de liliac pe care l-am mirosit cu plăcere. Imi plac 
toate miresmele răspândite de plante. 

21. Din camera mea se trecea în alta, unde era 
biroul administrativ. In fiecare zi veneau fel de fel de 
persoane la administraţie. Când trecea doamna D. E., o 
recunoșteam ușor după mirosul de parfum de levănţică. 
Atunci îmi spuneam: iar a trecut doamna D. E. Pe aici. 

22. Se întâmplă uneori ca ouăle să fie stricate și să 
nu se simtă acest lucru decât atunci când sunt 
consumate. De exemplu, am primit la masă oul fiert. L- 
am decojit dar nu am simţit nimic suspect. Când l-am 
tăiat în două, am simţit un miros de sulf. Am arătat oul 
bucătăresei care mi-a confirmat că e stricat. 


23. Câteodată, se întrerupea energia electrică. 
Iarna, la meditaţiile de după-masă, doamna profesoară D 
aștepta câteva minute iar dacă pana de curent persista, 
aprindea o lumânare de stealină. Imediat, în încăperea 
mică se degaja un miros înecăcios de fum. Îi spuneam 
doamnei D. că a aprins lumânarea iar dânsa îmi 
confirma. 


24. Când eram elev în clasele mai mici, profesorii 
mei îmi aduceau regulat portocale, lămâi sau mere. Nu- 
mi spuneau ce mi-au adus însă simțeam imediat mirosul 
fructelor proaspete. Nerăbdător, le spuneam că se simte 
miros de portocale iar dânșii îmi întindeau punga pe care 
o primeam bucuros. 


25. Mirosul cremei de pantofi se simte foarte ușor, 
persistând câtva timp. De multe ori au venit la mine în 
vizită elevii mai mari sau mai mici, care tocmai își 

curăţase încălțămintea. Simţind mirosul cremei, i-am 
intrebat dacă si-au curăţat pantofii iar ei îmi confirmau. 


26. De câte ori mă plimb prin oraș sau mă îndrept 
spre facultate ori Asociaţie, trec pe lângă multe magazine 
de diferite feluri precum: alimentare, textile, chimice, 
încălțăminte, restaurante,  bodegi, magazine tip 
gospodina, brutării. Pe fiecare în parte le recunosc fără 
dificultate, cu ajutorul mirosului care mi s-a dezvoltat 
mult, din cauza absenței văzului și a auzului. 


De exemplu, mergând pe strada Brassai, am simţit 
mirosul de pâine coaptă. I-am transmis însoţitorului meu 
acest lucru iar el mi-a confirmat. Trecusem pe lângă 
brutărie. Pe bulevardul Lenin, am simţit mirosul de 
cornuri, gogoși și ceai. Trecusem pe lângă o patiserie 
care servea și ceaiul cald, aromat. Am întâlnit patiserii și 
brutării pe multe străzi ale orașului. 


27. Când mergeam în centrul orașului, o luam 
uneori pe partea stângă a străzii B. N. Antal. După 
traversare, în dreptul I. T. A. Cluj, după vreo 60 de metri 
de mers, am simțit miros de fructe și zarzavat. 
Intrebându-l pe G de unde vine mirosul, mi-a comunicat 
că am trecut pe lângă o tonetă, așezată provizoriu pe 
trotuar, unde se comercializau fructe și legume. 


28. Pe strada P. Groza, este un magazin în care se 
comercializează pâinea și produsele lactate. De fiecare 
dată când treceam pe acolo, simțeam mirosul proaspăt al 
laptelui și al produselor din lapte. Ii spuneam însoțţitorului 
meu ce miros simt iar el îmi confirma că suntem în fața 
magazinului “Miorița”. 


29. Pe partea stângă a străzii B. N. Antal se află 
bodega “Jiul”. De fiecare dată când mă apropiam de ea, 
simţeam de departe mirosul specific. Intrând în incintă, 
mirosul băuturilor alcoolice, al tutunului și al mâncării, se 
simțea puternic. 

30. Pe strada P. Groza, în dreapta, în apropierea 
bisericii, am simțit mirosul specific al magazinului 
alimentar. Este vorba de magazinul "Gostat”, în care am 
intrat de multe ori. M-am apropiat de standul cu produse 
din carne, unde am simţit mirosul de cârnaţi afumaţi și 
cel de mezeluri. In partea opusă, se găseau fructele și 
legumele pe care le-am simţit de asemenea după miros și 
băuturile alcoolice, pe care nu le-am depistat, deoarece 
fiind închise, nu emană miros. 

31. Trecând pe 30 Decembrie, o stradă frumoasă, 
largă, cu copaci pe margini și cu magazine, am simţit 
mirosul de încălțăminte, mai precis de piele prelucrată. 
Întorcându-mi capul într-acolo, însoșitorul meu R., mă 
întrebă ce s-a întâmplat iar eu i-am răspuns că simt 
mirosul de încălțăminte. El mi-a confirmat, după care am 
intrat puţin în magazinul “Clujeana”. Apropiindu-ne de 
rafturi, mirosul se intensifica. Erau foarte multe perechi 
de pantofi. In magazin era aerul închis, din cauza 
aglomerației. Se respira greu. 


32. Mă plimbam pe strada Dr. P. Groza alături de 
C, care e văzător. Eram angajaţi într-o discuţie 
interesantă pe teme științifice. La un moment dat, deși 
absorbit de acea discuţie, mi-am întors din reflex capul 
spre dreapta, de unde venea miros de substanţe chimice. 
I-am spus lui C. că acolo trebuie să fie un magazin de 
substanţe chimice. Avusesem dreptate. 

Curios fiind, am intrat în magazin. Miorosul 
devenea din ce în ce mai greu de suportat. Am simţit 
mirosul detergenților, al vopselei, al uleiului mineral sau 
al alcoolului tehnic. Deschizând o sticluță cu vopsea, 
mirosul puternic m-a cuprins, iritându-mi nările. 

33. Când vin în centrul orașului, în rog pe însoțitor 
să mergem şi pe strada Gh. Doja, unde se găsesc fel de 
fel de magazine. Intr-o astfel de plimbare, nici nu am 
intrat bine pe stradă că, am și simţit mirosul de articole 

textile: pânză, stofă, lenjerie nouă. Mi-am dat seama că 
suntem în dreptul magazinului “Universul”. Pătrunzând în 
interior, mirosul se înteţea. La primul etaj, am simţit în 
mod deosebit mirosul specific al covoarelor de iută. 

34. Tot pe strada Gh. Doja, vis-a-vis de 
“Universul”, se află un alt magazin de confecţii 
bărbătești, unde se găsesc costume, paltoane, pantaloni 
etc. Mai jos, pe aceeași stradă, se găsește un alt magazin 
de confecţii bărbătești care se numește “Teron”. De câte 
ori trec pe acolo, simt mirosul hainelor noi și al 
substanţelor chimice cu care au fost tratate materiile 
prime, din care au fost confecționate. Am trecut pe lângă 
un stand de căciuli, pe care l-am recunoscut după mirosul 
de blană de miel. 

35. Intrând într-un magazin de confecţii, de pe 
strada 30 Decembrie, după câțiva pași am simțit mirosul 
de oaie, care venea din partea dreaptă. Intinzând braţele, 
am dat peste paltoanele făcute din blană de oaie. 

36. Plecând în oraș însoţit de S, acesta nu îmi 
spunea pe unde mergem, din dorinţa de a vedea dacă 
știu pe lângă ce obiectiv trecem. După miros, i-am spus 
de fiecare dată ce se afla lângă noi: magazine, cafenele, 
măcelării, tutungerii, frizerii. Pe bulevardul Lenin, colț cu 
strada Paris, e o cofetărie pe care am recunoscut-o după 
mirosul aromat al prăjiturilor, al bomboanelor și al 
fursecurilor. Mirosul plăcut mi-a făcut poftă să mănânc o 
prăjitură. Am intrat în cofetărie și am servit amândoi câte 
una. 

37. Intrând în cafeneaua “Orizont”, aflată pe 
bulevardul Lenin, nu am putut sta prea mult, deoarece 
fiind aglomerat, aerul înbâcsit de fum de ţigară și cafea, a 
devenit irespirabil. De fiecare dată când eram în preajma 
acestei cafenele, simţeam de la o distanță apreciabilă 
mirosul specific. 

38. Traversând strada Cuza-Vodă la intersecţia cu 
bulevardul Lenin, am intrat într-un mic magazin alături 

de însoţitorul meu, care voia să-și cumpere ceva. De cum 
am intrat, am simţit mirosul de ţigări și ziare, 
transmițând celui de lângă mine că am intrat în 
tutungerie. 

39. De la Piaţa Mihai Viteazul, am traversat în 
stânga trecând podul peste Canalul Morii. După câţiva 
pași am simțit miros de carne plăcut, amestecat cu cel 
neplăcut. Eram în fața unei măcelării, mi-a transmis 
însoțitorul meu. Cred că mirosul neplăcut venea de la 
carnea alterată, care probabil era în lăzi separate ce 
trebuiau duse la gunoi. 

40. În Piaţa Ștefan cel Mare, este o benzinărie pe 
lângă care trec destul de des. De la distanţă, simt miros 
de benzină sau petrosin. Când ajung mai aproape, 
mirosul devine ușor sesizabil. Ii spun însoțitorului că 
suntem lângă benzinărie iar el îmi confirmă. 

41. Când sunt grăbit, trebuind să ajung la facultate 
sau în altă parte, mă urc în troleibuzul numărul 2. 
Coborând într-o zi la staţia din apropierea magazinului 
“Sora” și apropiindu-mă de acesta, am simţit diferite 
mirosuri de slabă intensitate, cum ar fi: mirosul 
produselor alimentare sau cel al articolelor tehnico- 
industriale. Printre aceste mirosuri, am simţit o mireasmă 
plăcută de citrice. Puțin confuz, i-am transmis 
însoțitorului meu ce simt iar acesta, uimit fiind, mi-a spus 
că în fața magazinului se vând portocalele. De obicei 
produsele se găsesc în interiorul magazinului. Erau mulţi 
oameni care așteptau la rând. Mi-am cumpărat și eu un 
kilogram de portocale. 

42. Nu de puţine ori, dirigintele meu mi-a adus 
fructe proaspete. Uneori mă găsea dormind dar nu mă 
trezea. Imi punea pachetul undeva în cameră și ieșea 
ușor pe hol fără să facă zgomot. Când mă deșteptam, 
simţeam mirosul de fructe și mă întrebam de unde venea 
oare. Adulmecând, am ajuns la locul în care era punga cu 
mere, pe care le-am găsit. 

43. De câte ori trec pe lângă "Librăria 
universităţii“, o recunosc după mirosul de cărți și de 
cerneală, cu care se tipăresc. 


44. Mergând pe boulevardul Lenin, la braţ cu 
insoțitorul meu, am încetinit dintr-o dată mersul, 
spunând că simt miros de pește. Intr-adevăr, în fața unui 
magazin erau niște butoaie cu pești care fuseseră aduși 
pentru comercializare. Am băgat mâna într-un butoi, 
incercând să prind un pește, dar zbătându-se, mi-a 
scăpat. 


45. Era în septembrie. Domnul S. mă vizita des 
după-masa. Odată, mi-a adus un pepene galben pe care 
l-a pus pe masă fără să-mi spună. Imediat i-am simţit 
mirosul aromat, pătrunzător și plăcut, care se răspândise 
în toată camera. Spunându-i domnului S. că miroase a 
pepene galben, mi l-a dat în mâini. Mirosindu-l, parcă era 
parfum, nu altceva! 


46. De la distanţă, simt persoanele care consumă 
alcool chiar și în cantități mici. Cei care beau în cantităţi 
mari, au anumite dereglări psihice și funcționale. Unui om 
beat îi stă rău. Băutura îl aduce pe om într-o stare 
deplorabilă, având uneori manifestări antisociale. 


Am întâlnit de multe ori persoane bete, 
recunoscându-le după mirosul care duhnea din ele. Când 
a intrat în cameră Z., căruia îi plăcea să "tragă la măsea” 
până nu mai știa de el, l-am recunoscut de cum a deschis 
ușa. Apropiindu-se de mine, am încercat să-l evit.” 


Despre simţul gustativ, am explicat în lucrarea de 
diplomă, că deși este un simţ aparent neimportant, 
deoarece îl folosim puţin în activităţile noastre, poate fi 
educat iar unele persoane pot lucra ca degustători. 
Acestor personae, gustul li se dezvoltă devenind foarte 
fin. 

Persoanelor cu surdocecitate, asemeni mie, li se 
dezvoltă acest simț de la sine, dat fiind lipsa analizatorilor 
vizual și auditiv. In acest sens, am dat mai multe 
exemple concludente: 


"1. Nenumărate au fost împrejurările în care am 
fost pus în situația de a cunoaşte unele alimente și 
substanţe, lichide, gazoase, pe cale gustativă. 

Pentru nevăzătorii-surzi, gustul este unul dintre 
simțurile rămase valide care alături de ceilalți analizatori 
compensatorii, își aduc o importantă contribuţie în 
perceperea lumii materiale. 

2. Încă de când eram în familie, până la vârsta de 
11 ani, am fost pus în contact nemijlocit cu unele 
alimente și lichide pe care le-am și folosit, dar pe care 
habar n-aveam să le denumesc. Ştiam doar că îmi 
plăceau și doream să le mai consum sau că nu-mi 
plăceau și-mi produceau o stare neplăcută consumându- 
le. 

De exemplu, dându-mi-se bomboane, zahăr, 
biscuiţi, lapte, fructe, turtă dulce, consumam cu poftă, 
pentru că îmi plăceau. De câte ori mi se dădeau aceste 
produse, eram bucuros, pentru că simţeam gustul dulce 
pe care nu știam încă să-l denumesc. 


3. La fel s-au petrecut lucrurile și cu celălalte 
gusturi (sărat, acru și amar). Nu ştiam să denumesc 
produsele cu aceste gusturi și nici gusturile. Îmi 
displăceau mâncărurile sărate, acre, alimentele sau 
lichidele amare. Simţeam că îmi rănesc limba, gingiile, 
cerul gurii. Desigur, mâncărurile condimentate măsurat, 
care erau benefice organismului, îmi plăceau. De 
exemplu, când trebuia să iau anumite medicamente era 
un chin, dar nu aveam încotro. Mă deranja gustul lor. 


4. După venirea mea la Școala Specială pentru 
Nevăzători din Cluj, am intrat în contact, mai ales după 
demutizare, cu alimente și substanţe care aveau gust. 

Încet, încet, am cunoscut însușirile lor (dulce, acru, 
amar, sărat), care mi s-au întipărit în minte. In prezent, 
pot recunoaște orice aliment sau lichid după gust. De 
exemplu, recunosc cel mai ușor produsele zaharoase 
(bomboanele, rahatul, prăjiturile, halvaua, fructele), cu 
vărful limbii, care este partea cea mai sensibilă a acestui 
organ. 


5. Alimentele și lichidele sărate, mâncărurile gătite, 
le percep la fel de ușor, cu ajutorul părții inferioare a 
limbii. In această regiune, predomină receptorii gustativi 
care au sensibilitate deosebită pentru gustul sărat. 


6. În părțile laterale ale limbii, se simte cel mai 
bine gustul acru. Astfel, fără dificultate, simt gustul de 
oţet, de ciorbe acre, de lămăi, de vișine necoapte sau de 
măceșe. 


7. La baza limbii, în zona papilelor circumvalate, se 
simte cu predilecție gustul amar. Pot percepe gustul 
medicamentelor, al plantelor amărui, al unor fructe sau 
chiar al unor mâncăruri alterate. 


8. Am primit la cantină un ardei gras care, în 
exterior arăta foarte bine, era curat, sănătos, mirosea 
plăcut dar când l-am rupt în bucăţi, am simţit un miros 
ințepător. Gustând dintr-o bucată, am simţit că este iute 
ca "focul” și ușor amărui. Nu l-am putut consuma. 

9. Într-o seară la cină, ni s-a servit grișul cu lapte. 
Gustând, am observat că era mult prea dulce și nu l-am 
putut consuma. 


10. Aflându-mă în vizită la prietenul meu C, printre 
altele, m-a servit la masă cu o ciorbă acrișoară pe care 
am mâncat-o cu poftă. La sfârșit, m-a servit cu două felii 
de pepene verde. După miros, mi-am dat seama că este 
copt. 


11. La cantina casei de copii din Siliștea Nouă, 
Teleorman, ni s-a servit la micul dejun ceaiul cu lămăie și 

miere. După gust, mi-am dat seama că au fost puse în 
ceai aceste două ingrediente. 

12. Domnul professor S. mi-a cumpărat de la 
magazinul "Apicola” din Cluj, două borcane cu miere 
naturală. Fiind prea dulce mierea, nu am putut-o 
consuma. Domnul profesor m-a întrebat dacă am 
terminat mierea, ca să-mi aducă alta, însă i-am spus că 
nu am consumat-o nici pe cealaltă. Atunci m-a sfătuit să 
o ung pe pâinea cu unt, pe care o primeam dimineaţa la 
cantină. 


13. Un coleg mi-a cumpărat de la piață un 
kilogram de roșii. Mi-a spus că arată bine și că ar trebui 
să fie toate coapte. Tăind una cu cuțitul și gustând-o, am 
simţit că e acrișoară. Fusese culeasă înainte de coacere. 
Am gustat apoi altă roșie, care era dulceagă, coaptă, 
exact așa cum ar trebui să fie. 


14. După o mâncare copioasă, strugurii sunt un 
desert minunat. O dată, la prânz, ni s-au servit drept 
felul trei, strugurii. Prinzând ciorchinele în mână, am 
observat că este greu. Avea boabe mari, pline cu must. 
Bucuros, am luat prima boabă care a fost destul de dulce. 
Următoarele însă, erau acrișoiare. Strugurii nu erau 
destul de copți. 


15. Mâncarea de măcriș este pe placul meu, mai 
ales că această plantă conţine multe vitamine și 
contribuie la înmulţirea globulelor roșii. Fiind acasă, într-o 
vacanţă, mi s-a dat mâncare de măcriș. Gustând, am 
observat că era prea acră și nu am putut mânca tot din 
farfurie. 

16. După masa de prânz, în unele zile, primeam 
câte două mere la fel trei. Am spălat unul care arăta 
foarte bine, fiind mare, curat. Prima mușcătură mi-a 
plăcut, având un gust dulce-acrișor, exact așa cum 
trebuie să aibă un măr. Următoarea mușcătură, avea 
gust amar. Mi-am dat seama că este stricat. Arătându-i 

profesoarei de serviciu, mi-a confirmat că fructul este 
stricat, având vierme. 


17. În diferite împrejurări, fie acasă în vacante, fie 
la cantina școlii, am primit unele mâncăruri prea sărate. 
Unele persoane preferă să mănânce mai sărat. De multe 
ori, apreciind greșit, bucătăresele pun prea multă sare în 
oale. La casa de copii, ni s-a dat ciorba de varză. 
Gustând, mi s-a părut mult prea acră și sărată. Probabil, 
fusese făcută cu varza acră, care nu s-a desărat.” 


După cum am arătat mai sus, dirigintele meu, 
profesorul Gheorghe Stancu, m-a dus peste tot, pentru a- 
mi putea strânge material necesar elaborării lucrării de 
diplomă. Am mers cu remorcherul pe Dunăre, având 
ocazia să percep, pe baza simţurilor intacte, tot ce s-a 
petrcut în jurul meu. Iată mai jos, ce am relatat în 
lucrare despre acea călătorie: 


"Înainte de a pleca din Cluj spre București, în 
vacanţa de primăvară, în gară, după ce am trecut pe sub 
primele două linii de cale ferată, ne-am așezat pe bancă 
unde aşteptam cu dirigintele meu sosirea trenuli 
accelerat. Prin fața sau prin spatele nostru, au trecut 
multe locomotive și trenuri, care au produs zgomote mai 
mult sau mai puţin puternice, pe care le-am perceput pe 
baza simțului vibratil. Trepidaţiile produse de motoarele 
locomotivelor și de roțile vagoanelor, se transimt prin 
pământ și ajung în picioarele mele, percepându-le ca pe 
niște tremurături. Am simţit de asemenea mirosul de 
motorină arsă, de ulei, provenit de la locomotivele Diesel, 
precum și miros de cărbune ars, provenit de la 
locomotivele cu aburi. Fumul și mirosul erau greu de 
suportat. Simţeam că mă sufoc. Mă plimbam, căutând un 
loc în care aerul e mai curat, ușor de inhalat. 

La soserea trenului în gară, am simţit mai întâi 
vibrații puternice produse de locomotivă iar apoi vibrații 
mai slabe, produse de vagoane. In același timp, am 

simţit un curent de aer puternic, care m-a izbit. Am avut 
senzaţia că mi se taie fața, însă curentul a devenit tot 
mai redus pe măsură ce trenul își micșora viteza și a 
dispărut în momentul în care s-a oprit. La urcarea în 
vagon, am simţit forfota. Era mare aglomerațţie. Fiecare 
pasager cu bagajele în mâini, căuta să ajungă cât mai 
repede în compartiment. Pe holul vagonului ne-am băgat 
în mulțime, căutându-ne locurile indicate pe bilet. 
Îmbulzeala din vagon, oarecum firească, m-a nemulţumit 
în anumite situaţii. Am fost lovit de multe ori fie de 
bagaje fie de corpul călătorilor. Mi s-au produs senzații 
cutanate de presiune și uneori de ușoară durere. 


După ce ne-am ocupat locurile și ne-am pus 
bagajele sus pe rafturi, a pornit trenul. Am simțit cum 
garnitura își mărea treptat viteza, zgomotul fiind din ce în 
ce mai puternic. Vibraţiile se propagau prin podeaua 
vagonului și intrau în corpul meu prin tălpi sau prin 
mușchii fesieri și ai coapselor. Mi-am dat seama că pe 
toată durata acestei lungi călătorii, mă vor însoţii 
senzațiile vibratorii. Trenul a trecut prin multe tunele și 
peste poduri, unde zgomotul devenea mai puternic, mai 
intens. 


În timpul călătoriei, am simţit mai multe mirosuri 
precum: cel de ţigări, cel de motorină arsă și de cărbune, 
venit de la locomotivă. Temperatura din compartiment, 
ca de altfel din tot vagonul, a fost la început scăzută, ca 
după o oră și jumătate de mers, să crească treptat, 
ajungând până la urmă să fie prea ridicată, aproape de 
nesuportat. Cu ajutorul analizatorului termic, mi-am dat 
seama de aceste modificări. Senzaţiile termice mi-au 
furnizat sufieciente date pentru o percepere justă. Spre 
dimineață, când temperatura era foarte ridicată, a trebuit 
să deschid geamul, să intre aerul rece. Am simţit mai 
intens căldura și datorită faptului că eram chiar lângă 
calorifer. 

Stând lângă fereastra deschisă, am fost curios să 
aflu cu ce viteză se deplasează trenul. Mi-am scos mâna 
pe geam și am încercat să estimez viteza de deplasare. 
Curenţii de aer foarte puternici, m-au izbit pe palmă și 
braţ, simțind o apăsare intensă. Senzaţiile cutanate m-au 
ajutat în această acțiune. Dimineaţa, apropiindu-ne de 
București, am simţit prin fereastră că a răsărit soarele. 
Razale sale binefăcătoare de lumină și căldură, mi-au 
atins faţa, însoţindu-ne până la destinaţie. La un moment 
dat, devenind puternice, m-am tot mișcat, căutând să mă 
feresc. Analizatorul termic, mi-a dat de știre că a ieșit 
soarele. Căldura, nu putea veni de altundeva prin 
fereastră, decât de la soare. 

Trecând prin regiuni deluroase, am simţit că aerul 
de afară era mai rece decât în zonele de șes dar mult mai 
curat, mai oxigenat. L-am respirat cu nesăț, înviorându- 
mă. Stând mai mult timp cu faţa pe fereastră, am simțit 
că aerul mă înțepa ca niște ace, ochii îmi lăcrimau iar 
nările mă usturau, având senzaţia că mi se dilată și mi se 
umflă. 

In capitală am călătorit cu diferite mijloace de 
transport, dintre care, troleibuze, tramvaie sau autobuze. 
Fiecare dintre ele, mi-au produs senzații de diferite 
intensități. De exemplu, tramvaiul produce un huruit 
foarte puternic, mai ales în curbe. În timpul mersului, mă 
legăna în dreapta și în stânga, încât am fost nevoit să mă 
țin de bara scaunului din fața mea. În autobuz, am simţit 
zgomote potrivit de puternice, provenite de la motor, 
diferite de cele produse de roțile tramvaiului, care nu au 
cauciuc. În troleibuz, zgomotlele erau destul de mici, 
produse de transformatoru! electic. Când se făcea 
contactul, simţeam niște tremurături care deveneau din 
ce în ce mai intense, până la pornirea troleibuzului, ca 
după aceea să aibă un caracter aproape uniform. 
Zgomotul este cu mult mai redus decât la celălalte 
mijloace de transport. 

De la București-Progresul, am mers cu trenul 
personal până la Giurgiu, însoţit tot de dirigintele meu, 
care ca de obicei în asemenea călătorii, mi-a descris tot 
ce se vedea pe geamuri: câmpul înverzit, păduri 
înverzite, livezi înflorite, lanuri de grâu mult crescut, 
ogoare arate și însămânţate proaspăt, terenuri nearate 
încă, lacuri, ape curgătoare, turme de oi și vite păscând. 
Totul era frumos în natură. În multe sate erau construite 
solarii, unde se cultivau legume, pe care agricultorii le 
desfac la orașe, obținând câștiguri serioase. 

În această călătorie, am simţit cum mergea trenul 
în curbe, aplecându-se într-o parte și în alta. Era o zi cu 
soare puternic, pe care l-am simţit după razele de 
căldură care pătrundeau prin fereastra vagonului. În 
curbe, razele soarelui dispăreau, urmând să reapară când 
trenul revenea în linie dreaptă. Când trenul se oprea în 
stații, am simțit mirosul florilor din livezi, precum și 
mirosul reavăn al câmpului. În vagon, am simţit miros de 
tutun și câteodată de băutură, venit de la pasageri. În 
unele locuri mirosea a parfum de damă. Pe unele 
porțiuni, trenul se legăna în stânga sau în dreapta, 
producând dezechilibrul pasagerilor care se ţineau de 
bancheţe. Eu mă sprijineam pe un picior, căutând să-mi 
păstrez echilibrul, cu ajutorul analizatorului vestibular. 

Portul Giurgiu era la 4 kilometri de gară, așa că am 
mers până acolo cu un taxi. Dorind să cunosc o navă 
fluvială și să fac o călătorie pe Dunăre, am mers la 
căpetenia portului, împreună cu profesorul S., arătând 
scopul venirii noastre aici. Cu multă amabilitate, căpitanul 
portului, Ștefan, ne-a aprobat să facem o scurtă călătorie 
cu un remorcher, pe apele Dunării. Ne-am fi dorit să 
mergem cu vaporul dar nu circula în acel moment. Am 
făcut cunoștință cu domnul Ștefan, care era îmbrăcat în 
uniformă, cu grade pe umăr. Era un om înalt. 

Plecând spre remorcherul "Rășinari”, am trecut mai 
intâi pe un pod cu balustrade, de la capătul căruia am 

pășit pe punte. Am simţit imediat un zgomot puternic, 
greu de identificat. Era zgomotul produs de sirena 
vasului. Am făcut cunoștință cu fiecare membru al 
echipajului, căutând să-i rețin după câte un semn 
distinctiv. Astfel, pe căpitanul acestei nave, domnul 
Horea Munteanu, l-am reţinut după negul pe care îl avea 
pe partea dreaptă a feței. Era un om voinic, destul de 
gras. Pe ofiţerul stagiar, Horea Sulică, l-am reţinut după 
bătătura pe care o avea pe palma stângă și după talia 
potrivită. Am mai cunoscut câţiva marinari și un mecanic 
al navei. Din acest echipaj, mai făcea parte și o 
bucătăreasă, pe nume Lina, pe care am reţinut-o după 
degetele lungi și verigheta de pe mâna stângă. 


După ce am cunoscut tot echipajul, am intuit 
părțile importante ale remorcherului. Am pipăit cu interes 
tot ce era posibil de pipăit. Am observat că remorcherul 
avea parter și etaj, fiind oval. Am intrat în cabina de 
comandă, unde am avut ocazia să intuiesc aparatura cu 
care se manevrează vasul. Am pipăit curios cârma și am 
făcut câteva manevre, după ce mi s-a explicat că, pentru 
a merge înainte, mânerul se deplasează spre stânga, 
pentru a merge înapoi, mânerul se deplasează spre 
dreapta iar pentru a stopa mersul, mânerul se pune în 
poziție verticală. Am intuit și pedala care se apasă cu 
piciorul pentru a suna sirena. Apăsând, s-a produs un 
vuiet puternic, pe care l-am perceput pe baza vibrațţiilor 
produse, receptate prin tălpile membrelor inferioare. 


Remorcherul a pornit, mergând încet la început, cu 
5, 6 kilometri pe oră, dar mărind viteza până la 28 km. 
Călătoria a durat circa 20 de minute. Am ajuns aprooape 
de "Podul Prieteniei”. Plecând cu viteză mică de pe loc, 
am simţit un zgomot mai redus, care s-a intensificat pe 
măsură ce viteza creștea. Perceperea am făcut-o tot pe 
baza vibraţiilor produse de motorul navei, care mi-au 
cuprins tot corpul. La pornire, am mers în sensul cursului 

apei Dunării iar la înapoiere în sens invers, adică în 
amonte. 


Pe tot drumul am stat în picioare, în acest fel 
putând să recepţionez mai ușor tot ceea ce se petrecea în 
jur. Am simţit curenţii de aer care mă izbeau pe frunte și 
pe față, ca un vânt cu presiune. Aerul era mai curat, mai 
moale, având un miros specific de apă curgătoare. Am 
simţit și mirosul de combustibil ars. Îmi pare rău că nu s- 
a putut să bag mâna în apă, să pot simţi presiunea 
curenților de apă, deoarece nava avea câţiva metri 
înălțime.” 


În aprilie 1977, am mers la București cu 
profesorul Gh. Stancu să vizităm uzinele “Republica” și 
"23 August”. Am avut ocazia să intuiesc, cât s-a putut, 
procesul de fabricare al ţevilor și al locomotivelor. Am 
inclus în lucrarea de diplomă, integral, tot ce am pipăit 
acolo: 


“În ziua de 23 aprilie 1977, am vizitat uzinele 
"Republica șI "23 August” din București, înșoțţit fiind de 
dirigintele meu. Cu destulă greutate ni s-a aprobat să 
intrăm în incinta acestor uzine. Până la urmă, ni s-a pus 
la dispoziţie câte un ghid, în fiecare uzină, care specialist 
fiind, a știut să ne dea informaţiile necesare. La uzina 
"Republica”, ne-a însoţit domnul maistru Caraiman iar la 
uzina "23 August”, domnul technician Munteanu. Au fost 
amabili, mai ales domnul Caraiman, ducându-ne în 
secţiile importante și dându-ne lămuriri competente, cu 
referiere la procesul tehnologic. 

Uzina “Republica”, este profolată pe fabricarea 
tevilor, de la materia primă și până la produsul finit iar 
uzina "23 August”, este profilată pe fabricarea 
locomotivelor hidraulice și a celor Diesel, electrice. 
Fiecare uzină are mai multe secţii, toate contribuind la 
realizarea produsului finit. Spaţiul în care își desfășoară 
activitatea este imens, numai uzina "23 August” având o 

lungime de aproape 2 kilometri. Am vizitat o parte din 
secțiile care ne-au interesat mai mult, unde am putut 
percepe ce se întâmplă, pe baza analizatorilor rămași 
valizi. 

La uzina “Republica”, am intrat prima dată în 
secția de țevi laminate, unde de la primul pas făcut, m-a 
izbit mirosul specific de metal ars și diferite uleiuri. 
Aceste mirosuri erau răspândite și pluteau în toată hala, 
insoțindu-ne pe toată durata vizitei. La un moment dat a 
început să mă doară capul. După 15-16 metri parcurși, 
ne-a întâmpinat un aer deosebit de cald, care mi-a 
învăluit fruntea, fața și mâinile, aer provenit de la ţevile 
înroșite, abia ieșite din cuptorul de laminat la cald. Mi s-a 
descris cum erau transportate automat-mecanic, pe niște 
instalaţii speciale, până la locul de răcire. Aceste țevi 
înroșite, au constituit sursa de încălzire a aerului din jur, 
radiind și ajungând în contact cu suprafața cutanată, de 
la o distanţă de circa 3-4 metri. Apropiindu-mă de aceste 
țevi înroșite, care se deplasau cu o viteză destul de mare, 
nu am rezistat prea mult lângă ele, căci aerul era foarte 
fierbinte. 

Deplasându-ne prin incinta halei, a trebuit să 
trecem pe anumite porțiuni, peste niște poduri-punți, 
fabricate din metal și lemn, prevăzute cu balustradă. Am 
mers cam greu, deoarece erau înguste. Pe toată durata 
vizitei, am simțit niște  zguduituri permanente și 
puternice, ca un fel de tremurături, care proveneau de la 
motoarele strungurilor ce funcționau din plin. Ajungând în 
dreptul acestora, zgomotul a devenit și mai puternic. Nu 
am putut pipăi strungul în timpul funcţionării dar am 
reușit să-i intuiesc părţile exterioare, însă zgomotul 
produs m-a făcut să nu rezist prea mult lângă el. 
Vibraţiile puternice mi-au produs senzaţii neplăcute, chiar 
de durere. Am pipăit apoi mai multe piese din metal, 
finisate, lucioase, alunecoase, de parcă ar fi fost unse cu 
ulei. De asemenea, am pipăit mai multe deșeuri metalice, 

rămase după confecționarea pieselor, unele mai mici, de 
câţiva milimetri iar altele mai mari, de câţiva centimetri. 
Deșeurile metalice erau reci, spre deosebire de piesele 
abia ieșite din stung, care erau calde. Pipăiam totul cu 
atenţie, să nu mă rănesc. 


Plecând mai departe, spre cuptoare, nu am putut 
să ne apropiem prea mult, deoarece aerul era de-a 
dreptul fierbinte. Nici nu am putut estima ce temperatură 
era, dar cred că în interior, urca până la câteva mii de 
grade. Am vrut să măsor cu pasul distanţa până la 
cuptoare dar n-am putut. Mi s-a spus că de la locul în 
care ne-am oprit și până la cuptoare, sunt aproximativ 5- 
6 metri. Insoţitorul meu mă îndemna și mă trăgea după 
el să merg lângă cuptoare, însă fără rezultat. 
Sensibilitatea mea termică m-a împiedicat să mai fac 
vreun pas. Căldura era de nesuportat, mă ardea. Eram 
transpirat din cap şi până în picioare. În același timp, am 
simţit un miros înțepător, înecăcios cu gust de acid. Când 
respiram, simţeam acidul în gură. Nările mă usturau iar 
ochii îmi lăcrimau, fapt ce m-a determinat să părăsesc 
repede acel loc. Simțeam nevoia de aer curat. 


leșind din hala de ţevi laminate la cald, ne-am 
îndreptat către a doua secţie: secția de laminat la rece, 
care se află într-o hală, la aproximativ 350 de metri 
distanță de prima. De cum am ieșit, am simţit aerul rece 
și curat, care m-a înviorat. Am parcurs distanţa pe jos, 
pe un teren natural, neasfaltat, plin de nisip, pietriș, 
pământ, gropi. Am traversat și o linie de cale ferată pe 
care erau vagoane ce trebuiau încărcate cu ţevi și alte 
produse destinate nevoilor din ţară și din străinătate. Am 
simțit sub picioare terenul tare, pietrele pe care am 
călcat, precum și nisipul zgrumţuros, care mi-au 
îngreunat mersul, având chiar și senzații de durere la 
tălpi. Inainte de a intra în hală, la un moment dat, am 
simţit sub picioare un zgomot puternic. Mi s-a spus că 

este produs de un agregat, care demontează un rezervor 
uriaș, în care se depozita combustibilul. În locul rămas 
liber, avea să se depoziteze altceva. Acel rezervor era la 
vreo 15 metri distanţă de noi, dar nu ne-am apropiat, ci 
ne-am continuat drumul. 

Intrând în hala de ţevi laminate la rece, am simţit 
un miros puternic de motorină și uleiuri, folosite de 
strunguri. După ceva timp, ne-am acomodat cu acel 
miros specific unei atare uzine. Imensa hală era plină de 
strunguri, de ţevi metalice de diferite dimensiuni și de 
muncitori. Interesant că la strunguri, lucrau și multe 
femei tinere. Am simţit vibrații puternice, am pipăit mai 
multe strunguri și țevi de diferite calibre și lungimi. 
Punând palmele pe strunguri, am simţit trepidaţiile lor, 
produse de motoare, precum și morosul de ulei de in și 
rapiță. 

In hală mai erau câteva bazine, - băi -, în care 
erau substanţe chimice care se foloseau la spălarea și 
curățarea ţevilor. Apropiindu-mă de aceste bazine, am 
simţit că ceva mă supără la respiraţie, îngreunându-mi-o. 
Erau mirosurile de acid clorhidric și altele. Către ieșirea 
din hală, am vizitat un alt bazin, situat într-o încăpere 
aparte, în care era leșia, cu care se curăța piesele 
motoarelor. Am recunoscut ușor mirosurile specifice. 
Părăsind hala, am coborât pe niște trepte destul de 
înalte, continuându-ne drumul spre locul de unde am 
pornit, în pavilionul uzinei. Am mulţumit domnului 
Caraiman pentru amablilitate și l-am rugat să transmită 
și conducerii aceleași urări. 

Ne-am îndreptat apoi spre uzina "23 August”, care 
nu era situată la mare distanţă de “Republica”. In trecut, 
aceste două uzine formau una singură și i se spunea 
“Malaxa”, după numele proprietarului de atunci. 
Conducerea uzinei voia să știe cine suntem, de unde 
venim, dacă avem delegaţie și cu ce scop vrem să 
vizităm. După explicaţiile de rigoare, ni s-a aprobat să 

intrăm și să vizităm uzina sub îndrumarea domnului 
Munteanu. După cum am spus la început, uzina ocupa o 
suprafaţă de aproape 2 kilometri. 

Și aici, ca și la cealaltă uzină, am vizitat câteva 
secţii, care ne-au interesat mai mult. De la poartă și până 
la prima secţie, cea de foraj, am mers vreo două sute de 
metri. Chiar la intrarea în hală, ne-a întâmpinat un miros 
neobișnuit, provenit de la metalul ars și de la uleiuri. 
Concomitent, sub tălpile picioarelor, terenul tremura din 
cauza zgomotului deosebit de puternic, produs de 
ciocanele pneumatice, care băteau și presau prin lovituri 
sincronice și asincronice, mai rar la început, apoi din ce în 
ce mai alert, barele metalice, până luau forma dorită a 
produsului finit. Aceste bare erau necesare mai ales 
pentru locomotivele hidraulice, care se asamblau în altă 
hală. Apropiindu-mă de ciocanele pneumatice, cam la doi 
trei pași, am simţit că temperatura era ridicată. Vibraţiile 
produse de bătăi mi-au atins fața și mâinile. Mi-am dat 
seama că pentru a putea fi indoite, ţevile trebuiau 
încălzite în cuptor, spre a deveni mai maleabile. Am mai 
intuit și bazinele în care se curățau produsele finite. Am 
simţit și aici mirosurile specifice. 

leșind din această secţie, am mers mai departe 
vreo cinci sute de metri, până am ajuns la locul în care se 
asamblau locomotivele hidraulice. Inainte de intrare am 
traversat linia ferată, dându-mi seama că aici ar trebui să 
fie parcate locomotivele. Am fost întâmpinați de câţiva 
muncitori, care ne-au dat anumite informaţii. Eu, curios 
fiind să știu mai bine cum arată o locomotivă ( am mai 
pipăit una în Gara de Nord din București, dar sumar, căci 
nu mi s-a permis să mă urc în ea), am rugat mecanicii 
să-mi dea voie să mă urc în cabină alături de însoţitorul 
meu care să-mi descrie fiecare element în parte. Am 
primit acceptul, după care am urcat. M-am prins bine de 
două bare, după care am pășit pe cele două trepte, până 
în cabină. Am pipăit tabloul de comandă, sistemul de 

frânare, scaunul pe care stă mecanicul și altele. 
Pornindu-se motorul, am simţit zgomotul și trepidaţiile 
locomotivei, prin tălpile picioarelor. Când motorul și-a 
intensificat turația, zgomotul a crescut iar corpul meu 
dârdâia o dată cu locomotiva. Ne-am strecurat cu foarte 
mare greutate prin niște culoare înguste, până ce am 
ajuns la cabina motorului, pe care l-am pipăit. Am 
observat că are un angrenaj complicat. Peste tot mirosea 
a ulei și a motorină. 

După ce am coborât pe ușa din spate a 
locomotivei, am mers pe lângă ea să-mi dau seama câți 
metri are. Era lungă de 7 metri și 20 de centimetri, având 
o greutate de 78 tone. Pipăind, am observat că în față 
are faruri și un cârlig gros, pentru a remorca vagoanele. 
Tot acolo, am mai intuit și locomotivele Diesel, de tip 
bulgăresc, care sunt puţin mai mici decât cele hidraulice, 
de tip românesc. Mi s-a spus că o mare parte din 
locomotivele fabricaste aici, se exportă în multe ţări de 
pe aproape toate continentele. M-a bucurat mult această 
veste. 

Mulțumind muncitorilor, am plecat mai departe 
trecând pe lângă alte secţii, până am ajuns la hala în care 
se finisau roțile și alte componente ale locomotivelor. Aici 
se și montau pe bancul de probă. Am pipăit mai multe 
roți de diferite mărimi, osii și alte piese. Erau netede și 
îmi aluneacau degetele pe partea carosabilă dar în rest 
erau aspre la pipăit. Am încercat să ridic o roată și alte 
piese dar nu am reușit. Am observat că sunt foarte grele. 

Ne-am întors spre poarta, după care ne-am luat 
rămas bun de la cei care ne-au îndrumat, mulţumindu-le 
pentru bunăvoința de a ne înlesni vizitarea acestei uriașe 
uzine care este o mândrie a ţării. 

Vizitând aceste mari uzine din capitala ţării 
noastre, mi-am dat seama că muncitorii lucrau în condiţii 
bune, depunând mult efort pentru a se obţine produse de 
cea mai bună calitate. Observând munca depusă, mi-am 

dat seama că acești oameni trebuie apreciați și mai mult 
decât până acum.” 


La București, am mai vizitat atelierele de 
confecţii din cadrul școlii de Nevăzători. Tot ce am intutit 
acolo, am introdus în lucrarea de diplomă: 

"Fiind în București, pentru a-mi putea strânge 
material bogat, necesar lucrării de stat, am hotărât să 
vizităm toate atelierele Centrului Școlar nr. 1, unde își 
desfășoară elevii nevăzători orele de practică. 

Luni, 25 a IV-a 1977, am vizitat atelierul de perii al 
acestei școli, împreună cu domnul maistru Nicolae 
Haţegan, care mi-a explicat pe scurt alcătuirea fiecărei 
mașini ce servește la confecționarea tuturor sortimentelor 
de perii. 


Intrând în atelier, am putut observa bancurile de 
lucru la care elevii confecționau periile. Avansând în 
încăpere, am reușit să percep cu ajutorul analizatorului 
tactil, așa-zisa foarfecă mecanică, bancher, care se 
folosește la tunderea manuală a periilor. Intrând în cea 
de-a doua cameră a atelierului, am intuit nicovala de 
montat capacele periilor și mașina electrică de tuns perii, 
a cărei funcționări am înregistrat-o prin analizatorul 
vibratil. Intorcându-mă spre ieșire, am intuit mașina 
manuală de croit material, al cărei formă și structură o 
cunoșteam încă de la școala din Cluj-Napoca, unde am 
învăţat să confecţionez perii, sub îndrumarea maistrului 
nevăzător, Roman Dănilă. 


A 


Spunându-i domnului Haţegan că îmi este 
cunoscută această meserie, mi-a dat o montură cu capac, 
lustru, mărimea a Il-a și material, pentru a realiza o 
perie. Ținând materialul în mâna dreaptă și montura fără 
capac în cea stângă, introduceam materialul în găuri, 
încordându-mi mușchii palmei. In timpul confecţionării 
periei, am simţit prin tălpile picioarelor și prin mușchii 
coapsei, vibrația produsă de strungul din atelierul de 

lăcătușerie, aflat în vecinătate. După ce am terminat 
peria, domnul maistru mi-a arătat cum să o tund electric, 
după care mi-a dat-o mie să o am amintire. 

In pauza regulamentară a elevilor, am rămas în 
atelier să mai confecţionez o perie, pe care am terminat- 
o după multă sârguinţă. Era același tip ca și prima. In 
încăperi era un miros de vâscoză, material sintetic pentru 
confecționarea unor sortimente de perii utilizate în cadrul 
unor întreprinderi textile, la curățatul războaielor de 
țesut. Acest lucru l-am recepționat cu ajutorul 
analizatorului olfactiv. 

La ieșirea din atelier, am intuit pe o masă, diferite 
monturi care aveau să devină perii. La plecare, i-am 
mulțumit domnului maistru pentru amabilitatea cu care 
m-a ajutat să cunosc multe lucruri interesante. Sunt 
sigur că prin demonstrațiile practice pe care le-am făcut 
aici și prin modul în care am intuit toate mașinile folosite 
în atelier, am reușit să las o impresie plăcută despre felul 
cum un nevăzător surd se poate afirma în anumite 
domenii de activitate. 

Continuând seria vizitelor întreprinse cu scopul de 
a-mi aduna material, am vizitat rând pe rând atelierele 
școlii. Am intrat în atelierul de tâmplărie mecanică, unde 
am sesizat rapid, prin intermediul analizatorului olfactiv, 
mirosul proaspăt de lemn, care urma să fie prelucrat. Nu 
am putut sesiza nici o vibraţie, trepidaţie, deoarece 
mașinile nu erau puse în funcţiune. Am intuit diferite 
obiecte confecţionate de elevii ambliopi care lucrează aici, 
cu ajutorul simțului tactil, care la mine este foarte 
dezvoltat. 

Ieșind din atelierul de tâmplărie, am intrat în cel 
de mături, unde, m-a năpădit mirosul puternic al paielor 
de sorg. Aici, domnul maistru, mi-a explicat modalitatea 
de confecționare a măturilor. Prin urmare, am înţeles că 
pentru a confecționa o mătură, este nevoie mai întâi de 
coadă, sorg, sârmă și cuie. Aceasta se realizează cu 

ajutorul mașinii de legat. În atelier, fiecare elev execută 
câte o operaţie. Nu am simţit nici o vibraţie, deoarece nu 
existau mașini electrice, cele de legat fiind manuale. 


Ultimul atelier pe care l-am vizitat, a fost cel de 
cartonaj. Aici, elevii confecționau cutii din carton, de 
diferite mărimi. De la intrare, am simțit mirosul de praf, 
al cartoanelor. Am sesizat și vibraţiile produse de mașina 
care croiește materialul. Am observat apoi, cum elevii cu 
deficienţe de vedere, executau diferite operațiuni indicate 
de maistri. Am mai intuit, înainte de plecare, banda 
rulantă pe care erau trimise cutiile capsate. 


După cum se știe, Clujul este un oraș dezvoltat, 
având nenumărate posibilităţi de recreere. Grădina 
Botanică, este un obiectiv major al orașului, beneficiind 
de numeroase plante exotice și nu numai. De multe ori 
am vizitat acest loc frumos dar în 1976, alături de 
dirigintele meu Gheorghe Stancu, am revenit la Grădina 
Botanică din dorinţa de a culege material pentru lucrarea 
mea de diplomă: 


"Fiind o zi de primăvară frumoasă, cu cer senin, pe 
la ora 10 dimineață m-am pomenit că intră cineva în 
camera mea, pe neașteptate. Am simţit curentul de aer 
care s-a produs când s-a deschis ușa (era și fereastra 
puțin deschisă), precum și vibraţiile pașilor care apăsau 
parchetul. Am tresărit, după care m-am ridicat repede de 
pe scaun, întinzând brațele să indentific cine a intrat în 
clasă. Am găsit acea persoană, care mi-a dat mâna în 
semn de salut și mi-a arătat semnul distinctiv. Era 
dirigintele meu. Mi-a spus că fiind vremea așa de 
frumoasă, a venit să mă scoată în oraș, unde vom vizita 
mai multe obiective. Nu planificasem nimic pentru acea 
zi, însă m-a bucurat iniţiativa domnului profesor așa că 
m-am echipat repede și am plecat spre staţia de 
troleibuz, aflată peste drum de școala de nevăzători, 
unde eram cazat. Mă tot gândeam, oare unde vom 

merge? Eram curios și îl tot întrebam pe dirigintele meu, 
dar nu mi-a spus. A vrut să-mi facă o surpriză și anume, 
să mă pună în situația de a recunoaște un anumit 
obiectiv, pe care urma să-l vizităm. 


În timp ce așteptam sosirea troleibuzului nr. 2, am 
simțit diferite zgomote, unele mai puternice, altele mai 
slabe, produse de autovehiculele care circulau în fața 
noastră. Le-am recunoscut după vibraţiile produse pe 
asfalt și în aer, ca și după mirosul de combustibil. Mersul 
cu troleibuzul a fost scurt, numai patru stații. In timpul 
călătoriei, stând pe scaun, am simţit zdruncinături, mai 
ales prin locurile puţin accidentate. Punând palmele pe 
bară sau pe fereastră, am simţit cum tremurau în timpul 
mersului. Chiar și când troleibuzul stătea la stop sau în 
stație, am simţit vibraţiile ușoare, produse de motorul 
electric, care erau plăcute și nu mă deranjau. Din când în 
când s-au produs și niște smucituri sau legănări, din 
cauza frânării sau pornirii bruște a motorului, încât m-au 
săltat de pe scaun sau m-au aplecat în față ori într-o 
parte. A trebuit să mă ţin bine cu ambele mâini de barele 
din față și să-mi fixez bine tălpile pe podeaua 
troleibuzului. Restabilirea echilibrului, s-a produs pe baza 
reflexelor condiționate precum și datorită experienței 
mele anterioare. În aceste situaţii, analizatorul labirintic a 
fost intens solicitat. 


După ce am coborât din troleibuz, ne-am îndreptat 
spre obiectivul dorit. După ce am intrat pe poartă, am 
mers la cabina portarului, care ne-a lăsat să mergem la 
birou, pentru a ni se aproba să vizităm obiectivul. De 
cum am intrat în incintă, am simţit mirosul de bălegar, de 
gunoi, care venea din partea stângă. Luând-o într-acolo, 
într-adevăr era o grămadă de îngrășământ pentru flori. 
Am luat puţin îngrășământ în mână, l-am mirosit, l-am 
frământat şi am observat că este compus din pământ, 
nisip, frunze descompuse și bălegar de vite. 

Plecând mai departe, am dat peste niște căsuțe din 
sticlă, pline cu flori. Pe marginea drumului, erau 
nenumărate plante. Mi-am dat seama că ne aflăm în 
preajma unor sere de flori. Aceste sere se puteau găsi 
doar în grădina botanică. Domnul Aurel, tehnician biolog, 
ne-a permis să vizităm serele cu plante exotice. De cum 
am intrat în prima seră, unde lucra o doamnă la 
întreținere, am simţit un aer foarte cald și un miros 
specific de flori și de pământ. Aerul nu mă jena la 
respiraţie dar fiind foarte cald, m-am străduit să mă 
acomodez. Am pipăit și mirosit diferite plante exotice, 
dintre care: Drosera, cu frunze lungi, între 30 și 60 de 
centimetri, ca niște săgeți și cu flori albe, nemirositoare, 
Filodendronul, cu tulpină lemnoasă, frunze mari, palmate 
și crestate, cu rădăcini în pământ și aeriene, Senziteria 
Aurius, plantă cu frunze în formă de săgeată, cu multă 
clorofilă și nervuri colorite, Agave Americană, o plantă din 
neamul spinilor, nu prea înaltă, dar cu frunzele groase, în 
formă de săgeată, având vărf ascuțit; înfloreşte o dată pe 
an. In timp ce am pipăit-o, m-am înțepat, trăgându-mi 
repede mâna. 

Am mai pipăit multe flori, cu denumiri latine, cele 
mai multe de apartament. Printre florile întâlnite mai 
amintesc:  Ficusul, Dracena  Indiană, Coleus (plantă 
înrudită cu urzica), Begoniile ( de diferite forme și culori) 
etc. De o gingășie aparte mi s-au părut: viorelele, care 
au frunze mici și late la pământ, cu flori mov, lalelele, de 
diferite feluri, policrome, având frunze lungi ca niște 
săgeți, iar corola sprijinindu-se pe o tulpină lungă, ca un 
tub, crizantemele, cu frunze în formă de inimă, crestate 
pe margine, și cu o eflorescență bogată. 

Intr-o seră, am intuit un aparat portabil, pe două 
roți (un fel de cărucior), prevăzut cu un butoiaș de 
insecticid, din care se împrăștie substanţe care 
îndepărtează  dăunătorii florilor. Soluţia din butoiaș, 
mirosea ca varza murată. 

În fiecare seră, am găsit câte un bazin din beton, 
cu apă, din care se udă florile, cu ajutorul furtunului din 
cauciuc. In toate serele vizitate, temperatura era peste 
30 de grade, așa se vedea pe termometru. Pentru 
aerisire, se ridică din când în când ferestre din acoperiș 
sau se deschid ușile. 


Mulțumind celor care ne-au primit, am plecat spre 
un alt obiectiv, de care însoțitorul meu nu mi-a spus 
nimic. Urma să descopăr eu, cu ajutorul simţurilor valide, 
locul în care urma să mă aflu.” 


Un alt obiectiv vizitat, a fost curățătoria orașului, 
despre care am amintit în lucrarea de diplomă 
următoarele: 

"Ajungând în faţa obiectivului ce urma să-l vizităm, 
am așteptat la poartă circa 10 minute, să ni se deschidă. 
Era o poartă solidă, din metal. Intrând în curte, am simţit 
un amalgan de mirosuri (de substanțe chimice, mirosul 
aburilor de haine spălate etc). Incă nu-mi dădusem 
seama unde am putea fi. Ajungând la ușă, unde am fost 
întâmpinați de portarul căruia i-am spus cine suntem și 
cu ce scop am venit, mirosul s-a simțit și mai bine. Mi-am 
dat seama că suntem la spălătoria orașului iar însoţitorul 
meu mi-a confirmat, fapt care m-a făcut să radiez de 
fericire, deoarece ghicisem obiectivul. 


Am fost conduși de cineva până la etajul II, unde 
era biroul doamnei şefe Tuţui. Pe traseul urmat până 
acolo, am simţit aceste mirosuri care s-au intensificat. 
Am făcut cunoștință cu doamna șefă, femeie potrivită ca 
statură, cu păr scurt și degete lungi. Dânsa ne-a condus 
prin toate sălile acestui etaj, în care erau ateliere de 
călcat rufe, lenjerii și alte articole curățate. Am pipăit 
lenjeria, hainele, plapume, covoare. Peste tot plutea 
mirosul specific de splălătorie și călcătorie. Apropiindu-ne 
de un aparat electric de călcat, am simţit presiunea 
vaporilor (aburilor) și temperatura ridicată la care se 

călca. Am pipăit haine, lenjerii, înainte de a fi călcate și 
după aceea. După călcare, erau mai fine, mai catifelate și 
miroseau a curat. Erau fel de fel de articole, chiar și 
uniforme militare. La acest etaj, l-am cunoscut și pe 
domnul președinte Vinţi, om bine legat, potrivit de înalt și 
destul de gras. 

La etajul I, unde erau secţiile de spălătorie și 
vopsitorie, am fost conduși de o altă doamnă, care ne-a 
dat informaţiile necesare. Inainte de spălare, lenjeria era 
sortată, înmuiată și apoi spălată cu săpun sau detergenti, 
în mașini de spălat mari, după care se storcea automat și 
era dusă într-o cameră specială la uscat. Am pipăit acele 
mașini de spălat și am simţit vibraţiile produse de motor. 
Detergenţii, ca și acizii folosiți pentru albire, aveau un 
miros înțepător. M-am apropiat de un bidon mare în care 
era acidul azotic sau apa tare, însă nu am rezistat nici 
zece secunde, îndepărtându-mă automat, datorită tăriei 
mirosului. Ochii mi-au lăcrimat instant iar nasul mă 
ustura puternic. In timpul funcţionării motoarelor, 
întregul Plafon vibra. 

Deschizându-se ușa la spălătorie, a ieșit un aer 
cald și un miros greu și apăsător. Nu am putut intra în 
acea încăpere datorită temperaturii ridicate și a mirosului 
înecăcios. 

La secția de vopsitorie, am observat că sunt mai 
multe cazane de aramă, de mare capacitate, unde se 
fierbea soluţia chimică, pe culori, în care se introduceau 
hainele ce trebuiau vopsite. Am pipăit un cazan, simțind 
că este cald. In toată secţia, plutea mirosul specific de 
vopsea și de substanţe chimice. 

Deplasându-ne de la vopsitorie către uscătorie, am 
simţit un curent de aer puternic care îmi mișca hainele de 
pe mine. Intinzând braţele în direcția de unde venea 
curentul, am dat de sursa lui: două ventilatoare 
paralelipipedice, montate în perete, care erau în plină 
funcționare. 

La parter, conduși de doamna şefă Tuţui, am 
vizitat ultima secţie - curăţătoria. Erau încăperi pline cu 
fel de fel de materiale pentru curățat, costume de haine 
civile, uniforme militare, covoare, pături etc. Pentru 
curățare, se folosesc diferite substanţe chimice. Uscarea 
se face în niște mașini mari, prevăzute cu vizor, prin care 
se vede cum este purtat materialul de jur împrejur. 
Punând mâna pe aceste aparate, am simţit că sunt calde. 
De asemenea, am simţit vibraţiile produse de motor. 

Mulțumind conducerii, am plecat din această 
intreprindere. In timp ce așteptam autobuzul în staţie, 
am simţit cum treceau automobilele în ambele sensuri. 
La un moment dat, am perceput o puternică pocnitură, 
care a produs o vibraţie ciudată. l-am comunicat 
însoţitorului meu ce am simţit iar el mi-a spus că a 
explodat un cauciuc al unui tir și a produs un zgomot 
puternic.” 

In perioada 13-14 mai 1977, a avut loc la Cluj o 
Sesiune Ştiinţifică, în cadrul căreia s-au prezentat multe 
referate, printre care unul al meu şi altul, al lectorului 
universitar Valer Mare. Iată ce a relatat atunci, profesorul 
meu: 


"Surdocecitatea ca problemă psihologică” 


Referat prezentat la Sesiunea Ştiinţifică 13-14 mai 1977 


Dimensiunile problemei pe care m-am încumetat s- 
o abordez aici, sunt atât de impresionante încât 
mărturisesc sincer, mă simt de-a dreptul stânjenit. Este 
vorba incontestabil, de un eveniment unic în analele 
psihologiei (şi nu numai ale psihologiei; în egală măsură, 
cel puţin ale pedagogiei) din ţara noastră: educarea şi 
umanizarea unui copil fără auz şi fără vedere, pe nume 
Vasile Adamescu. 

Astăzi suntem în situaţia de a face un bilanţ pozitiv 
al unui eveniment psihopedagogic ieşit din comun, iniţiat 
şi realizat, a-şi spune, într-o manieră ireproşabilă (ţinând 
seama de o serie de condiţii obiective şi subiective), aici 
în oraşul nostru, cu participarea plină de dăruire şi 
entuziasm a unui număr de oameni cu inimă mare. 
Îngăduiţi-mi să menţionez cu acest prilej, în semn de 
omagiu mai întâi, numele profesoarei Florica Sandu, 
astăzi pensionară, care a pus temelia întregii acţiuni, 
învingând greutăţi de neinchipuit. Au mai lucrat alături de 
ea, continuându-i munca cu aceeaşi pricepere şi cu un 
impresionant devotament, profesorul Gheorghe Stancu, 
profesoara Georgeta Damian şi mulţi alţii, pe care, cu 
regret, nu-i putem numi aici şi acum. 

Consider de asemena nimerit, să relev meritul 
coectivului catedrei de Psihologie, de la Universitatea din 
Cluj-Napoca. 

Numeroase şi importante sunt implicaţiile acestui 
neobişnuit experiment psihopedagogic. Este în primul 
rând un act de o neasemuită frumuseţe etică, o energie 
vie a umanismului socialist, care pune omul mai presus 
de orice. Societatea noastră a pus la dispoziţie toate 
mijloacele materiale şi morale pentru ca, pronind de la 
stadiul de fiinţă pur biologică, Vasile Adamescu să devină 
om, în sensul autentic al cuvântului, în urma unui proces 
intensiv de umanizare, mai exact, făurire literalmente de 
confecţionare pas cu pas, a personalităţii, a conştiinţei 
sale. 

In cele ce urmează, aş dori să mă refer pe scurt, la 
semnificaţia ştiinţifică şi unele concluzii teoretice şi 
practice, pe care le putem desprinde din analiza cazului 
Vasile Adamescu. 

1. Se cuvine să subliniem, înante de toate, că 
surdocecitatea nu este cum se afirmă, o problemă 
îngustă, care vizează doar o disciplină de strictă 
specialitate  -  tiflosurdopsihologia, sau cel mult 

defectologia, în ansamblul său. Nicidecum! Semnificaţia 
surdocecităţii, depăşeşte cu mult aceste limite, având o 
valoare considerabilă, nu numai pentru ştiinţele 
psihologice şi pedagogice, ci pentru întregul sistem de 
ştiinţe care se ocupă de om, implicit pentru filosofie. Ar fi 
poate cazul, să spunem, cu regret, în spirit autocritic, că 
n-am înţeles în întregime şi de la început, dimensiunile 
reale ale acţiunii noastre, ca urmare, multe momente ale 
desfăşurării acestui experiment unic, ne-au scăpat 
iremediabil, fără posibilitate de a reconstitui 
evenimentele petrecute. 

2. Surdocecitatea, pune la îndemâna 
cercetătorului, un material experimental de o inestimabilă 
valoare ştiinţifică, incât avea perfectă dreptate psihologul 
D. B. Elconin, atunci când spunea: "Casa de Copii de la 
Zagorsk (o instituţie pentru copii orbi surzi) este pentru 
psihologi şi pedagogi, ceea ce este un sincrofazotron 
pentru fizicieni”, ceea ce înseamnă că şi noi avem la Cluj, 
un mic sincrofazotron psihopedagogic 

Desigur, psihologii şi pedagogii, fac în mod curent 
cercetări asupra copiilor, asupra oamenilor adulţi. Dar 
omul normal din punct de vedere biologic, este adesea un 
obiect mult prea complex chiar şi pentru metodele de 
cercetare dotate cu cele mai moderne mijloace tehnice. 
Intervin atâtea variabile independente care determină 
dezvoltarea psihică a copilului, desfăşurarea activităţii 
psihice la un moment dat, încât este aproape imposibil să 
se pună în evidenţă factorii cauzali, autentici. Multe 
probleme cardinale din acest domeniu au rămas până în 
prezent fără răpsuns, tocmai datorită faptului că, în 
soluţionarea lor, nu poate fi folosit omul, şi se recurge la 
câini, la ieprui, la cobai. 

3. Cazurile de instruire reusită a nevăzătorilor- 
surzi, inclusiv a lui V. Adamescu, relevă printre altele, că 
integritatea  morfofuncţională a creierului, nu este 
afectată de această catastrofală privare senzorială din 

fragedă copilărie, timp de decenii. Absența aproape totală 
a aferenţelor vizuale şi auditive, n-a dus la dereglarea 
mecanismelor cerebrale ale activităţii psihice. Şi să nu 
uităm, că după o opinie răspândită a fiziologilor, 
suprimarea acestor canale senzoriale principale, ar trebui 
să ducă inevitabil, la degradarea centrilor corespunzători 
din creier. 

Faptele de care dispune, pun într-o lumină nouă 
constatările referitoare la efectele izolării subiecţilor în 
cabine speciale, care modelează, printre altele, condiţiile 
zborului cosmic. Este ştiut că - foamea informaţională - a 
creierului, ca urmare a privării senzoriale, duce la grave 
tulburări psihice (halucinaţii, manifestări psihotice etc). 
Conduita lui V. Adamescu demonstrează că aceste efecte 
nu sunt inevitabile: creierul poate fi obişnuit să reziste 
orientându-şi activittea în altă direcţie, fără să devieze de 
la normă. In orice caz, psihologia cosmică are ce învăţa 
de aici! 

4. Rezervele uriaşe ale creierului, posibilităţile sale 
compensatorii, aproape nelimitate, sunt puse în evidenţă 
de încă o împrejurare, aş spune specifică reabilităii lui V. 
Adamescu şi anume, este vorba de faptul că instrucţia lui 
sistematică, a început abia de la 11 ani, după ce la doi 
ani şi jumătate şi-a pierdut concometent văzul şi auzul. 
In acest interval, a dus mai curând o viaţă de plantă, 
fiind crescut la ţară de bunica sa. Cei care l-au văzut 
când a sosit la Liceul de Nevăzători din Cluj, pot 
confirma. Regretabil este faptul, că n-am înregistrat pe 
peliculă, conduita lui de atunci. Dintre toate cazurile 
cunoscute de orbi surzi reabilitaţi, cred că este singurul 
care a reuşit să învingă atât de categoric efectele acestui 
enorm decalaj educativ.  Intr-adevăr, teoretic, V 
Adamescu nu avea nicio şansă, deoarece intervenise un 
gol de aproape nouă ani, în care dezvoltarea sa psihică a 
fost aproape complet înteruptă, suprimată, în perioada 
cea mai fertilă a copilăriei. 

Performanţele lui demonstrează în mod elocvent, 
că nici o asemenea tragedie, nu are întotdeauna 
consecinţe fatale. In orice caz, creierul său a rezistat şi la 
această grea incercare, care a urmat pierderii auzului şi 
văzului. 

5. Studiul atent al cazurilor de surdocecitate, 
contribuie substanţial la elucidarea problemei relaţiei 
dintre ceea ce este ereditar şi ceea ce este dobândit în 
dezvoltarea psihică a omului. Pe această temă, se poartă 
de multă vreme o dispută vehementă între diverse tabere 
ştiinţifice, care pun în joc tot felul de argumente, unele 
teoretice, deductive, altele experimentale. 

La o extremă se situează curentul motivist, care 
susţine că elementele necesare apariţiei psihicului, 
determinate genetic, sunt deja prezente la naştere, şi că 
este suficient să li se lase timp ca să se dezvolte. Iniţial, 
deşi prezent, psihicul nu poate fi detectat. 

Curentul opus, susţine că, prezenţa creierului nu 
este suficientă pentru ca fenomenele psihice să se 
producă. Rolul mecanismelor cerebrale, determinate ele 
insele, nu numai genetic, ci în mare măsură, de 
experienţa anterioară, este de a recepționa, de a modela, 
de a combina, de a stoca, informaţia primită şi nu de a o 
crea. Creierul, cu toate genele sale - scrie cunoscutul 
fiziolog Delgado - nu este suficent pentru ca psihicul să 
se dezvolte în absenţa informaţiei provenite din afară. 
Fără conţinutul acestei informaţii, n-ar exista structura 
psihică. 

Afirmația este justă, dar, argumentarea este 
şubredă, în orice caz ipotetică, atâta vreme cit nu există 
dovezi experimentale nemijlocite. Iată ce scrie în această 
privinţă Delgado: dacă am putea lăsa o fiinţă umană să 
se dezvolte din punct de vedere fizic timp de câţiva ani, 
în condiţiile unei privări senzoriale totale, am putea stabili 
precis dacă, apariţia actvităţii psihice depinde de factorii 
extracerebrali  negenetici. Eu pot prevedea, că o 

asemenea fiinţă ar fi complet lipsită de funcţii psihice. 
Creierul ar rămâne gol şi lipsit de idei; el n-ar avea nici 
memorie şi n-ar fi capabil să înţeleagă ce se petrece în 
jurul său. Deşi matur din punct de vedere fizic, sub 
aspect intelectual, el ar rămâne tot atât de primitive, ca 
şi în momentul naşterii. Un asemena experiment, fireşte, 
susţine Delgado, nu poate fi realizat. 


Ba se poate! Spunem noi. Ceva similar se 
realizează din când în când 


lată deci, unde pot găsi neurofizilogii şi psihologii 
angajaţi în această dezbatere ştiinţifică, fundamentarea 
experimentală a poziţiei exprimate atât de limpede de 
Delgado. 


Tot aici, inclusiv în studierea cazului V. Adamescu, 
poate găsi o confirmare solidă, susţinută la catedra 
noastră de profesorii Al. Roşca şi B. Zorgo, cu privire la 
natura socială a conştiinţei, a personalităţii omului. 


6. În fine, să mai menţionăm contribuţia cazurilor 
de surdocecitate la întemeierea principiului echivalenţei 
informaţionale, care stă la baza activităţii analizatorilor. 
Aşa cum va reieşi din referatul pregătit de V. Adamescu, 
este uimitoare asemănaerea imaginilor pe care le are 
nevăzătorul surd despre lume şi imaginile noastre. Citind 
pasajele în care descrie natura de exemplu, sau privindu- 
i desenele, ai impresia că el vede şi aude. La ce ne 
conduce această situaţie. Mai întâi că, limbajul folosit de 
diferite căi aferente, senzriale, precum şi de întregul 
sistem nervos este acelaşi, şi anume limbajul sau codul 
fiziologic al impulsurilor nervoase (in sistem liniar: da - 
nu). 


Această unitate a codului nervos stă la baza 
echivalenţei informaţonale a analizatorlor valizi şi a celor 
lezaţi, vizual şi auditiv. Pe căile senzoriale intacte, circulă 
impulsuri nervoase care poartă un conţinut informaţional 

echivalent, dacă nu identic, cu conţinutul informaţional pe 
care îl poartă omul obişnuit. 


Ar mai fi de adăugat că, acest conţinut 
informaţional, de care dispune în prezent Adamescu, s-a 
constitutit sub acţiunea factorilor de mediu şi mai ales 
socio-cultural, educativ, (adica a semenilor săi care văd şi 
aud). 


Semnificativ în această privinţă, este o relatare 
referitoare la studenţii nevăzători surzi de la Facultatea 
de Psihologie din Moscova. In cadrul unei conferinţe 
susţinute de aceşti studenţi, un auditor întreabă: - nu 
cumva experimental dumneavoastră contrazice o teză 
fundamentală a sugestiei materialiste: "Nihil est in 
intellectum guard non prius fuerit insensum.” Deoarece ei 
nu văd şi nu aud nimic, şi totuţi reflectă realitatea, 
înțeleg lucrurile, la fel ca noi. 


Unul dintre studenţii nevăzători surzi, a dat 
următorul răspuns: - Dar cine va spus că noi nu vedem şi 
nu auzim nimic. Noi vedem şi auzim, cu ochii şi cu 
urechile tuturor prietenilor noştri, ai tuturor oamenilor, ai 
intregii soceietăţi. 


Într-adevăr, aceasta este într-o formulă lupidară, 
esenţa filosofiei marxiste despre natura socială, a 
psihicului omului. Noi toţi vedem, auzim, simţim, gândim, 
cu ochii, cu urechile, cu inima, cu mintea întregii omeniri. 


lată câteva dintre problemele la soluţionarea 
cărora poate contribui studierea surdocecităţii. 

În altă ordine de idei, Vasile Adamescu este sau, 
mai exact, ar trebui să devină un adevărat simbol, pe de 
o parte, a resurselor creierului uman şi pe de altă parte al 
puterii educaţiei. Într-adevăr, dacă un om lipsit de văz şi 
de auz, care a vegetat timp de aproape nouă ani în 

perioada atât de receptivă a copilăriei, a putut să ajungă 
la acest nivel de dezvoltare psihică, intelectuală, ne 
întrebăm la ce nivel ne putem ridica noi, care dispunem 
de ochi, de urechi, şi am putut şi putem beneficia de 
condiţiile optime create de societate? 


Oricum, parfrazându-l pe M. Gorki (care s-a referit 
la O. Skorohodova), cred că sunt îndreptăţit să affirm că 
"prin ceea ce a devenit, prin tot ceea ce a făcut ştiinţa 
pentru el, Vasile Adamescu serveşte şi va servi 
umanitatea.” 


Avem în faţa noastră o strălucită biruinţă a 
spiritului, a raţiunii umane, asupra corpului, asupra 
materiei sau cu o altă formulare, o biruinţă a materiei 
asupra sa însăşi.” 


Odată cu susținerea lucrării de diplomă, s-a 
incheiat o perioadă frumoasă a vieţii mele și anume 
studenţia. Eram fericit că am învins toate lipsurile și 
greutățile întâmpinate în facultate și că am reușit să obțin 
rezultate satisfăcătoare. Așadar, făcusem 18 ani de 
școală în loc de 12, deoarece a fost nevoie de mai mult 
timp ca să pot parcurge toată programa școlară și încă 4 
ani de facultate. In 22 de ani de studiu, am învăţat mult, 
am citit și m-am străduit să compensez lipsa simţurilor 
atât de importante. Din liceu, am început să socotesc 
câte ore am studiat. In 6 ani, am petrecut circa 16200 
ore printre cărți și caiete. In cei 4 ani de facultate, am 
studiat circa 12800 ore plus încă 500 pentru lucrarea de 
diplomă. Așadar, în liceu și facultate, am studiat 29500 
ore. La toate acestea se pot adăuga și orele de studiu din 
ciclul primar și cel gimnazial; probabil că sunt în total în 
jur de 50000 ore de studiu. De atât a fost nevoie pentru 
a mă recupera și umaniza. 


În foaia mea matricolă din anii de studenţie, mi s- 
au trecut toate notele pe care le-am obţinut la examene: 

Anul I: 1973-1974 


1. Anatomia, fiziologia și igiena omului - 9 și 10 
(am dat două examene alături de Conf. Univ. Dr. V. 
Toma, dintre care unul în data de 22 a XII-a 1973) 

2. Psihologie generală - 8 și 8 (două examene 
alături de Prof. B. Zorgo, dintre care unul pe data de 16 a 
XII-a 1973). 

3. Filozofie și istoria filozofiei - 9. (examen susținut 
pe data de 20 a VI-a 1974) 

4. Pedagogie generală - 9, (examen dat alături de 
Prof. Simion, în data de 13 a V-a 1974) 

5. Desen didactic, modelaj și lucru manual - 10. 
(la această materie nu am întâmpinat nicio dificultate 
deoarece mă pasionau activităţile manuale). 

6. Mijloace audio-vizuale - 9. 

7. Limba franceză - 8. 

8. Practica producţiei - 10. 

9. Educaţie fizică - scutit. 


Anul II: 1974-1975 


1. Ritmică și cultură fizică medicală - 10. 

2. Limba română contemporană - 10. (examenul l- 
am susţinut în data de 21 a XII-a 1974, alături de Prof. 
S. Tomuș) 

3. Economie politică - 9. (examenul l-am susținut 
în data de 18a VI-a 1975) 

4. Psihologia copilului - 9, (examenul l-am susținut 
în data de 27 a V-a 1975, alături de Prof. A. Chircev). 

5. Introducere în psihologie şi statistică - 8, 
(examenul l-am susținut alături de Prof. I. Radu, în data 
de 11 a V-a 1975). 

6.Istoria literaturii române - 10. 

7. Limba franceză - 10, (examen susţinut pe data 
de 30 a VIII-a 1975, alături de Prof. M. Toader). 

5. Practică productivă - 10. 

6. Educaţie fizică - scutit. 


Anul III: 1975-1976 


1. Limba română contemporană - 10. 

2. Istoria literaturii române - 10. 

3. Socialism științific - 10. 

4.  Surdologie - 10. (această materie mi-a fost 
predată de Lectorul Universitar Valer Mare). 

5. Tiflologie - 10. 

6. Oligofrenologie - 10. 

7. Practică pedagogică în școli speciale - 10. 

8. Limba franceză - 10. 

9. Psihologie juridică - 8. 

10. Practică productivă - 10. 


Anul IV. 1976-1977 


1. Etică - 10 

2. Neuropatie și psihiatrie infantilă - 10. 

3. Psihodiagnostic - 8. 

4. Logopedie - 10. 

5. Didactica și metodica predării în școlole speciale 
(vizuali) - 10. 

6. Didactică și metodică specială (auditivi) - 10. 

7. Practică pedagogică în școli speciale - 10. 

8. Problemele fundamentale ale istoriei patriei și 
PCR -10 


Amintirile colegilor de facultate 


Au trecut 40 de ani de la terminarea facultăţii iar 
timpul a făcut ca legăturile dintre noi să se piardă. Ne- 
am împrăştiat prin diferite locuri. Am reuşit totuşi să mai 
găsesc pe câţiva din foştii colegi pe care i-am rugat să 

scrie câteva gânduri despre acea perioadă minunată pe 
care am petrecut-o împreună. Ă 

Rodica Sora, căsătorită Vâtcă, spune: "Imi 
amintesc prima zi de curs, când cu emoție am păşit pe 
scările Universităţii “Babeş-Bolyai”, căutând sala de curs. 
Era la etajul I, unde un grup de studenţi, povesteau în 
faţa sălii. Eu am intrat şi m-am aşezat în ultima bancă 
aşteptând venirea profesorului... Nu cunoşteam pe 
nimeni... 


A intrat domnul profesor, s-a prezentat ca fiind 
profesorul nostru pentru disciplina  Oligo-Psihologia 
deficienţilor mintali, Druţu (care din păcate nu mai este 
printer noi). Pentru a ne cunoaşte mai bine, a făcut 
prezenţa. Am descoperit că erau doar doi băieţi, restul 
eram fete. Pe unul dintre băieţi, Liviu Bugiu, l-am 
recunoscut imediat, era liderul grupului de studenţi pe 
care îi întâlnisem în faţa sălii de curs. Al doilea băiat 
stătea izolat într-un colţ al sălii. Era Nicolae Plopeanu, un 
băiat cu tulburări motorii, care mai târziu observasem că 
ii afectase puţin mersul şi vorbirea. Spre sfârşit ni s-a 
comunicat că mai avem un coleg-băiat, cu dublă 
deficiență, Vasile Adamescu, care urmează să apară. Din 
acel moment toţi colegii începusem să fim agitati, curioşi, 
cu ochii aţintiţi spre uşă, cu siguranţă nici unul dintre noi 
nu ne mai puteam concentra prea mult asupra celorlalte 
sugestii şi recomandări comunicate de domnul profesor. 


Nu trecuse mult timp, când se deschide uşa şi intră 
mult aşteptatul nostru coleg, Vasile Adamescu, însoţit de 
un “domn” care îi sprijinea braţul şi mereu îi scria în 
palmă. Era domnul profesor Valer Mare, despre care 
aflasem că urma să fie profesorul nostru la disciplina 
Surdologie - Psihologia deficienţilor de auz. Nu ne 
puteam lua ochii de la colegul nostru!... Pe chipul lui se 
putea citi atâta bucurie şi emoție că a ajuns printre noi... 

noi, colegii lui de an, şi eram convinsă că şi EL simţea 
privirile noastre aţintite asupra lui. Devenise din acel 
moment, colegul nostru SPECIAL, şi cu toţii eram 
nerăbdători să vină pauza pentru a putea comunica. 


Am rămas uimiţi cu toţii când l-am auzit vorbind!... 
Am aflat că se găsea într-un proces de educare complex, 
gândit şi pus în aplicare de domnul profesor Valer Mare, 
pe care îl percepusem treptat părintele lui Adamescu, pe 
tot parcursul anilor de studenţie. 


A sosit şi pauza mult aşteptată!... L-am înconjurat 
cu toţii dar se pare că ne lipsea curajul să-l atingem, să-i 
luăm palma... nu ştiam cum să ne prezentăm... 


Colegul nostru “special” era încă în bancă... simţea 
prezenţa noastră în jurul lui... Imi amintesc cum din 
întâmplare mi-a atins mâna cu care mă sprijineam de 
marginea băncii şi mi-a pipăit-o uşor până mi-a 
descoperit inelul... a zâmbit şi atunci în mod spontan mi- 
am scris numele cu majuscule în palma lui. I-am scris şi 
de atunci, de câte ori îi întindeam mâna cu inelul, mă 
recunoştea şi îmi spunea numele: Rodica Sora. Era un 
inel de aur dar modest, în formă de romb pe care îl 
primisem de la părinţii mei la majorat şi obişnuiam să-l 
port tot timpul. 

După pauză, a revenit dl prof. V. Mare şi ne-a 
sugerat că, pentru că acum este foarte fericit că e şi el 
student, putem contribui la fericirea lui dacă l-am putea 
aduce cât mai mult la cursuri, oferindu-i astfel 
posibilitatea de a relaţiona mai mult şi de a ne cunoaşte 
şi recunoaşte drept colegii lui. 


Pe baza unei programării, ne-am înscris fiecare 
coleg, astfel încât prin rotaţie, să putem să-i asigurăm 
participarea la cele mai importante cursuri. Astfel, 

mergeam după EL la Şcoala de Nevăzători şi îl 
conduceam la Universitate unde aveam cursurile şi 
bineînțeles îl conduceam şi înapoi. In felul acesta pentru 
fiecare dintre noi, erau zile speciale când puteam povesti 
pe tot traseul, încercând să-i descriem ceea ce ni se 
părea interesant pentru EL, pe tot parcursul traseului... 


Pe măsură ce cursurile s-au adunat iar sesiunea de 
iarnă se apropia, am hotărât ca pe baza unei alte 
programări, să-l ajutăm să-şi transcrie cursurile în 
alfabetul Braille. Un lucru deloc uşor... când spun asta mă 
refer la faptul că era destul de dificil să găseşti un elev 
nevăzător disponibil care să asculte cursurile citite de noi 
şi să le transcrie în Braille, pentru a putea fi citite de 
Adamescu. Alte metode pe vremea aceea nu existau!... 
Totuşi, am reuşit să ne mobilizăm astfel încât la începutul 
sesiunii, Adamescu să aibă toate cursurile transcrise. 


Îmi amintesc o întâmplare foarte hazlie, când, 
conform programării venisem pentru prima oară să-l caut 
şi eu pe Vasilică la Şcoala de Nevăzători pentru a-l ajuta 
la transcrierea de cursuri. Cei mai mulţi dintre colegi 
preferau această variantă decât să ne lăsăm cursurile 
pentru a fi dictate ulterior fie de domnul Stancu, fie de 
alţi elevi din şcoală cu resturi de vedere, asta pentru că 
fiecare dintre noi aveam notițe şi prescurtări personale şi 
voiam să avem certitudinea că transmiterea informaţiei 
este aşa cum o preluasem direct de la profesorii de 
specialitate. Intenţia era de a evita pe cât posibil 
strecurarea unor erori sau confuzii care l-ar pune în 
dificultate pe colegul nostru “special”. 


Era o zi târzie de toamnă, afară se înnoptase deja, 
şi încercam să ajung după ultima oră de curs, ora 19. Am 
reţinut că după acea oră nu vom deranja prea mult 
programul educaţional de după-masă al elevilor din 

şcoală şi vor fi mai disponibili să ne ajute în procesul de 
transcriere al cursurilor! 


Până am ajuns la Şcoala de Nevăzători, de la 
Universitate, se întunecase de-a binelea. La intrare, 
portarul mi-a dat ca reper sala de mese, unde era 
camera lui Vasilică, prima pe stânga. Cu mare emoție 
trec prin sala de mese şi când ajung în dreptul uşii, ca 
orice persoană bine educată, "bat uşor la uşă”, aşteptând 
un răspuns... Din interior însă, nu-mi răspunde nimeni! 
Totuşi fiind presată de timp, întredeschid uşor uşa şi văd: 
întuneric-beznă!... Tocmai vine femeia de servici care 
începea curăţenia în sala de mese şi închid repede 
"ruşinoaşă” la loc uşa şi întreb: 


- Nu vă supăraţi, nu ştiţi unde îl pot găsi pe colegul 
meu Adamescu? L-am căutat în camera lui şi nu este!... 

- Tocmai l-am văzut intrând şi ştim că aşteaptă o 
colegă... şi cred că tu eşti. Nu avea pe unde ieşi fără să-l 
văd. 


În momentul acela a deschis larg uşa şi a plecat în 
grabă... (să-mi trimită eleva care era programată pentru 
transcrierea de cursuri). Am rămas blocată în faţa uşii 
când am văzut camera întunecată iar câteva fante de 
lumină ce veneau dinspre sala de mese, m-au ajutat să 
descopăr că totuşi era acolo. Mă aştepta... Odată ce am 
făcut primii doi paşi peste pragul camerei lui, pe podeaua 
proaspăt spălată, Vasilică s-a ridicat şi a venit spre mine! 
Foarte contrariată de situaţie, i-am scris în palmă: "De 
unde se aprinde lumina?” şi când în sfârşit s-a făcut 
lumină şi "în lumea mea, a normalităţii”, am putut citi pe 
chipul lui un zâmbet care indica faptul că înţelege cu ce 
situaţie mă confruntasem... Mi-a strâns prieteneşte mâna 
ca şi cum mi-ar fi şoptit timid: "asta este lumea mea, 
trăiesc în întuneric şi tăcere”. 

A fost un moment care mi-a confirmat încă odată 
că motivaţia şi visul meu de a alege Defectologia, 
Psihopedagogia specială, se justifică. Imi plăcea 
dintotdeauna să ajut persoane aflate în dificultate! Pot 
mărturisi că şi azi, deşi pensionară fiind, lucrez cu o fetiţă 
diagnosticată cu autism, preşcolară, şi mai ofer suport de 
specialitate părinților care au copii cu cerințe 
educaţionale speciale, mai cu seamă acelora care mă 
ştiu; se apelază mereu la serviciile mele. 


Ce mi-a plăcut întotdeauna cel mai mult, era faptul 
că Adamescu rămânea în cameră cu noi în timp ce dictam 
cursul, moment în care el citea în Braille, din cărţile pe 
care le avea aşezate cu multă grijă în minibiblioteca lui. Ii 
plăcea foarte mult să citească şi chiar începuse să 
compună şi poezii. 


Pe parcursul anilor de studenţie, am observat că 
din cele cinci simţuri Adamescu a pierdut două şi cu toate 
acestea se poate spune că şi-a format un al şaselea simţ. 
Prin strangeri de mână, forme, mirosuri, senzaţii pe care 
le percepea, cunoştea lumea, imaginându-şi foarte exact 
totul. 


Adamescu are o inteligenţă excepţională care l-a 
ajutat să evolueze spectaculos. Şi-a îmbunătăţit treptat 
sistemul tactil astfel încât ajunsese la performanţa de a 
termina recepţia mesajului transmis, înainte de a se 
sfârşi scrierea frazelor în palmă. Mergea pe deducție. 
Inteligența mâinilor ajunsese să fie formidabilă. De pe 
atunci a reuşit să ne transmită ceea ce susţine şi acum în 
interviurile lui: că deşi a rămas în "bezna întunericului”, a 
reuşit să iasă din "bezna necunoaşterii', pentru că mereu 
s-a simţit înconjurat de oameni cu suflet mare care l-au 
sprijinit pas cu pas în evoluţia lui excepţională”. 

Cecilia Sas, a spus: "Am fost colegă cu Vasile 
Adamescu! Noi îi spuneam Vasilică, așa cum îi spuneau și 
profesorii noştri. Si asta pentru că era copilul - minune 
(la propriu) al profesorilor de la Liceul de nevăzători din 
Cluj și al profesorilor de la Catedra de Psihopedagogie 
specială a Universităţii “Babeș-Bolyai”. Era în acest 
apelativ și o atitudine protectivă, dar și una care genera 
apropiere imediată și necondiționată. 


Grupa noastră l-a “adoptat” pe Vasilică 
instantaneu. Ni s-a părut că eram învestite cu o 
responsabilitate majoră și pentru niște tinere din anul I 
(1973), “balicuțe” care doar ce descopereau Clujul, era 
ceva special. 


Colegele care s-au ocupat în mod deosebit de 
Vasilică, mai ales în primele luni ale semestrului I, au fost 
cele care locuiau în Cluj, clujence fiind sau cele care 
locuiau în gazdă. Noi, “căministele”, eram prinse cu 
descoperirea Clujului și a libertăţii asociate statutului de 
student. 


Îmi amintesc o întâmplare amuzantă legată de 
deplasarea noastră la recoltat de mere la Jidvei. Vasilică 
venea cu grupa, într-o mare provocare, atât pentru el cât 
și pentru noi. Lucrul acesta a fost posibil și pentru că îl 
aveam pe Liviu, colegul nostru inimos și blajin. A fost 
posibil însă și pentru că Vasilică avea un grad de 
autonomie care permitea acest lucru. Sprijinul nostru era 
legat predominant de orientarea într-un spaţiu complet 
necunoscut, de încercarea de a-l face să înţeleagă 
multitudinea de stimuli care erau în jur. 


Întâmplarea care a făcut deliciul deplasării noastre 
la Jidvei a fost legată de dispariţia (furtul?) bagajului de 
mână al lui Vasilică. Cu toate explicaţiile noastre legate 
de situaţia creată, Vasilică nu accepta ideea că bagajul a 
dispărut, că a fost furat. A devenit ușor agitat, crezând, 

poate, că facem o glumă deplasată. Într-un final, 
exasperat de încercările noastre de a-l convinge că 
bagajul a dispărut și că nu-l mai poate recupera a spus 
ceva care în prima clipă ne-a făcut să izbucnim în râs. A 
spus că nu crede în explicaţiile noastre pentru că "în 
socialism nu se fură”! Mai târziu, analizând această 
afirmaţie, spusă cu atâta convingere, ne-am dat seama 
că în înțelegerea fenomenelor sociale a contat “filtrul” 
informaţiilor care i s-au oferit. Acum mă întreb cum a 
receptat Vasilică evenimentele din iarna lui 1989? Ce 
înțelesuri noi a conferit vieții sociale, relațiilor 
interumane? 

In perioada aceea, colegul nostru ne uimea cu 
memoria lui uluitoare. Au fost suficiente câteva întâlniri, 
deplasări de la universitate la Liceul de nevăzători (noi îl 
însoțeam pe acest traseu ori de câte ori venea la cursuri) 
pentru ca la următoarea întâlnire să ne recunoască și să 
ne spună pe nume. Aș fi dorit să-l întreb cum reușește să 
facă acest lucru, dar am avut în permanenţă rezerve 
generate de teama că l-aș putea supăra, că anumite 
curiozități legate de modul în care percepe lumea ar 
putea însemna invadarea unui spațiu atât de intim și atât 
de necunoscut nouă. Pentru mine enigma recunoașterii s- 
a clarificat. Cred că eram prin anul II, când, într-o zi în 
care urma să-l conduc la liceu, i-am întins mâna, 
așteptând să-mi spună numele. Surpriză! A început din 
nou examinarea, așa cum făcea la primul contact cu un 
necunoscut (începea de la cap pentru a identifica 
înălțimea, apoi părul, umerii, brațele) Nu a reușit și mi- 
am dat seama că este ușor neliniștit. I-am scris 
prenumele în palmă, l-a repetat, a zâmbit ușor și mi-a 
spus că mi-a dispărut negul pe care il aveam la baza 
degetului mic de la mâna dreaptă, pe partea laterală a 
acesteia. Ştiam de acel mic neg, era mai mult un semn 
ușor întărit, mic cât o boabă de mac. Nici n-am sesizat 
dispariția acestuia! Astfel de mici detalii, pentru noi 

nesemnificative, erau pentru Vasilică semnale 
fundamentale care puteau genera siguranță sau, 
dimpotrivă, intrarea într-un teritoriu necunoscut și plin de 
pericole. 

Vasile Adamescu este un fenomen! Este peste 
puterea majorităţii oamenilor să înţeleagă cum poţi să 
descifrezi lumea obiectelor, a situaţiilor, a relațiilor 
interumane dintr-o lume a tăcerii, a întunericului și fără 
posibilitatea fundamentală de a comunica, de a conferi 
semnificații obiectelor pe care le simţi, le mirosi, te 
ințeapă, te zgârie, te mângâie, le percepi existența dar 
nu ştii ce înseamnă! Ca specialiști în educaţia specială, 
știm că acest lucru este posibil. Cu condiţia să se 
întâmple miracolul întâlnirii dintre cel/cei care știu cum 
să facă imposibilul posibil și cel/ cei care să poată primi 
darul oferit. Vasilică și echipa de profesori care s-a 
ocupat de el au muncit enorm pentru a ajunge la 
performanţele de care el este capabil azi. A făcut eforturi 
greu de imaginat pentru noi, depășindu-se continuu și 
uimindu-i pe cei din jur cu progresele făcute. La rândul 
lui, cred că Vasile Adamescu le este recunoscător celor 
care au trudit alături de el, purtându-i în inima sa și 
făcând apel la ei atunci când îi este greu. A citit tot ceea 
ce se putea citi în Braille de la biblioteca Liceului de 
nevăzători din Cluj (o bibliotecă extrem de dotată în 
perioada aceea cu lucrări “la zi” traduse în Braille), 
uimindu-ne cu cultura pe care o avea. 

Vasile Adamescu a fost “construit” ca un om bun și 
tolerant. Nu ne-a cerut niciodată nimic. Nu a avut nicio 
pretenţie, înafară de aceea de a-i pune la dispoziţie 
cursurile, notițele. Era avid să știe, să cunoască, să 
înțeleagă, să ţină pasul. Şi a reușit! 

Oradea, 4 octombrie, 2017 
Conf.univ.dr. Cecilia Sas 
„Universitatea din Oradea;” 

5. Activitatea didactică și viata socială 
Reintoarcerea mea la Liceul pentru Deficienţi de Vedere 


În 22 iunie 1977, am susţinut cu emoție examenul 
de licenţă. Am obţinut nota maximă: 10. Eram foarte 
fericit şi mulţumit de această performanţă, la fel ca şi 
profesorii mei, Valer Mare, Gheorghe Stancu, Georgeta 
Damian si Florica Sandu, care m-au felicitat cu multă 
căldură. Toţi cunoscuţii mei erau bucuroşi că am reuşit sa 
termin cu rezultate foarte bune, studiile universitare. 
Ştiau cu toţii cât de mult am muncit. 

Inca din timpul facultaţii mi-am dorit ca dupa ce 
termin studiile, să devin cercetător ştiinţific. Am fost 
pasionat de cercetare. Am adunat foarte mult material, 
mi-am studiat propria viaţă, descriind cum s-au dezvoltat 
simţurile rămase valide, cum reuşesc să mă descurc şi să 
cunosc mediul înconjurător etc. Totul era însă nesigur. Nu 
se ştia dacă pot obţine un asemenea post la Universitate. 
La doua săptămâni după licenţă, am mers alături de 
dirigintele meu Gheorghe Stancu la facultate, în sala 
unde se făceau repartiţiile în câmpul muncii pentru 
absolvenţi. Am aflat cu tristeţe că secţia de Defectologie, 
azi Psihopedagoie specială, se va desfiinţa. Nu mai 
aveam cum sa lucrez în domeniul dorit de mine. 

Îmi amintesc că în timpul anilor de facultate, 
profesorii mei m-au pregătit pentru munca de cercetare. 
M-au sfătuit sa muncesc mult, să lecturez, să adun 
material util. Lectorul Valer Mare, a început din timp să 
se intereseze dacă se poate crea un post special pentru 
mine. A vorbit cu rectorul „Universităţii, profesorul Vlad şi 
la Ministerul Educaţiei şi Învăţământului şi a fost sfătuit 
să mă îndrume să redactez un memoriu-cerere, în care 
să relatez aspecte importante din viaţa mea, despre 
prcesul de recuperare şi progresele făcute în timp. Am 
scris câteva pagini despre toate acestea şi le-am înaintat 

către Minister. Urma să merg şi eu în audienţă la 
Bucureşti, zburând cu avionul, însă am aflat că se 
desfiinţează secţia de Defectologie şi totul s-a anulat. Am 
fost foarte dezamagit. Mulţi din foştii mei colegi şi 
cunoscuţi m-au sfătuit să intru în câmpul muncii, să fac o 
meserie pe care o cunoşteam: confecţionarea periilor, a 
măturilor, a coşurilor sau a cutiilor de carton. 


Nu eram prea mulţumit cu aceste opţiuni şi îmi 
doream mai mult. Mai aveam posibilitatea de a lucra ca 
profesor preparator la Liceul de Nevăzători, instituţie la 
care am studiat ca elev. Nu am luat în calcul această 
soluţie pentru că mi-am dat seama cât de greu ar fi să 
mă descurc în munca cu elevii, având această dublă 
deficiență. 


126 


Profesorii de la catedra de Defectologie, au 
întocmit un memoriu pe care l-au trimis către Ministerul 
Educaţiei, aşa cum am procedat şi eu. Cu toţii işi doreau 
să urmez o meserie în acelaşi domeniu de activitate cu al 
dumnealor. Redau mai jos cuprinsul acestui material: 


“MEMORIU” 


Privind repartizarea în producție a absolventului 
surd-nevăzător Vasile Adamescu 


În urmă cu 22 de ani, la Liceul de nevăzători din 
Cluj-Napoca, a fost iniţiat, cu aprobarea specială a 


127 


Ministerului Educaţiei, un experiment psihopedagogic unic 
prin semnificația sa ştiinţifică şi  etico-umanistică: 
instruirea şi educarea unui copil pe nume Vasile 
Adamescu, care era în acelaşi timp, orb şi surdo-mut (de 
la 2 ani si jumatate), deci acumula două deficienţe 
deosebit de grave pentru dezvoltarea sa psihică. 

Deşi rare, cazurile de surdocecitate sunt atestate 
geografic pretutindeni. De cele mai multe ori, însă, 
acesşti copii rămân în afara educaţiei sistematice. 
Literatura de specialitate atestă un număr de cazuri 
celebre de reuşită în educaţia orbilor-surzi. Dintre cele 
mai cunoscute menţionăm pe Helen Keller din SUA şi 
Olga I. Skorohodova din URSS. Ambele au ajuns la un 
inalt nivel de dezvoltare intelecutuală. 

Pornind de la precedentele cunoscute, catedra 
noastră a sprijinit acţiunea de la început, oferind, în 
limita posibilităţilor, documentaţia ştiinţifică asupra 
problemei. Sarcina asumată cu peste două decenii în 
urmă de colectivul Liceului de nevăzători era deosebit de 
dificilă; lipsea orice experienţă sistematică de recuperare. 
Munca a început de la zero. In momentul includerii în 
şcoală (la vârsta de 11 ani), V. Adamescu era lipsit de 
cele mai elementare funcţii psihice specific umane: nu 
ştia nici măcar să mănânce singur, să se îmbrace, să se 
îngrijească, comunicarea cu cei din jur era limitată la 
câteva gesturi simple, legate mai ales de trebuinţele 
biologice. Toţi cei angajaţi în această acţiune erau 
conştienţi de complexitatea acestei munci de reabilitare, 
dar, în caz de reuşită, rezultatele ar fi fost cu atât mai 
probante pentru puterea educaţiei. 

An de an s-au investit eforturi uriaşe în făurirea 
personalităţii lui V. Adamescu. La început progresul a fost 
neînsemnat: au fost necesari ani de zile ca să ajungă să 
pronunţe câteva sunete abia articulate omeneşte. Dar, 
pas cu pas, V. Adamescu a început sa "cucerească' lumea 
umană; a ajuns să fie conştient că, pe lângă lumea 

lucrurilor, mai există o lume a oamenilor, simțind din ce 
in ce mai mult nevoia de a stabili relaţii cu ei, folosind 
mijloace specific umane (în primul rând verbale). Cu 
ajutorul dascălilor săi, al colegilor văzători şi nevăzători, 
V. Adamescu a învăţat să perceapă, să-şi reprezinte şi să 
înțeleagă lumea înconjurătoare prin prisma societăţii, 
adică asemenea celor ce văd si aud. Progresul dezvoltării 
sale psihice si intelectuale a devenit tot mai sigur şi mai 
rapid. A absolvit cu succes şcoala generală. Rezultatele 
sale la învăţătură şi în întreaga sa activitate psihică, au 
devenit de-a dreptul impresionante. A uimit pe toţi cei 
care l-au cunoscut, din ţară şi din străinătate. Oameni de 
ştiinţă din China, Iugoslavia, URSS, SUA, şi din alte ţări, 
care ne-au vizitat, au fost de-a dreptul uimiţi de 
performanţele lui V. Adamescu. El însuşi poartă o largă 
corespondenţă cu psihologi, defectologi şi mai ales cu 
nevăzători-surzi instruiți din multe ţări. Specialişti de la 
Universitatea din Zagreb (Iugoslavia) şi-au dedicat o lună 
de studiu, împreună cu o delegaţie a catedrei noastre, 
pentru a dezvălui posibilităţile perceperii şi emiterii 
limbajului cu ajutorul unor aparate de tip SUVAG, în 
absenţa auzului şi văzului. 


În anul 1973, după o muncă asiduă de aproape 18 
ani, V. Adamescu a absolvit liceul şi şi-a luat diploma de 
bacalaureat cu bune rezultate. Concomitent cu studiile 
teoretice, V. Adamescu şi-a însuşit o serie de deprinderi 
practice: confecţionarea de perii, de mături, lucrări de 
cartonaj, operaţii tipografice în sistemul Braille etc., pe 
baza cărora ar fi putut să-şi câştige existenţa, având 
dreptul, de altfel, şi la asistenţă socială ca invalid grav. 


Scontând o reuşită remarcabilă în recuperarea 
psihopedagogică a tânărului V. Adamescu, catedra 
noastră a propus continuarea experimentului. În acest 
sens, el s-a pregătit intens şi s-a prezentat la examenul 

de admitere la secţia de psihopedagogie specială de la 
Universitatea din Cluj-Napoca. In ciuda multor dificultăţi, 
cu ajutorul cadrelor didactice şi al colegilor săi, V. 
Adamescu a reuşit să ţină pasul satisfăcător şi să facă 
faţă cerinţelor muncii universitare, obţinând calificative 
bune. In anul acesta, V. Adamescu a absolvit cu succes 
cursurile facultăţii şi şi-a întocmit lucrarea de diplomă pe 
tema  particularităţilor perceperii realităţii în absenţa 
auzului şi văzului. 


În momentul de faţă se ridică o problemă acută: 
cum va continua să-şi desfăşoare activitatea V. 
Adamescu? 


Ţinând seama de întreaga munca investită atât de 
cei care l-au instruit si educat, cât şi de el însuşi până 
acum, precum şi de perspectivele acestui experiment 
psihopedagogic cu totul ieşit din comun, apreciem că 
efortul întreprins trebuie continuat cu aceeaşi 
perseverenţă. Avem ferma convingere că rezultatele vor 
compensa investiţiile materiale şi morale de până acum şi 
de aici încolo. 


Aşa cum se ştie, cazurile de surdocecitate cu un 
nivel de dezvoltare intelectuală cum este cel atins de V. 
Adamescu au fost şi sunt puţine în lume. Iată de ce 
considerăm că buna desfăşurare a acestui experiment 
prezintă un viu interes nu numai pentru specialiştii în 
psihologie şi pedagogie din ţara noastră, ci pentru ştiinţă 
în general. 


Despre surdocecitate s-au scris studii, cărţi în 
diferite limbi. Totuşi, numarul şi calitatea cercetărilor 
consacrate aspectelor psihologice, pedagogice, filozofice 
ale acestei probleme nu este nici de departe satisfăcător. 
Un material faptic de mare valoare a fost inclus în cărţile 
autobiografice scrise de câteva personalităţi lipsite de văz 
şi auz (H. Keller, O. Skorohodova ş. a.). Au rămas încă 

multe probleme în elucidarea cărora poate să contribuie 
substanţial studiile efectuate asupra sau de către orbii- 
surzi. 


Menţionăm că O. Skorohodova (în vârstă de peste 
60 de ani) lucrează şi în prezent ca cercetător ştiinţific la 
Institutul de  Defectologie al Academiei de Ştiinţe 
Pedagogice din URSS. In vara acestui an, la Universitatea 
“Lomonosov” din Moscova, absolvă cu succes cursurile 
facultaţii de psihologie patru studenţi orbi-surzi. Acest 
eveniment a fost apreciat ca o remarcabilă realizare a 
ştiinţei sovietice în unul dintre cele mai complexe 
domenii, situat la intersecţia ştiinţelor naturii cu ştiinţele 
sociale, şi anume în problema educaţiei omului (vezi 
“Kommunist” Nr. 2, 1977); "Voprosf filosofii” Nr. 6, 
1975). 


În acest context, apreiem că lui V. Adamescu ar 
trebui să i asigure condiţii adecvate pentru a-şi desfăşura 
activitatea de aici încolo, pe de o parte, ca obiect de 
cercetare a unui şir întreg de probleme psihologice, 
pedagogice etc., de cea mai mare actualitate, iar pe de 
altă parte, ca subiect, capabil el însuşi să investigheze 
realitatea exterioară şi, implicit, fenomenele psihice, în 
calitate de psiholog anume calificat în acest scop. 
Menţionăm că el a realizat deja sute de pagini de 
însemnări, bazate pe autoobservaţie, de o reală valoare 
psihologică, asupra modului cum percepe, cum şi 
reprezintă, cum concepe şi gândeşte lumea obiectivă ca 
om lipsit de auz şi de văz, dar care a primit de la 
societate instrumente specific umane de cunoaştere (în 
primul rând limbajul verbal), cu ajutorul cărora şi-a 
însuşit un însemnat bagaj din experienţa socială. 


Catedra noastră consideră că cea mai bună soluţie 
ar fi ca V. Adamescu să fie încadrat ca defectolog la 

catedra de Psihologie, de la Universitatea “Babeş-Bolyai” 
din Cluj-Napoca, deoarece nicăieiri în altă parte nu va 
avea condiţii tot atât de favorabile pentru a-şi desfăşura 
activitatea în aşa fel încât să servească la maximum 
interesele ştiinţei şi, implicit, ale societăţii. De altfel, în 
toate ţările aceste cazuri s-au bucurat şi se bucură de o 
atenţie specială din partea forurilor ştiinţifice şi a 
organismelor de stat. 


În cazul în care acest lucru nu este posibil, 
propunem să fie repartizat pe un post de profesor 
meditator în cadrul Liceului de nevăzători din Cluj- 
Napoca, la clasa specială de copii orbi-surzi, care 
funcţionează de ani de zile cu rezultate bune. V. 
Adamescu ar putea să desfăşoare concomitent: 


a. o muncă de meditator cu cei 3 copii orbi-surzi; 


b. o activitate de cercetare sub îndrumarea 
catedrelor didactice de specialitate de la catedra de 
Psihologie a Universitaţii din Cluj-Napoca, pe baza unui 
program de lucru special elaborat şi aprobat de forurile 
competente. 


Cluj-Napoca, 20 iunie 1977 Şeful catedrei, prof. I. 
Radu” 


În zilele de 6-8 iulie 1977, am revenit la facultate 
însoţit de profesorul Gheorghe Stancu, la comisia de 
repartiție. Aici m-am întâlnit cu mai multi colegi de an 
care au venit să afle unde vor lucra. Am observat că unii 
erau nerăbdători şi îngrijoraţi, mai ales cei care s-au 
căsătorit în timpul studiilor. La începutul şedinţei a vorbit 
decanul facultăţii, domnul profesor Tomuţ. Totul mi se 
transmitea prin scris în palmă. Au început să se împartă 

actele de repartiție: unii colegi au primit posturi de 
profesor la sate, alţii la orase, majoritatea în şcoli 
speciale. Am aflat cu bucurie că am primit şi eu postul de 
profesor preparator la Liceul de nevăzători. Am mers la 
decanat să mi se elibereze actele necesare, pe care le 
păstrez şi azi într-un dosar. Niciun coleg de-al meu nu a 
primit post la aceeaşi şcoală cu mine. Mi-ar fi plăcut să 
lucrăm împreună. Urma ca de la 1 septembrie 1977, să 
lucrez la clasa specială de copii cu surdocecitate 
(deficiență cumulată de auz şi văz). 

După câteva zile de la repartizarea mea în câmpul 
muncii, am plecat împreună cu profesorul Gh. Stancu pe 
litoral. Am mers şi la Techirghiol, staţiune 
balneoclimaterică de renume. 


7 Ti pi 4, 
% - pi m e 


Într-una din zile, mi-am vizitat rudele din 
Constanţa şi le-am povestit bucuros cum am absolvit 
facultatea şi cum am luptat pentru încadrarea mea ca 
profesor la Liceul de Nevăzători. In timpul şederii la 
mare, am trimis multe scrisori la Borcea, în satul natal, la 
Siliştea Nouă şi în alte localităţi în care aveam prieteni şi 
cunoscuţi, pentru a le povesti ce am realizat. Am stat 
aproape trei săptămâni la relaxare după care am plecat la 
Casa de Copii unde aveam să-mi petrec ultima vacanţă. 
Era începutul lunii august. M-am reintinit aici cu toţi 
prietenii mei şi cu angajaţii care ţineau mult la mine. Au 
observat cu toţii cât de fericit eram de reuşita mea. M-au 
felicitat şi mi-au dorit mult succes în viaţă. Pe 31 august 
1977, a trebuit să plec la Cluj, căci urma să încep 
serviciul, o nouă etapă a vieţii mele. Eram trist că trebuie 
să părăsesc Casa de Copii. Mi-am luat rămas bun de la 
dragii mei prieteni şi de la toţi cei care se ocupau de noi, 
mulţumindu-le pentru tot ajutorul acordat. După cum am 
mai spus, experienţa de la Siliştea Nouă a fost foarte 
plăcută, am avut multe de învăţat. Am amintiri frumoase 
pe care le pastrez şi astăzi. 

Am revenit la Cluj, însoţit de educatorul Ion 
Nicolae, om de statură mijlocie, cu păr rar pe cap, brunet 
mi se pare, cu mâini potrivite ca mărime, puţin aspre, 
slabe, cu bătături mici pe palme. Era o dimineaţă puţin 
răcoroasă. Am simţit pe tren cu a răsărit soarele care mă 
mângâia cu razele lui blânde, încălzindu-mi faţa. După ce 
am coborât din tren, am trecut prin pasajul subteran 
deasupra căruia erau primele două linii de cale ferată. 
Aveam în ambele mâini câte o valiză plină cu haine şi alte 
obiecte care îmi produceau senzaţii neplăcute de apăsare 
şi durere. Delegatul mă conducea cu grijă ţinându-mă de 
braţ. Am poposit în staţia de autobuz de unde am luat 
troleibuzul numărul 2. Cunoşteam foarte bine drumul de 
la gară spre şcoala aşa că din când în când îi spuneam 

insoţitorului meu pe unde ne aflăm. Am trecut prin Piaţa 
Mihai Viteazul apoi prin Piaţa Victoriei (astăzi Piaţa Avram 
iancu) şi am ajuns pe strada Budai Nagy Antal (azi 
Dorobanţilor), unde se afla Liceul de Nevăzători. Ne-am 
dat jos din mijlocul de transport în comun şi, în dreptul 
Şcolii de Surzi, am traversat pe cealaltă parte şi am ajuns 
la destinaţia finală. I-am povestit puţin domnului Nicolae 
despre sosirea mea la această instituţie, în toamna anului 
1955, apoi am intrat pe poartă. Am simţit imediat mirosul 
plăcut al florilor din micul parc aflat în faţa clădirii şi 
miros proaspăt de curăţenie şi vopsea care ieşea pe 
geamuri. M-am reîntâlnit cu portarul pe care l-am 
recunoscut îndată, pentru că lucra aici de când eram eu 
elev. Il chema Iulian, era un om înalt, supt, cu mâini 
aspre şi mari. I-am spus "Bine v-am gasit” iar el mi-a 
strâns mâna cu multă căldură, însă nu mi-a scris nimic în 
palmă. Avea puţină şcoală şi îi era greu să comunice cu 
mine însă era sufletist. Am urcat scările la etajul III şi am 
intrat în camera unde am locuit în timpul studenţiei. Am 
mai povestit câteva minute cu educatorul de la Siliştea 
Nouă apoi ne-am luat rămas bun. Se grăbea să viziteze 
câteva locuri din Cluj apoi urma să plece cu treabă la 
Alba-Iulia. Mi-a scris în palmă: “Multă sănătate şi succes 
în activitatea ta de profesor”, apoi a ieşit din încăpere, nu 
înainte de a-i mulţumi pentru că m-a însoţit pe drum. 


Am început să-mi desfac bagajele şi să-mi aranjez 
frumos hainele în dulap. Am mâncat ceva apoi m-am 
odihnit puţin după drumul lung şi obositor. Peste câteva 
ore m-am îmbrăcat într-un costum nou, foarte frumos, şi 
am coborât la etajul II, îndreptânu-mă către secretariat. 
M-am întâlnit cu secretara Cornelia Jangosian, care mi-a 
strâns uşor mâna în semn de salut. Am povestit puţin, 
apoi i-am arătat actul de repartiție şi după ce l-a citit, mi- 
a spus să merg la directorul şcolii, să vadă şi el hârtia. M- 
am întâlnit şi cu educatoarea Elena Tămaş care s-a 

bucurat să mă reintâlnească şi întinzându-mi mâna sa 
mică mi-a scris pe palmă: "Bine ai venit colega!”. Neli, 
aşa cum i se spunea secretarei, m-a condus spre 
direcţiune, care se afla în apropiere. Am intrat emoţionat 
în sală, am salutat cu respect, şi am simţit cum directorul 
Traian Dragoste a dat scaunul la o parte şi a păşit pe 
parchet îndreptându-se spre mine. Mi-a dat mâna sa 
mare, nu prea fină, în semn de salut. I-am arătat 
dispoziţia şi i-am spus că am primit post în această 
şcoală. După ce s-a uitat peste acte, mi-a spus că trebuie 
să-mi fac analizele medicale şi că în ziua următoare, la 
ora 9, să mă prezint la consiliul profesoral. I-am mulţumit 
şi ne-am salutat, apoi am mers imediat în sala 
profesorală, unde m-am întâlnit cu noii mei colegi de 
muncă, dintre care şi fosta mea educatoare, Georgeta 
Damian. Tot cu emoție am intrat şi aici şi am spus: 
"Buna ziua! Bine v-am găsit!”. Mulţi dintre ei s-au 
apropiat de mine şi mi-au scris cu căldură în palmă: "Bun 
venit în mijlocul nostru”; le-am mulţumit. Ii cunoşteam 
aproape pe toţi înca de când eram elev; unii mi-au fost 
profesori, alţii colegi de şcoală. Dintre aceştia: Petre Th. 
Mereuţă, Constantin Popescu, Valentin Tăutu, Ion V. Pop, 
Stan Staicu, Aurelian Spiridon etc. Câţiva dintre ei m-au 
invitat la discuţii. Am povestit despre felul în care am 
susţinunt licenţa, cum am reuşit să primesc postul la 
şcoală şi ce am făcut în vacanţa de vară. Am observat că 
majoritatea angajaţilor din instituţie, s-au bucurat de 
revenirea mea. Am studiat timp de 18 ani aici, între 
1955-1973, iar după bacalaureat am continuat să 
locuiesc în incintă, pe parcursul studenţiei. 


După ce am participat la primul consiliu 
profesoral, am început să discut mult cu fosta mea 
educatoare, Geta Damian, cea care conducea clasa 
specială în care învățau copiii cu surdocecitate. Eu urma 
să lucrez cu aceşti elevi, ca profesor preparator, 

ajutându-i să-şi dezvolte anumite deprinderi şi să-şi 
corecteze lucrurile însuşite la clasă sub îndrumarea 
profesoarei lor. Doamna Damian mi-a dat multe sfaturi 
utile şi m-a încurajat mult. Mi-a explicat cum trebuie să 
lucrez cu aceşti elevi care avea resturi de vedere dar nu 
auzeau. Eram destul de îngrijorat şi emoţionat. Nu ştiam 
cum mă voi descurca. Imi dădeam seama că era o 
meserie grea mai ales că aveam şi eu surdocecitate. 
Dacă aş fi primit post de cercetător ştiinţific era mult mai 
uşor pentru mine. Nu am avut ce face. In primul an de 
muncă, trebuia să-i învâţ pe copii scrierea Braille corectă, 
aritmetica, modelajul în plastilină şi desenul. Totul era 
adaptat situaţiei în care se aflau aceşti copii. Din păcate, 
din cauza lipsei mele de auz, nu am putut lucra cu ei la 
corectarea limbajului verbal. Era foarte important ca de 
fiecare dată când unul dintre ei pronunţa ceva greşit să 
fie îndrumat să i se corecteze greşala. Profesoara Geta 
Damian mi-a mai explicat cum trebuie să-mi fac 
planificările calendaristice şi planurile de lecţie din acest 
prim an. Mi-am făcut primele două planificări la scrierea 
Braille şi la matematică şi, după ce le-am bătut la maşina 
de scris, le-am predat profesoarei nevăzătoare Florica 
Staicu, cea care era responsabilă cu aceste lucruri. Am 
mers alături de fosta mea educatoare şi la direcţiunea 
şcolii, unde am discutat mai mult cu directorul, care mi-a 
explicat ce am de făcut: cum să mă semnez în condică şi 
cum să-mi trec lecţiile pe care le predam. Intodeauna 
rugam pe cineva care vedea din sala profesorală să mă 
semneze iar titlul lecţiilor îl treceam pe un bileţel în 
scriere obişnuită şi îl dădeam acelei persoane să-l treacă 
în condică. 

Imi amintesc că în anul 1971, când eram elev de 
liceu, am cunoscut doi copii cu surdocecitate care au fost 
aduşi la grădiniţa şcolii; era vorba despre Firuţa Fătu şi 
Cristi Ceai. Au stat o perioadă în grupa de preşcolari iar 
apoi, în 1973, au fost înscrişi în clasa întâi specială. 

Aşadar, grupa de elevi cu surdocecitate a continuat să 
funcţioneze şi după plecarea mea. Coordonatoarea 
acestei clase a fost profesoara Georgeta Damian, cea 
care s-a ocupat cu dăruire şi pricepere de formarea 
acestor copii. Când eram student, mi-am făcut practica 
pedagogică la această grupă. Am participat la multe ore 
de curs şi am avut ocazia să lucrez şi direct cu ei. Am 
ajuns să le cunosc comportamntul şi să mă înţeleg tot 
mai bine cu ei. Cristi era destul de rău, nervos, cu reacţii 
agresive, necontrolate, se bătea cu Firuţa, o lovea cu 
piciorul, o scuipa, o ura. Doamna Damian încerca mereu 
să-l liniştească, să-i corecteze reacţiile, să-l facă să 
înţeleagă că nu e frumos să se comporte aşa. A încercat 
tot felul de soluţii, spre binele lui. 


Uneori, înainte să plece acasă, doamna Damian o 
aducea pe Firuţa la mine în cameră să stau cu ea până 
când venea educatoarea de după-masă, doamna Magda. 
Se temea să nu fie bătută de colegul ei. O primeam cu 
bucurie şi mă jucam mult cu ea. Acestei fetiţe îi plăcea 
mult să facă curăţenie. Din câte am aflat, acasă la ţară, 
mama ei îi arăta cum să şteargă praful, cum să spele 
vase, ca să-i găsească ocupaţie. In toamna anului 1973, 
Firuţa era la mine în cameră şi a început să ştearga 
geamul cu o batistă. După ce a şters partea interioară a 
geamului, mi-a arătat prin semne că vrea să şteargă şi 
pe exterior. Mi-a cerut să deschid geamul însă nu l-am 
deschis, arătându-i că nu este voie. Incăperea se afla la 
etajul II, deasupra sălii de muzică şi era foarte periculos. 
Am luat-o de mânuţă şi am dus-o spre mijlocul camerei. 
A doua zi i-am povestit doamnei Damian ce a vrut să facă 
Firuţa şi m-a felicitat pentru modul în care am procedat. 
Fetiţa, având aceste deficienţe senzoriale, nefiind încă 
recuperată, nu conştientiza prea bine pericolele. 


Am participat mai ales la ore de română şi 
matematică pe care le preda profesoara Geta Damian 

elevilor cu surdocecitate şi am observat că mergea foarte 
greu. Cei mici nu înțelegeau încă ce înseamnă şcoala, nu 
aveau astâmpăr. Se atingeau unul pe altul, se împingeau. 
Doamna Damian încerca mereu să le atragă atenţia, să-i 
corecteze. Cu timpul lucrurile s-au rezolvat iar munca nu 
a fost în zadar. Cristi îi lua gustarea Firuţei în pauza mare 
şi i-o mânca. Profesoara îl prindea şi îl certa. Deci şi în 
pauze erau greu de controlat. Când eram eu elev, nu am 
înteles de la început ce se întâmplă cu mine. Nu 
conştientizam importanţa şcolii. Când aveam pauză, 
mergeam în atelierele de confecţii sau la tipografie iar 
când suna clopoţelul de începere a următoarei ore, cei de 
acolo îmi făceau semn să merg la clasă. Eu ieşeam din 
încăpere şi mă îndreptam spre curte sau spre alt loc, nu 
mergeam unde trebuia. De multe ori, vechiul meu prieten 
Laurenţiu Crişan mă urmărea, mă prindea că nu urc la 
clasă, îmi dădea o palmă la fund şi mă ducea la 
profesoara Florica Sandu. Dânsa mă certa prin semne, 
mă atingea pe frunte dorind să mă facă să înţeleg că 
dacă nu învăţ o să fiu prost. Imi dau seama câtă muncă 
depune un profesor pentru a educa în general elevii dar 
când aceştia au şi deficienţe este cu atât mai dificil. 

La 15 septembrie 1977 am început să lucrez cu 
elevii la clasă. 

Pe lângă cei doi amintiţi mai sus, pe care îi 
cunoşteam bine deja, a mai venit încă unul nou, pe nume 
Robert Peter. Robi, aşa cum i se spunea, a fost adus de 
mama sa, doamna Irina, din comuna Sânsimion, judeţul 
Harghita. Avea 7 ani. Doamna Damian, coordonatoarea 
clasei, i-a povestit doamnei Peter despre mine şi i-a 
explicat modul de comunicare pe care îl folosesc. Am 
reuşit să ne înţelegem. Mama noului elev sosit, mi-a scris 
cu litere mari de tipar numele său în palmă apoi mi l-a 
arătat pe Robi. La început s-a speriat de mine şi s-a ferit 
dar apoi a stat cuminte şi am reuşit să-l pipăi de la cap 
până la mânuţe ca să-mi dau seama cum arată. M-am 

bucurat mult să-l cunosc. Am aflat de la mama lui că nu 
aude dar are resturi bune de vedere la un ochi. 

Era un moment destul de dificil pentru mine, 
munca la clasă cu elevii deficienţi senzorial. Dacă atunci 
când eram eu în proces de educare aveam un profesor 
alături de mine, acum eu singur trebuia să mă ocup de 
trei copii. Eram îngrijorat, emoţionat, nedumerit. Mi se 
părea foarte greu ce am de făcut. În timpul orelor mă 
uitam mereu la ceasul meu de mână pentru nevăzători şi 
aşteptam să treacă timpul şi speram să nu se întâmple 
ceva rău. Era o mare responsabilitate să ai în grijă trei 
elevi cu probleme mari de sănătate care puteau avea 
oricând reacţii necontrolate. Am început să mă implic în 
procesul de instruire al acestor copii, încercând să-mi 
folosesc toată priceperea mea şi să îi ajut. Aveam o 
bogată experienţă în acest domeniu. Eram de peste 30 
de ani persoană cu surdocecitate. Când am ajuns la 
catedră aveam 33 de ani împliniţi. 

Firuţa şi Cristi cunoşteau deja multe lucruri însuşite 
în ani de studiu de până atunci. Profesoarele cu care au 
lucrat s-au ocupat exemplar de educarea lor. L-am găsit 
pe Cristi mult mai cuminte, mai calm, măi matur, nu o 
mai lovea pe colega lui. Robi, era foarte năzdrăvan, 
agitat, nervos. Se certa mereu cu Cristi. Foloseam mai 
multe metode de comunicare cu elevii mei: dactilemele, 
adică literele făcute cu mâna, folosite de surzi, sistem pe 
care l-am învăţat de la lectorul Valer Mare şi de la 
profesoara Geta Damian, limbajul mimico-gestual, adică 
sistemul de semne folosit tot de deficienţii de auz şi 
uneori scrierea în palmă cu litere mari de tipar. In 
primele săptămâni de şcoală, după ce le arătam elevilor 
ce au de făcut, îi simţeam că sunt neastâmpăraţi, îşi 
făceau semne între ei în loc să rezolve sarcinile date. Le 
atrăgeam atenţia să fie cuminţi şi să lucreze fiecare în 
linişte. În pauze mă întâlneam cu profesoara Geta 
Damian căreia îi povesteam cum m-am descurcat şi îmi 

dădea tot timpul sfaturi utile. Mi-a fost de mare folos 
ajutorul dânsei. 


În 20 octombrie 1980, a fost adus un alt elev cu 
surdocecitate de la Satu-Mare, pe nume Florea Pop. Avea 
12 ani şi fusese până atunci, instruit şi educat, la o şcoală 
pentru deficienţi de auz din oraşul natal. M-am bucurat 
mult de venirea lui. Era ora 9 dimineaţa şi, venind la 
clasă, doamna Damian m-a anunţat că avem un nou 
elev. Mi-a făcut cunoştinţă cu el; l-am pipăit cu atenţie de 
la cap spre mâini ca să-l pot deosebi de ceilalţi membri ai 
grupei. Avea o faţă frumoasă, păr scurt şi drept, spre 
deosebire de Cristi care îl avea puţin ondulat; înaltimea 
era aproape egală. Palmele erau puţin aspre, cu degete 
potrivt de lungi. Am făcut cunoştinţă şi cu tatăl băiatului 
care avea mâini aspre, cu bătături în palme şi un deget 
mic îndoit în urma unui accident de muncă. Am stat puţin 

de vorbă şi am aflat mai multe despre copilul său. Era 
uimit acest domn de felul în care comunic. Nu şi-a dat 
seama prima dată că nu văd şi nu aud. Cunoscând foarte 
bine clădirea şcolii cu toate încăperile sale, am intrat în 
clasă fără să mă ciocnesc de ceva. Am înţeles că Florea 
vorbea foarte rău, greu desluşibil. Nu se putea înţelege 
cu cei din jur. După plecarea tatălui, Florea era trist. I-a 
trebuit câteva săptămâni să se acomodeze bine cu noii 
colegi şi cu noua situaţie. Trebuia să înveţe aici, să 
servească masa, să doarmă. Era totul nou. Cu timpul 
însă, a început să fie tot mai vessel, să râdă, să se joace 
cu ceilalţi. Am observat că era destul de bine pregătit, 
ştia multe lucruri. Putea comunica cu mine scriindu-mi în 
palmă şi mă bucura mult acest lucru. Mi-a fost mai uşor 
să lucrez cu el. I-a fost foarte greu să înveţe scrierea 
Braille, alfabetul nevăzătorilor. Am depus împreună 
muncă multă până a reuşit să-și însuşească acest sistem. 
O să revin însă mai târziu la activitatea didactică şi am să 
arăt mai pe larg cum am lucrat cu acesti elevi care îmi 
erau atât de dragi. 


4 f j Pi A 

Obţinerea locuinţei 


Încă de când eram elev, după ce am fost demutizat 
şi am învăţat să scriu şi să citesc, am înţeles care este 
cursul vieţii. Am aflat că omul trebuie să studieze pentru 
a reuşi să-şi însuşească o meserie potrivită, că işi 
întemeiază o familie, că îşi face o casă. Incepeam să fiu 
curios şi să mă gândesc cum ar fi ca eu să am toate 
aceste lucruri. Am început să notez în caietele mele cu 
scriere reliefată a literelor de tipar, sistem numit Klein, 
tot felul de idei, de gânduri. Limbajul meu era încă 
deficitar. Nu foloseam cum trebuie cuvintele de legătură, 
îincurcam anumiţi termeni, formulam greşit propoziţiile. 
Aceste mici compuneri le făceam în timpul liber pentru a 
exersa cât mai mult scrisul şi pentru a-mi dezvolta 
gândirea. Profesoara Florica Sandu, citea tot timpul ceea 
ce băteam la maşina specială şi mă corecta mereu. Sunt 
foarte interesante acele însemnări făcute de mine aşa că 
le redau mai jos: 


„27.04.1959 
Peste şase ani... 


Eu am 21 de ani. Eu sunt mai mare. Eu sunt 
muncitor vin la tipografie. Eu lucrez, leg cărţi bine să nu 
greşesc. Eu primesc un salar de 600 lei. Eu merg în oraş 
la multe magazine şi cumpăr haine noi şi pereche de 
pantofi noi şi pereche de ciorapi noi şi o cravată nouă şi 
un ceas nou de buzunar. Eu merg acasă şi pun 
îmbrăcăminte şi încălţăminte la dulap în cameră. 


28.04.1959 


Eu mă căsătoresc cu o fată. Fată se cheamă 
doamna Adamescu care este soția muncitorului 
Adamescu Vasile. Eu am o verighetă nouă. Eu pun 

verighetă nouă la trei degete. Eu sunt căsătorit cu o fată. 
Eu sunt muncitor mare şi vin la Şcoală de orbi în 
tipografie. Peste multe zile soţia face un copil mic peste 
puţine zile merge la spital şi naşte un copil mic are burtă 
mare. Eu dorm singur şi bine noapte în patul lui 
Adamescu la ora 6 dimineaţa. Eu mă spăl singur cu apă şi 
cu săpun în baie. Eu mă şterg cu prosop pe faţă şi pe 
mâini. Eu mă îmbrac cu haine frumoase. Eu fac patul în 
casă. Eu merg în casă şi închid cu cheie uşi camerei. Eu 
ştiu să merg singur cu bastonul pe stradă. 


Eu sunt muncitor mai mare. Eu sunt soţul. Soţia lui 
Adamescu peste puţine zile vindecă nu este bolnavă şi 
vine cu copil mic acasă la mine. Mama la copil mic. Mama 
cumpără un căruţitor pentru copil mic. Soţia lui 
Adamescu pune copil mic la căruţitor nou în camera lui 
Adamescu. 


Eu am o dormeză nouă cu multe arcuri. Dormeză 
mai moale este îmbrăcată cu stofă şi acoperită cu pânză. 
Strada Groza este o casă unde locuieşte muncitorul 
Adamescu. Casa muncitorului Adamescu este aproape de 
magazinul fier şi parc şi biserică şi casă profesoarei 
Sandu. 


Seară eu mănânc frumos de cină. Eu dorm bine în 
cameră este cald şi bine şi nu rece. 


29.04.1959 


Ferestrele cu geamuri sunt închise afară frig. În 
cameră mare are patru pereţi mari şi pătraţi şi două 
ferestre cu geamuri şi o uşă mare, lată cu două geamuri 
mai înguste şi nari, un zar nou şi cu două clanţe noi. Eu 
dorm bine în dormeză moale la ora 6 dimineaţă, eu mă 
scol sus. Eu merg la spălător mic este o cuvetă nouă cu 
un robinet nou. Eu mă spăl cu apă rece şi cu săpunul 
Borax. Eu mă şterg cu prosopul pe faţă şi pe mâini. 

30.04.1959 


Eu vin apoi la cameră şi mă imbrac cu haine şi mă 
încalţ cu pantofi. Eu spun la soţia muncitorului Adamescu. 
Bună dimineaţa şi la revedere. Eu deschid uşă şi închid cu 
cheie. Eu ştiu să merg încet pe strada Groza şi pe strada 
Budai Antal. Eu ajung la poarta Şcoli de orbi Eu merg la 
tipografie. Eu salut şi spun la Martinescu şi la Flori şi la 
muncitor şi la Anghelescu. Bună dimineaţa. 


4.05.1959 


Eu lucrez în tipografie. Eu şi cu Anghelescu legăm 
cărţi să nu greşim. Tovarăşul Martinescu aduce hârtii 
mari şi table de zinc de la magazie, la tipografie la noi. 
Noi doi suntem muncitori harnici şi tăiem foarte mult 
hârtii şi table de zinc la maşina de tăiat hârtii şi table de 
zinc gata. Noi cinci ne spălăm cu apă şi cu săpun pe 
mâini. Noi ne ştergem cu prosopul. Noi megem sus la 
sală de mese pentru profesori. 

Noi mâncăm mâncare gata. Noi mergem jos la 
tipografie la ora 1. Eu spun la Flori şi la muncitorul şi la 
Martinescu. La revedere. 

Eu merg acasă şi dorm bine. Eu sunt obosit şi 
dorm în cameră la ora 2. Eu merg în oraş la magazine şi 
cumpăr o papomă nouă costă 300 lei şi o cămaşă nouă 
costă 80 lei şi un baston. nou şi balonzaid nou şi palton de 
piele nou şi pălărie nouă şi mânuşi noi şi fulare. de lână şi 
de mătasă noi la ora doi şi jumătate. 

Eu merg seară acasă şi pun plapomă, cămaşă, 
balonzaidul, pălăria, paltonul, mănuşile, fularele şi alte 
lucruri la cameră în dulap şi în dormeză. Eu mănânc de 
cină. Eu mă dezbrac de haine şi pun seară la scaun. Eu 
mă îmbrac cu pijamă. Eu mă culc şi mă acopăr cu 
plapomă şi dorm noapte pe dormeză la ora 6 dimineaţă. 
Eu mă scol sus. Eu meg la spălător mic. Eu mă spăl cu 

apă rece şi cu Borax şi mă şterg cu prosopul pe faţă şi pe 
mâini. Eu vin apoi la cameră. 


5.05.1959 


Eu mă dezbrac de pijamă şi pun sub pernă la 
dormeză. Eu mă îmbrac cu haine. Eu merg şi deschid usa 
camerei şi închid două uşi cu cheie. Eu merg încet frumos 
cu bastonul să nu mai beat. Eu nu beau multă ţuică. 
Tuica este foarte tare. Numai oamenii răi beau multă 
ţuică. Oamnii răi sunt beaţi nu este frumos. Eu ştiu să 
merg încet bine cu bastonul pe strada Groza gata pe 
strada Budai Antal. 


6.05.1959 


Eu ajung la paorta şcoli. Eu merg la tipografie şi 
bat în uşă. Eu salut şi spun la patru muncitori. Eu şi cu 
Anghelescu lucrează mult în tipografie de tipărit. 
Anghelescu taie hârtie la maşină de tăiat hârtie. Eu duc 
multă hârtie mare la Anghelescu la maşina de tăiat 
hârtie. Eu pun foarte multă hârtie mică pe masă din 
maşina de tăiat hârtie. Eu dau bani şi spun la Flori, vă 
rog pâine, salamă şi ceapă şi slănină. 


7.05.1959 


Eu rămân în tipografie. Domnişoara Flori merge cu 
bani la alimentară şi cumpără pâine, salamă, slănină. 
Domnişoara Flori merge la aprozarul şi cumpără ceapă. 
Flori vine înapoi la tipografie şi dă bani şi pâine, salamă, 
slănină şi ceapă la mine. Eu mulţumesc frumos pentru 
pâine, salamă slănină şi ceapă la Flroi. Eu pun multi bani 
de hârtie şi de metal de la alimentară şi la aprozar, în 
buzunar. Eu pun salamă, slănină şi ceapă şi pâine, în 
lăuntrul servietei. Eu spun la toţi muncitori care se 

cheamă tipografi. Bună Ziua şi la revedere. Eu merg cu 
servieta şi cu bastonul acasă şi pun pâine, salamă, 
slânină şi ceapă în lăuntrul camerei în dulap pentru 
mâncare. 

Eu sunt muncitor bun şi nu beau multă ţuică şi licor 
mă doare capul şi stomacul. Domnul Crişan mie spune la 
mine să nu cumpăr ţuică şi ţigări. Crişan iubeşte pe mine. 
Eu nu pot fumez mult cu ţigări. Eu mă bolnăvesc 
plămâni. Ţigările sunt rele şi urâte nu pot fumez nu este 
frumos. 


Peste 26 ani... 

Eu nu mai lucrez la şcoală. Eu plec din şcoală la 
fabrică de încalţăminte. Eu am 44 ani. Eu voi fi bărbat 
mai înalt. Soţia mea mie spune la mine, eu nu mai vin la 
şcoală. Soţia mea este veselă şi iubeşte foarte mult pe 
mine. 


8.05.1959 


Eu sunt muncitor foarte bun şi harnic. Eu merg cu 
soţia mea în oraş şi cumpăr un şort nou şi pantaloni noi 
pentru fabrica de încalţăminte. Eu merg seară acasă cu 
soţia mea. Eu pun şort şi pantaloni în lăuntrul servietei. 
Eu şed pe scaun la masă. Soţia mea mie dă de mâncare 
pe masă la mine. Eu mănânc frumos de cină. Eu mă 
dezbrac de haine şi pun la scaun. Eu mă îmbrac cu 
pijamă. Eu mă culc şi acopăr cu plapomă. 


9.05.1959 


Eu dorm noapte pe dormeză la ora 5 dimineaţă 
soţia mea mă scoală pe mine. Eu merg la cuvetă şi mă 
spăl cu apă rece şi cu săpun Borax. Eu mă şterg cu 
prosopul pe faţă şi pe mâini. Eu vin înapoi la cameră. Eu 
mă dezbrac de pijamă şi pun sub pernă de la dormeză. 

Eu mă imbrac cu haine şi mă încalţ cu pantofi. Eu şed pe 
scaun. Soţia mea mie dă de mâncare pe masă la mine. 
Eu mănânc frumos la dejun. Eu mă scol sus din scaun. Eu 
merg cu soţia mea la fabrică de încălţăminte cu autobuzul 
la Dermată. 


10.05.1959 


Eu mă scot şorţ şi pantaloni afară din lăuntrul 
servietei. Eu mă dezbrac de haine şi pun la cuier. Eu mă 
îmbac cu şorţ şi cu pantaloni de doc şi lungi. Eu şed jos 
pe scaun moale cu arcuri la masă. Tovarăşul muncitorul 
mie spune la mine să nu greşesc. Tovarăşul muncitorul 
mie dă la mine talpe noi cu tocuri şi piele noi. Eu ştiu să 
fac ghete, pantofi, sandale şi cizme bune. Eu sunt 
muncitor foarte bun şi harnic. 


11.05.1959 


Eu lucrez foarte mult în fabrică de încălţăminte cu 
mulţi muncitori buni. In fabrică de încălţăminte este 
aproape ştrand şi mai aproape gară şi atelier de reparat 
locomotive Eu cos şi fac găuri cu sula şi cu acul şi bat 
foarte multe cuie mici la ghete, pantofi, sandale şi cizme 
noi cu ciocanul. Eu fac ghete mari, pantofi mari, sandale 
mari şi cizme mari pentru oameni. Eu fac ghete mici, 
pantofi mici, sandale mci şi cizme mici pentru copii. 


12.05.1959 


Eu primesc mulţi bani mari de hârtie sau salar. Eu 
nu am vacanţă de vară. Eu nu plec acasă la comuna 
Cocargeaua la bunică. Eu rămân la Cluj sunt muncitor la 
fabrică de încalţăminte. Fratele meu Ionică vine la Cluj se 
vadă pe soţia mea. Fratele meu Ionică stă pe scaun în 
cameră. Eu nu sunt acasă. Eu sunt la fabrică de 

încalţăminte. Fratele meu Ionică aşteaptă pe mine la ora 
3 soţia mea mie spune la mine. 


13.05.1959 


Fratele meu Ionică a venit de la Turda cu 
autobuzul la Cluj. 

Eu mă scol sus din scaun. Eu găsesc ghete, 
pantofi, sandale şi cizme bune Eu dau ghete, pantofi, 
sandale şi cizme la tov. muncitorul. Tov. muncitorul este 
foarte vesel şi mulţumeşte frumos pentru ghete, pantofi, 
sandale şi cizme la mine. Eu mă dezbrac de şorţ şi 
pantaloni şi pun la dulap. Eu mă imbrac cu haine. Şorţul 
şi pantalonii rămân la fabrică de încalţăminte. 


14.05.1959 


Eu spun la mulţi muncitori la revedere. Eu vin cu 
soţia mea şi cu trolibusul pe strada Paris şi pe strada 
Armata roşie şi pe strada Coşuţ. Eu vin cu soţia mea 
acasă şi sp văd pe fratele meu Ionică de la Turda. Eu bat 
în uşă. Eu intru în cameră. Fratele meu Ionică se bucurie 
şi vede pe mine. Eu am venit de la fabrică de 
încălţăminte. Eu mă întâlnesc cu fratele meu Ionică şi 
spun Buna ziua. 


15.05.1959 


Eu mi spun la fratele meu Ionică a fost elev la 
Şcoala profesională din Turda. Eu am fost elev la Şcoală 
specială de orbi din Cluj. Eu sunt muncitor la fabrică de 
încălţăminte din Cluj. Eu am fost muncitor la tipografie în 
Şcoală de orbi. Eu nu merg la şcoală. Eu numai merg 
puţin la Asociaţia orbilor la Crişan. Eu mi spun la Crişan 
nu poate intră în fabrică de încălţăminte. Numai eu pot 
intra în fabrică de încalţăminte. 

16.05.1959 


El afară vede prin geamul fabricii de încălţăminte. 
Adamescu Ionică este frate cu mine. Eu ştiu să vorbesc 
bine cu fratele meu Ionică. Eu citesc cu degete pe carte. 
Eu şi cu fratele meu Ionică şedem pe scaune la masă. 
Soţia mea mie dă de mâncare pe masă la noi. Noi 
mâncăm mâncare bună. Noi terminăm de mâncat. Eu 
pun plapomă pe scaun să nu se murdăreşte. Eu dorm cu 
fratele meu Ionică. La ora 2 eu mă scol. Plapomă din 
scaun şi pun pe dormeză. 


17.05.1959 


Eu şi cu soţia mea mergem cu fratele meu Ionică la 
gara de autobuse. Fratele meu Ionică se urcă în autobus. 
Eu cumpăr un bilet de autobus şi il dau la fratele meu 
Ionică. Eu conduc pe fratele meu Ionică şi spun: Bună 
seara şi la revedere. Fratele meu Ionică pleaca la noapte 
cu autobusul şi are un bec. Fratele meu Ionică doarme în 
autobus. La ora 3 ajunge la Turda. Fratele meu Ionică se 
coboară din autobus. 


18.05.1959 


El merge acasă. Casa lui Ionică este la Turda. 
Fratele meu Ionică locuieşte în oraşul Turda. El scrie cu 
creionul şi cu tocul cu cerneală acasă. Fratele meu Ionică 
nu merge la şcoală. El a fost elev la Şcoală profesională 
din Turda. Fratele meu Ionică este muncitor şi lucrează la 
fabrică de ciment din Turda. Casa lui Vasilică este pe 
strada Petru Groza şi este aproape de magazinul Fier şi 
parc şi cantina profesorilor şi de Operă. 


După cum am mai povestit, în timpul studenţiei ca 
şi în cei 18 ani de şcoală, am locuit în internatul Liceului 

pentru Deficienţi de Vedere din Cluj. Nu aveam cum să 
locuiesc în altă parte când am intrat la facultate pentru că 
era mai greu cu acomodarea şi cu deplasarea mea prin 
oraş. Cel mai bine a fost să rămân în acelaşi spaţiu atât 
de bine cunoscut. Aveam camera mea în care stăteam 
singur şi mă puteam pregăti liniştit pentru examene. 
După ce am devenit profesor, în anul şcolar 1977-1978, 
mi s-a luat acea cameră pentru că au venit mulţi elevi noi 
şi erau probleme cu spațiul. Am fost mutat din camera 13 
în dormitorul 11, în care dormeau mai mulți elevi mari. 
Încă din ultimul an de studenție, Lectorul Universitar 
Valer Mare, profesorul Gheorghe Stancu şi prietenul meu 
Laurenţiu Crişan, au inceput să se ocupe de obţinerea 
unei locuinţe de la stat în care să mă mut. Au umblat pe 
la toate instituţiile locale şi judeţene, în special la Spaţiul 
locativ, depunând cereri peste cereri însă nu s-a rezolvat 
aşa de uşor. A trebuit să mai stau câteva luni în 
internatul şcolii chiar dacă lucram deja. Când au aflat că 
am fost mutat într-o cameră cu elevii, cei trei domni care 
mă ajutau atât de mult, au fost foarte nemulţumiţi şi 
supăraţi. Laurenţiu Crişan m-a găsit în dormitor, unde 
mi-a fost dat un pat poziţionat între uşă şi soba de 
teracotă. Am dormit o perioadă cu capul spre sursa de 
căldură însă nu m-am putut odihni bine aşa că m-am 
întors invers, cu picioarele. 

În toamna aceea frumoasă, am fost şi eu de trei 
ori în audienţă la Spaţiul locativ, la domnul Bendea, 
însotit de prietenii mei, apoi la preşedintele Consiliului 
Naţional al municipiului Cluj-Napoca, pentru a discuta 
despre problema obţinerii unei locuinţe cu una sau două 
camere. Întruneam toate condiiţiile aşa că m-au asigurat 
că o să mi se caute un apartament. 

Nu după mult timp, am fost anunţaţi că este 
disponibilă o locuință pe bulevardul Lenin (azi 21 
Decembrie 1989), la numărul 51, unde avea să locuiască 
profesoara nevăzătoare Ana Hompot, după absolvirea 

facultăţii, în anul 1981. Am fost să văd acel spaţiu alături 
de profesorul Gh. Stancu. Era compus dintr-o cameră şi o 
bucătărie combinată cu baie iar în curte se găsea un nuc 
mare care acoperea pereţii şi geamul. Nu pătrundea 
lumina şi nici soarele aşa că fostul meu diriginte m-a 
sfătuit să respingem această locuinţă şi să mai aşteptăm 
până când primim una mai potrivită. 

După alte căutări şi intervenţii insistente, Valer 
Mare a rezolvat împreună cu domnul Lupşe, om 
cumsecade şi  înţelegător, obţinerea unei locuinţe 
potrivite pentru mine; mi s-a repartizat un apartament 
frumos pe strada Reşiţa la numărul 3, etajul 2, foarte 
aproape de şcoală, format dintr-o cameră de 27 metri 
pătraţi, antreu şi baie. Până atunci a locuit aici tenorul 
Teodor Carabiberi. La începutul lunii decembrie 1977, 
după ce m-am trezit, a venit directorul şcolii şi m-a 
anunţat că am primit casă. M-am bucurat foarte tare de 
această veste. După micul dejun am mers la Asociaţia 
Nevăzătorilor şi am vorbit cu Laurenţiu Crişan. I-am spus 
vestea iar el a mers să se intereseze de acest spaţiu în 
care urma să mă mut. A aflat că Teodor Carabiberi a 
cerut timp să-şi transporte mobila şi lucrurile pe strada 
Nicolae Iorga, unde urma să se stabilească. Eram foarte 
fericit că s-a rezolvat această problemă şi nerăbdător să 
văd cum va fi. Am mai stat încă o lună şi jumătate în 
internatul şcolii. 

Imediat după Anul Nou, locuinţa s-a eliberat şi am 
putut merge să o vedem. Mi-a plăcut însă eram puţin 
nemulţumit că baia era împreună cu bucătăria în aceeaşi 
încăpere. M-am obişnuit cu această problemă pentru că 
nu aveam ce face. Dirigintele Gh. Stancu, nu a fost de 
acord să despărţim încăperea cu un zid, pentru că era 
prea costisitor şi nu aveam cum să facem geam la baie. 
Am locuit aşa mult timp, până când, în anul 2001 am 
renovat totul şi am compartimentat apartamentul ca totul 
să fie igienic şi confortabil. 

După ce am văzut locuinţa, s-au început lucrările 
de zugrăvire şi curăţenie. Profesorul Stancu, care era 
foarte grijuliu şi econom, a curăţat geamurile şi toate 
celelalte lucruri împreună cu Laurenţiu Crişan. Nu a vrut 
să dea bani unei femei care să facă aceste operațiuni. 
Dânsul era atent să nu-mi cheltuiesc economiile. După 
multă muncă, totul a ieşit foarte frumos şi curat. Gh. 
Stancu mi-a spus că după ce-mi întemeiez o familie, o 
să-mi construiesc un cămin mai mare şi frumos, cu baia 
separată, aşa cum îmi doream. Pentru început era foarte 
bine. După puţin timp, L. Crişan şi fostul meu diriginte, 
au început să-mi caute mobila potrivită pentru 
apartament. Au umblat pe la toate magazinele de profil 
din Cluj, până când au găsit mai multe garnituri frumoase 
lângă aeroport, în Someşeni. M-au dus să pipăi şi eu 
aceste mobile din lemn şi am ales în cele din urmă una 
formată din mai multe corpuri, denumită “Nora”, adusă 
direct din fabrica de la Gherla. Am plătit 14.000 lei şi am 
transportat-o cu un camion mare, marca “Bucegi”, la 
noua locuință. Am rugat mai mulţi elevi mari de la şcoală 
să mă ajute să urc sus corpurile mobilei iar ei au venit cu 
drag să mă ajute. Am adus apoi toate lucrurile mele şi 
după ce am şters praful, le-am aşezat în ordine pe poliţe. 
Tot prin intervenţii, aşa cum se proceda atunci, am reuşit 
să-mi cumpăr şi două covoare, unul mare şi altul mic, de 
la magazinul Central dar şi multe alte articole necesare 
într-o casă: lenjerii de pat, perne, pături, plapumă, vase 
de bucătărie, aspirator. In sfârşit, locuinţa mea era 
curată şi dotată cu tot ce trebuie aşa că, în seara zilei de 
27 ianuarie 1978 m-am mutat de la internatul Liceului de 
nevăzători. Mi-am luat ultimele obiecte personale şi am 
venit împreună cu L. Crişan acasă. Ţin minte că eram 
foarte fericit de această mare realizare. M-am rugat mult 
lui Dumnezeu şi mi s-a îndeplinit acest mare vis. De 
acum aveam intimitate și linişte. Îmi dădeam seama cât 
de departe am ajuns, cum am evoluat. In 1955, când am 

fost adus de tatăl meu la Cluj, eram un copil neştiutor, 
lipsit de cele mai elementare deprinderi, nu comunicam 
cu nimeni iar acum eram un om matur, care a înfruntat 
viaţa şi care avea o diplomă universitară, un loc de 
muncă bun şi un cămin frumos. Am început un alt capitol 
al existenţei mele, intrând cu paşi mari în viaţa de adult 
independent. 

După ceva timp de la mutarea mea, dirigintele Gh. 
Stancu l-a adus pe profesorul de matematică Aurelian 
Spiridon, care a lucrat cu mine la clasă între anii 1967- 
1973, să-mi monteze o sonerie cu clopoțel. Dânsul era 
priceput la tot felul de lucruri practice aşa că a imporvizat 
un dispozitiv care, aşezat pe podea sub biroul meu, 
producea nişte vibrații când cineva apăsa butonul aflat în 
exterior, la uşa de intrare. Când venea cineva în vizită, 
suna la sonerie iar eu mă duceam imediat la uşă, 
deschideam şi scoteam prima dată mâna să observ cine 
este. Dacă recunoşteam persoana, o pofteam cu plăcere 
în casă. Cel mai des mă vizitau L. Crişan şi Gh. Stancu, 
care îmi aduceau anumite lucruri, povesteau cu mine sau 
mă scoteau în oraş la plimbare. Apoi, mi s-a instalat un 
telefon fix, pe care am învăţat rapid să-l folosesc. Când 
aveam nevoie de ceva, formam numărul persoanei pe 
care doream să o contactez folosidu-mă de degetul 
arătător al mâinii drepte, apoi aşteptam puţin şi 
transmiteam mesajul verbal. Puneam jos receptorul, în 
furcă şi aşteptam ca persoana de la celălalt capăt al 
firului să mă sune, ca semn ca a înţeles ceea ce i-am 
transmis. Ţinând mâna pe telefon, simţeam vibrația 
produsă de soneria acestuia. Dacă această vibraţie nu 
apărea, insemna că acea persoană nu a răspuns şi 
incercam mai târziu. Din 15 decembrie 2006, folosesc 
telefonul mobil, portabil. Ştiu numerele persoanelor 
apropiate din minte, le am notate şi în carnet şi le formez 
apăsând tastele. Procedez la fel ca şi cu telefonul fix. 
Când sună acest aparat, nu am cum să răspund, pentru 

că nu aud ce mi se transmite aşa că, dacă este cineva 
lângă mine îi dau să vorbească apoi îmi transmite 
mesajul. La telefonul mobil pot pune şi alarma să sune 
dimineaţa, dacă doresc să mă trezesc la oră fixă. 


Launrenţiu Cişan venea foarte des la mine, chiar şi 
seara, şi-mi arăta cum să mă gospodăresc. M-a învăţat 
cum să pornesc şi să opresc gazul în trei locuri: la soba 
de teracotă din cameră, la cea de fier din bucătărie şi la 
cazanul din baie, când doream să mă spăl. Prietenul meu 
m-a sfătuit să fiu foarte atent cu gazul, să-l verific mereu 
şi să nu cumva să-l uit pornit. Am învăţat şi poziţia 
întrerupătoarelor de lumină ca să ştiu când este aprins 
sau stins becul. Inainte de culcare, după ce opream soba, 
verificam dacă este aprinsă lumina. Se mai întâmpla să O 
uite pornită vreun văzător care venea în vizită la mine. În 
următoarele zile, s-a găsit o persoană care să vină 
săptămânal să-mi facă curăţenie mare în casă. L. Crişan 
mi-a prezentat-o pe Irina, femeie angajată la diferite 
familii de intelectuali din Cluj, care avea să mă ajute în 
acest sens. Prin ea aveam să o cunosc puţin mai târziu 
pe viitoarea mea soţie. Irina venea de obicei la curăţenie 
când eu eram plecat la şcoală. Când mă întorceam acasă, 
simţeam mirosul proaspăt de curat; mobila şi parchetul 
erau şterse cu Mobilux, geamurile frumos spălate, vana, 
chiuveta, obiectele din bucătărie, de asemenea. Crişan 
m-a întrebat după un timp ce părere am despre această 
doamnă. I-am spus că sunt foarte mulţumit de cum îmi 
îngrijeşte casa însă îmi pare rău că este cam timidă şi nu 
are curaj să comunice mai mult cu mine. Îmi dă mâna ei 
mică şi puţin aspră în semn de salut dar imi scrie prea 
puţin în palmă. 


Pe 11 martie 1979, profesorul Gheorghe Stancu, 
fostul meu diriginte, a scris un material despre obţinerea 
locuinţei mele, pe care îl păstrez cu grijă de atâţia ani şi 
pe care îl redau mai jos: 

Locuinţă pentru Vasile Adamescu 


Până în ianuarie 1978 Vasile Adamescu a locuit 
intr-o cameră la etajul III în localul Liceului Special de 
nevvăzători. Cu greu i s-a pus la dispoziţie această 
cameră încă din anul II de facultate, până atunci locuind 
într-o cameră mică de circa 4 mp, situată la etajul I, 
lângă sufragerie. 

Camera ce i s-a dat, la etajul III, a fost mult mai 
mare, el având spaţiul necesar depozitării bibliotecii sale 
şi altor obiecte. 

Indată după absolvirea facultăţii, am început 
acţiunea pentru obţinerea unei locuinţe pentru Vasile 
Adamescu, ştiind că de la 1 septembrie 1977 îşi va 
începe serviciul de profesor la Şcoala Specială pentru 
nevăzători. In timp de 6 luni Vasile Adamescu abia a 
putut obţine o locuinţă corespunzătoare, după ce am 
înaintat o cerere Spaţiului Locativ municipal Cluj-Napoca, 
la care ni s-a spus că nu are posibilităţi, dar că se are în 
vedere cazul şi când se va ivi ocazia, i se va repartiza. 
Am mers înpreună cu tovarăşul L. Crişan şi cu V. 
Adamescu în audienţă la şeful serviciului Spaţiului 
Locativ, precum şi la tovarăşul vicepreşedinte, care ne-a 
dat acelaşi rezultat. 

Văzând că totul se temporizează, timpul presând 
iar directorul Şcolii de nevăzători mutându-l pe V. 
Adamescu, după ce a intrat în serviciu, într-un dormitor 
comun cu elevii (el - profesor împărțind dormitorul cu 
elevii!?...), am întocmit, împreună cu L. Crişan, un 
memoriu, pe care l-am înaintat Comitetului Judeţean 
E.C.R. Cluj. Acest memoriu a găsit ecoul cuvenit aici, 
rezolvându-se favorabil când în a doua jumătate a lunii 
decembrie 1977, i s-a repartizat actuala locuinţă de o 
cameră, baie şi hol, pe strada Reşiţa nr 3, etajul 2, 
apartamentul 8, în locul artistului Teodor Carabiberi, care 
se mutase în casa sa din Cluj-Napoca. 

Pentru atribuirea şi intrarea în locuinţă au necesitat 
multe formalităţi pentru care am umblat eu personal, 
câteodată şi cu L. Crişan. A trebuit pusă la funcţiune. Am 
căutat mult timp, zugravi, a trebuit să fac demersurile 
necesare pentru separarea contorului de gaz, mergând 
pe la diferite cooperative, la Serviciul de Gaze etc. 

După zugrăvire am luat măsuri pentru instalarea 
luminii electrice, a unor candelabre, lucrând înmpreună 
cu un specialist; măsuri pentru vopsirea uşilor şi 
ferestrelor la care am lucrat şi eu, curățirea vopselei de 
pe geamuri, a parcheului, a chiuvetei, a vanei de baie, a 
cazanului de baie, a wc-ului; curățirea şi vopsirea sobei 
de bucătărie, montarea şi vopsirea balamalelor etc. (la 
toate acestea lucrând eu singur, în mod efectiv, zile 
întregi). 


Am făcut acestea, spre a-i asigura lui V. Adamescu 
un cuib omenesc, civilizat, să-l scot cât mai curând 
posibil din dormitorul comun cu elevii. Aceasta a fost 
consideraţia directorului faţă de el, mai bine zis nicio 
consideraţie. 

Impreună cu L. Crişan am umblat multe zile pe la 
toate depozitele cu mobilă, mai ales în Someşeni, cel 
puţin patru săptămâni, pentru a-i procura mobilă pentru 
cameră şi mobilă pentru bucătărie. Cu foarte mare 
greutate am reuşit să-i procurăm. L-am ajutat s-o 
aranjeze în locuinţă. Şi aici am avut destul de lucru mai 
ales cu partea sticloasă (geamuri, oglinzi). A urmat apoi 
procurarea şi instalarea perdelelor, a  despărţiturii din 
camera de baie, la care am muncit efectiv impreună cu L. 
Crişan. Am umblat apoi la Intreprinderea de Energie 
Electrică, pentru încheierea contractului pentru furnizarea 
energiei electrice, la Serviciul de Gaz etc. 

Deci, tot pe drum... pe drum..., pe drum... 

Am făcut toate acestea cu mult drag şi fără nicio 
obligaţie din partea beneficiarului. Nici pentru copiii mei 

nu am umblat atâta. Cât voi trăi, îl voi ajuta, pe cât imi 
va fi posibil. 


Cluj-Napoca, 11 martie 1979 Prof. Gh. Stancu" 


Orientarea în spațiu 


După cum am mai spus, profesorii şi prietenii mei 
erau de părere că nu este bine ca eu să mă deplasez pe 
stradă singur, din cauza lipsei totale a auzului şi văzului. 
Se putea întâmpla ceva rău cu mine. Laurenţiu Crişan a 
fost singurul care credea că eu pot circula singur şi m-a 
trimis de câteva ori în diferite locuri din oraş să vadă cum 
mă descurc. Imi amintesc că înaintea venirii mele la 
şcoala din Cluj, pe când stăteam acasă la Borcea şi eram 
îngrijit de bunica Stanca, mama tatălui meu, am ieşit 
singur de multe ori pe uliţă, deoarece mă plictiseam. 
Bunica avea multă treabă în gospodărie şi uneori uita de 
mine iar eu ieşeam din curte. Mă plimbam pe lângă 
garduri sau treceam strada pe cealaltă parte ca să merg 
la vecini. Odată m-a lovit o căruţă iar de atunci, înainte 
de a merge peste drum, puneam mâna pe scândurile 
gardurilor să simt daca se produc vibrații din cauza 
huruitului roţilor sau tropotitului cailor. In acele vremuri 
nu circulau maşini pe acele ulite aşa că bunica nu era 
foarte speriată. Erau mici pericolele. Şoseaua principală 
era departe de casa părintească. De multe ori, oamenii 
care mă gaseau plimbându-mă pe marginea drumului, 
mă duceau înapoi acasă. Mai tarziu, după ce am fost 
demutizat, profesoara Florica Sandu m-a învăţat cum să 
mă orientez în spaţiul mic, adică într-o încăpere, în cel 
mijlociu, adică într-o clădire şi în cel larg sau mare, adică 
pe stradă, într-un oraş. Mi-a arătat cum sa folosesc 

bastonul alb, care ajută la identificarea obstacolelor ce 
vin în cale. 


Încă din şcoală mi-am dorit mult să mă deplasez 
singur pe stradă şi m-am gândit la tot felul de soluţii 
pentru ca persoanele cu surdocecitate să poată fi 
independente în orientarea spaţială. Am scris un material 
după terminarea facultăţii, pe care l-am dat mai multor 
ingineri, profesori şi studenţi de la Politehnică, în 
speranţa că cineva ar putea inventa vreun dispozitiv 
special care să rezolve această dificilă problemă. Am să 
redau mai jos ceea ce am redactat în anul 1979: 


“Încerc să explic cât pot de amănunţit, felul cum şi 
ce simte un nevăzător surd instruit, în timpul deplasării 
independente, fără însoțitor, dar cu ajutorul basotnului 
alb pe stradă, între două obiective cunoscute, apoi ce 
gânduri am despre inventarea unor aparate care să ajute 
aceste persoane în orientarea spaţială. De asemenea, mă 
gândesc cât de util ar fi ca pe viitor, persoanele fără auz 
şi vedere, să poată comunica la distanţă cu ajutorul unui 
telefon special, prin intermediul căruia ar putea anunţa 
chiar unele urgente. 


Am citit mai multe articole publicate în revista 
Asociaţiei nevăzătorilor, “ Viaţă nouă”, din care am aflat 
că în America şi în Apusul Europei s-au inventat unele 
aparate care ajută la orientarea în spaţiu, bazându-se pe 
transformarea luminii în sunete. Aceste dispozitive pot fi 
folosite doar de nevăzătorii care aud şi care se pot ghida 
după acele zgomote. Se încearcă prin diferite cercetări 
tehnice să se realizeze şi aparate care să ajute la 
deplasarea în spaţiu pe baza unor semnale foto-tactile, 
(foto-cutanato-kinestezice), sensibile la distanţă. 
Deocamdată în tehnică este dificilă problema 
transformării luminii în senzaţii tactile dar sper ca pe 

viitor să se găsească soluţii. Am aflat că lumina solară se 
poate transforma în energie electrică aşa că, ar putea fi 
posibil după multă muncă de cercetare, să fie posibilă şi 
transformarea luminii în senzaţii cutanato-kinestezice. 


Când mă deplasez în exterior, pe străzi, soarele 
mă ajută la orientare iar în lipsa lui, mă pot ghida după 
adierea vântului, curenţii calzi sau reci de aer care vin din 
diferite direcţii, zidurile încălzite de soare, mişcările 
aerului produse de pietonii care trec pe lângă mine, 
mirosurile specifice, trepidaţiile produse de maşini. Simt 
umbrele copacilor sau a clădirilor înalte. Din păcate nu 
zăresc nici măcar lumina aşa că îmi este foarte greu să 
traversez strada sau şoseaua pe unde circulă maşinile în 
şir, unele după altele şi de aceea am nevoie de cineva 
care să mă ajute să trec drumul până pe cealaltă parte. 
Când ajung în capătul unei străzi, caut cu bastonul 
bordura trotuarului şi aştept să vină un pieton să mă 
ajute să traversez. Se întâmplă de multe ori să stau 
multă vreme până vine cineva, pentru că unele trasee din 
oraş nu sunt aşa de circulate sau pur şi simplu oamenii 
care vin pe acolo, nu-şi dau seama că am nevoie de 
ajutor. În buzunar am un bilet bătut la maşina de scris 
obişnuită, cu litere mari de tipar, în care rog să fiu ajutat 
la traversatul străzii, întrucât sunt nevăzător şi surd. 
Dacă trece prea mult timp şi nu reuşesc să trec însoţit pe 
cealaltă parte, încerc să fac singur această operaţiune, cu 
multă atenţie; mă concentrez să simt cât mai bine 
presiunea aerului din stanga şi din dreapta sau vibraţiile 
produse de maşini şi în sfârşit, când sunt sigur că nu vine 
nimic, trec cu mari emoţii şi frică, ridicând bastonul alb în 
faţă până când ajung pe celălalt trotuar şi îmi continui 
drumul mergând pe lângă pereţii clădirilor. Insă am curaj 
să trec doar străzile mici, cu circulaţie redusă. Şoselele 
mari nu le traversez niciodată singur. Se întâmplă ca unii 
oameni să nu mă ia de braţ şi să mă treacă drumul ci să 

mă împingă de la spate îndemnându-mă să merg singur. 
Atunci, speriat, mă dau imediat înapoi şi continui să 
aştept. Imi dau seama că mă expun la mari pericole. Au 
fost unele cazuri în care nevăzătorii au fost loviți de 
maşini în timp ce traversau strada. Unii şi-au pierdut 
viaţa. 


Pentru deplasarea independentă pe stradă, 
nevăzătorul surd trebuie să fie bine instruit, să ştie să-şi 
menţină securitatea personală mai ales că vorbim despre 
un spaţiu larg, deschis şi să se folosească cu atenţie de 
simţurile valide: tactil (vibratil, termic), olfactiv. 
Nevăzătorul auzitor, are avantajul perceperii sunetelor 
din jur, aşa că se poate orienta cu mai multă uşurinţă. 
Aşadar, în timp ce merg pe trotuar, simt vibraţiile 
produse de maşini, de motoarele lor, însă, sunt şi 
anumite tipuri mai silențioase pe care nu le pot percepe 
uşor cum ar fi troleibuzele care produc un fâfâit ce se 
poate auzi doar cu urechile. Este foarte greu să 
diferențiez zgomotele produse de autovehicule; nu pot 
sesiza exact dacă trece pe lângă mine un autubuz vechi 
sau unul modern, o macara sau un tractor, un camion 
sau un excavator. De fiecare dată când mă aflu pe stradă 
cu un însotitor, îl întreb ce fel de maşină a trecut pe 
lângă noi după ce simt vibraţiile produse, ca să pot 
perfecționa în timp recunoaşterea lor. 


În timp ce merg pe trotuar, se întâmplă să-mi iasă 
în cale tot felul de obstacole, de exemplu maşini parcate 
din care se descarcă marfă, însă de obicei reuşesc să le 
găsesc cu bastonul înainte de a mă ciocni de ele şi le 
ocolesc singur sau cu ajutorul vreunui trecător ori maşini 
care iasă din curti. Mi s-a întâmplat să nu simt 
autovehiculul care iasă pe trotuar, din cauză că avea 
viteză foarte mică şi zgomotul era redus şi să dau peste 
el. Am avut noroc şi nu am păţit nimic dar am avut grijă 

pe viitor să fiu şi mai atent. Se mai întâmplă câteodată ca 
într-un anumit loc al străzii să se facă reparaţii şi mă 
descurc greu să depăşesc grămezile de pământ sau 
găurile semnalizate. În urma ploii, se formează multe 
bălți pe anumite zone mai înclinate ale trotuarului pe care 
le simt greu cu bastonul. Iarna, simt în unele locuri 
poleiul, gheaţa lucioasă ca sticla şi sunt atent, mă încord 
şi merg încet până reuşesc să depăşesc acea porţiune. 
Este foarte important să mă deplasez lent, fără grabă, ca 
să pot simţi din timp eventualele obstacole care îmi apar 
în faţă. 


După câte se ştie, în ţara noastră, nevăzătorii 
auzitori şi cei neauzitori, folosesc doar bastonul alb şi 
ochelarii negrii ca semn distinctiv. Este necesară 
realizarea unor dispozitive care să vină în sprijinul 
acestor persoane, pe parcursul deplasării independente. 
Mi-ar plăcea să colaborez cu un inginer, profesor sau 
student de la Politehnică, în realizarea unor astfel de 
aparate care ar ajuta multe persoane. Aş fi dispus să-mi 
pun la dispoziţie toată experienţa mea. Mă gandesc că 
pentru a merge pe stradă de exemplu, bastonul ar putea 
avea un dispozitiv care să vibreze, când la o distanţă 
anume se află un obstacol mic, mijlociu sau mare 
(groapă, şanţ, pieton, maşină, stâlp, zid). Vibraţiile pot fi 
diferite în funcţie de mărimea obiectului poziţionat în 
drumul pietonului fără vedere. Acest dispozitiv ar mai 
putea fi pus pe o cască dacă nevăzătorul are mâinile 
ocupate cu bagaje şi nu poate ţine bastonul. 


Un alt aparat atât de util ar fi cel de simplificare a 
comunicării. Eu vorbesc cu cei din jur doar prin scrisul în 
palmă. Aşa mă şi informez. Este obositor şi pentru mine 
şi pentru cel ce scrie. Mă gândesc că s-ar putea găsi o 
soluţie în acest sens, să se realizeze un fel de carte pe 

care să apară scris mesajul transmis de interlocutorul 
meu iar eu să-l citesc cu degetul. 

O altă idee ar fi realizarea unui telefon special care 
ar simplifica comunicarea mea cu cei din jur sau cei aflaţi 
la distanţă dar m-ar ajuta să semnalez eventuale 
evenimente grave care se pot produce în casă. Sper ca 
pe viitor, după multe studii, să mi se indeplinească aceste 
dorinţe şi să se realizeze aceste aparate atât de necesare 
care mi-ar uşura mult existenţa”. 

Desigur, chiar dacă nu era bine să merg singur pe 
stradă, după mutarea mea din incinta şcolii, am fost 
nevoit să vin neinsoţit pe drumul dintre locuinţă şi 
serviciu. Nu avea cine să vină zilnic să mă ducă. Distanţa 
dintre aceste două obiective nu era mare. Aveam de 
traversat două străzi mici, nu foarte circulate. Mergeam 
cu bastonul în mână pe lângă ziduri şi cunoşteam fiecare 
centimetru de trotuar. La treceri aşteptam puţin până 
venea cineva binevoitor şi mă traversa. Uneori treceam 
singur dacă aşteptam prea mult şi nu venea nimeni. 


Cum m-am gospodărit 
Eu... bucătar! 


În primii ani de şcolarizare, mai ales în perioada 
1957-1962, când eram demutizat şi puteam comunica, 
profesoara Florica Sandu care lucra intens cu mine, m-a 
învăţat cum să mă gospodăresc în mod independent. Mi- 
a arătat cum să-mi fac pantofii sau ghetele cu cremă, 
cum să mă spăl pe dinţi, cum să mă spăl până la brâu, pe 
picioare, pentru a-mi păstra întotdeauna igiena corporală. 
Mi-a mai arătat cum să-mi spăl batistele, ciorapii şi alte 
elemente mici de îmbrăcăminte, cum să-mi calc 
pantalonii sau cămaşa, cum să-mi aranjez frumos patul, 
scuturând şi  întinzând cearşeaful, apoi pătura şi 

cuvertura, cum să-mi pun în ordine lucrurile în dulapul 
din clasă. 


ro A 


Mai tarziu, Laurenţiu Crişan, dirigintele Gh. Stancu 
şi educatoarea Georgeta Damian, au continuat să mă 
înveţe lucruri atât de necesare cu privire la igiena 
corporală şi la ordinea pe care trebuie să o am în cameră 
şi în dulap. Până când am înţeles că e foarte important să 
fi curat şi ordonat, făceam multe greşeli. Când mâncam 
eram neglijent şi îmi cădeau bucăţi de pâine pe masă sau 
pe jos. De fiecare dată eram corectat şi mi se explica ce 
am greşit. La dormitoarele unde ne odihneam peste 
noapte, se făceam mereu controale. Administratorul sau 
profesorii veneau şi verificau cum avem paturile. Găseau 
lenjerii murdare, gunoaie, pâine sub pernă. Mi s-a găsit şi 
mie odată resturi de alimente sub lenjerie iar profesoara 
Florica Sandu s-a supărat şi m-a certat rău. Mi-am cerut 
iertare şi am promis că o să fiu mult mai atent. Era în 
trimestrul II al anului şcolar 1960-1961, iarna. 

Încă din primii ani de studiu, am început să merg 
în oraş cu profesorii mei sau cu Laurenţiu Crişan şi să 
intrăm în diferite magazine: alimentară, măcelărie, 
aprozar, lăptărie. Mi-au arătat tot felul de produse şi m- 
au învăţat cum să le aleg pe cele mai bune. Puteam 
percepe cu mâna dacă legumele şi fructele sunt 
proaspete şi frumoase. Am observat cum făceau dânşii 
cumpărăturile, pe care le puneau în plase şi apoi le 
duceau acasă. Mi-au dat banii şi mi-au explicat cum 
trebuie să plătesc un produs. Mai târziu, când am devenit 
student, în vacanţele şcolare, când bucătăria şcolii era 
închisă, trebuia să-mi pregătesc singur dejunul şi cina iar 

la prânz, L. Crişan a angajat-o pe femeia de serviciu de la 
Asociaţia Nevăzătorilor, să-mi aducă mâncarea de la 
cantina studenţească. Aveam un set de trei recipiente cu 
capac, puse unul peste altul, pe un suport metalic. După 
ce mâncam, le spălam cu multă atenţie iar apoi le 
ştergeam cu un prosop de bucătărie curat, aşa cum mi- 
au arătat profesorii mei care mă vizitau. Spălam şi alte 
vase pe care le foloseam, dintre care cana unde îmi 
puneam ceaiul făcut pe reşeul electric. Când aveam 
nevoie de ceva de la alimentară, băteam la maşina de 
scris obişnuită un bilet cu produsele dorite, luam bastonul 
şi mergeam singur, pentru că era aproape. Dădeam 
biletul peste tejghea vânzătoarei, iar aceasta ruga pe 
cineva să-mi pună în coş ceea ce doream. Era mai dificil 
să umblu singur în magazin pentru că puteam sparge sau 
dărâma ceva. Aşteptam câteva minute iar vânzătoarea 
îmi punea alimentele în plasă după care îi plăteam şi îi 
mulţumeam. La fel am procedat până în 1978 când 
aveam să mă căsătoresc. 

Am reuşit să mă gospodăresc bine în perioada în 
care am locuit singur, în ciuda deficienţelor mele. Imi 
plăcea mult să fiu independent. Făceam cu plăcere toate 
treburile casnice fără să mă plâng. Am început să mă 
ocup de curăţenia locuinţei, L. Crişan mi-a arătat şi 
explicat cum trebuie să fac anumite operaţiuni. Spălam 
vasele de bucătărie după care le ştergeam cu un prosop 
curat şi le aşezam la locul lor, îndepărtam praful de pe 
mobilă şi de pe alte obiecte din casă, cu cârpa, măturam 
în bucătărie şi hol, apoi în cameră, desculţ fiind, fără 
şosete, ca să pot simţi praful şi resturile mici de hârtie 
sau de alt material pe care le adunam într-o grămadă şi 
le luam cu făraşul, aeriseam toate încăperile. In baie, 
curăţam cu multă atenţie chiuveta şi vasul de toaletă cu 
Tix sau detergent, spălam vana, mai ales după ce făceam 
duş şi ştergeam cu cârpa apa care se aduna pe podeaua 
din ciment. Imi spălam articolele mici de îmbrăcăminte 

iar restul le duceam în oraş la spălătorie, de unde le 
scoteam curate şi călcate. 

Imediat după mutarea mea de la internatul şcolii, 
am început să studiez cartea de reţete culinare scrisă de 
Sanda Marin, pe care am împrumutat-o de la biblioteca 
Braille a Asociaţiei Nevăzătorilor, la îndemnul profesorului 
Stancu şi al lui Crişan. Am citit retetele mai simple, cu 
multă atenţie. Vechiul meu prieten mi-a arătat cum să 
pregătesc anumite mâncăruri simple, cât să le ţin pe foc. 
La micul dejun pregăteam de obicei sandviciurile cu 
margarina, salam şi caş, ouăle fierte, ceaiul, laptele cu 
cacao şi cafeaua. Aprindeam cu grijă focul în maşina de 
gătit, apoi puneam ibricul cu apă rece pe ea şi după 
câteva minute simţeam cu mâna pusă deasupra că apa 
clocoteşte. Băgam ceaiul în apă şi mai lăsam puţin, până 
când simţeam mirosul aromat. Aşteptam puţin să se 
răcească apoi, cu ajutorul strecurătoarei, turnam ceaiul în 
cană, verificând cu degetul arătător al mâinii stângi să nu 
pun mai mult decât trebuie. Când fierbeam ouăle, mă 
uitam la ceas şi ştiam cam cât durează operaţiunea. 
După ce terminam cu toate acestea, opream focul. Pentru 
cină am făcut mâncăruri puţin mai complicate cum ar fi 
salata orientală de cartofi. Puneam cartofii la fiert într-o 
oală şi stăteam în preajma sobei până când erau gata. 
Simţeam cum clocoteşte apa şi cum ies aburii. După 
minute bune începea să se simtă mirosul plăcut. Când 
erau gata, opream gazul şi luam oala pe care o puneam 
pe podeaua de ciment să se răcească mai repede. După 
un sfert de oră curăţam cu atenţie cartofii, pipăind coaja 
şi îi tăiam cu un cuţit în bucăţi potrivite. Puneam peste ei 
un ou fiert, puţin ulei, sare şi zeama de lămâie apoi îi 
amestecam cu furculiţa şi totul era gata. 

Era destul de dificil să fierb laptele pentru că, dacă 
nu eşti destul de atent, poate da în foc. Pentru a-mi 
prepara iaurtul proaspăt, turnam laptele într-o oală de 
doi litri şi o puneam pe sobă. Stăteam cu mâna deasupra 

să simt tot ce se întâmpla. Din când în când băgam 
degetul în oala, pe margine, să simt dacă se ridică 
laptele. Când laptele se ridica, luam repede oala de pe 
foc cu ajutorul unui prosop şi o puneam la rece. După un 
timp, luam un borcan curat, mai mare şi turnam cu grijă 
laptele să nu-l vărs, apoi puneam în el puţin iaurt mai 
vechi şi îl lăsam să se acrească. In acest fel aveam 
iaurtul gata preparat pentru o perioadă, pe care îl 
consumam cu plăcere dimineaţa şi seara. După puţin 
timp de la mutarea mea, L. Crişan mi-a făcut rost de un 
fel de fierbător cu presiune, pe care îl foloseam şi mă 
descurcam mai uşor. Mi l-a adus de la prietenul său din 
Oradea, Alexandru Chişe, zis Sandu. Turnam în acest vas 
apa printr-un tub, în pereţii dubli din aluminiu, apoi pe 
gura lui, laptele din punga de plastic. Când începea să 
fiarbă laptele, ieşeau aburii pe tub. M-am descurcat 
mult mai bine cu acest dispozitiv. 


Mâncărurile pentru amiază nu reuşeam să mi le 
prepar singur, fiind foarte complicat, aşa că luam masa la 
cantina şcolii sau la restaurantele cu autoservire în timpul 
vacanţelor. Imi amintesc că într-o primăvară am mers cu 
L. Crişan la restaurantul “Ursus” să mănânc. M-a lăsat la 
masă iar el a s-a dus să-mi aducă prânzul pe tavă. Lângă 
mine, pe alt scaun, era un domn care a început să-mi 
vorbească însă eu nu mi-am dat seama. Când s-a întors 
Crişan, a observat că acea persoană era revoltată că nu îi 
răspund. Atunci pritenul meu i-a explicat că eu sunt 
nevăzător surd, însă nu s-a liniştit, a spus că sunt prea 
mândru şi nu vreau să bag lumea în seamă şi că îl 
cunoaşte pe profesorul lipsit de vedere, Valentin Tăutu, 
om foarte comunicativ. Oamenii nu-şi închipuiau că există 
şi persoane cu dublă deficienţa, instruite, mai ales la noi 
în ţară şi nu le venea să creadă când mă vedeau. Mulţi 
erau timizi şi nu încercau să comunice cu mine, se 
fereau. Li se părea foarte ciudat să-mi scrie în palmă. 

Mi s-au întâmplat şi mici accidente în activitatea de 
gospodărire. Imi amintesc că într-o seara, când doream 
să-mi pregătesc cina, am vrut să aprind focul în maşina 
de gătit; am aprins chibritul şi, cu mâna stângă, l-am 
apropiat de arzător iar cu cea dreaptă am pornit 
robinetul. S-a produs un fel de mică explozie şi m-am 
ars. De atunci, foloseam o hârtie pe care o aprindeam şi 
o apropiam de arzător ca să nu mă mai ard. Altădată, 
intr-o seară, am pus laptele pe foc pentru a prepara 
iaurt. Când s-a fiert, am oprit focul şi am vrut să iau oala 
de pe sobă şi s-o pun pe ciment. Oala s-a înclinat iar o 
parte din laptele fiert mi-a curs pe mâna dreaptă. Am 
simţit o senzaţie neplăcută de durere a pielii şi am lăsat 
imediat oala înapoi de unde am luat-o. Era acolo şi 
profesorul Stancu, care s-a speriat şi i-a părut rău de 
ceea ce am păţit. A luat dânsul oala şi a pus-o jos. 
Doamna Irina, care îmi făcea curat în cameră, a venit 
imediat şi a curăţat laptele care cursese şi pe jos. Am 
mers apoi la medic, la chirurgie, unde mi s-au pus creme 
şi pansament iar după o lună m-am vindecat. 


Căsătoria 


Aşa cum am mai spus, încă de mic, după ce am 
aflat de la şcoală care este parcursul vieţii omului, îmi 
doream să îmi întemeiez o familie. In anii de liceu, mă 
gândeam deja tot mai mult la acest lucru. Voiam să-mi 
găsesc o fată frumoasă, sănătoasă fizic, cu care să 
convieţuiesc. L. Crişan, cu care vorbeam mult despre 
aceste lucruri, îmi explica că nu este obligatoriu ca un om 
să se căsătorească şi mi-a dat mai multe exemple: 
diferiţi profesori nevăzători sau chiar Florica Sandu, cea 
care a rămas domnişoară până la moarte. Mi-a explicat 
că nu este bine să te grăbeşti, că viaţa de familie nu este 

aşa de simplă şi că e foarte important să cunoşti foarte 
bine persoana cu care îţi uneşti destinele. 


Când eram în liceu, apoi la facultate, aveam multe 
fete cu care vorbeam şi corespondam, mai ales la Casa 
de Copii Siliştea Nouă, unde îmi petreceam vacantele. 
Unele ţineau mult la mine şi mă ajutau cum puteau: mă 
duceau la plimbare, mă însoțeau la masă, îmi 
transmiteau ştirile pe care le urmăream împreună la 
televizor. Le povesteam multe lucruri despre viaţa mea şi 
aveam grijă să mă port foarte frumos cu ele. Le 
trimiteam felicitări de 8 Martie, de ziua onomastică sau 
de naştere, de sărbători, poezii scrise de mine cu ajutorul 
elevilor de liceu talentaţi la compunerea versurior. Uneori 
ieşeam la cofetărie unde serveam prăjitură şi suc, 
stăteam pe bancă la poveşti. Insă nu am găsit o fată 
potrivită dintre acestea cu care să mă căsătoresc. Mi-a 
fost frică să fac acest pas. Profesorii şi prietenii mei îmi 
dădeau cele mai bune sfaturi. Eu nu cunoşteam înca bine 
această latură a lumii. 


Îmi amintesc cu nostalgie de prima mea întâlnire 
cu o fată. Am scris mai multe articole în revista Asociaţiei 
Nevăzătorilor, în care am povestit multe lucruri despre 
viaţa mea. Am primit mai multe scrisori de la oameni, 
care mi-au apreciat realizările. Printre aceste persoane, 
s-a numărat şi Maricica Drâmbă, o tânără care lucra la o 
fabrică de textile din Sfântu-Gheorghe. Am început să ne 
scriem tot mai des, i-am trimis poezii, mici cadouri şi am 
făcut schimb de fotografii. Am hotărât să ne întâlnim la 
gara din Braşov. Era anul 1975, când, însoţit fiind de 
profesorul Romulus Sălăgean, care preda limba romană 
la şcolile din cadrul Casei de Copii Siliştea Nouă, mă 
îndreptam spre Cluj. Am făcut o oprire la Braşov, unde 
domnul Sălăgean a recunoscut-o pe Maricica, după ce o 
văzuse în fotografie. Am făcut cunoştinţă, am vorbit 
puţin, dar ea s-a arătat neinteresată de o relaţie de 

prietenie cu mine, după ce m-a văzut. Am oprit 
corespondenţa şi am rămas puţin dezamăgit. 

Era destul de greu să mă descurc singur în viaţa de 
zi cu zi. Aveam nevoie de o fată sufletistă cu care să stau 
şi care să mă ajute în toate problemele, să-mi devină 
soţie devotată. În acest sens, am avut multe discuţii cu 
cei apropiaţi mie. Erau şi ei convinşi că, într-adevăr, este 
necesară căsătoria. L. Crişan şi Gh. Stancu au început să- 
mi caute o femeie potrivită, care era posibil să-mi devină 
soţie. Au vorbit cu multe cunoştinţe de-a lor şi le-au 
rugat să se intereseze şi ele. Eu îmi doream o fată 
sufletistă, sinceră, calmă, cu credinţă în Dumnezeu care 
să aibă măcar studii liceale pentru a putea comunica 
foarte bine cu mine şi a-mi fi aproape chiar şi în deplasări 
peste hotare, unde aveau loc tot felul de conferinţe pe 
tema surdocecităţii şi nu numai. Imi amintesc că în 1989, 
când eram în vizită la Moscova alături de lectorul Valer 
Mare, am cunoscut-o pe Nataşa, în ziua de 5 august, fată 
cu surdocecitate, care terminase studiile universitare. Ea, 
chiar dacă avea această deficiență, s-a căsătorit cu Iuri 
Kriletov, băiat sufletist fără probleme de sănătate. Aveau 
două fetiţe normale, fără afecţiuni. M-am bucurat mult să 
aflu această poveste frumoasă. In 1992, în Polonia, m- 
am întâlnit cu Serghei Sirotkin, alt absolvent rus al 
Universităţii din Moscova, cu surdocecitate, care era 
căsătorit cu Elvira, fată fără probleme de sănătate. Incă 
nu aveau copii. Deci, persoanele fără auz şi vedere, 
instruite, pot forma o familie cu o persoană sănătoasă. 
Este foarte greu când ambii soţi au deficienţe. 

Intr-o zi de vineri, 10 martie 1978, pe la orele 16, 
eram în sediul Asociaţiei Nevăzătorilor unde discutam cu 
Crişan. A venit şi soţia lui, Domnica, pe care am felicitat- 
o cu ocazia Zilei Internaţionale a Femeii. Am discutat 
puţin cu dânsa. La un moment dat, a intrat în incintă 
Irina, femeia care îmi făcea curăţenie, însoţită de o 
domnişoară care dorea să mă cunoască. Prietenul meu 

ştia de această persoană încă din luna februarie, şi a 
invitat-o prin Irina, să vină să ne cunoaştem. După ce a 
vorbit puţin cu Crişan căruia i-a făcut o impresie bună, 
acesta i-a arătat că despre mine este vorba, în timp ce 
discutam cu Domnica la masă. I-a explicat cum să-mi 
scrie în palmă şi a încurajat-o să încerce. Mi-a luat mâna 
şi mi-a scris el prima dată ceva ca să vadă ea cum se 
procedează apoi, după ce m-a salutat, mi-a spus numele 
ei: Poruţiu Maria. S-a descurcat destul de greu să-mi 
comunice pentru prima dată. Cred că era emoţionată. 
Intre timp, Irina şi Domnica au plecat din sediul Asociaţiei 
şi am rămas doar noi trei. Am observat că Maria avea 
palma mică, puţin aspră, muncită. Prietenul meu i-a 
povestit mai multe lucruri despre mine. Şi-a spus şi Maria 
istoria vieţii. Am aflat că lucra în casa familiei doctorului 
Ţărlea, care avea cinci membri. Locuiau într-o vilă din 
apropierea Cimitirului Central iar ea stătea la ei, într-o 
cameră de la parter. Nu avea buletin de Cluj. Muncea 
mult şi îi era foarte greu. Avea un salar de 800 lei pe 
lună. Ea a suferit mult în tinereţe. Avea o cifo-scolioză, 
datorată unei căzături pe gheaţă la vârsta de 12 ani. A 
stat mult timp în spital, a făcut recuperare şi a purtat 
corset. Nu s-a vindecat în totalitate. Din această cauză 
avea un comlex şi nu s-a căsătorit, deşi a avut ocazia. 
Crişan i-a spus Mariei să se gândească bine la 
posibilitatea de a avea o relaţie de prietenie cu mine şi, 
poate, chiar să ne căsătorim. A invitat-o peste o 
săptămână, tot vinerea, să ne reintalnim în acelaşi loc. 
Ea a fost de acord şi a promis că o să vină. Ne-am luat la 
revedere şi a plecat. 

Din discuţiile cu Crişan, am înţeles că Maria era 
femeie matură şi serioasă şi că era posibil să devenim 
prieteni şi apoi să ne căsătorim. Prietenul meu era curios 
dacă Maria se ţine de cuvânt şi dacă va veni la a doua 
întalnire; vinerea următoare ea s-a prezentat în locul 
stabilit aşa cum a promis. I-a povestit lui Crişan că s-a 

gândit mult la această situaţie mai ales când a plecat 
spre casă data trecută; nu ştia ce să facă. Credea că o 
să-i fie greu să-şi ia o asemenea răspundere şi să 
convieţuiască lângă un om cu care nu poate vorbi, care 
să nu o vadă şi care să nu o audă. În drum spre 
Asociaţie, când era aproape să se întoarcă din drum, a 
trecut pe lângă biserica Schimbarea la Faţă şi a simţit un 
îndemn lăuntric, ce o trimitea la întrevederea cu noi. 
După ce am mai discutat puţin, Crişan i-a propus Mariei 
să mergem împreună la apartamentul meu din strada 
Reşiţa, să vadă şi ea în ce condiţii locuiam. Ajunşi la faţa 
locului, i-am arătat tot ceea ce aveam, garderoba, 
obiectele din casă. Crişan i-a spus că am şi o sumă 
frumoasă de bani la CEC, însă Maria i-a spus că nu o 
interesează acest aspect şi că are şi ea adunaţi 16000 lei. 
Înainte de a pleca, prietenul meu i-a propus să mai vină 
pe la mine acasă sau la sediul Asociaţiei şi să mă scoată 
la plimbare, să mai conversăm, ca ea să se obişnuiască 
cu mine şi să vedem dacă se leagă ceva. 


L-am anunţat şi pe profesorul Stancu cu privire la 
întâlnirea mea cu Maria şi a venit să o cunoască. Am 
discutat cu toţii. Prietenii mei i-au explicat ce înseamnă o 
viaţă alături de mine, care sunt avantajele şi 
dezavantajele şi au încercat să o lase să se convingă 
singură, să nu o influenţeze în vreun fel. I-au spus că nu 
este nicio grabă, că o căsătorie implică, multe răspunderi. 
Eu nu aveam niciun fel de expereinţă. Îmi doream să am 
pe cineva lângă mine dar nu ştiam cum trebuie să aleg 
acea persoană. Aveam încredere în ajutorul celor 
apropiaţi. Când Maria a acceptat să se căsătorească cu 
mine, profesorul Stancu spunea că: "Femeia asta este o 
martiră!”. Crişan nu a fost de accord cu acest lucru şi era 
de părere că ea avea doar de câştigat de pe urma acestui 
mariaj. Dintr-o femeie simplă, cu şapte clase, care 
muncea de dimineaţa până seara în casa unor oameni, 

avea să devină soţie de profesor, schimbându-şi statutul 
social şi uşurându-şi munca. 
In data de 22 mai a fost ziua de naştere a Mariei. 
Crişan şi profesorul Stancu au umblat prin oraş să-i caute 
un cadou frumos, pe care i l-am dăruit din partea mea. 
Incepeam să o îndrăgesc iar sentimentele mele erau 
sincere. Nu ştiam sigur dacă ne potrivim, am aflat că 
Maria este cu 6 ani mai mare decât mine. Prietenii mei 
m-au convins că e foarte potrivită pentru mine şi că ar fi 
bine să ne căsătorim mai repede. Le era frică ca nu 
cumva ea să se răzgândească, fiind influenţată de diferite 
persoane sau chiar de părinţii ei de la Nandra, de lângă 
Luduş, unde ea s-a născut. Intr-o zi Maria i-a zis lui 
Crişan că în luna iulie trebuie să meargă la mare pentru 
tratament la spate şi că o să încerce să-şi obţină bilet. 
Atunci el i-a propus să se gândească să ne căsătorim şi 
să mergem împreună în concediu pe litoral. Soţia lui 
Crişan era de altă părere: zicea că e mai bine să 
aşteptăm, să nu ne grăbim, să vadă şi ei cum este Maria, 
cum se comportă cu mine, cum se descurcă şi să ne 
cunoaştem mai bine. In cele din urmă, am decis să ne 
căsătorim. 
Cu ceva timp înaintea nunţii, Crişan şi profesorul 
Stancu au făcut mai multe demersuri: au programat 
cununia civilă la Primărie şi pe cea religioasă la Biserica 
Schimbarea la Faţă. S-au rezervat 30 de locuri şi tot 
atâtea meniuri la restaurant. Am făcut lista de invitaţi. 
Maria nu i-a chemat pe ai ei pentru că s-a gânditcănuo 
să fie de acord cu această căsătorie aşa că nici eu nu am 
chemat rudele de la Borcea. Am mers la preotul Bunea 
care m-a spovedit şi m-a împărtăşit, după ce i s-a 
explicat cum să comunice cu mine. Viitoarea mea soţie 
şi-a dorit ca Laurenţiu şi Domnica Crişan să ne fie naşi 
însă aceştia au fost de părere că e mai bine să avemo 
pereche mai apropiată de vârsta noastră, aşa că, familia 
Constantin şi Flori Popescu, oameni atât de dragi mie, 

ne-au devenit părinţi spirituali. Cu o zi înainte de nuntă, 
Maria şi-a adus hainele comandate acasă la mine unde 
avea să vină să se îmbrace. În ziua de joi, 29 iunie 1978, 
afară era destul de răcoare şi vreme ploioasă. La ora 9 au 
venit dl Stancu şi L. Crişan şi m-au ajutat să mă 
pregătesc. Maria a întârziat puţin şi a ajuns în jurul orei 
10. S-a pregătit şi ea şi în scurt timp eram gata de 
plecarea spre Primărie. Ea era îmbrăcată într-un costum 
alb cu eşarfă iar eu într-un costum de culare închisă, 
potrivit pentru vârsta noastră. Eu aveam aproape 34 de 
ani, ea împlinise 40. 


La ora stabilită am ajuns la Primărie, unde pe lângă 
naşi, au mai fost prezenţi Laurenţiu şi Domnica Crişan, 
Florica Sandu, Roman Dănilă, Gheorghe Stancu, 
profesoara universitară Angela Vasiu, cunoştinţă mai 
veche a Mariei şi alţii. S-a oficiat căsătoria civilă după 
care am plecat spre biserica Schimbarea la Faţă. Aici, 


175 


preotul Bunea ne-a cununat religios. S-a făcut o slujbă 
sobră, impresionantă pentru cei prezenţi. Rămăseseră şi 
unii oameni care au luat parte la liturghia de dimineaţă, 
probabil din curiozitate. 

Am fost apoi la fotograf unde am făcut mai multe 
poze ca să ne rămână amintire. In cele din urmă am 
ajuns la Grădina Boema, de pe strada 6 Martie (azi Iuliu 
Maniu), unde masa festivă era aranjată sub copertină ca 
să nu fim ameninţaţi de ploaie. 


Au fost alături de noi persoanele apropiate precum: 
naşii Constantin şi Flori Popescu, profesoara Forica 
Sandu, profesoara Georgeta Damian, profesorul 
Gheorghe Stancu, Laurenţiu şi Domnica Crişan, Florica şi 
Stan Staicu, cadrele universitare Valer Mare şi Walter 
Roth, Nicolae Colda, Mărioara şi Ion Furtună, Gheorghe 
Crişan, Petru Timiş, Valentin Tăutu, Gheorghe Enăchescu, 
Alexandru Poruţiu şi alţii. La masă, toată lumea era bine 

dispusă. S-au ţinut cuvântări. Am vorbit şi eu despre 
însemnătatea acestui eveniment şi toată lumea m-a 
ascultat cu interes. Atmosfera era foarte plăcută, 
familiară, se auzea muzică de bună calitate. Am petrecut 
bine până seara la ora 8 când ne-am întors acasă. Am 
fost felicitaţi pentru acest pas făcut, am primit multe flori, 
cadouri şi bani. Eram fericit că nu mai sunt singur. 

Profesorul Gheorghe Stancu, fostul meu diriginte, a 
scris multe materiale despre mine pe care le păstrez şi 
ori de câte ori am ocazia, le răsfoiesc. Am găsit şi câteva 
pagini scrise despre căsătoria mea, aşa că, e important 
să vedeţi şi o altă părere a unui om care a participat trup 
şi suflet la toate evenimentele importante ale vieţii mele: 

“Incă de când era elev la liceu, V. Adamescu şi-a 
exprimat dorinţa de a-şi înjgheba un cămin familial după 
absolvirea facultăţii. Nimic de zis, legitimă dorinţă, fiind şi 
el om ca toţi oamenii. 

I-am promis că mă voi interesa să-i găsesc o fată 
bună, care îl va accepta. 


El îşi făcea iluzii mari, avea pretenţii ca viitoarea lui 
consoartă să aibă pregătire superioară, ca şi el. 
Explicându-i situaţia şi pretenţiile fetelor de astăzi, s-ar fi 
mulţumit şi cu una numai cu liceul. Şi aici l-am lămurit, 
luându-şi gândul de la o astfel de fată, micşorându-şi 
pretenţiile şi acceptând, până la urmă, că ar fi bună şi 
una numai cu şcoală generală. Aici am căzut de acord cu 
el. I-am arătat cazuri concrete de profesori nevăzători 
numai, care s-au căsătorit cu spălătorese, servitoare etc. 
(desigur, văzătoare), numai cu o pregătire minimă de 
câteva clase primare sau chiar analfabete. 

Vasilică s-a liniştit acum, aşteptând să-i găsesc o 
fată bună şi credincioasă (ataşată) de el, să-l înţeleagă şi 
să nu-şi bată joc de el. 

Am dat "sfoară-n ţară” cum se spune, pe la toţi 
cunoscuţii, am luat legătura cu Consiliul Central al 

Asociaţiei Generale a Nevăzătorilor din România, cu unele 
filiale teritoriale, cu directori de şcoli speciale etc., dar nu 
s-a găsit niciuna. 

Este adevărat că el a purtat corespondenţă cu 
câteva fete de la Casa de copii Siliştea Nouă, judeţul 
Teleorman, unde a fost asistat pe timpul vacanţelor, ca şi 
cu Maricica Drâmbă, muncitoare la textile Oltul, din 
Sfântu-Gheorghe (cu aceasta a corespondat un an de 
zile, timp în care şi-au trimis şi fotografiile, Vasilică 
trimiţându-i poezii şi alte cadouri), dar când s-au 
cunoscut în gara Braşov, fata a făcut "stânga-nprejur”, 
lăsându-l cu "buzele umflate”. 


Acum se dezamăgise complet. L-am lămurit, l-am 
incurajat, promiţându-i că mă voi interesa mai departe, 
până când îi voi găsi o fată bună. 

Problema căsătoriei a devenit stringentă după 
absolvirea facultăţii şi mai cu seamă după ce primise 
locuinţă. Aproape zilnic discutam această problemă cu 
Laurenţiu Crişan, prietenul lui. Ne-am hotărât să ne 
intensificăm eforturile în direcţia aceasta. 


Pe la sfârşitul lunii februarie 1978, printr-o 
cunoştinţă, am găsit, impreună cu L. Crişan, pe actuala 
soţie a lui V. Adamescu, anume pe Maria Poruţiu, puţin 
mai în vârstă decât el, care era în serviciu de aproape 9 
ani, la o familie de medici din Cluj-Napoca. Nu mai fusese 
căsătorită. 

Făcând cunoştinţă cu ea şi relatându-i pe larg, 
despre Vasilică, situaţia lui, pregătirea lui intelectuală, că 
este profesor etc., etc., că are locuinţă frumoasă, 
mobilată, covoare, bani, i-am stârnit curiozitatea, că 
doreşte să-l cunoască. 


Peste câteva zile, le-am făcut cunoştinţă mai întâi 
la Asociaţia Nevăzătorilor din Cluj, apoi la domiciliul lui V. 
Adamescu. 

Atât eu cât şi L. Crişan, i l-am descris pe V. 
Adamescu aşa cum este, cu deficienţele şi cu părţile lui 
pozitive. 

După ce s-au cunoscut, am iniţiat-o în însuşirea 
sistemului de comunicare cu el. I-a plăcut foarte mult 
locuinţa, i-a plăcut şi Vasilică. Am invitat-o să ne întâlnim 
mai des, mai ales cu Vasilică şi să încerce să comunice cu 
el. Am atenţionat-o, în acelaşi timp, să nu se grăbească 
în luarea unei hotărâri, până când nu va fi pe deplin 
edificată despre Vasilică, rugând-o să ne comunice 
hotărârea luată atunci când crede dânsa de cuviinţă. 

După două luni şi jumătate de la prima cunoştinţă, 
Maria ne-a comunicat verdictul: doresc să mă căsătoresc 
cu Vasilică. Am comunicat lui Vasilică această hotărâre a 
Mariei, i-a comunicat-o şi ea personal. Mare bucurie şi 
fericire pe Vasilică. 

Am purces de îndată, la pregătirile necesare pentru 
un astfel de eveniment important din viaţa lui Vasilică, la 
îndeplinirea formalităţilor cerute pentru celebrarea 
căsătoriei. 


Mult am mai umblat, pe la diferite restaurante şi 
cantine, pentru organizarea mesei şi petrecerii. Griji... 
griji... griji... invitaţii. M-am înţeles cu Vasilică să invite 
toate cadrele didactice, personalul administrativ şi de 
serviciu de la Liceul de nevăzători, pe foştii directori, pe 
tovarăşii de la Asociaţia Nevăzătorilor din Cluj. În mod 
special am invitat-o pe profesoara Florica Sandu, apoi pe 
profesoara Andaluzia  Leahu-Căluşeru. S-au invitat 
tovarăşii de la Consiliul Central al Asociaţiei Generale a 
Nevăzătorilor din România, pe tovarăşii de la Asociţia 
Surzilor din Cluj şi pe preşedintele Asociaţiei Generale a 
Surzilor din România, tovarăşul Gheorghe Miclea. 

29 iunie 1978 - zi însemnată, zi ploioasă, zi cu 
noroc, zi pe care Vasilică şi Maria, viitoarea lui soţie, nu o 
vor uita. 

lată-ne un mănunchi de prieteni şi cunoscuţi 
alături de tinerii sărbătoriţi, în straie de sărbătoare, în 
sala Primăriei Municipale, unde se oficiază cununia civilă. 
Ofiţerul  Stării Civile le vorbeşte tinerilor despre 
semnificaţia căsătoriei, despre drepturile şi obigaţiile 
conferite de lege. Păcat că Vasilică nu-l auzea. Ii scriam 
eu pe palmă tot ce spunea. 

-... Te căsătoreşti din dragoste şi nesilită de nimeni 
cu Vasile Adamescu? O întrabă ofiţerul oficiant pe Maria 
Poruţiu. 

- Da! răspunde Maria. 

- Te căsătoreşti din dragoste şi nesilit de nimeni cu 
Maria Poruţiu? Il întreabă pe Vasile Adamescu. 

Tace... El nu aude, săracul! Totuşi, răspunde, căci i 
s-a scris pe aplmă întrebarea. 

- Da!... răspunde el 

După felicitările primite, trecem eu şi tinerii în 
camera unde, două tovarăşe completează în două 
registre nişte formulare cu datele personale ale tinerilor 
căsătoriţi. 

Momentul  cununiei civile este imortalizat pe 
peliculă de către o fotografă de la Cooperativa 
"Deservirea”. 

N-am deplasat apoi la atelierul foto din Piaţa 
Libertăţii, unde s-au luat pe peliculă câteva secvenţe. 

Ploaia nu contenea. Ploua mărunt şi era rece. Alaiul 
se îndreaptă spre bisrică, unde se oficiază cununia 
religioasă. De acolo, mai departe, spre grădina de vară 
"Boema”, de pe strada 6 martie, unde au loc masa şi 
petrecerea. 

Printre cei prezenţi se află: profesoara Florica 
Sandu, Profesoara Georgeta Damian, universitarii Mare şi 
Roth, L. Crişan cu soţia, subsemnatul şi alţii. 

Ca de obicei, la astfel de evenimente (de 
ceremonii), s-au ţinut logosuri, printre care Floica Sandu, 
Mare, subsemnatul şi mirele. 

Cuvântarea mirelui, scrisă în Braile, a citit-o el 
însuşi (o bună parte) apoi altineva, prin care îşi exprima 
stima şi recunoştinţa faţă de toţi cei care au contribuit la 
realizarea lui ca om şi a ceea ce este el acum. 
Recunoştinţă conducerii de Partid şi de Stat, pentru 
condiţile optime create, care au contribuit la renaşterea 
lui, la pregătirea superioară, neatinsă de niciunul din 
categoria lui. Se cântă. Păcat că Vasilică nu aude.. Totuşi, 
simte vibraţiile. Se cântă "La mulţi ani!”. 

Mirele şi mireasa mulţumesc tuturor pentru 
participare. 

Mirele merge pe la fiecare conmesean şi îi 
mulţumeşte personal. 

Ceremonia ia sfârşit. Pâlcuri, pâlcuri, se retrag spre 
casele lor. Mergem şi noi, cei mai apropiaţi de tinerii 
căsătoriţi, împreună cu ei, cu braţele pline de flori şi 
cadouri. Le urăm căsnicie fericită.” 


În timpul anilor de studiu, am beneficiat de burse 
din partea mai multor instituţii, bani care mi-au fost de 
mare folos şi pe care i-a administrat cu mare atenţie 
dirigintele meu. Iată un alt articol scris de domnia sa, în 
care explică totul: 


Ajutoare băneşti şi administrarea lor 


Asociaţia Nevăzătorilor, prin regulamentul ei de 
funcţionare, acordă elevilor de liceu unele ajutoare 
băneşti, trimestrial, în sumă de 100-150 lei, bineînțeles 
celor care îndeplinesc condiţiile cerute: promovarea 
tuturor disciplinelor şi o comportare meritorie, note de 9 
şi 10. 

Şi lui V. Adamescu i s-a acordat acest ajutor, ca 
elev de liceu. De asemenea, i s-a acordat ca student, 
câte 250 lei lunar, ca oricărui student nevăzător (în 
vacanțe, nu). 

Ca student, Vasile Adamescu a avut bursă achitată 
de Decanatul Facultăţii de Istorie-Filizofie, de 500-580 lei 
lunar. 

Ajutoarele date de Asociaţia Nevăzătorilor au fost 
ridicate de el şi mi le-a predat mie, spre păstrare la CEC, 
pe numele lui, sau i le-am ridicat eu. 

Bursa de student a fost încasată, la început de V. 
A., însoţit de mine, dar observându-se că este greu de 
deplasat, m-a încredinţat pe mine să i-o ridic. Decanatul 
a ştiut acest lucru. Bursa încasată, i-am predat-o lui V. A. 
Din ea s-a plătit costul meselor la cantină; s-au efectuat 
unele cheltuieli mărunte şi-a oprit bani de buzunar, iar 
restul mi l-a predat mie depunându-l la CEC. 

Pentru cheltuirea banilor, am ţinut o strictă 
evidenţă. De la Casa de Copii, la care a fost asistat, nui 
s-a dat niciodată, niciun ban, ci numai lenjerie şi 
uniformă. 

Incă de când era elev la liceu, a devenit stringentă 
problema lărgirii orizontului său socio-cultural. Pentru 
aceasta, el ar fi trebuit să facă deplasări, vizite, excursii, 
în diferite localităţi din ţară, care au necesitat anumite 
fonduri băneşti. Pentru argumentarea lor, am solicitat în 
numele lui V. A., Ministerului Învăţământului, să-i acorde 
în mod excepţional (căci chiar el este un caz excepţional), 
un ajutor bănesc, de preferinţă cât mai substanţial. Nu i 
s-a aprobat. In anul cinci de liceu, am reluat problema 
acordării ajutorului, de data aceasta mergând perssonal 
cu Vasilică la Minister, unde, împreună cu colega 
Paraschiva Popa, am mers în audienţă la tovarăşul 
Inspector General, Eugen Popescu, acesta auzind de 
cazul Adamescu. 

Am vrut să mergem la tovarăşul ministru Mircea 
Maliţă, dar era plecat din Bucureşti. Tovarăşul Eugen 
Popescu ne-a primit frumos, am discutat la subiect şi ne- 
a promis că i se poate aproba un ajutor de 200 lunar, 
începând cu a doua jumătate a anului 1971, plătibili 

trimestrial, câte 600 de lei. Aceşti bani s-au încasat prin 
Liceul Special de Nevăzători Cluj, de fiecare dată 
compltându-se un stat de plată, pe care îl făceam eu, iar 
la ridicarea banilor pe care îi primea, V. A. semna el 
insuşi statul de plată, contrasemnat de mine. 

Banii primiţi i-am depus la CEC şi când avea nevoie 
pentru achitarea anumitor plăţi, se scoteau banii 
necesari. 

Ca student, cheltuielile au fost mult mai mari, căci 
mult mai mari au fost şi sarcinile cărora a trebuit să le 
facă faţă, ţinând seama de situaţia în care se afla el. 

Problema cea mai grea a fost că n-a avut de pe ce 
studia, în sistemul Braille neexistând absolut nimic tipărit. 
Cursurile n-au putut fi frecventate (chiar dacă ar fi 
frecventat, ar fi fost de prisos, el neauzind). 

Pentru transcrierea în Braille a cursurilor şi a altor 
materiale necesare studiului, au trebuit sume serioase. 

Incă de când l-am înscris în anul întâi de facultate, 
am întocmit, în numele lui, un memoriu, pe care l-am 
înaintat Ministerului Educației şi  Invăţământului, 
solicitând acordarea unei burse speciale, lunar, echivaletă 
cu salariul mediu al unui muncitor (1000-1300 lei) de 
atunci, salar pe care V. A. l-ar fi avut ca muncitor dacă 
nu ar fi reuşit la facultate. Acest plafon l-a şi atins V. A., 
când a muncit în două vacante de vară, la "Mucart” Cluj. 

Rezultatul memoriului a fost negativ. 

Tocmai când ne hotărâsem să intervenim la 
Consiliul de Miniştrii, tovarăşul profesor universitar 
Anatolie Chircev, mi-a spus să nu mai întreprindem nicio 
acţiune, căci problema o va rezolva dumnealui. Am crezut 
că aşa va fi, dar ne-am înşelat, căci respectivul profesor 
universitar a dat uitării problema, trecâdn-o pe „linie 
moartă”, din ce motive, nu se ştie! 

S-a tergiversat aşa timp de un an şi jumătate 
când, văzând că am fost duşi în eroare, am reluat 
acţiunea, tot din propria-mi iniţitivă, întocmind un alt 

memoriu, pe care l-am înaintat Consiliului de Miniştrii. 
Rezultatul a fost tot negativ. Fermitatea de acţionare mai 
departe, devenise şi mai puternică. Alt memoriu. De data 
aceasta la Consiliul de Stat. Eram convins că, odată ajuns 
aici, la forul suprem, succesul ne va surâde. Aşa a şi fost. 
In scurt timp s-a şi primit aprobarea: bursă specială de 
1000 de lei lunar, cu începere de la 1 aprilie 1975, care 
s-a încasat prin U.A.S.C.R. respectiv A.S.C. Cluj-Napoca. 


Încasarea bursei s-a făcut de către titular, însoţit 
de mine. Actul a fost contrasemnat de mine. 

Fiind dificilă deplasarea beneficiarului, am crezut 
necesar (desigur, numai după ce am discutat cu tovarăşa 
contabilă şef, Neacşu, şi am căzut de acord) ca spre a nu 
exista unele suspiciuni în cheltuirea acestei burse 
speciale, să mi se facă o împuternicire notarială. Aşa s-a 
şi făcut. Actul se află la mine. 


Bursa am încasat-o eu în fiecare lună, am semnat 
chitanţa respectivă, iar banii i-am predat titularului. El şi- 
a oprit o anumită sumă pentru cheltuieli, apoi restul i-am 
depus la CEC, de unde am scos când a trebuit să facem 
anumite plăţi, mai ales persoanelor care au transcris în 
Braille cursurile universitare şi alte materiale pentru 
studiere, precum şi pentru procurarea unor articole de 
lenjerie, imbrăcăminte şi încălţăminte. 


La rându-mi, tot pentru înlăturarea unor motive de 
eventuale suspiciuni în administrarea bursei, am căzut de 
acord cu două persoane apropiate lui V.A. (tovarăşa 
profesor Georgeta Damian, fosta lui educatoare şi 
prietenul lui Laurenţiu Crişan), ca împreună să formăm 
un colectiv, pentru administrarea cât mai judicioasă a 
bursei. Aşa am şi făcut. Mie mi s-a încredinţat deplină 
libertate pentru administrarea bursei. Din când în când, 
le-am prezentat celor doi situaţia (dinamica încasărilor şi 
a cheltuielilor), întotdeauna constatându-se 
corectitudinea deplină în administrarea bursei. 

Mentionez că nici n-ar fi fost cazul să procedez aşa, 
întrucât acest colectiv, de multe ori l-a ajutat pe V. A. cu 
diverse obiecte, chiar cu bani etc; nu s-ar fi pus, poate, 
la îndoială, niciodată cinstea şi corectitudinea lui (mai 
ales a mea), dar vorba aceea: "Paza bună trece primejdia 
rea” sau „Dacă te fereşti şi Dumnezeu te fereşte”. 

După ce l-am căsătorit pe V.A., la data de 9 
octombrie 1978, i-am predat întreaga gestiune, în livrete 
CEC, în sumă de 31923,90 lei, după ce la data de 3 
octombrie 1978 am depus, drept avans pentru un 
apartament cu trei camere, proprietate personala, în 
sumă de 34000 lei. 

Predarea s-a făcut, de faţă fiind tovarăşa profesor 
Georgeta Dmian, tovarăşul Laurenţiu Crşan şi soţia lui 
Vasilică. 

S-a încheiat un proces verbal, semnat de toţi cei 
prezenţi. 

Cluj, 11 martie 1979.” 


După căsătorie, Maria a observat că L Crişan vine 
mai rar pe la noi şi i-a spus acest lucru, cerându-i să ne 
viziteze mai des. El i-a spus că este aproape de noi şi că 
e gata să ne ajute ori de câte ori aveam nevoie. 
Adervărul este că prietenul meu vechi era ocupat cu 
serviciul şi făcea multă muncă de teren. 

In 31 iulie, la două zile după nuntă, a venit la noi 
în vizită doamna profesoară Vasiu, care a observat că 
eram vesel şi senin la faţă. I-a plăcut că zâmbeam. Am 
povestit mult cu dânsa şi ne-a invitat la Cojocna, aproape 
de Cluj, să facem baie în apa sărată. Am aflat că preda 
matematica la facultate. Era o femeie foarte cumsecade 
şi a început să ţină mult la mine. Pe Maria o cunoştea de 
multă vreme; făceau împreună gimnastică medicală la 
Dispensarul Sportiv Judeţean Cluj. I-am cunoscut şi 
familia: era căstorită cu medicul veterinar Constantin 
Vasiu, care preda şi la Universitate şi cu care avea doi 

copii pe care i-am cunoscut, Lucian şi Adrian. Am primit 
multe sfaturi bune de la domna Vasiu. Ne-a rugat să fim 
mereu veseli, să ne purtăm frumos unul cu altul, să ne 
înţelegem bine, să ne respectăm, să ne închinăm lui 
Dumnezeu cerându-i să ne ajute să depăşim orice 
greutate. 


În scurt timp după nuntă, am plecat cu Maria la 
mare în staţiunea Jupiter, aşa cum ne planificasem. Ea a 
lăsat cheile de la casă profesorului Stancu şi lui L. Crişan, 
care urmau să treacă pe la noi să ne ude florile din 
balcon, faptă care avea să aibă mai târziu consecinţe 
neplăcute asupra relaţiei dintre soţia mea şi prietenii mei. 
Pe litoral, am avut parte de vreme frumoasă. Am fost 
cazaţi într-o casă simplă, curată, înconjurată de arbuşti şi 
multă verdeață. Camera dispunea de două paturi, o masă 
cu două scaune, chiuvetă cu apă. In fiecare zi, dimineaţa 
şi după amiază, făceam plajă şi baie în apa mării. Nispul 
se întindea pe o porţiune foarte mare şi era fin. Seara, 
după cină, mă plimbam cu Maria prin împrejurimi. Era 
foarte multă lume venită din toate colţurile ţării. Imi 
descria ce se vedea în jur: căsuțe şi vile înconjurate de 
vegetaţie, hoteluri. Ne-am simţit bine în timpul şederii 
aici, apoi am plecat la Constanţa unde am stat două zile 
la mătuşa mea Paula şi la unchiul Sandu Iliescu, pe 
strada C. A. Rosseti la numărul 1. Ţin minte că mătuşa 
Paula avea o pareză pe o parte a corpului şi se deplasa 
greu, cu ajutorul bastonului. Era foarte bucuroasă că am 
vizitat-o. Maria i-a povestit cum ne-am cunoscut şi cum 
ne-am căsătorit apoi mătuşa i-a relatat mai multe 
întâmplări din copilăria mea. I-a spus că eram un copil 
vioi şi frumos şi că mă vizita cu drag la Borcea, împreună 
cu unchiul Sandu. Dânsa a făcut rost de adresa Şcolii de 
Nevăzători din Cluj şi l-a îndemnat pe tatăl meu să mă 
ducă să învăţ carte. Dacă nu îi dădea acest sfat, poate că 
rămâneam aşa, în tăcere şi intuneric. 

Am vizitat cu soţia mea mai multe obiective din 
Constanţa. Am mers până pe malul Mării Negre, am 
ajuns la statuia lui Ovidius iar apoi la acvariul plin cu tot 
felul de vietăţi marine. Am mers şi la atelierul de blănărie 
pe care îl avea familia Iliescu. Am observat că şi-au 
mutat sediul din bulevardul Tomis, aproape de locuinţa 
fostului meu coleg şi prieten de la şcoala din Cluj, Ştefan 
Vutcovici. Ne-am întâlnit cu vărul meu Nelu care lucra în 
atelier şi i-am prezentat-o şi lui pe Maria. S-a bucurat 
mult să ne vadă şi ne-a dăruit câte o căciula: mie una din 
blană de miel şi soţiei mele alta dintr-o blană fină. Ne-a 
servit cu un suc rece pentru că era foarte cald. Ne-am 
simţit bine în acest timp la rudele mele. La plecare, 
mătuşa Paula ne-a făcut cadou două lenjerii frumoase de 
pat pentru care i-am mulţumit. 

De la Constanţa am mers la Borcea, comuna mea 
natală, unde am rămas mai bine de o săptămână. I-am 
arătat Mariei locurile unde am copilărit şi i-am făcut 
cunoştinţă cu toate rudele mele. Unii au fost supăraţi 
câdn au aflat că am făcut nuntă şi nu i-am anunţat, mai 
ales unchii Mitu şi Dimnacea, oameni mai sensibili. Le-am 
explicat care a fost situaţia şi au înţeles. Le-am povestit 
tuturor cum ne-am cunoscut, cum a fost la cununia civilă, 
la cea religiaosă şi cum ne-am simţit la Grădina „Boema“ 
unde am stat până seara. Tatăl meu şi mama vitregă, 
Chiva, s-au hotărât să organizeze o petrecere de nuntă la 
ei acasă aşa că au invitat toate rudele din sat şi din 
localităţile învecinate. Am petrecut cu toţii foarte bine în 
noaptea de 29 spre 30 iulie, în curte, deoarece era foarte 
plăcută vremea. Cerul era senin şi plin de stele. Au fost 
alături de noi surorile şi fraţii mei: Ioana, Aurica, Nicu şi 
Ionică cu soţia lui, veniţi din Medgidia, unchii Mitu, 
Dimancea, Gheorghe, Dumitru, cu soțiile lor, verii 
Leonida cu soţia şi cu copii, Olga şi Nelu, Nicu şi Ionică cu 
soțiile lor, Mircea Ianole cu soţia şi cu fraţii săi, Costică şi 
Florica, mătuşa Zamfira şi mulţi alţii. Sora Viorica de la 

Braşov şi fratele Costică de la Bucureşti nu au putut veni 
iar mama şi tata erau tare supăraţi. Am servit mâncăruri 
gustoase şi am ciocnit paharele cu băutură, am povestit. 
Am ţinut mici discursuri şi s-a ascultat muzică, s-a 
dansat. Atmosfera a fost una de sărbătoare. Am primit 
multe cadorui, alimente, pe care nu le-am putut aduce la 
Cluj şi le-am lăsat acasă. S-au adunat 6500 lei din daruri 
dar părinţii mei au oprit 4000 pentru cheltuieli iar Maria a 
fost nemulțumită. Mi-a dat tata 2500 lei pe care i-am 
numărat şi i-am pus bine în portofel. Am fost felicitaţi de 
toţi şi le-am mulţumit mult pentru tot. Am mai rămas 
până în 8 august la ai mei după care ne-am întors acasă. 
Ne-am deplasat foarte greu pentru că aveam multe 
bagaje şi cadorui pe care le-am primit. Nicu şi tata ne-au 
condus la gară. Când am ajuns la Cluj am luat un taxi 
după ce ne-am dat jos din trenul accelerat Mangalia- 
Oradea şi am mers acasă. A doua zi, după ce ne-am 
odihnit bine, am mers la Asociaţia Nevăzătorilor unde l- 
am găsit pe Crişan. I-am povestit cum a fost în concediu 
şi l-am chemat la noi să-i artăm ce am primit de la rudele 
mele şi să stăm mai mult de vorbă. L-am felicitat de ziua 
lui, pentru că împlinise 50 de ani. El ne-a invitat în acea 
după masă să petrecem puţin cu ocazia acestui 
eveniment. După ce am cumpărat un cadou, am mers 
acasă la prietenul nostru unde am stat ceva timp. Soţia 
lui ne-a servit cu ceva bun. Am povestit mai multe şi ne- 
am simţit bine. 


În 11 august 1978 am plecat cu Maria în satul ei 
natal să-i cunosc familia. Am luat trenul de la Cluj şi l-am 
schimbat la Războieni. De la gara din Luduş am luat un 
taxi până la Nandra. Drumul era neasfaltat, pietruit, cu 
gropi mici, aşa am observat iar maşina sălta din când în 
când şi se zdruncina uşor. Soţia mea îmi descria ce se 
vedea pe geam: câmpul frumos, iarba verde, lanurile de 
grâu copt şi porumb de fiert, livezile şi pădurile înverzite, 

păşunile pe care păşteau vitele, caii sau oile. Ajunşi 
acolo, cu emoţii, i-am întâlnit pe noii mei socri, Nicolae şi 
Lucreția Potuţiu, care ne-au primit frumos, bucurându-se 
de venirea noastră. Nu erau revoltați în legătură cu 
nunta. Maria le-a povestit multe lucruri despre mine, 
despre cum ne-am cunoscut şi despre căsătorie. Erau 
fericiţi că m-au cunoscut, la fel şi fraţii Mariei, cumnaţii 
mei, Valentin şi Şoimiţa. Maria mai avea încă patru fraţi: 
Nicolae şi Lenuţa, care locuiau la Luduş, Luci, care stătea 
la Târgu-Mureş şi Victoria, care era stabilită la Câmpia 
Turzii. Pe ei aveam să-i cunosc cu alte ocazii. I-am mai 
întalnit pe Emil Popa, soţul Şiomiţei şi pe nepoţii Viorel, 
fiul cel mare al Luciei şi Neluţu, băiatul Lenuţei. Am 
povestit şi eu cu ei; mi-au scris în palmă. Tatăl Mariei s-a 
descurcat mai greoi dar până la urmă ne-am înţeles. 
Dânsul ştia şi limba maghiară. Şoimiţa s-a acomodat cel 
mai bine cu acest sistem de comunicare. Inţelegeam 
foarte uşor tot ceea ce îmi scria. Cu toţii au sfătuit-o pe 
soţia mea să aibă mare grijă de mine. Ne-au dat 
cadorurile ca dar ne nuntă şi le-am mulţumit. 

Am observat că familia Mariei era foarte 
impresionată de mine. Nu le venea să creadă că am 
reuşit să devin profesor şi că pot comunica cu orcine 
chiar dacă nu aud şi nu văd. Le era milă de mine şi unii 
chiar au plâns. Au început să se obişnuiască cu noi şi să 
țină tot mai mult la mine. Tatăl soţiei mele mă mângăia 
mereu pe cap, pe braţe, şi-mi scria în palmă: "Tata te 
iubeşte foarte mult! Eşti al nostru!” 

Ne-am simţit foarte bine la Nandra unde cu toţii au 
incercat să ne trateze cât mai bine. Viorel, nepotul 
nostru, m-a condus prin gospodărie să pipăi tot ce aveau. 
Mi-a arătat un porc gras, un cocoş cu creastă mare, 
cloşca şi puişorii, apoi m-a dus în grădină unde mi-a pus 
mâna pe pomii fructiferi, pe legumele cultivate şi pe 
porumb. Mi-a plăcut mult gospodăria de la Nandra. Aerul 
era foarte curat. Am stat acolo până în 21 august când 

ne-am întors la Cluj dar am mai mers şi în anuii 1980, 
1983 şi 1986. Maria m-a plimbat prin sat să cunosc şi eu 
împrejurimile. Peste drum de casa lor nu erau construite 
alte gospodării ci era câmpul plin de iarbă verde sau 
cereale. Am vizitat şcoala unde învățase cu toţii dar era o 
clădire mică şi veche, doar cu parter, avea vreo şapte 
încăperi. La ultima venire a noastră în acest sat, în 1986, 
am observat că nu mai locuia nimeni în casă: era pustiu 
şi se simţea mirosul greu de vechi. In curte şi grădină 
erau crescute buruieni mari. Pomii eau neîngrijiţi iar 
fructele aveau viermi. Mai era doar porumbul şi dovilecii. 
Coteţul de porci era gol iar păsările lipseau. Tatăl Mariei 
murise în 1985, la 79 de ani iar mama se mutase la 
Luduş, unde o îngrijea Lenuţa, cumnata mea. A plecat 
dintre noi pe 2 iulie 2004, la vârsta de 88 de ani. Era 
bolnavă şi slăbită. 

In vacanţa de Crăciun, 1979, am mers cu Maria la 
Târgu-Mureş, în vizită la sora ei Luci. La gară ne-a 
aşteptat Viorel Roşca, cumnatul nostru, care ne-a condus 
la ei acasă. Am găsit-o pe cumnata mea şi pe cei trei 
nepoți: Viorel, care avea 9 ani şi era în clasa a III-a, 
Claudiu, care avea 4 ani şi jumătate şi mezina Alina, care 
avea abia 4 luni. Ne-am simţit foarte bine la ei acasă; am 
fost trataţi cu multă căldură. Au fost impresionţi cu toţii 
de mine, după ce le-am povestit multe lucruri din viaţa 
mea. Au venit şi rudele lui Viorel, chiar şi vecini, să mă 
cunoască şi să vorească cu mine. 

Rudele lui Viorel ne-au invitat la ei acasă, în 
Sâncraiu de Mureş, cu ocazia Anului Nou. Am mers cu 
toată familia acolo. L-am cunoscut pe cumnatul lui Viorel, 
Nelu Bothaza, care era şofer pe autobuzul "Roman- 
Diesel” nr. 15 şi care s-a împrietenit repede cu mine. A 
rămas plăcut impresionat de povestea mea de viaţă. M-a 
invitat la o plimbare cu autobuzul şi am mers cu bucurie. 
Am făcut trei ture de la gară până la capătul liniei şi 
întors. Mi-a arătat toate mecanismele acelui mijloc de 

transport. El avea doi copii: Adriana care era în clasa a 
II-a, fetiţă foarte energică şi Neluţu. Am povestit mult cu 
toată lumea la Sâncrai, chiar şi cu vecinii lui Nelu. Copiii 
de acolo s-au ataşat repede de mine mai ales că le-am 
modelat din plastilină tot felul de animale şi alte lucruri. 

In Targu-Mureş am vizitat mai multe magazine şi 
alte obiective şi am făcut o vizită la Asociația 
Nevăzătorilor, unde am fost primiţi foarte bine de 
preşedintele Ion Bucuin, care s-a bucurat mult de venirea 
noastră. Am povestit cu dânsul şi cu o angajată a 
Asoţiaţiei. Ne mai cunoscusem în trecut la Cluj. Domnul 
Bucuin m-a întrebat dacă îl cunosc pe profesorul Vlad şi i- 
am răspuns că îl ştiu bine. Era rector la Universitatea 
“Babeş-Bolyai”. Am fost de câteva ori în audienţă la 
dânsul când eram student. 

La începutul lunii ianuarie, după o şedere plăcută la 
Târgu-Mureş, ne-am luat rămas bun de la rude şi am 
plecat spre Cluj. Trebuia să reîncep serviciul. Era puţină 
zăpadă afară. 

Pe la sfârşitul lunii august, 1978, la doar câteva 
luni de la căsătorie, Maria s-a simţit foarte rău cu ficatul. 
Nu am putut ieşi la plimbare în oraş. A stat o zi întinsă pe 
pat şi a luat ceva medicamente. Eu nu ştiam nimic de 
aceste probleme. Am aflat apoi că avea ceva afecţiuni. 
Eram foarte trist dar m-am liniştit după ce am observat 
că a început să se simtă mai bine şi şi-a revenit repede. 

Viaţa noastră de familie decurgea normal. Ne 
obişnuiam tot mai bine unul cu altul. Era important ca 
relaţia noastră să se cimenteze cât mai bine şi fiecare să 
se simtă mulţumit. Maria se bucura de stima şi apreciera 
tuturor prietenilor şi cunoscuţilor mei. In comunicarea 
noastră prin acest sistem de scriere în palmă, 
înttâmpinam destule greutăţi. Soţia mea nu-mi făcea 
cum trebuie cracterele în palmă, care trebuiau aşternute 
cu degetul arătător al mâinii. Ea îmi scria cu trei degete, 
sărea peste anumite litere şi o înţelegeam destul de greu. 

Am încercat de multe ori să o corectez, dorindu-mi să 
uşurez cât se poate de mult discuţiile dintre noi. Am 
observat că era destul de iute la mânie. Se supăra repde 
şi se enerva. Nu era răbdătoare. Eram destul de trist dar 
nu aveam ce face. 

In luna septembrie 1978, Maria s-a gândit să facă 
o masă festivă la noi acasă, la care să invite pe toţi aceia 
care m-au ajutat în viaţă, mai ales pe linie şcolară. A 
avut mai multe discuţii cu mine şi cu Crişan şi am făcut 
lista cu profesorii şi prietenii mei. Am invitat şi pe domnii 
care m-au ajutat să-mi obţin locuinţa. La această 
întâlnire Crişan nu a venit iar Maria a fost foarte 
supărată. S-a dus la Asociaţie şi l-a întrebat ce s-a 
întâmplat iar el i-a spus că nu a fost invitat şi nu a vrut 
să participe nechemat. Maria m-a pus pe mine să-mi cer 
iertare de la prietenul meu însă acesta ştia că nu eu eram 
vinovat. Maria şi-a dat seama că a greşit ş i-a zis lui 
Crişan că va mai face încă o întâlnire ca să repare 
această greşală. 

Printre invitaţii pe care i-am avut la acea masă 
festivă, s-a numărat şi inginerul Constantin Mustaţă, pe 
care l-am întâlnit pentru prima dată şi am făcut bucuros 
cunoştinţă. Dânsul avea să mă ajute mult pe parcursul 
vieţii. M-a dus la nenumărate uzine şi fabrici, Institute şi 
Universităţi, unde am aflat lucruri interesante, am pipăit 
diferite obiecte. A scris mult despre mine în reviste şi 
ziare. Am să povestesc multe lucruri despre această 
colaborare atât de benefică pentru mine. 

Când eram elev, aveam tot felul de discuţii cu 
Laurenţiu Crişan despre viitorul meu. Ii spuneam că voi fi 
muncitor, că voi avea o soţie şi doi copii. El mă întreba. 
"Dar dacă soţia ta va rămâne din nou gravidă şi vei avea 
trei copii?“, "Atunci voi avea un apartament cu trei 
camere”, îi răspundeam eu; el mergea mai departe şi mă 
întreba, „Dar dacă soţia ta va rămâne din nou gravidă şi 
vei avea patru copii?”, eu, după ce mă gândeam puţin, îi 

spuneam: "Atunci voi avea un apartament cu patru 
camere”. Dorind să vadă reacţia mea, Crişan întreba: "Şi 
dacă soţia ta rămâne iar gravidă?” "Atunci n-o voi mai 
fecunda”, răspundeam eu, ştiind că în Cluj existau 
apartamente cu maxim patru camere. Imi plăceau foarte 
mult copii mai ales că lucram zi de zi cu ei la şcoală. Imi 
doream să am doi copii ai mei, pe care să-i iubesc şi să-i 
cresc cu multă grijă. l-am spus de multe ori Mariei 
despre dorinţa mea. După ceva timp de la căsătorie, soţia 
mea încă nu rămăsese gravidă. Crişan m-a sfătuit să fiu 
atent, să nu o întreb pe Maria de ce nu se întâmplă 
fenomenul, ca nu cumva să se simtă jicnită, pentru că e 
posibil ca bărbatul să fie steril. Eu ştiam că sunt sănătos. 
Din poveştile noastre, am aflat că Maria avusese un fel de 
aprindere la ovare, o răceală puternică, în urma expunerii 
indelungate în ploaie, la vârsta de 25 de ani. Avea deja şi 
o vârstă destul de înaintată pentru a rămâne însărcinată: 
40 de ani. In cele din urmă nu am reuşit să facem copii. 
Am continuat să mă bucur de elevii mei de la şcoală şi să 
mă comport cu ei cât pot de bine, să-i iubesc şi să-i ajut, 
ca şi cum ar fi fost ai mei. Era extraordinar dacă aş fi 
reuşit să am moştenitori. Cu siguranţă ei nu se năşteau 
cu problemele mele deoarece boala mea a apărut la doi 
ani de la naştere, deci nu era congenitală. 


Jurnal din timpul căsătoriei 


Am găsit nişte însemnări făcute în iulie 1979, la un 
an de la nunta mea cu Maria. Eram în concediu până la 1 
septembrie când îmi reincepeam activitatea cu elevii la 
şcoală. Am să redau mai jos tot ceea ce am notat, ca să 
înţelegeţi ce preocupări aveam şi cum decurgea relaţia 
dintre noi: 

"Vineri, 27 iulie 1979. Era miezul zilei. Cerul era 
puţin înnorat. Soarele avea să iasă mai târziu. Am ieşit 
puţin afară la aer curat. Maria nu era acasă; era plecată 
în oraş cu treburi. Mi-a promis că se întoarce repede dar 
până la ora 12 încă nu venise. Am citit mai multe articole 
interesante din revista "Viaţă nouă”, numărul 6, recent 
apărută. In Braille. Unul dintre acestea, semnat de 
nevăzătorul bucureştean Octavian Oprescu, era despre 
aniversarea a 25 de ani de la apariţia primului număr al 
revistei destinate persoanelor cu deficienţe de vedere din 
România. 

La ora 12 şi 10, m-am apropiat de telefon şi am 
format numărul de la Asociaţia Nevăzătorilor, filiala Cluj. 
Am aşteptat puţin cu receptorul la urechea dreaptă apoi 
am spus: 

- Crişan, te rog să vii după mine la stop să mă iei. 
Vreau să vorbesc cu tine. 

Am pus în furcă receptorul m-am încălţat repede 
cu sandalele şi am ieşit din casă, închizând uşa de 
intrare. Am coborât treptele şi am ieşit cu bastonul în 
mâna dreaptă, mergând pe lângă ziduri; am luat-o în 
colţul străzii la dreapta şi mi-am continuat drumul spre 
stop. In faţa brutăriei am simţit cu bastonul o groapă 
plină de apă pe care am ocolit-o. Am ajuns după câteva 
minute la locul în care trebuia să mă întâlnesc cu Crişan 
iar acesta a ajuns rapid. Am trecut împreună prima 
trecere de pietoni apoi a doua, moment în care ne-am 
întâlnit cu profesorul Stancu pe care l-am recunoscut 
imediat după semnul făcut cu unghia degetului mic de la 
mâna dreaptă pe palma mea. Ne-am salutat iar eu am 
rămas să povestesc cu dânsul, Crişan a plecat repede la 
Asociaţie căci era în timpul serviciului. Fostul meu 
diriginte îmi scria cu litere de tipar în palmă, în faţa Casei 
Armatei: 

- Ce mai faci? 

- Mulţumesc, sunt bine, i-am răspuns eu. 

- Îţi mulţumesc pentru scrisoarea pe care mi-ai 
trimis-o la începutul acestei luni. Nu ţi-am putut 
răspunde pentru că nu am picht (maşină de scris în 
Braille). De asemenea am primit ilustrata pe care mi-aţi 
trimis-o de la mare. Am fost plecat la Piteşti şi Bucureşti. 
Au fost ploi torneţiale. S-au produs inundaţii în unele 
părţi din sudul ţării. Aţi fost pe la Borcea? 

- Nu, i-am răspuns eu. 

- De ce nu aţi dat pe acolo? 

- Nu am avut destul timp şi am călătorit cu trenul 
rapid "Tomis”de la Eforie Nord spre Bucureşti şi nu a oprit 
în Feteşti. 

- Ce mai face Maria? Cum vă împăcaţi? 

- Ne împăcăm foarte bine; ea a fost foarte bolnavă, 
nu s-a simţit bine cu ficatul şi am dus-o la Dr. Lupu de la 
spitalul "Clujana”, care i-a făcut investigaţii. Acum face 
tratamentul indicat de acest medic. 

- Când plecaţi la părinţii soţiei? 

- Cred că duminica viitoare vom pleca la Nandra iar 
de acolo la Târgu-Mureş. Soţia mea va merge la 
Sângeorz-Băi, unde va urma tratamentul pentru ficat. O 
voi însoţi şi eu. 

- Bine. Mai sunt şi alte staţiuni cu nişte băi foarte 
bune pentru ficat, ca de exemplu Căciulata, care se află 
lângă Călimăneşti pe Olt, am fost şi eu de două ori acolo, 
mi-a spus. 

Am înţeles totul şi urma să ne gândim să mergem 
şi în alte staţiuni balneoclimaterice, unde sper că în urma 
tratamentuui, soţia mea să se refacă cât mai bine. 

- L-am întâlnit cu 10-12 zile în urmă pe dl Mare la 
piaţă. Mi-a spus că aţi lucrat la Institut; aţi făcut unele 
experimente. Ce aparat aţi folosit? M-a întrebat dl 
Stancu. 

- Am efectuat aceste experimente cu 
policompensatorul, aparat cu zece clape vibratorii. 

- Ai mai vorbit cu domnul Mustaţă? 

- Da, am vorbit ieri cu dânsul. 

- Unde? 

- La biroul lui. Mi-a spus că în revista “Aurora”, din 
U. R. S. S., a apărut recent un mic articol despre o fată 
nevăzătoare surdă. Mi-a dat câteva articole şi inteviuri cu 
mine, pe care trebuie să le copiez în Braille şi să le citesc 
cu atenţie. O să-mi dau seama dacă sunt bine scrise şi 
dacă informaţia e corectă. A apărut un articol în revista 
‘Flacăra’, numărul 26, din 28 iunie 1979, ultimul, cu 
interviu. De asemenea, mi-a mai spus domnul Mustaţă că 
în curând vrea să mai scrie despre mine şi în revista 
"Tribuna Romaniei“, care se difuzeză în toată lumea. O să 
anunţe într-un material că am nevoie mare de un aparat 
care să transfome scrisul obişnuit în alfabetul Braille. 
Atunci o să pot să citesc singur multe lucruri interesante. 

- Foarte bine; sperăm să primeşti acel aparat de 
citit. 

- Ce probleme mai ai? M-a întrebat dirigintele meu 
spre sfârşitul discuţiei. 

- Deocamdată niciuna. Vă voi scrie dacă intervine 
ceva. 

După o discuţie plăcută, care a durat mai bine de 
un sfert de oră, profesorul Stancu m-a condus spre 
Asociaţia Nevăzătorilor şi, odată ajunşi acolo, şi-a luat 
rămas bun de la mine. Am intrat în sediu şi am mers spre 
biroul lui Crişan. Am povestit cu prietenul meu mai multe 
lucruri referitoare la viaţa mea de mâine. Am primit 
câteva sfaturi bune: să fiu stăpân pe mine, să fiu capul 
familiei, să mă gândesc serios la Definitivat, pe care 
urmează să-l susţin în 1980 şi apoi, să mă pregătesc 
serios pentru lucrarea de doctorat, pe care trebuie să o 
elaborez peste zece ani. 

Era ora 13. In timp ce discutam cu Crişan, am 
simţit că a intrat cineva în birou, cu paşi apăsaţi şi rapizi. 
S-a apropiat de mine şi m-a bătut uşor pe spate. Crişan 
mi-a scris pe trei degete ale mâini drepte, în Braille: 

- A venit Maria. 

Nu era nevoie să-mi spună pentru că o 
recunoşteam foarte uşor. Au început să discute între ei, 
după ce s-au îndepărtat puţin de mine. După un timp, m- 
am ridicat de pe scaun şi am vrut să ies din birou iar 
Maria a venit la mine şi m-a întrebat: 

- Eşti supărat? 

- Nu sunt deloc. Te-am aşteptat acasă până după 
ora 12. 

Nu mi-a răspuns nimic. A continuat să vorbească 
cu Crişan, care i-a spus că m-am întâlnit cu domnul 
Stancu. Am plecat apoi cu Maria în oraş, unde am făcut 
nişte cumpărături la alimentară. In drum spre casă, mi-a 
scris în palmă: 

- Ce a zis domnul Stancu? Te-a întrebat de mine? 

I-am relatat tot ce am discutat cu dânsul. 

In ziua următoare, 28 iulie, dimineaţa, după ce m- 
am trezit, am simţit, deschizând uşa de la balcon, că s-a 
răcit mult vremea afară. Pe la ora 11, ieşind cu soţia la 
plimbare înspre Asociaţie, am observat că ploua şi bătea 
un vânt rece dinspre nord-vest, ca şi toamna. De la 
Asociaţie am mers la piaţă după fructe şi legume. Ploaia 
continua. La întoarcere, a ieşit soarele. Vremea a început 
să se îndrepte. Sperăm ca în zilele următoare să fie mai 
frumos. 


Duminică, 29 iulie, m-am trezit la ora 6.30. Eram 
somnoros. După ce am făcut câteva exerciţii de înviorare 
am mers la baie să mă spăl şi să mă bărbieresc. După 
toaleta de dimineaţă, am intrat în cameră şi am deschis 
uşa de la balcon să se aerisească toată casa. Am simţit 
soarele deja răsărit care pătrundea prin geamuri. Mi-am 
dat seama, bucuros, că s-a făcut vreme frumoasă, cerul 
era senin, fără nori. După ce m-am gătit în haine de 
sărbătoare, am ieşit cu Maria din casă pe stradă şi am 
simţit că totuşi, era destul de răcoare. Vântul sufla uşor 

dinspre vest. Am mers spre Biserica Piariştilor de lângă 
Universitatea Centrală, unde am ajuns după un sfert de 
oră. Am urcat cinci trepte şi am intrat în lăcaşul sfânt, 
închinându-ne lui Dumnezeu. Ne-am aşezat pe o bancă şi 
am simţit vibraţiile de diferite intensităţi produse de orga 
la care se cânta. Pe la ora 8.35 am ieşit afară şi ne-am 
întâlnit cu Laurenţiu Crişan. Pe drum spre casă, Maria 
discuta cu el; a aflat o veste îngrijorătoare: la nivel 
mondial a început marea criză de benzină. Combustibilii 
tradiţionali, benzina şi motorina, s-au scumpit faţă de anii 
trecuţi iar oamenii nu aveau voie să circule cu maşinile 
proprii pe distanţe mari. Am intrat şi eu în discuţie după 
ce Maria mi-a scris ce vorbea cu Crişan şi l-am întrebat: 

- Se caută oare alte noi surse de energie? 

- Da, dar... ar trebui să se înlocuiască autobuzele şi 
alte maşini care consumă motorină. 

- Dar locomotivele Diesel cu motorină? 

- Şi acelea. 

- Atunci probabil că se vor folosi numai maşini 
electrice, apoi, mai târziu cele atomice, i-am zis. 

Se crede că într-un viitor îndepărtat (poate peste 
100 de ani), toate mijloacele de transport actuale, vor fi 
înlocuite treptat cu altele care vor funcţiona cu diferite 
energii ce vor înlocui benzina sau motorina. In secolul al 
XXI-lea, dacă s-ar înlocui combustibilii tradiţionali cu 
energie electrică de exemplu, aerul atmosferic, mediul 
înconjurător, apele, s-ar curăța, reducându-se treptat 
poluarea. Oamenii ar fi mai sănătoşi. Apoi, peste 200-250 
de ani, viitoarele mijloace de transport care vor circula cu 
cele mai mari viteze, în special navele cosmice, vor 
funcţiona cu substanţe radioactive, dar vor fi foarte bine 
protejate, performante şi robuste, inteligente, pilotate de 
roboţi în cabină. Noi nu vom mai trăi atunci dar se vor 
bucura de aceste lucruri strănepoţii noştri. 

La stopuri ne-am despărţit de Crişan, care luându- 
şi la revedere de la noi s-a dus în altă direcţie. Am mers 

spre piaţa Mihai Viteazul să vedem ce marfă se mai 
găseşte. Am cumpărat nişte legume şi ne-am întors spre 
casă. Vremea era frumoasă spre deosebire de ziua 
precedentă. Soarele ardea cu putere. Cerul era senin, 
fară niciun nor. 

Pe la ora 18, în timp ce stăteam cu Maria pe fotolii 
în hol şi povesteam cu uşa deschisă, a intrat cineva în 
casă iar eu am simţit imediat vibraţiile paşilor pe parchet. 
Am tresărit şi am întins braţele în direcţia din care am 
simţit vibrația şi am observat că era Crişan care mi-a 
întins mâna în semn de salut şi mi-a spus: 

-Servus! Am mers în oraş şi în drum spre casă, m- 
am gândit să mă opresc pe la voi. 

Ne-am bucurat de această vizită şi l-am invitat pe 
Crişan în cameră să discutăm mai mult. Maria i-a relatat 
tot ce ne-a spus doamna directoare medicala de la 
Sanatoriul din Techirghiol, despre încercările noastre de a 
consulta mai mulţi medici oftalmologi din ţara noastră în 
privinţa eventualei mele recuperări vizuale. Maria stătea 
în faţa mea la masă iar Crişan în stinga. Acesta din urmă 
m-a întrebat. 

- Cum o cheamă pe directoarea de la Sanatoriul 
din Techirghiol? 

- Nu ştiu, căci nu ne-a spus numele ei, dar, în 
schimb, ştiu numele directorului economic de acolo: 
Curcan, i-am răspuns eu. 

Soţia mea ne-a tratat cu prăjituri şi băutură rece. 
Crişan i-a explicat mai multe lucruri despre atrofia de 
nerv optic, care este o afecţiune foarte gravă, fără 
posibilitate de recuperare. Eu ştiam totul încă de când 
eram elev şi am tot mers la nenumărați medici care m-au 
văzut şi mi-au explicat că nu se poate face nimic pentru 
mine. Crişan mi-a spus şi mie: 

- Nu are rost să te duci la doctori căci nu-ţi pot 
face nimic. Ai învăţat la facultate despre atrofia optică. 
Doctorul Vancea se ocupă de problemele vederii para 

optice. Americanii încearcă să introducă în globul ocular 
un fel de ochi artificial, bazat pe o cameră de luat vederi, 
ca la televizor, însă operaţia chirurgicală ce se face este 
foarte dificilă. 


Mi-a mai povestit despre băiatul doctorului Honoriu 
Cheţeanu care suferea de diabet şi i-a fost afectată 
vederea. A mers în America unde i s-a făcut o intervenţie 
chirurgicală şi a recuperat o mică parte din vedere. 
Crişan m-a întrebat din curiozitate: 

- Ştii ce este vederea para optică? 

- Nu ştiu. Incă nu am găsit nicăieri informaţii. 

- Am citit că în U. R. R. S. este o femeie 
nevăzătoare care poate să citească cu ajutorul degetelor, 
în vârful cărora are nişte celule sensibile, ziare şi cărti 
tipărite în scriere obişnuită, ea posedă vederea para 
optică, 

- In 1967, am fost la doctorul Vancea, mare 
specialist în oftalmologie, care m-a examinat şi mi-a 
promis că o să mă trimită la Paris pentru a face nişte 
experimente. Mi-a spus să mă folosesc de simţurile 
rămase valide în loc de vederea şi auzul pe care le-am 
pierdut. Omul care îşi pierde anumite simţuri, trebuie să 
accepte şi să se împace cu această soartă. Să fie 
optimist. Aşa am făcut şi eu. 


În timp ce Crişan mai discuta cu Maria diferite 
probleme, eu mă gândeam la ceea ce mă preocupa. Mi-a 
venit în minte aparatul de citit şi imediat i-am zis: 

- Intr-una din viitoarele mele scrisori pe care le voi 
expedia în S.U.A., voi întreba pe americanii cu deficienţe 
senzoriale despre aparatul acela de citit. 

- Sigur, dar să ştii că deocamdată nu se poate da 
la persoanele particulare; este şi foarte scump. In 
America nicio persoană particulară nu deţine un astfel de 
aparat. În instituţiile în care învată elevii lipsiţi de vedere 
se găseşte în schimb. Mai târziu însă, cred că se va 

fabrica în serie şi preţul va scădea, mi-a explicat 
prietenul meu. 

Vizita lui Crişan s-a încheiat. A plecat spre casă, nu 
înainte de a-şi lua rămas bun. După ce am mâncat la 
cină, am discutat cu Maria despre ceea ce urma să facem 
a doua zi. 

- Dacă o să fie timp frumos mâine, o să mergem la 
Someş, mi-a spus Maria. 

- Da, mergem, poate reuşim să facem puţină plajă. 
Mi-ar plăcea ca în august să ne ducem la Sângeorz-Băi, 
unde ai să poţi urma tratamentul pentru ficat. Eu nu am 
mai fost până acum acolo şi aş vrea să văd cum este. 

- Dacă o să găsim biletul, o să mergem, mi-a 
răspuns. 

- La Consiliul Sindicatelor din Cluj, cunosc o 
doamnă, care este preşedintă. Dânsa se ocupă de 
problema biletelor pentru staţiuni balneare din judeţul 
nostru şi din alte judeţe vecine. 

- Cum o chemă pe acea doamnă? 

- Gorgz Maria. 

- Atunci o să o căutăm mâine acolo să vedem dacă 
au sau nu bilete de băi pe august. 

A doua zi am mers la O.N.T., cu speranţa că vom 
gasi bilete.. Am aflat însă că pentru luna august nu mai 
sunt locuri la Sângeorz-Băi; se mai găseau pentru 
septembrie însă eu trebuia să încep lucrul la şcoală aşa 
că nu aveam cum să o însoțesc pe soţia mea acolo. Am 
mers apoi la doamna Gorgz, pe care am găsit-o în biroul 
ei însă, aşa am observat, era foarte ocupată. Ne-am 
îndreptat pe urmă spre biroul inginerului reporter, 
Constantin Mustaţă, pe care l-am găsit în sala în care 
erau multe aparate de lucru. Văzându-ne, mi-a întins 
calm şi amabil mâna sa potrivită ca mărime şi ne-am 
salutat. Vorbea la telefon cu cineva; avea receptroul în 
mâna stângă apropiat de ureche. L-am recunoscut 
imediat după semnul distinctiv: avea o tăietură la 

încheietura mâinii, în apropierea ceasului, din tinereţe. 
Soţia mea i-a povestit că doream să obţinem biletul de 
tratament pentru băi iar dânsul ne-a venit imediat în 
ajutor. Mi-a scris imediat în palmă: 

- O să văd dacă mai sunt bilete; sun acum. Ştii că 
la Sângeorz este foarte frumos? 

- Da, am aflat. Aranjaţi vă rog cât se poate de 
repede cu biletul pentru că în septembrie trebuie să încep 
serviciul. 

M-a atins uşor cu mâna dreaptă pe obrazul stâng 
ca să mă liniştească şi să-mi dea de înţeles că va rezolva 
această problemă, după care am ieşit toţi trei din acea 
sală şi ne-am îndreptat spre biroul doamnei Gorgz. Eu şi 
Maria am stat pe hol şi am aşteptat iar domnul Mustaţă a 
intrat să vorbească despre această problemă. leşind de 
acolo, ne-a spus: 

- Incerc să găsesc bilete într-o înteprindere. Vă voi 
da telefon acasă. Cunosc pe cineva din staţiune. 

I-am mulţumit şi, luându-ne rămas bun de la 
domnul Mustaţă, om amabil, înţelegător şi cumsecade, 
am coborât şi am mers spre Someş unde urma să facem 
plajă. 

Din 30 iulie, a fost mare caniculă: la Cluj, 33 de 
grade, la Timişoara, 37, la mare erau 27 iar temperatura 
apei a urcat la 24. Am aflat aceste amănunte de la TV, 
după ce mi-a transmis Maria buletinul informativ. Am 
trecut prin piaţa Victoriei şi am observat că în faţa 
Catedralei Ortodoxe şi a Asociaţiei Nevăzătorior se lucra 
la modernizarea străzilor care se lărgeau şi se asfaltau. 
Am simţit mirosul de smoală iar sub picioare totul era 
moale. Am ajuns în piaţa Mihai Viteazul, de unde am luat 
autobuzul numrul 5 spre cartierul Donath. După ce am 
coborât, am mers pe jos spre râu; unele străzi nu erau 
asfaltate încă ci pietruite. Erau multe gropiţe, denivelări, 
pietre mari, care îngreunau circulaţia. Am recunoscut 
multe mirosuri în acea zonă: de tencuială, venit de la 


202 


blocurile care se construiau, de plante şi animale venit 
din gospodăriile caselor vechi, care urmau să fie 
demolate iar în locul lor să se clădească noi apartamente. 
Odată, la întoarcerea spre staţie, am simţit un miros 
inecăcios, greu, foarte neplăcut, de putrefacție, de 
cadavru aflat în descompunere; nu ne-am dat seama de 
la ce anume provine. 

Înainte de a sosi pe iarbă, spre apa Someşului Mic, 
ne-am oprit într-un loc în care curgea apă bună de băut, 
căci ne era sete din cauza căldurii. Am simţit sub picioare 
ceva bucăţi din materialele de construcţii şi mi-am dat 
seama că ne alfăm în aporpierea unui bloc nou. Am simţit 
mirosuri amestecate de tencuială, vopsea, var şi tutun, 
provenit de la muncitorii zidari. După ce am băut apă, am 
mers mai departe traversând şoseaua asfaltată din 
mijloc, până am ajuns pe spaţiul verde, la aproximativ o 
sută de metri distanţă în stânga, de pod. Ne-am apropiat 
de apa Someşului, coborând puţin spre mal şi după ce 
soţia mea a întins pătura, ne-am aşezat dezbrăcaţi până 
la brâu, ca să facem plajă. Se simţea mirosul plăcut de la 
covorul de iarbă sub care era un pământ mai nisipos, 
umed, de la ploile din zilele trecute. Aerul era proaspăt, 
sănătos şi curat. Îl trăgeam adânc în piept, ştiind că 
favorizează sănătatea omului. 

In timp ce făceam plajă, am discutat cu Maria. mai 
multe lucruri, dintre care problema gazului. S-a dus apoi 
să aducă apă în sticlă şi când s-a întors, mi-a povestit ce 
a aflat de la un domn care locuia în zonă: | 

- Toate casele care sunt aici se vor demola şi se 
vor face blocuri. In anul viitor se vor muta oamenii.-Vor 
locui aici aproximativ 20.000 de persoane 

În jurul nostru, după câte am simţit pe baza 
percepţiior vibratorii şi olfactive, a venit mai multă: lume 
să facă plajă: familii cu copii etc. Am simţit mirosuri 
diverse: oamenii fumau, erau pudraţi sau parfumati. 
Copiii erau gălăgioşi: se jucau cu mingea de volei, 

alergau unul după celălalt, săreau. Când ieşeau din apa 
Someşului, alergau spre pătură şi stropii de pe ei săreau 
pe noi. Imi amintesc că vara trecută, după ce m-am 
căsătorit cu Maria, am venit aici la Someş şi l-am 
cunoscut pe Zoltan, care era zidar; avea mâinile destul 
de mari, aspre şi pline de bătături. De atunci nu l-am mai 
întâlnit aici. 

Pe pătură, am citit mai multe lucruri interesante 
din cărţile Braille pe care le-am luat cu mine. M-a 
impresionat cel mai mult cartea "Patrie... Culegere de 
literatură patriotică”, din care am lecturat mai multe 
texte: "Franzeluţă”, de Eugen Barbu, "Calea Griviței”, de 
Geo Bogza, "Stejarul din Borzeşti', de Eusebiu Camilar, 
"Nicolae Bălcescu”, de Alexandru Mitru sau poezia "Patria 
eternă”, de Adrian Păunescu. Am mai citit şi o parte din 
cursul universitar de psihologie generală, necesar pentru 
pregătirea examenului de Definitivat, pe care îl voi 
susţine anul viitor. După ce am citit i-am povestit şi soţiei 
mele ce scria în carte. In acest timp ea a cusut câte ceva 
dar altădată şi-a adus şi cartea tipărită în scriere 
obişnuită şi a lecturat. 

Căldura era tot mai apăsătoare şi îmi producea 
senzaţii neplăcute, transpiram. Nu mă puteam concentra 
prea bine la ceea ce citeam. La Someş este prea puţină 
umbră fiindcă nu sunt destui copaci sau tufişuri. 

- Este foarte cald, i-am spus Mariei. 

- Vrei să intri în apă? 

- Da. 

Ne-am ridicat amândoi în picioare şi ne-am 
îndreptat spre apă. Am coborât câteva trepte vechi, mici, 
din beton, până am ajuns pe malul râului, unde, desculţ 
fiind, am simţit sub picioare pietrele de diferite forme, 
ascuţite, care îmi provocau dureri în tălpi. Apa era rece şi 
curgea cu repeziciune dinspre Munţii Apuseni, în jos spre 
Dej. Cu o lună de zile în urmă am mai intrat odată în apa 
Someşului dar atunci era mult mai rece. Acum s-a încălzit 

puţin. Am rămas la mal unde apa ajungea la fluierul 
piciorului, deasupra gleznei. Am luat apă în pumni şi m- 
am udat pe corp să mă răcoresc. Era periculos să mă duc 
spre mijlocul apei şi să înot. Curenţii erau puternici. 

Ne-am întors la pătură după ce am ieşit din râu şi 
am mai stat la plajă până mi s-a uscat costumul de baie. 
In jurul orei 14, ne-am îmbrăcat şi ne-am adunat 
lucrurile după care am plecat spre casă. In celelalte zile 
am mai mers la Someş şi după-masa, până la orele 18- 
19 şi am mai făcut plajă şi baie pentru că timpul era 
foarte frumos. 

Duminică 5 august, după-amiază, fiind vreme 
bună, ne-am hotărât să mergem la Făget, pădure mare 
situată la vreo 7 kilometri sud-vest de Cluj-Napoca. Am 
luat autobuzul de lângă Casa Invăţătorului şi am ajuns 
după 10 minute. Am mers uneori şi pe jos, mai ales la 
întoarcerea spre casă şi am făcut aproximativ o oră şi 
jumătate. Am observat că nu toate drumurile erau 
asfaltate încă; de exemplu şoseaua care ducea spre 
Feleac şi Turda, era pietruită în anumite porţiuni şi 
asfaltată în altele. Probabil că în curând se va lărgi pe 
patru benzi şi se va asfalta în întregime. La Făget era un 
peisaj deosebit: multă verdeață, tufişuri, muri, arbuşti, 
iarbă, flori, copaci. Era aer curat, nepoluat. Am mers pe 
jos de la maşina din care am coborât şi am trecut pe 
lângă un fel de chioşc unde se vindeau dulciuri, mititei, 
carne, bere şi sucuri. La vreo 100-150 metri depărtare de 
acest chioşc, am ales un loc bun pentru plajă, lângă 
pădure, unde ne-am întins pătura şi ne-am aşezat pe ea. 
Erau mirosuri plăcute de plante iar dinspre pădure venea 
un aer bun şi puţin răcoros. Se simţea şi miros venit de la 
vitele şi oile care păşteau în zonă. De asemenea, când în 
jurul nostru erau şi alţi oameni, îmi dădeam repede 
seama de acest lucru deoarece simţeam miros de alcool, 
de parfum, benzină sau tutun. De fiecare dată după ce ne 
plimbam mult prin Făget, dormeam foarte bine noaptea. 

Am mers şi prin pădure şi am recunoscut pe baza 
simțului tactil-kinestezic mai mulţi copaci: fagul, stejarul, 
paltinul etc. Ii diferenţiam uşor după scoarţa aspră sau 
netedă, după forma şi mărimea frunzelor, de exemplu 
stejarul are frunza crestată. Am pipăit dacă se afla sau 
nu muşchiul, pe trunchiurile copacilor tineri sau bătrâni, 
dacă rădăcinile au ieşit sau nu din pământ. Am 
descoperit, intuind cu mâna, trunchiurile de diferite 
grosimi, cu scobituri sau scorburi, de diferite mărimi, în 
care se odihnesc anumite vietăţi mici. Pe solul acoperit cu 
iarbă măruntă sau chiar cu muşchi, am perceput cu 
picioarele, muşuroaiele de furnici, apoi ciuperci, dintre 
care am cules câteva să le simt mai bine cu mâna. In 
timpul plimbărilor, Maria a găsit mai multe tufe cu mure 
şi fragi, le-a cules şi mi le-a dat să le mănânc. Unele erau 
foarte coapte dar altele mai puţin. Erau gustoase. Am 
observat că vremea a început să se schimbe. Soarele 
intra şi ieşea din nori. A început să sufle vântrul şi m-am 
gândit că va veni furtuna. Nu a plouat însă. Toată 
săptămâna a fost foarte cald. M-am uitat la ceas şi am 
observat că era ora 18.30 şi i-am spus soţiei mele să 
plecăm că urma să sosească maşina. Ne-am întors acasă. 


Luni, 6 august, am luat revista „Viaţă nouă”, 
tipărită în Braille, de la Asociaţia Nevăzătorilor şi am citit- 
o cu deosebit interes. Era numărul 7 din iulie 1979. Am 
aflat din articolul "Salvarea patrimoniului biologic al 
omenirii“, că oamenii de şiinţă trag un semnal de alarmă 
asupra posibilităţii dispariţiei a mii de specii de animale şi 
plante de pe faţa Pământului, dacă nu se găsesc soluţii 
de protejare urgentă a acestora. Imi amintesc că în 
excursiile organizate de Şcoala de Nevăzători din Cluj, 
am vizitat nenumărate locuri frumoase din ţara noastră 
printre care şi două rezervaţii de zimbri: una la Neamţ în 
Moldova şi alta în regiunea deloroasă de lângă Haţeg. In 
ziua de astăzi mai există foarte puţine exemplare din 

această specie. În timp, dacă nu se iau măsuri, vom 
ajunge să nu mai avem zimbri pe planetă. 

In alt articol, semnat de profesorul Ioan Marcu: 
"Un nou titlu de doctor în ştiinţele matematice obţinut de 
un nevăzător", am citit despre reuşita lui Vasile Drăgan, 
cercetător ştiinţific principal în cadrul Facultăţii de 
Matematică din Bucureşti, care a devenit "Doctor în 
ştiinţe matematice”. Lucrarea cu care a obţinut acest 
titlu, pe care a elaborat-o cu multă trudă, s-a numit: 
"Metode aproximative în sinteza sistemelor de reglare”. 

Era joi, 9 august. Mă aflam cu soţia mea în Piaţa 
Cipariu şi mi-a arătat un copil mic în braţele unei femei. 
L-am pipăit cu atenţie pe căpuşorul său acoperit cu păr 
creţ, foarte des şi scurt. Mi-am dat seama că semăna cu 
un african. Maria mi-a spus: 

- Este un copil negru. 

- Da. Mi-am dat seama, i-am răspuns. 

In ianuarie 1979, când am mers la lectorul Valer 
Mare de la facultate, am cunoscut doi studenţi de 
culoare, veniţi din Gabon, care aveau pe cap păr foarte 
des şi creţ, deosebit faţă de cel al albilor. 

De fiecare dată când merg cu Maria în pieţe, mai 
ales în Mihai Viteazul, unde se găsesc legume şi fructe, 
percep şi eu pe baza simţurilor olfactiv, tactil şi gustativ, 
tot ceea ce se vinde. Le diferenţiez pe toate după formă, 
gust şi mai ales miros. Când cumpărăm fructe le gustăm, 
ca să le alegem pe cele mai bune: vişinele, strugurii, 
afinele, zmeura. Am simţit că unele erau mai dulci sau 
mai acrişoare. Trecând printre tarabe, am simţit cel mai 
uşor după miros, pepenii galbeni, puternic aromaţi. Am 
perceput şi mirosul pepenilor verzi, cărora li se tăiau un 
capac în formă de triunghi pentru a fi gustaţi de 
cumpărători. Am aflat că preţul lor este mare la începutul 
sezonului iar apoi scade, de la săptămână la săptămână, 
până în toamnă când dispar de pe piaţă. Am pipăit 
grămezile de pepeni verzi şi galbeni şi am observat că 

sunt diferiţi ca formă şi mărime: unii sunt foarte mari, 
grei, alţii mai mici, uşori, unii rotunzi, alţii ovali, lunguieţi. 
In alt loc se vindeau şi florile pe care le deosebeam de 
asemenea, după miros şi formă. Recunoşteam uşor 
trandafirii şi lăcrămioarele tare răspândeau un miros 
foarte plăcut, pe o distanţă destul de mare. 

In seara de luni, 13 august, pe la ora 8.30, când 
mergeam cu Maria spre Poşta Centrală din Cluj-Napoca, 
ne-am întâlnit cu profesorul Gheorghe Stancu care ne-a 
salutat cu căldură. A început să discute cu soţia mea iar 
apoi mi-a scris şi mie în palmă: 

- Mi-a spus Maria că veţi merge la Sângeorz-Băi. 
Foarte bine! Vei face tratament pentru reumatism; la 
stomac nu ai nimic. Poţi să bei şi tu de la izvoarele 7-8. 
Nu strică. 

- Da. Aşa vrem. Sper să obţinem biletele. E destul 
de târziu iar eu trebuie să încep serviciul de la 1 
septembrie. 

- Dacă veţi merge acolo, să cereţi cazare la holteul 
“Hebe”. 

Maria a continuat să discute cu fostul meu diriginte 
iar dânsul intra în vorbă şi cu mine din când în când. Spre 
finalul discuţiei i-am mai spus: 

- Am studiat la ştiinţele sociale dar îmi lipsesc trei 
cursuri. 

- Care dintre ele? 

- Numerele 12, 19 şi 20. Vă rog să comunicaţi 
profesorului Augustin Buduşan sau lectorului Valer Mare. 

- Bine, am înţeles. Vă doresc petrecere frumoasă. 

- Mulţumim frumos. 

Ne-am despărţit de domnul Stancu după ce ne-am 
salutat şi ne-am continuat plimbarea. Am discutat despre 
acele cursuri pe care, probabil, le-am pierdut odată cu 
mutarea mea de la şcoală, în noua locuinţă. O să le 
împrumut de la profesori şi le voi transcrie în Braille, să le 
am pentru pregătirea examenului de Definitivat. 

Începând de sâmbătă, 11 august, am observat cu 
tristeţe că s-a răcit vremea afară. Nu se mai simţea 
soarele. Ieri, 13. 08., când ne-am sculat, am aflat de la 
soţia mea, care s-a uitat pe geam, că ploua tare. Ea mi-a 
spus: 


- Tot aşa plouă şi la Nandra; dacă eram acolo 
trebuia să stăm în casă. 

- Nu-mi place când plouă la sat. Se face mult noroi 
şi mizerie. Ar trebui pus mult pietriş pe ulite. Este bine că 
stăm la oraş, i-am răspuns. 

Spre amiază am întrebat-o pe Maria: 

- Mai plouă? 

- Da, plouă tare. 

Şi marţi, 14 august, vremea a fost urâtă. A plouat 
toată ziua. Nu ştiam cum avea să fie timpul în zilele 
următoare dar speram să se îndrepte. Urma să vedem 
cum este la Sângeorz-Băi cu vremea. 


Am să relatez mai târziu cum ne-am simţit la 
Sângeorz-Băi, staţiune situată într-o regiune deluroasă, 
sub munţii Rodnei, lângă comuna Ilva Mică. 


Era sfârşitul lunii august. Serile deveniseră puţin 
răcoroase: soarele apunea deja mai repede. Trenul 
personal cu care ne întorceam de la Ilva Mică, se apropia 
de Cluj. Nu mai simţeam prin geam nicio rază. Viteza de 
deplasare a garniturii era destul de mare iar vagonul cu 
etaj în care ne aflam se legăna uşor în stânga şi în 
dreapta. In jurul orei 21.30, trenul s-a oprit în gară. Am 
ajuns la destinaţie. Am coborât cu Maria şi am trecut 
peste primele două linii de cale ferată ieşind şi traversând 
strada largă, până în staţia de troleibuz, care se afla 
peste drum, spre stânga. In acea zonă era mare 
aglomeraţie de oameni care se deplasau în toate 
direcţiile. Am simţit zgomotul mare produs de locomotive 
şi vagoane: huruitul roţior, trepidaţiile motoarelor şi 
urletul sirenelor. Aerul atmosferic era imbăcsit cu 

mirosuri puternice de cărbune ars, de uleiuri sau 
motorină. 

Am luat troleibuzul numărul 3 din staţie şi am 
pornit spre casă. Era plin de oameni. După câteva minute 
am ajuns şi ne-am dat jos. Am mers puţin şi am 
traversat două străzi până când am ajuns acasă la noi. 
Eram obosiţi după călătorie. Intrânând în apartament, am 
simţit un miros greu de aer închis, pentru că eram plecaţi 
de aproape trei săptămâni. Inchizând uşa de la intrare 
după mine, am vrut să mă ridic pe vârfuri şi să deschid 
geamul de deasupra ei dar nu am ajuns la închizătoare. 
I-am spus soţiei mele că trebuie aerisit iar ea a deschis 
acel geam cu ajutorul mânerului de la umbrelă. Am intrat 
în cameră şi am deschis uşa balconului. Eram transpirat 
din cauza bagajelor mari pe care a trebuit să le car. Am 
luat cu noi multe lucruri necesare. După cină m-am 
culcat. Era ora 22.30. Am adormit îndată din cauza 
oboselii. 


A doua zi dimineată, după micul dejun, am mers la 
şcoală unde am reinceput servicul alături de celelalte 
cadre didactice. 


În 3 septembrie am trecut cu Maria pe la Asociaţie 
dar nu l-am găsit pe Crişan. Am vorbit cu domnul Ilie 
Furtună care mi-a spus că acesta este plecat în concediu. 
Am luat revista "Viaţă nouă”, numărul 8, recent apărută 
şi, întorcându-ne spre casă, am răsfoit-o după ce am luat 
masa de prânz. 


Miercuri, 5 septembrie, a fost ziua mea de naştere. 
Am împlinit 35 de ani. Nu am invitat pe nimeni la noi 
deoarece m-am simţit rău. Am răcit tare şi am făcut 
temperatură: 39. Mă durea capul, spatele şi stomacul. 
Am mers la medic care m-a consultat şi m-a ascultat la 
plămâni. Mi-a prescris mai multe medicamente pe care 
le-am scos de la farmacie. Maria mă verifica mereu, 
punându-mi mâna pe frunte. Mi-am luat concediu 

medical. După două săptămâni m-am refăcut compet. Am 
mers din nou la medic să mă vadă. 

In timpul concediului medical, în zilele în care mă 
simţeam mai bine, am mers cu Maria în oraş după 
cumpărături şi am trecut pe la Asociaţie. L-am reîntâlnit 
pe Crişan care s-a întors din concediu. I-am povestit tot 
ce am făcut de când nu ne-am văzut. A venit la noi acasă 
să vadă cum mă simt şi m-a sfătuit să mă rog lui 
Dumnezeu să-mi dea sănătate. I-am spus că deja m-am 
rugat şi o să mă rog în continuare. 

In luna octombire, am fost vizitaţi de doamna 
Burduhos şi fiul ei, Marius Stoica. Ei au citit despre mine 
în revista “Flacăra”, serialul “Povestea unei performanţe 
umane”, scris de inginerul Constantin Mustaţă şi au 
rămas impresionati. Şi-au dorit să mă cunoască personal 
şi mi-au scris. Mi-au dat adresa lor şi m-au invitat la ei. 
Când eram la Sângeorz-Băi, am cunoscut o familie de 
profesori, pe nume Costea, veniţi din judeţul Iaşi. Ne-am 
imprietenit şi cu dânşii. Impreună cu Maria şi cu doamna 
Elena Costea, am mers la Ilva Mică, aproape de staţiune, 
unde am găsit-o pe Elena Burduhos, care mai avea pe 
lângă Marius, băiat din prima căsătorie, încă un copil, cu 
deficienţe mintale. S-au bucurat mult că am trecut pe la 
ei şi mi-au promis că vor veni la Cluj. După cum au 
promis, au venit la noi. Am povestit multe lucruri. Am 
aflat că Marius era pasionat de trenuri şi căi ferate; îşi 
dorea să lucreze la C.F.R. El mi-a spus multe ştiri şi 
lucruri interesante pe care le-a citit sau le-a ascultat la 
radio-tv. 

Peste ani, din păcate, legăturile noastre s-au 
pierdut. Familia doamnei Burduhos s-a mutat la Arad şi 
nu am mai primit niciun semn. Am aflat de mutarea lor 
după ce i-am căutat la adresa cunoscută de noi. Nu mai 
erau acolo. 

Destul de des mergeam cu soţia mea la biroul 
inginerului Mustaţă şi discutam cu dânsul multe 


211 


probleme. Mă informa mereu cu noutăţi sau îmi făcea 
cunoştinţă cu diferiţi profesori, ingineri etc. Am discutat 
cu aceste persoane şi le-am pus fel de fel de întrebări din 
domeniul în care lucrau. Imi îmbogăţeam necontenit 
bagajul de cunoştinţe. De exemplu domnul Goron de la 
Observatorul Astronomic, mi-a dat multe informaţii 
despre forma Universului, a galaxiilor şi megagalaxiilor, a 
Sistemului nostru Solar, care face parte din Calea Lactee. 
De la alte persoane am aflat multe lucruri interesante 
despre calculatoare, construcţiile viitorului, 
sistematizarea şi modernizarea oraşului Cluj-Napoca, 
modernizarea transportului în comun etc. M-au invitat 
unii dintre ei la anumite Institute de cercetări şi proiectări 
tehnologice, de arhitectură sau întreprinderi de orice fel 
din oraş. Am fost cu Crişan şi Maria în aceste locuri şi le- 
am vizitat. 

Domnul Mustaţă mi-a recomandat, după ce a 
vorbit cu inginerul şef Toma Dobrotă de la Poşta 
Centrală, să merg cu Crişan în audienţă la el, să-mi dea 
câteva informaţii despre posibilitatea realizării unui 
telefon special, bazat pe semnele Morse, în relief, care 
m-ar fi ajutat mult în comunicarea la distanţă. Asta era 
marea mea dorinţă. În ţara noastră nu există nicuin 
inginer care să lucreze în acest domeniu sau care măcar 
să aibă cunoştinţe. Este o problemă delicată. Telefonul 
obişnuit nu poate fi folosit în totalitate de o persoană fără 
auz şi vedere. Este nevoie de cineva în permanenţă care 
să transmită ceea ce spune persoana de la celălalt capăt 
al firului. Am mers cu Crişan la Poştă şi ne-am întâlnit cu 
inginerul şef care ne aştepta la birou. Ne-am întâlnit la 
etajul 1 şi cu di Mustaţă şi a intrat cu toţii. Eram 
emoţionat. Domnul Toma Dobrotă, era un om amabil, 
simpatic, cu zâmbetul pe faţă. Am avut o hârtie cu 
întrebări, bătută la maşina de scris obişnuită, pe care i- 
am dat-o iar dânsul mi-a răspuns cu multă plăcere. I-am 
arătat şi un desen în relief, făcut de mine, care 

reprezenta un telefon. A rămas impresionat. Mi-a dat 
multe informaţii preţioase şi mi-a spus că după părerea 
sa, este posibil să se realizeze acest aparat. A spus că o 
să încerce să facă ceva penru mine şi că, acest aparat ar 
trebui să se construiască în cadrul Institutului Politehnic. 
Dânsul era foarte ocupat cu serviciul. La finalul întâlnirii, 
i-am mulţumit mult pentru că ne-a primit şi ne-am luat 
rămas bun. 

Domnul inginer Constantin Mustaţă, care lucra în 
cadrul Consiliului Sindicatelor din Cluj, mi-a arătat mai 
multe aparate cu care se lucra acolo. Mi-a făcut 
cunoştinţă cu domnişoarele Silvia, Reka, Monica şi cu 
doamna Cucu, care foloseau această aparatură în timpul 
serviciului. Am pipăit cu interes maşina electrică de 
facturat şi contabilizat, maşina de perforat cartele şi 
altele. Doamna Cucu, mi-a dat odată să bat câteva 
rânduri la maşina electrică de scris. Erau şi studenţii de la 
Facultatea de Informatică în sală şi erau curioşi să vadă 
cum dactilografiez. Însă, pentru că nu eram obşnuit să 
folosesc acea maşină, s-a bloat. Doamna Cucu a încercat 
fără succes să regleze maşina. Mi-a dat alta, obişnuită, 
fără curent, la care am scris cu rapiditate şi fără 
probleme. Apoi am perforat câteva cartele la maşina 
specială iar cei prezenți au rămas impresionați. 

Domnul Mustaţă mi-a făcut cunoştinţă cu inginerul 
Puiu Bumb, căruia i-a povestit multe lucruri despre mine 
şi l-a rugat să mă ajute să cunosc mai multe despre 
calculatoare. După ce mi-a scris în palmă numele lui, l- 
am pipăit cu atenţie de la mână până la cap. Era un om 
de statură mijlocie, cu mâini potrivite ca mărime, fine. Pe 
stânga purta o verighetă şi un ceas cu sonerie. Am mers 
alături de Crişan, cu maşina domnului Bumb, o "Dacia 
1300”, la Institutul de Calcule, situat la sudul oraşului 
Cluj, sus pe dealul Feleacului, în cartierul Zorilor, pe 
strada Observatorului. După câteva minute am ajuns 
acolo şi am urcat cu ascensorul destul de mare, la etajul 

II. Am intrat la domnul director Dr. Vasile Peteanu şi i-am 
cerut permisiunea de a vizita sala calculatoarelor 
electronice, situată la parter. Cu multă bunăvoință ne-a 
acceptat dorinţa şi ne-a dat mai multe informaţii despre 
ceea ce făceau dânşii în acel Institut. După ce am 
mulţumit, am mers jos în acea sală. Am observat că 
spaţiul era foarte mare şi existau stâlpi de susţinere. Se 
simțeau vibraţiile produse de aparatele care erau în 
funcţiune. Temperatura era foarte ridicată iar în aer 
plutea un miros de nou şi de substanţe chimice. Am intuit 
mai multe calculatoare, unele care funcționau şi altele 
care erau oprite, discuri magnetice de diverse feluri, 
benzi şi hârtii care se introduceau în aparate. Am scris pe 
tastatura unei maşini, numele meu. Am pipăit şi 
butoanele de pornire şi oprire. Am văzut cum se 
introduceau cartelele perforate în calculator pentru a fi 
citite. Am mai intuit un aparat cu ajutorul căruia se 
imprimau texte, hârtia se mişca de jos în sus. Se simţea 
un ţăcănit. Spre sfârşitul acestei interesante vizite, mi s-a 
arătat un aparat de perforat cartele şi cum trebuie să 
scriu pe el. Mi-am redactat numele şi cuvintele de 
mulţumire iar acestea au apărut pe cartela perforată. 


Altă dată, am mers alături de Gh. Stancu, Valer 
Mare şi Constantin Mustaţă, la Insitutul Politehnic, situat 
pe partea stângă a străzii Gh. Barițiu, lângă parcul “I. L. 
Caragiale”, din spatele Poştei Centrale. Am intrat într-o 
sală mare în care erau adunaţi mulţi profesori universitari 
ingineri, de la catedrele de Electrotehnică şi Electronică 
şi, după ce i-am salutat, i-am cunoscut pe rand pe fiecare 
iar profesorul Stancu mi-a arătat câte un semn distinctiv, 
ca să-i pot recunoaşte uşor la o nouă întâlnire: inginerul 
Miron Costin, avea chelie pe cap, prodecanul Morar 
Roman, avea mâini groase, prof dr. Kelemen, decanul 
Facultăţii de Electrotehnică, avea un semn la degetul 
stâng al mâinii stângi etc. 

Am avut împreună o discuţie foarte interesantă, 
despre posibilitatea realizării unor aparate speciale care 
ar uşura viaţa persoanelor lipsite de auz şi vedere. Toţi 
cei de acolo s-au adunat special pentru mine. Domnul 
Stancu, care stătea în dreapta mea la masă, mi-a scris în 
palmă destul de repede, tot ceea ce se vorbea. Am 
înțeles tot ceea ce mi-a transimis. Am primit cele mai 
sincere felicitări din partea cadrelor didactice de acolo, 
pentru tot ceea ce am reuşit să realizez, pentru curajul şi 
voinţa cu care am luptat timp de 22 ani, spre a deveni 
om. Le-am multumit. Decanul Facultății de 
Electrotehinică, ne-a povestit că a fost în America, unde a 
văzut mai multe aparate care pot să ajute nevăzătorii 
surzi în comunicarea cu cei din jur. A mai văzut acolo 
aparatul de citit din negru în Braille, computerul, video- 
casetofonul şi altele. Am fost foarte fericit să aflu aceste 
detalii care mă interesau mult dar şi trist că preţurile 
acestor dispozitive este foarte mare. 


Le-am spus acestor profesori ingineri tot ceea ce 
mă frământa şi pasiona în acest domeniul al tehnicii. Le- 
am dat şi o scrisoare de trei pagini, în care am scris ideile 
mele referitoare la realizarea unor dispozitive speciale 
care să poată fi folosite de mine şi de alte persoane aflate 
în situaţia mea. Toţi cei din sală au citit cu atenţie. De 
asemenea, i-am dat o schiţă a bastonului cu laser, 
domnului profesor Miron Costin, realizată în relief şi mi-a 
promis că vor încerca împreună cu studenţii, să 
confecţioneze acest instrument de orientare spaţială. Mi 
s-a spus că se vor gândi bine şi vor încerca să realizeze 
multe dispozitive care să mă ajute în tot ceea ce fac. 
Spre finalul discuţiei, am mulţumit mult tuturor pentru 
timpul acordat şi în special domnului decan Kelemen, 
care a făcut posibilă această întâlnire. Am spus că îmi 
doresc să fac vizite mai dese la acest institut şi să 
particip la realizarea acestor aparate, punându-mi la 

contribuţie toate cunoştinţele şi experienţa mea ca 
persoană fără auz şi vedere.” 


Vizită la Borcea 


De doi ani şi patru luni nu mai fusesem în satul 
natal. Imi era dor de casă şi de ai mei. In tot acest timp 
le-am scris părinţilor, fraţilor şi altor rude, informându-i 
despre activitatea mea de la Cluj şi i-am rugat să-mi dea 
şi ei veşti, ca să ştiu cum o duc cu sânătatea, cu munca. 
In septembrie 1980, imediat după susţinerea examenului 
de Definitivat, am vrut să merg cu soţia mea la Borcea 
dar nu a mai fost timp şi a trebuit să reincep serviciul aşa 
că, am amânat vizita pentru vacanţa de iarnă. 

In decembrie, când vacanţa se apropia, am făcut 
impreună cu Maria cererea de concediu şi am depus-o la 
secretariatul şcolii. Aveam 10 zile libere. Am început să 
ne pregătim pentru drum. Am cumpărat câteva cadouri 
frumoase pe care să le dăm rudelor şi am făcut micile 
bagaje în care am pus câteva lucruri necesare. In seara 
zilei de 29 decembrie 1980, am plecat spre gară. Am luat 
troleibuzul 3 şi în câteva minute am ajuns. Cerul era 
senin dar aerul rece şi dens. In jur, totul îmi era 
cunoscut. Am aşteptat să sosească trenul accelerat şi 
înndată ce şi-a făcut apariţia, ne-am urcat în vagonul de 
clasa a Il-a şi ne-am instalat în compartimenul cu opt 
locuri. După câteva minute am pornit. Trenul alerga în 
plină viteză, lăsând în urmă sate şi oraşe. La Bucureşti, 
am schimbat garnitura şi ne-am continuat drumul spre 
Feteşti. A doua zi dimineaţă, în jurul orei 9, am ajuns la 
destinaţie, însă nu ne-a aşteptat nimeni la gară. Le-am 
scris înainte cu o săptămână părinţilor şi fraţilor că vin, 
dar probabil, din cauza sărbătorilor, poşta a fost foarte 
aglomerată iar scrisorile au întârziat. Ne-am pornit spre 

Ioana, sora mea care locuia în localitate. Imediat, pe 
drum, ne-am întâlnit cu soţia vărului Nicu, Angela, pe 
care am recunoscut-o imediat. S-a bucurat de venirea 
noastră şi am rugat-o să ne îndrume spre sora mea. I-a 
arătat soţiei mele cum trebuie să ajungem pe strada 
Anghel Saligny, după care a trebuit să plece căci avea de 
luat tren. Am mers spre direcţia arătată şi am ajuns în 
zonă. Maria a intrat pe o poartă şi a vrut să întrebe de 
Ioana, dar aceasta venea din faţă şi m-a văzut. A ajuns 
repede la noi, şi, bucuroasă fiind de sosirea noastră, ne-a 
îmbrăţişat şi sărutat pe obraji. Nu primise plic de la mine 
şi nu ştia exact când venim. Am plecat spre casa ei care 
se afla la numărut 27 şi, după ce am ajuns, am intrat în 
curte. Am observat că era noroi mare. Am mers pe un 
tortuar lung până la intrare. Am aflat că şi la Borcea era 
la fel. În această parte a ţării, iernile sunt mai blânde. 

In casa Ioanei mirosea a mâncare. Sora mea ne-a 
poftit în cameră, unde am povestit mai multe. Ne-am 
întâlnit cu Vili, soţul ei şi cu Cătălin, băiatul lor care avea 
trei ani. Era ruşinos şi s-a ferit de mine când am vrut să-l 
pipăi. Fetiţa Ioanei, Liliana, care avea 5 ani şi mergea la 
grădiniţă, era plecată la Medgidia, la fratele meu Ionică, 
unde îşi petrecea vacanţa. Le-am lăsat celor mici câte o 
ciocolată. Cumnatul meu mi-a transmis mai multe lucruri 
prin Ioana, care îmi scria în palmă. El nu era obişnuit cu 
acest sistem de comunicare. Lucra ca mecanic de 
locomotivă. In trecut, a fost fochist, la locomotiva cu 
aburi. Era bărbat voinic, puţin mai înalt decât mine, cu 
mâini potrivite ca mărime şi nu prea aspre. Ioana s-a mai 
schimbat puţin, era mai plinuţă, aşa mi-am dat seama 
după ce am intuit-o. 

Le-am vorbit despre tot ceea ce am făcut la Cluj şi 
despre apariţia articolelor scrise de inginerul Constantin 
Mustaţă, la revista "Flacăra'. Cătălin se juca la distanţă 
de mine, aşa am simţit. Era foarte drăguţ şi speram că se 
va obişnui şi va interacţiona cu mine. Am mai simţit 

vibraţiile produse de trenurile care treceau unul după 
altul. Casa lor se afla în apropiere de gară. Erau deja 
obişnuiţi. Ioana ne-a servit cu micul dejun, apoi, după 
ceva timp, ne-a condus în autogară, de unde am luat 
autobuzul spre Borcea. Ne-a invitat la ea de revelion. 

In autobus, am stat pe scaunul de lângă uşa din 
faţă. Era mare aglomeraţie. Un copil stătea la picioarele 
mele. Erau multe staţii, in toate satele. Drumul era 
asfaltat. La intrarea în Borcea, au coborât mulţi oameni. 
Noi ne-am dat jos la a treia oprire, în centrul comunei. 
Ştiam bine drumul spre casa părintească şi i-am arătat 
soţiei mele pe unde trebuie să mergem. Am ajuns repede 
pe uliţa copilăriei mele. Nu am putut traversa singuri din 
cauza noroiului iar Maria l-a strigat pe tata care a auzit-o 
şi a venit spre noi. S-a bucurat mult să ne revadă şi ne-a 
ajutat să intrăm în curte. Am găsit-o şi pe mama Chiva, 
care era tot atât de bucuroasă de venirea noastră. Ne-am 
îimbrăţişat cu toţii. Am mers pe poteca îngustă până în 
casă. Era plăcut înăuntru. Am găsit căruciorul de copii în 
care era fetiţa surorii mele Viorica de la Braşov. Corina 
avea doar zece luni. Mama ei a adus-o la bunici să aibă 
grijă de ea. Viorica şi Aurel, soţul ei, erau foarte ocupati 
cu serviciul. I-am mângâiat mânuţele şi picioruşele fine, 
apoi obrăjorii. Eram bucuros să-mi cunosc nepoţica. Am 
luat-o în braţe şi am legănat-o. Era foarte drăguță şi 
vioaie. Avea păr moale şi fin sub căciuliţă. Dădea mereu 
din mânuţe şi picioruşe. Am pus-o pe mijlocul patului, 
spre perete, iar eu am stat pe margine şi am avut grijă 
să nu cadă. I-am dat mai multe obiecte să se joace cu 
ele. 

Le-am povestit părinţilor multe lucruri despre 
mine. Maria le-a citit articolele scrise de Constantin 
Mustaţă iar ei au rămas impresionați şi au plans de 
bucurie. Tata comunica cu mine prin intermediul soţiei 
mele, care îmi scria în palmă. Lui îi era greu. Am aflat 
multe informaţii despre fraţii mei: Ionică, Costică, Viorica 

şi Aurica; lucrau în alte localităţi dar aveau să vină la 
Borcea de Anul Nou. 

A doua zi au venit multe rude să ne revadă. Ne-am 
întâlnit cu mătuşa Zamfira, sora regretatei mele mame 
bune, Voica, cu soţia fiului ei Costică şi fetiţa lor Vasilica, 
cu vărul Leonida şi soţia lui Octavia, cu unchiul Tudor, 
fratele cel mai mare al tatălui meu şi mulţi alţii. Eram 
bucuroşi să-i regăsim sănătoşi după atâta vreme. Am 
povestit mult cu fiecare în parte. Ne-am mai întâlnit şi cu 
alţi cunoscuţi mai tineri din sat: Costică, verişorul meu, 
care lucra la fosta uzină "23 August” din Bucureşti, 
Cătălin, băiatul unchiului Nicu de la Constanţa, Gigi, băiat 
din vecini care avea 24 de ani şi purta păr mare, creţ şi 
aspru şi fratele său mai mic, Lică. Gigi lucra cu Costică, 
fratele meu, la Portul din Constanţa iar Lică se angajase 
la Podul Cernavodă. Mi-au spus aceşti băieţi că au citit 
articolele despre mine în revistă. Gigi m-a încurajat şi mi- 
a zis că o să-mi îndeplinesc toate dorinţele. M-a întrebat 
dacă am rezolvat ceva cu propunerea unei doamne din 
Brăila, care s-a oferit să-mi cedeze un ochi de al ei, ca să 
pot vedea şi eu, dar i-am răspuns cu părere de rău, că 
transplantul acestui organ este imposibil de realizat, 
deoarece sunt prea multe conexiuni, terminaţii nervoase, 
care trebuie prinse. In schimb, i-am relatat despre ochiul 
electronic, la care lucrau Americanii. Costică mi-a spus că 
atunci când a făcut armata la Timişoara, a învăţat 
alfabetul Morse. M-a întrebat dacă ştiu acest alfabet şi i- 
am răspuns că am început să-l învăţ, în urmă cu doi ani, 
dar nu am mai avut cu cine exersa. Aveam mult de lucru 
la şcoală şi în afara serviciului. Cătălin mi-a zis că-şi 
doreşte să facă şcoala de marină şi să devină căpitan de 
vas. I-am urat mult succes. Gigi a venit şi în alte zile să 
vorbim. M-a întrebat mai multe lucruri despre care nu a 
citit în revistă. I-am explicat cum comunic cu cei din jur 
şi cum se foloseşte alfabetul Braille. I-am arătat grupul 
fundamental, format din şase puncte în relief şi i-am 

explicat cum se realizează literele, din combinaţiile 
acestora. I-am scris pe mâna lui câteva litere şi cuvinte, 
cu puncte, ca să înţeleagă. El dorea să le explice toate 
aceste lucruri, colegilor săi de muncă. 

In ultima zi a anului 1980, eram cu Maria prin 
curte şi am vrut să merg în casă. Soţia mea a mai rămas 
afară iar eu m-am dus spre uşa de intrare când, am 
simţit o atingere pe spate. M-am întors şi am întins 
braţul, să observ de unde provine acea atingere şi am 
găsit-o pe sora mea Aurica, care a venit să ne vadă. In 
urma ei era şi Viorica cu soţul ei Aurel. Ne-am bucurat cu 
toţii de reintâlnire. Am intrat în bucătărie, apoi în camera 
in care era Corina. Am vorbit cu surorile mele care mi-au 
spus că o să petrecem Revelionul la Ioana, în Feteşti, 
pentru că are televizor si picap. Viorica urma să plece 
imediat acolo, să ajute la pregătiri. 

Seara, după ce ne-am odihnit bine, am plecat cu 
toţii la Feteşti, cu autobuzul. Mama Chiva o ţinea în braţe 
pe Corina. Am sosit pe la ora 19.30, acasă la Ioana. Ne- 
am reîntâlnit cu familia surorii mele, dar şi cu fratele 
Costică, care a venit impreună cu Gigi, colegul său de 
muncă. In cameră, masa era aranjată iar noi ne-am 
aşezat pe paturi şi pe scaune, în jurul ei. Au mai venit şi 
alte rude: unchiul Gogu cu soţia sa, mătuşa Elena, fiica 
lor, Nicoleta, Mătuşa Vatina. Televizorul era pornit iar 
Maria şi Aurica, îmi transmiteau ce se vede şi ce se 
vorbeşte. Patul, masa şi duşumeaua, vibrau cu 
intensitate diferită, în funcţie de ceea ce se difuza. 
Atmosfera din casă era foarte plăcută. Toţi eram veseli. 
Vorbeam, râdeam, dansam, în cinstea Anului Nou.. Pe 
masă erau aşezate frumos tacâmurile şi farfuriile, 
paharele, iar Ioana ne-a tratat foarte bine. Ne-a servit cu 
aperitive, friptură şi sarmale. Era şi destulă băutură: vin, 
bere, ţuică. Din când în când, ieşeam la dans alături de 
soţie sau de surorile mele. Am făcut şi hora mare, în care 
ne-am prins mai mulţi. 

În plină noapte, unora li s-a făcut somn. Cumnatul 
Aurel şi Nicu, fratele meu, erau oboşiţi şi au adormit pe 
patul de lângă sobă. Am povestit cu fratele Costică, cel 
care şi-a lăsat mustață, aşa am observat încă de când 
ne-am îmbrăţişat, la prima întâlnire din acea seară. Imi 
scria destul de greoi în palmă, spre deosebire de Aurica şi 
de celelalte surori. Am mai vorbit şi cu Nicoleta, fata 
unchiului Gogu, care era elevă în clasa a XI-a. Tatăl ei, 
fratele mamei Chiva, ţinea mult la mine. De fiecare dată, 
mă îmbrăţişa cu căldură. Mătuşa Vatina, sora mamei, era 
femeie micuță de statură, cu păr cret pe cap şi mâini mici 
dar aspre, din cauza muncii. Am schimbat câteva vorbe şi 
ce ea. Am întâlnit-o şi pe nepoata mea Liliana, fetiţa 
Ioanei, care s-a întors de la Medgidia. Am aflat de la 
mama ei, că avea să intre la şcoală în toamna anului 
1981. 

La trecerea în Anul Nou, s-au difuzat la televiziune 
discursurile conducătorilor. Aurica mi-a scris totul în 
palmă. Am ciocnit paharele cu vin şi s-a cântat "La mulţi 
ani!’ Am petrecut bine până la ora 6 dimineaţa, când ne- 
am întors la Borcea. Afară era ger, se făcuse frig, iar 
noroiul îngheţase. In autobus, oamenii m-au recunoscut 
şi mi-au transmis toată admiraţia lor. Unii citiseră 
articolele apărute în revista “Flacăra” şi erau fericiţi să 
mă cunoască. Ne-am întâlnit şi cu unchiul Dimancea, 
fratele cel mai mare al mamei mele bune, Voica, care se 
întorcea acasă. Ne-a invitat să-i facem o vizită, să ne 
vadă şi fata lui, Făniţa şi băiatul Ion, de la Bucureşti. 
După ce am coborât în staţie, am observat cu piciorul că 
şi aici îngheţase noroiul, dar, apăruse şi prima rază de 
soare din nou an, aşa că, spre amiază, urma să se 
topească totul. 

După ce am ajuns acasă, ne-am odihnit bine cu 
toţii. După-masa, a venit Gigi să povestească cu mine iar 
soţia mea stătea lângă noi. Au sosit şi rudele din sat, 
care voiau să ne felicite de Anul Nou şi să-mi ureze “La 


221 


mulţi ani!”, cu ocazia zilei onomastice. Am primit multe 
cadouri. Printre aceştia: Vărul Leonida, om solid, voinic, 
vesel şi glumeţ, cu mâini mari şi păroase, cu bătături în 
palme, soţia sa Octavia, femeie mică de statură, cu mâini 
mici, fiul lor Nelu, care terminase armata şi lucra la 
Braşov, unchiul Tudor, om în etate, bărbos, cu mâini 
osoase. Am observat cu părere de rău, că unchiul, nu mai 
auzea bine. Nu mă puteam înţelege cu el şi m-a ajutat 
Maria sau Nelu. Ei îmi scriau tot ce îmi transmiteau 
rudele, care nu ştiau să comunice cu mine 

In ultimele zile de şedere la Borcea, am mers cu 
soţia mea şi cu Aurica, în vizită la neamurile din sat: 
familiile Chirea: unchii Dumitru, Mitu. Gheorghe (Bicu) şi 
Dimancea; la unchiul Gheorghe, fratele tatălui meu, 
verişorii Ionică şi Nicu, Mircea lanole, mătuşa Zamfira. 
Unchiul Dimancea dormea, când am ajuns la el, dar l-a 
trezit mătuşa Maria. M-am întâlnit cu fata lor Făniţa şi cu 
copiii ei: unul nou născut, de şase săptămâni şi Milica. S- 
au bucurat cu toţii de vizita făcută. Am vorbit cu ei şi cu 
vărul Ion, care a apărut între timp. Unchiul Bicu, la care 
am mers apoi, nu era acasă. Am găsit-o pe mătuşa 
Lenuţa, care ne-a primit frumos. Ne-a spus că soţul ei e 
plecat la muncă. Mia, verişoara mea, dormea. Era foarte 
obosită după noaptea de Revelion, aşa că nu am mai 
trezit-o. Când să plecăm, a ajuns şi unchiul acasă. Am 
simţit mirosul de animale, căci lucra la colectiv. Am 
povestit şi cu el. Am mers apoi, în urmtoarea zi, la 
mătuşa Manda şi la vărul Mircea, cu care am discutam 
mult, apoi la unchiul Ion Ianole, unde l-am văzut pe fiul 
său Mircea, care se juca mult, urcându-se pe tatăl său. L- 
am vizitat şi pe Unchiul Gheorghe, fratele tatălui meu, 
care era cu mătuşa Floarea şi cu verii Ionică şi Nicu, 
impreună cu familiile lor. Toţi citiseră articolele apărute 
despre viaţa mea. La mătuşa Zamfira şi la unchiul Ion, pe 
care i-am găsit bucuroşi de venirea noastră, ne-am 
întâlnit cu Florica şi Costică, Vasilica şi Ionel, copiii lor. 

Le-am povestit despre munca mea de la şcoală. Ne-am 
aşezat la masă, iar mătuşa ne-a tratat foarte bine. După 
aceea, ne-am luat rămas bun şi am plecat spre ultimele 
două familii ale unchilor Mitu şi Dumitru. S-au bucurat cu 
toţii de venirea noastră. Am primit multe întrebări despre 
situaţia mea de la Cluj. Am vorbit cu verişorii mei, Nicu şi 
Stelică, cu copiii verişoarei Florica şi ai lui Marinică, 
nepoti ai unchiului Dumitru: Monica, care avea 14 ani şi 
era elevă în clasa a VIII-a, Geroge, care avea 12 ani şi 
era elev în clasa a VI-a, Lenuţa, fetiţă de 5 ani care 
mergea la grădiniţă. 

La întoarcerea spre casa părintească, ne-am mai 
întâlnit cu mulţi oameni din sat, care mă cunoşteau. Unul 
dintre ei era părintele Vasile, care aflase multe lucruri 
despre mine de la mătuşa Zamfira. 

Duminică, 4 ianuarie 1981, ne-am pregătit 
bagajele iar în dimineaţa următoare, am plecat spre Cluj. 
Ne-am luat rămas bun de la toţi ai mei şi am părăsit cu 
nostalgie satul natal. Seara am ajuns la Cluj, după o 
călătorie obositoare, iar a doua zi am mers la serviciu. 

Îmi amintesc cu plăcere 
de perioada în care am fost 
educatoarea lui Vasile 
Adamescu până în momentul 
absolvirii liceului, iar după 
incadrarea lui ca profesor, a 
lucrat cu mine la clasa specială 
cu elevi deficienţi senzorial. 

Munca mea era după- =i 
amiază, pregăteam împreună  * 
lecţiile pentru a doua zi, le 
citeam, le discutam, 
transcriam multe texte pentru 
materiile la care nu existau 
manuale, cum ar fi: latina, 


franceza, istoria sau geografia. 

In orele de răgaz, discutam despre copilăria lui, 
despre familie. Imi povestea cum, înainte de a fi adus la 
şcoală, ajuta în gospodărie. Mi s-a părut fascinant episodul 
plivitului în grădină. Imaginaţi-vă un nevăzător plivind: 
pipăia planta, forma frunzei, tulpina, o mirosea, alegea 
buruiana şi o smulgea. O însoțea pe bunica la munca 
câmpului pe malul Dunării. Ea, fiind ocupată, nu-l 
supraveghea, dar copilul simţea curentul apei şi nu se 
apropia de mal. Când se juca cu copii din sat, inainte de a 
trece strada, îşi lipea urechea de pământ ca să simtă 
vibraţiile produse de căruțele care treceau. 

Fostul meu elev îmi scrie săptămânal şi-mi mulţu- 
meşte pentru ceea ce am făcut pentru el în anii de recupe- 
rare. Formula lui: „Dumnezeu să vă binecuvânteze!”, mă 
emoţionează intotdeauna. Munca pe care am depus-o n-a 
fost în zadar... 


Profesor Georgeta Damian, educatoarea lui Vasile Adamescu 


